༄༅། །མདོར་བྱས་དང་། མདོ་བསྲེ། རྣལ་འབྱོར་
དག་རིམ། བསྐྱེད་རིམ་དངོས་གྲུབ་རྒྱ་མཚོ་བཞི་
སྦྲགས་པའི་བཀའ་ཁྲིད།

༸གོང་ས་མཆོག་གི་གསུང་འབུམ་ཕྱོགས་སྒྲིག་ཁང་།

༢༠༢༢

༸གོང་ས་སྐུ་ཕྲེང་བཅུ་བཞི་པ་ཆེན་པོ་མཆོག་གི་
གསུང་འབུམ་ཕྱོགས་སྒྲིག་ཁང་།

ཏཱ་ལའི་བླ་མའི་དགེ་རྩ་ནས་བཀའ་ཁྲོལ་མེད་པར། པར་སྐྲུན་འགྲེམ་སྤེལ་དང་། སྐད་ཡིག་གཞན་དུ་བསྒྱུར་མི་ཆོག །

གསུང་བ་པོ།

༸རྒྱལ་མཆོག་བཅུ་བཞི་པ་ཆེན་པོ།

སྤྱི་ཁྱབ་ཞུ་སྒྲིག་པ།

ལྷ་རམས་པ་ཡང་སྟེང་སྤྲུལ་སྐུ།

སྤྱི་ཁྱབ་ཞུ་སྒྲིག་ལས་རོགས།

ལྷ་རམས་པ་རོང་པོ་བློ་བཟང་སྙན་གྲགས།

ཕབ་བཤུས་དང་ཕྱོགས་སྒྲིག་པ།

ལྷ་རམས་པ་ཡང་སྟེང་སྤྲུལ་སྐུ།

ཞུས་དག་པ།

ལྷ་རམས་པ་རབ་བརྟན་སྤྲུལ་སྐུ།

ལྷ་རམས་པ་དཔྱི་ས་དྲུང་ཆེན་སྤྲུལ་སྐུ།

དེབ་གཟུགས་བྱུས་འགོད་པ།

སྟོང་སྐོར་བློ་བཟང་དབང་ལྡན།

པར་ཐེངས་དང་པོ། ཕྱི་ལོ་ ༢༠༢༢

པར་གྲངས། ༥༠༠

རྒྱལ་སྤྱིའི་དཔེ་རྟགས། 978-93-93373-17-5

པར་སྐྲུན་པ། ཏཱ་ལའི་བླ་མའི་དགེ་རྩ།

དྲ་བྱང་། www.dalailamatrust.org

གློག་འཕྲིན། sungbum@dalailama.com

པར་ཁང་། དིལླཱི་ཨར་ཆ་ན་དཔར་ཁང་། www.archanapress.com

CENTRE FOR COMPILATION AND EDITING OF HIS HOLINESS

THE 14th DALAI LAMA’S WRITINGS AND DISCOURSES

Compiled, Edited and Published under the auspice of
the Office of His Holiness the Dalai Lama

Copyright © The Dalai Lama Trust 2022

All Rights Reserved. No part of this publication may be reproduced, translated or circulated without the publisher’s prior consent.

Author

His Holiness the XIVth Dalai Lama

Chief Editor

Lharampa Yangten Tulku

Deputy Chief Editor

Lharampa Rongpo Lobsang Nyendak

Transcription & Compilation

Lharampa Yangten Tulku

Editors

Lharampa Rabten Tulku

Lharampa Chisa Drungchen Tulku

Layout

Lobsang Wangden Shastri

First Edition: 2022
Copies: 500
ISBN: 978-93-93373-17-5

Published by: Gaden Phodrang Trust

Thekchen Choeling

McLeod Ganj – 176219

Dharamsala (H.P.) INDIA

Website: www.dalailamatrust.org
E-mail: sungbum@dalailama.com

Printed at: Archana, India (www.archanapress.com)

དཀར་ཆག །

དཔར་སྐྲུན་གསལ་བཤད། VII

སྔོན་འགྲོའི་གསུང་བཤད། 1

བསྐྱེད་རིམ་དངོས་གྲུབ་རྒྱ་མཚོའི་བཤད་ལུང་དང་། རྣལ་འབྱོར་དག་རིམ་གྱི་ལུང་རྒྱུན། 1

མཆོད་བརྗོད་སོགས། 7

མདོར་བྱས། 7

མདོ་བསྲེ། 11

རྣལ་འབྱོར་དག་རིམ། 13

ཚོགས་ཞིང་གི་སྐོར། 21

བསྐྱེད་རིམ་དངོས་གྲུབ་རྒྱ་མཚོ། 26

སྒྲུབ་པ་པོ་རྟེན་གྱི་མཚན་ཉིད། 39

རྫོགས་རིམ་གྱི་གོང་དུ་བསྐྱེད་རིམ་བསྒོམ་དགོས་པའི་རྒྱུ་མཚན། 48

གང་དུ་བསྒྲུབ་པའི་གནས་ཀྱི་མཚན་ཉིད། 54

ཇི་ལྟར་བསྒྲུབ་པའི་མངོན་རྟོགས་ཀྱི་རྣམ་གཞག ། 54

གཞུང་གང་ལ་བརྟེན་ནས་འཆད་པ། 54

དེ་ལ་བརྟེན་ནས་འཆད་པའི་མངོན་རྟོགས་ཀྱི་རྣམ་གཞག ། 55

དང་པོའི་སྦྱོར་བ། 55

མཐུན་རྐྱེན་བརྟེན་པའི་ཕྱིར་དུ་ཚོགས་ཞིང་མཆོད་ཅིང་སྡོམ་པ་སོགས་གཟུང་བ། 63

འགལ་རྐྱེན་འགོག་པའི་ཕྱིར་སྲུང་བའི་འཁོར་ལོ་བསྒོམ་པ། 65

དང་པོ་སྦྱོར་བའི་མངོན་རྟོགས། 69

མདོར་བྱས། 69

མདོ་བསྲེ། 70

རྣལ་འབྱོར་དག་རིམ། 71

བསྐྱེད་རིམ་དངོས་གྲུབ་རྒྱ་མཚོ། 77

འཆི་བ་ཆོས་སྐུར་འཁྱེར་བའི་རྣལ་འབྱོར་ལྷག་མོས། 77

ལྷག་མོས་ལུས་ལ་བསྡུ་བ། 103

མདོར་བྱས། 103

མདོ་བསྲེ། 105

རྣལ་འབྱོར་དག་རིམ། 105

བསྐྱེད་རིམ་དངོས་གྲུབ་རྒྱ་མཚོ། 106

ལྷག་མོས་དོན་དམ་པའི་དཀྱིལ་འཁོར་དུ་གཞུག་པ། 107

མདོར་བྱས། 107

མདོ་བསྲེ། 107

རྣལ་འབྱོར་དག་རིམ། 108

བསྐྱེད་རིམ་དངོས་གྲུབ་རྒྱ་མཚོ། 109

བར་དོ་ལོངས་སྐུར་འཁྱེར་བའི་རྣལ་འབྱོར་དང་པོའི་མགོན་པོ་བསྐྱེད་པ། 125

མདོར་བྱས། 125

མདོ་བསྲེ། 125

རྣལ་འབྱོར་དག་རིམ། 126

བསྐྱེད་རིམ་དངོས་གྲུབ་རྒྱ་མཚོ། 126

སྐྱེ་བ་སྤྲུལ་སྐུའི་ལམ་འཁྱེར་སྤྲུལ་སྐུ་རྡོར་སེམས་སུ་བསྒྱུར་བ་ལ་ལུས་དཀྱིལ་དགོད་པ་སོགས། 131

མདོར་བྱས། 131

མདོ་བསྲེ། 132

རྣལ་འབྱོར་དག་རིམ། 132

བསྐྱེད་རིམ་དངོས་གྲུབ་རྒྱ་མཚོ། 141

སྒོ་གསུམ་བྱིན་གྱིས་བརླབ་ཅིང་སེམས་དཔའ་སུམ་བརྩེགས་བྱ་བ། 165

མདོར་བྱས། 165

མདོ་བསྲེ། 165

རྣལ་འབྱོར་དག་རིམ། 165

བསྐྱེད་རིམ་དངོས་གྲུབ་རྒྱ་མཚོ། 176

རིག་མ་འདུ་བྱས་ནས་སྙོམས་པར་འཇུག་པ། 179

མདོར་བྱས། 179

མདོ་བསྲེ། 179

རྣལ་འབྱོར་དག་རིམ། 179

བསྐྱེད་རིམ་དངོས་གྲུབ་རྒྱ་མཚོ། 180

དཀྱིལ་འཁོར་རྒྱལ་མཆོག་གི་ཏིང་ངེ་འཛིན་བཤད་པ། 181

མདོར་བྱས། 181

མདོར་བསྲེས། 181

རྣལ་འབྱོར་དག་རིམ། 182

བསྐྱེད་རིམ་དངོས་གྲུབ་རྒྱ་མཚོ། 182

ལས་རྒྱལ་མཆོག ། 185

མདོར་བྱས། 185

མདོ་བསྲེ། 185

རྣལ་འབྱོར་དག་རིམ། 185

བསྐྱེད་རིམ་དངོས་གྲུབ་རྒྱ་མཚོ། 186

ཞུ་བ་གླུས་བསྐུལ་བ། 193

མདོར་བྱས། 193

མདོ་བསྲེ། 194

རྣལ་འབྱོར་དག་རིམ། 195

བསྐྱེད་རིམ་དངོས་གྲུབ་རྒྱ་མཚོ། 199

བསྐྱེད་རིམ་གྱི་དམིགས་པ་ཡིད་ལ་བྱ་བས་ཇི་ལྟར་གོམས་པར་བྱེད་ཚུལ། 202

དེ་ལྟར་བསླབས་པས་བསྐྱེད་རིམ་མཐར་ཕྱིན་པའི་ཚད། 203

མཐར་ཕྱིན་ནས་དངོས་གྲུབ་བསྒྲུབ་པའི་རྣམ་གཞག་བཤད་པ། 203

དཔར་བྱང་སྨོན་ཚིག ། 207

དཔར་སྐྲུན་གསལ་བཤད།

༄༅། །མཁས་གྲུབ་ཐམས་ཅད་མཁྱེན་པས་མཛད་པའི་ལེགས་བཤད་རྨད་དུ་བྱུང་བ་བསྐྱེད་རིམ་དངོས་གྲུབ་རྒྱ་མཚོའི་བཤད་ལུང་དང་། རྣལ་འབྱོར་དག་རིམ། མདོར་བྱས་དང་མདོ་བསྲེ་བཅས་མཉམ་དུ་སྦྲགས་པའི་བཀའ་ཁྲིད་འདི་ནི། ཕྱི་ལོ་༢༠༠༧ ཟླ་ ༡ ཚེས་༣ ནས་༦ བར་ཉིན་གསུམ་རིང་། འཕགས་མཆོག་ཕྱག་ན་པདྨོ་ཁམས་གསུམ་ཆོས་ཀྱི་རྒྱལ་པོ། ལྷ་དང་བཅས་པའི་འགྲོ་བ་ཡོངས་ཀྱི་མ་འདྲིས་པའི་མཛའ་བཤེས་ཆེན་པོ། འཇིག་རྟེན་ཞི་བདེའི་དེད་དཔོན། སྤྱི་ནོར་༸གོང་ས་༸སྐྱབས་མགོན་སྐུ་ཕྲེང་བཅུ་བཞི་པ་ཆེན་པོའི་ཞལ་སྔ་ནས་ཀྱིས། ཧུན་སུར་རབ་རྒྱས་གླིང་དུ་ཆགས་པའི་དཔལ་ལྡན་སྨད་རྒྱུད་གྲྭ་ཚང་དུ། གསང་ཆེན་དཔལ་ལྡན་སྨད་རྒྱུད་གྲྭ་ཚང་གིས་ཇི་ལྟར་གསོལ་བ་བཏབ་པ་བཞིན། གསུང་ཆོས་ཞུ་མཁན་སེར་སྐྱ་མི་མང་ཆིག་ཁྲི་ལྷག་ལ་གསུང་ཆོས་བཀའ་དྲིན་བསྐྱངས་པའི་གསུང་གི་རིམ་པ་རྣམས་ཕབ་བཤུས་དང་ཕྱོགས་བསྒྲིགས་བྱས་པ་ཞིག་ཡིན།

བཀའ་ཁྲིད་འདི་ཉིད། སེར་སྨད་དགེ་བཤེས་ལྷ་རམས་པ་ཡང་སྟེང་སྤྲུལ་སྐུ་བློ་བཟང་བསྟན་པའི་རྒྱལ་མཚན་གྱིས་ཕབ་བཤུས་ཕྱོགས་བསྒྲིགས་ཀྱིས་ཞུས་དག་བྱས་པ་དང་། སྒོ་མང་དགེ་བཤེས་ལྷ་རམས་པ་རབ་བརྟན་སྤྲུལ་སྐུ་བསྟན་འཛིན་ཐེག་མཆོག་དང་། དགའ་བྱང་དགེ་བཤེས་ལྷ་རམས་པ་དཔྱི་ས་དྲུང་ཆེན་སྤྲུལ་སྐུ་བསྟན་འཛིན་རྒྱ་མཚོ། སེར་བྱེས་དགེ་བཤེས་ལྷ་རམས་པ་རོང་པོ་བློ་བཟང་སྙན་གྲགས་བཅས་ཀྱིས་གཟབ་ནན་གྱིས་ཞུས་དག་འཕར་བལྡབ་མང་པོ་བཏང་སྟེ། སེར་སྨད་ཤཱསྟྲཱི་བློ་བཟང་དབང་ལྡན་གྱིས་དེབ་གཟུགས་ཇུས་འགོད་བྱས་པ། འགན་འཛིན་ཡང་སྟེང་སྤྲུལ་སྐུ་ལ་སྤྱན་ཞིབ་གཟིགས་འབེབས་ཞུས་པ་བརྒྱུད་མཐའ་མའི་གཏན་འབེབས་ཀྱིས་དགའ་ལྡན་ཕོ་བྲང་ཡིག་ཚང་ནས་དཔར་བསྐྲུན་འགྲེམས་སྤེལ་བྱས་པ་ཡིན།

ལེགས་བཤད་རྨད་དུ་བྱུང་བ་བསྐྱེད་རིམ་དངོས་གྲུབ་རྒྱ་མཚོའི་བཤད་ལུང་གི་བརྒྱུད་པ་ནི། ༸སྐྱབས་རྗེ་ཁྲི་ཆེན་རྡོ་རྗེ་འཆང་ཡོངས་འཛིན་གླིང་རིན་པོ་ཆེ་ལས་གསན་ཞིང་། རྗེ་དེ་ཉིད་ཀྱིས་ཅོ་ནེ་བླ་མ་རིན་པོ་ཆེ་བློ་བཟང་རྒྱ་མཚོ་སྤྲིན་དང་། དེས་སྒོ་མང་ཆོས་དར་མཁན་པོ་བློ་བཟང་ཚུལ་ཁྲིམས་དང་། དེས་ཨ་ཁུ་ཤེས་རབ་རྒྱ་མཚོ་དང་། ཞང་སྟོན་བསྟན་པ་རྒྱ་མཚོ་གཉིས་ལ་གསན་པའི་བརྒྱུད་པ་ཡིན། འདིར་རྗེ་རིན་པོ་ཆེ་ཉིད་ཀྱི་གསུང་རྣལ་འབྱོར་དག་རིམ་གྱི་ལུང་ནི། ༸སྐྱབས་རྗེ་ཡོངས་འཛིན་གླིང་རིན་པོ་ཆེ་ལས་གསན་པ་དང་། དཔལ་མགོན་འཕགས་པ་ཀླུ་སྒྲུབ་ཀྱིས་མཛད་པའི་དཔལ་གསང་བ་འདུས་པའི་བསྐྱེད་རིམ་སྒྲུབ་ཐབས་མདོར་བྱས་དང་། དེ་རྩ་རྒྱུད་ཀྱི་ཁུངས་དང་སྦྱར་ནས་གསུངས་པ་མདོ་བསྲེ་གཉིས་ལ་ཁྲིད་རྒྱུན་མེད་ཀྱང་། ཁྲི་བྱང་རིན་པོ་ཆེར་བསྟན་འགྱུར་གྱི་ལྗགས་ལུང་ཡོད་པས་ཆེད་མངགས་ལྗགས་ལུང་ཞུས་པ་ཡིན་ཞེས་གསུངས་འདུག །

དེ་ཡང་། ཁྲིད་སྟངས་ནི། རྗེ་བླ་མ་ཉིད་ཀྱི་ཞལ་ནས་ཀླུ་སྒྲུབ་ཀྱི་གསུང་མདོར་བྱས་དང་མདོ་བསྲེ་ནས་དབུ་བཙུགས་ཏེ། ས་བཅད་དང་མཉམ་དུ་ཐད་ཀ་ཐད་ཀར་སྦྱར་རྒྱུ་དང་། དེ་ནས་རྣལ་འབྱོར་དག་རིམ། དེ་ནས་བསྐྱེད་རིམ་དངོས་གྲུབ་རྒྱ་མཚོར་སྦྱར་ནས་ཁྲིད་གནང་འདུག །ཆོས་ཐུན་ནི་ཉིན་གསུམ་གྱི་རིང་སྔ་དགོང་གཉིས་ཀར་ཆོས་ཐུན་རེ་སྟེ་ཉིན་རེར་ཆུ་ཚོད་བཞི་ལྔའི་དུས་ཚོད་ཡོད་ཅེས་ཕེབས་འདུག །

ཁྲིད་གཞུང་དངོས་གཞིའི་བཤད་པ་གནང་བ་རྣམས་ཆད་ལྷག་ནོར་གསུམ་གྱི་སྐྱོན་གྱིས་མ་གོས་པར་ཡི་གེར་འབེབས་སྐབས། རྩ་གཞུང་རྣམས་བཤད་པ་རྒྱས་བསྡུས་ཅི་རིགས་པའི་མཚམས་སུ་ཆ་ཚང་བར་བཀོད་པ་ཡིན་ན། ཡིག་ཚོགས་ཧ་ཅང་ཆེ་བ་དང་རན་པོ་ཡང་དེ་ཙམ་མེད་པས། བཤད་པ་རྩ་གཞུང་གང་ལ་གནང་སའི་གཞུང་ཚིག་རྣམས་གང་འཚམ་རེ་བཀོད་དེ། “ཞེས་པ་ནས་སམ་ཅེས་པ་ནས་” ཞེས་བྲིས་ཏེ་རྩ་ཚིག་རྣམས་སྦུབས་སུ་དྲངས་ཏེ། བསྡུས་ཡོད་པ་མཚོན་པར་བྱས་ཡོད། དེར་བརྟེན། དོན་གཉེར་ཅན་རྣམས་ཀྱིས་བཀའ་ཁྲིད་འདི་ལ་ཐོས་བསམ་སློབ་གཉེར་གྱིས་འཇུག་སྐབས། བསྐྱེད་རིམ་དངོས་གྲུབ་རྒྱ་མཚོ་དང་། རྣལ་འབྱོར་དག་རིམ། མདོར་བྱས་དང་མདོ་བསྲེའི་ཕྱག་དཔེ་བཅས་སྦྲགས་ནས་གཟིགས་ན། རྩ་འགྲེལ་བཤད་པ་རྣམས་ངོ་འཕྲོད་པ་ལ་ཕན་ཐོགས་ཆེ་བར་གསལ་འདེབས་དང་དྲན་སྐུལ་ཞུ་རྒྱུ་ཡིན། རྒྱ་ཆེ་བའི་སློབ་གཉེར་བ་རྣམས་ཀྱིས་གཟིགས་བདེ་བའི་ཆེད་དུ། ཁྲིད་གཞུང་ཁག་གི་རྩ་གཞུང་རྣམས་ནག་འབུར་བཟོས་ཡོད་པ་དང་། བཤད་པ་གང་ཡིན་གྱི་གསུང་ཚིག་རྣམས་ཅུང་ཙམ་སྐྱ་བོ་བཟོས་ཡོད། རྒྱུན་དུ་བེད་སྤྱོད་གནང་བཞིན་པའི་ཡུལ་སྐད་སོགས་གསུང་འབུམ་ཕྱོགས་སྒྲིག་ཁང་གི་སྤྱི་འགྲོས་ལྟར། ཀུན་གྱིས་གོ་བདེ་བའི་བསྟན་བཅོས་ཀྱི་ཚིག་གི་འགྲོས་མངོན་ཅི་ཐུབ་བྱས་ཡོད།

ཕབ་སྒྲིག་དང་ཞུས་དག་སྐབས་༸གོང་ས་མཆོག་གི་གསུང་འབུམ་སྡེ་ཚན་གྱི་རྩ་འཛིན་ལམ་སྟོན་ལྟར། སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གི་གསུང་གི་ཚིག་འགྲོས་མ་ཉམས་པའི་ཐོག །གཞུང་ཆེན་མོ་རྣམས་ཀྱི་འགྲོས་དང་མཐུན་པ་དང་། བརྡ་སྤྲོད་ཀྱི་གཞུང་ལུགས་དང་མི་འགལ་བ། བོད་མི་གཙོ་བོར་གྱུར་པའི་བོད་ཡིག་སྤྱོད་མཁན་མཐའ་དག་གིས་གོ་ཐུབ་པ། སྤྱི་ལ་མ་ཁྱབ་པའི་སྐད་བྱེ་བྲག་པ་རྣམས་བསྟན་བཅོས་ཀྱི་བརྡ་སྐད་དུ་བཟོ་གང་ཐུབ་བྱས་ཤིང་། སྐབས་འགར་༸གོང་ས་མཆོག་གི་གསུང་ཚིག་གི་ཟུར་དང་དགོངས་པ་བཞེས་ཕྱོགས་སོགས་མ་ཉམས་པའི་སླད་རེ་ཟུང་སོར་བཞག་བྱས་ཡོད།

མདོར་ན། གསུང་གི་སྒྲ་འཇུག་གསལ་པོ་མེད་པ་དང་ཆད་པ་སོགས་ལ་བརྟེན་ནས་བཀའ་ཁྲིད་ཀྱི་དོན་ཇི་བཞིན་ཡིག་འབེབས་ཞུ་མ་ཐུབ་པ་དང་། གཞན་ཡང་། གླེགས་བམ་འདིའི་ཐོག་མཐའ་བར་གསུམ་གང་དུའང་མ་རྟོགས་པ་དང་། ལོག་པར་རྟོག་པ་སོགས་རྨོངས་བློས་ནོངས་པ་གང་མཆིས་ཚིག་དང་དོན་གྱི་བདག་པོ་སྤྱི་ནོར་༸གོང་ས་༸སྐྱབས་མགོན་༸རྒྱལ་བའི་དབང་པོ་ཐམས་ཅད་མཁྱེན་ཅིང་གཟིགས་པ་ཆེན་པོ་མཆོག་དང་། གཟུར་གནས་བཤེས་གཉེན་མཁས་པ་དག་ལ་སྙིང་ནས་འཆགས་ཤིང་། བཀའ་ཁྲིད་འདིའི་ནང་བརྗོད་དོན་གསལ་ཁ་མེད་པའམ་དོགས་གནས་ཀྱི་རིགས་མཆིས་ཚེ་བཀའ་ཁྲིད་ཀྱི་སྒྲ་རང་ལ་རྩ་འཛིན་གནང་སྐྱོང་ཡོང་བ་དང་། ཚིག་དོན་གཉིས་ཐད་ནས་ནོར་འཁྲུལ་ཆེ་ཕྲ་གང་ཡོད་མཛུབ་སྟོན་གྱིས་དགོངས་འཆར་ལྷུག་པོར་གསུངས་ན། དཔར་སྐྲུན་རྗེས་མའི་སྐབས་སུ་ལེགས་བཅོས་ཞུ་བར་ཕན་རླབས་ཆེ་བས་དགོངས་འཆར་གནང་བའི་རེ་བ་སྙིང་ནས་ཞུ། འདིར་འབད་རྣམ་དཀར་དགེ་བའི་ལེགས་བྱས་ཇི་སྙེད་ཅིག་བསགས་པའི་མཐུ་ལ་བརྟེན་ནས་རྒྱལ་བའི་བསྟན་པ་རིན་པོ་ཆེ་སྤྱི་དང་། བྱེ་བྲག་ཏུ། རྒྱུད་ཀྱི་རྒྱལ་པོ་དཔལ་གསང་བ་འདུས་པའི་ལམ་རིམ་པ་གཉིས་ལ་འཆད་ཉན་སྒོམ་སྒྲུབ་ཀྱི་མཛད་འཕྲིན་ཕྱོགས་དང་དུས་ཀྱི་རྒྱ་ཡིས་མ་བཟུང་བར་དར་ཞིང་རྒྱས་ལ་ཡུན་རིང་དུ་གནས་པ་དང་། སྙིགས་ལྔའི་རང་མཚང་ཆེས་ཆེར་བདོ་བའི་དུས་ངན་འདིར། བསྟན་པ་བསྟན་འཛིན་ཀུན་གྱི་གཙུག་ན་རྒྱལ་མཚན་གྱི་ཏོག་ལྟར་མངོན་པར་མཐོ་བ། དྲེགས་ལྡན་ལྷ་མི་བྱེ་བ་ཕྲག་བརྒྱས་ཞབས་ཀྱི་པདྨོ་ལ་ཉེ་བར་བཏུད་པ། བྱང་ཆུབ་ཀྱི་སེམས་དང་སྟོང་ཉིད་ཀྱི་ལྟ་བའི་བདག་ཉིད་ཆེན་པོ། ལྷར་བཅས་སྲིད་ཞིའི་གཙུག་རྒྱན་༸གོང་ས་༸སྐྱབས་མགོན་༸རྒྱལ་དབང་ཐམས་ཅད་མཁྱེན་ཅིང་གཟིགས་པ་ཆེན་པོ་མཆོག་གིས་དབུས་པའི་རིས་མེད་བསྟན་འཛིན་གྱི་སྐྱེས་བུ་དམ་པ་རྣམས་ཀྱི་སྐུ་ཚེ་མི་ཤིགས་རྡོ་རྗེའི་ཁམས་སུ་བརྟན་ཅིང་། རླབས་ཆེན་ཐུགས་བཞེད་མཐའ་དག་དུས་ལས་ཡོལ་བ་མེད་པར་མྱུར་བ་ཉིད་དུ་ལྷུན་གྱིས་འགྲུབ་པར་གྱུར་ཅིག །

༸གོང་ས་མཆོག་གི་གསུང་འབུམ་ཕྱོགས་སྒྲིག་ཁང་གིས། ཕྱི་ལོ་ ༢༠༢༡ ཟླ་ ༧ ཚེས་ ༡༡ ཉིན།

སྔོན་འགྲོའི་གསུང་བཤད།

བསྐྱེད་རིམ་དངོས་གྲུབ་རྒྱ་མཚོའི་བཤད་ལུང་དང་། རྣལ་འབྱོར་དག་རིམ་གྱི་ལུང་རྒྱུན།

དེ་རིང་ནས་བཟུང་དཔལ་གསང་བ་འདུས་པའི་བསྐྱེད་རིམ་གྱི་ཁྲིད་འདོན་རྒྱུ་ཡིན། དེ་ཡང་རྒྱུད་སྨད་གྲྭ་ཚང་དུ་གསང་བ་འདུས་པའི་བསྐྱེད་རྫོགས་ཀྱི་ཁྲིད་འདོན་སྟངས་ལས་གོ་རིམ་ལྡོག་པ་ལྟ་བུ་བྱུང་སྟེ། སྔོན་ལ་རྫོགས་རིམ་ཁྲིད་པ་ཡིན། འོན་ཀྱང་། རྫོགས་རིམ་གྱི་རྟོགས་པ་ཡག་པོ་ཞིག་སྐྱེས་མེད་སྟབས། བསྐྱེད་རིམ་གཞི་ནས་འཁྲིད་དགོས་བྱུང་བ་ཡིན། བཞད་མོ་བཞད། དེ་རིང་གསང་བ་འདུས་པའི་བསྐྱེད་རིམ་གྱི་ཁྲིད་འདོན་པ་ལ་དངོས་གཞི་མཁས་གྲུབ་ཐམས་ཅད་མཁྱེན་པའི་ལེགས་བཤད་རྨད་དུ་བྱུང་བ་བསྐྱེད་རིམ་དངོས་གྲུབ་རྒྱ་མཚོའི་ཐོག་ནས་འཁྲིད་རྒྱུ་དང་། འདིའི་ཁྲིད་རྒྱུན་བརྒྱུད་འདེབས་སུ་གསལ་བ་ལྟར་དང་། དེ་ཡང་མདོ་སྨད་བླ་བྲང་བཀྲ་ཤིས་འཁྱིལ་ནས་ཡར་བརྒྱུད་པ་ཞིག་ཡིན། སྐྱབས་རྗེ་ཡོངས་འཛིན་གླིང་རིན་པོ་ཆེའི་ཞལ་ནས་བཀྲ་ཤིས་འཁྱིལ་ནི། གདམས་ངག་གི་མཛོད་རེད་ཅེས་གསུངས་མྱོང་ལ། བཀྲ་ཤིས་འཁྱིལ་དུ་བཞུགས་མྱོང་བའི་ཅོ་ནེ་བླ་མ་རིན་པོ་ཆེ་ནས་ཡར་དར་བ་ཞིག་ཡིན། ཨ་ཁུ་ཤེས་རབ་རྒྱ་མཚོ་དང་། ཞང་སྟོན་བསྟན་པ་རྒྱ་མཚོ། དེ་གཉིས་ཀ་ལས་སྒོ་མང་ཆོས་དར་མཁན་པོ་བློ་བཟང་ཚུལ་ཁྲིམས་རྒྱ་མཚོས་གསན། དེ་ནས་ཅོ་ནེ་བླ་མ་རིན་པོ་ཆེ། དེ་ནས་སྐྱབས་རྗེ་ཕ་བོང་ཁ་པ་རིན་པོ་ཆེས་གསན་པ་ཡིན། ཅོ་ནེ་བླ་མ་རིན་པོ་ཆེའི་མདུན་དུ་ཕ་བོང་ཁ་པ་རིན་པོ་ཆེ་དང་ཡོངས་འཛིན་གླིང་རིན་པོ་ཆེ་རྣམ་པ་གཉིས་ཀས་གསན་པ་འདྲ། རྗེ་རིན་པོ་ཆེས་བདེ་གསང་འཇིགས་གསུམ་གྱི་བདག་བསྐྱེད་མཛད་ཡོད་པ་གསུང་འབུམ་དུ་གསལ་བ་ལྟར་ཡིན། རྗེ་རིན་པོ་ཆེ་ཉིད་ཀྱིས་མཛད་པའི་གསང་བ་འདུས་པའི་བདག་བསྐྱེད་ཀྱི་སྒྲུབ་ཐབས་རྣལ་འབྱོར་དག་རིམ་འདི་ད་ལྟར་ལུང་རྐྱང་ཡིན། སྔར་འདིའི་ཁྲིད་རྒྱུན་ཡོད་ཀྱང་དེང་སྐབས་ཕལ་ཆེར་ཉམས་པ་འདྲ། འཇིགས་བྱེད་བཅུ་གསུམ་མའི་བདག་བསྐྱེད་ཟ་མ་ཏོག་གི་སྟེང་ནས་ཉམས་ཁྲིད་ཀྱི་ཁྲིད་རྒྱུན་ཡོད་པར་ཡོངས་འཛིན་གླིང་རིན་པོ་ཆེའི་ཞལ་ནས་མ་ཐོས་ཀྱང་ཁྲི་བྱང་རིན་པོ་ཆེས་ཡོད་པར་གསུངས། གསང་བདེ་འཇིགས་གསུམ་གྱི་ཉམས་ཁྲིད་ཕ་བོང་ཁ་པ་ནས་སེར་སྨད་རྒྱལ་རོང་མཁན་སྤྲུལ་བར་དུ་ཡོད་འདུག་ཀྱང་དེ་ནས་ཆད་པའི་ཚོད་དུ་སྣང་། གསང་བ་འདུས་པ་དང་བདེ་མཆོག་ལཱུ་ཨི་པའི་ཁྲིད་གསལ་ཤོས་ཤིག་ནི་ཨ་ཁུ་ཤེས་རབ་རྒྱ་མཚོའི་གསུང་དེ་ཡིན། དེ་ཉམས་ཁྲིད་ཀྱི་གསུང་གི་ཟིན་བྲིས་ཡིན། འོན་ཀྱང་། ཡོངས་འཛིན་གླིང་རིན་པོ་ཆེས་ང་ཚོར་དེང་སང་བཤད་ཁྲིད་ལྟ་བུར་གྱུར་ཡོད་ཅེས་གསུངས། རྣལ་འབྱོར་དག་རིམ་ནི་རྗེ་རིན་པོ་ཆེ་རང་གི་གསུང་ཡིན་པས་གསུང་བྱིན་རླབས་ཅན་དུ་ངེས་པས། ཡོངས་འཛིན་རྣམ་པ་གཉིས་ཞལ་བཞུགས་པའི་སྐབས་ནས་ཀྱང་ངས་གསང་བ་འདུས་པའི་ཁྲིད་འདོན་སྐབས་རྣལ་འབྱོར་དག་རིམ་གྱི་སྟེང་ནས་འདོན་བཞིན་ཡོད། སྐབས་རེར་རྣལ་འབྱོར་དག་རིམ་རྐྱང་པའི་ཐོག་ནས་ཀྱང་ཁྲིད་འདོན་བཞིན་ཡོད། ལོ་མང་སྔོན་ནས་ངས་ཡོངས་འཛིན་གླིང་རིན་པོ་ཆེར་སྙན་སེང་ཞུས་ནས་གནང་བ་ཐོབ་ཅིང་། ཁྲི་བྱང་རིན་པོ་ཆེའི་སྐུ་མདུན་ནས་རྗེ་རིན་པོ་ཆེའི་གསུང་འབུམ་དང་སྲས་མཆོག་རྣམ་པ་གཉིས་ཀྱི་གསུང་འགའ་ཤས་ཀྱི་ལྗགས་ལུང་ཡང་ཐོབ་ཡོད་པས། རྣལ་འབྱོར་དག་རིམ་གྱི་ལུང་རྒྱུན་གྱི་སྟེང་ནས་ཁྲིད་ནའང་འགྲིག་གི་རེད་ཅེས་བཀའ་འཁྲོལ་གཙང་མ་ཐོབ་ཡོད།

དེས་ན། འདིར་རྗེ་རིན་པོ་ཆེ་ཉིད་ཀྱི་གསུང་རྣལ་འབྱོར་དག་རིམ་བཤད་ན་བསམ། ས་བཅད་ཀྱི་འགྲོས་རྣམས་ཀྱང་ཆོ་གའི་རིམ་པ་བཞིན་དུ་ཐད་ཀ་ཐད་ཀར་དེ་གཉིས་སྦྲགས་ན་ལེགས་སྙམ། དེ་ནས་ད་ལྟ་བསྟན་འགྱུར་དུ་བཞུགས་པའི་དཔལ་མགོན་འཕགས་པ་ཀླུ་སྒྲུབ་ཀྱིས་མཛད་པའི་གསང་བ་འདུས་པའི་བསྐྱེད་རིམ་སྒྲུབ་ཐབས་མདོར་བྱས་དང་། དེ་རྩ་རྒྱུད་ཀྱི་ཁུངས་དང་སྦྱར་ནས་གསུངས་པ་མདོ་བསྲེ་གཉིས་ལ་ཡང་ཁྲིད་རྒྱུན་མེད་ཀྱང་ཁྲི་བྱང་རིན་པོ་ཆེར་བསྟན་འགྱུར་གྱི་ལྗགས་ལུང་ཡོད་པས་ངས་ཆེད་མངགས་ཁྲི་བྱང་རིན་པོ་ཆེའི་མདུན་ནས་འདི་གཉིས་ཀྱི་ལྗགས་ལུང་ཞུས་པ་ཡིན། འདིར་དང་པོ་ཀླུ་སྒྲུབ་ཀྱི་གསུང་མདོར་བྱས་དང་མདོ་བསྲེ་ནས་དབུ་འཛུགས་ཞུས་ན་བསམ་བྱུང་། དེ་ཡང་ས་བཅད་དང་མཉམ་དུ་ཐད་ཀ་ཐད་ཀར་སྦྱར་རྒྱུ་དང་། དེ་ནས་རྣལ་འབྱོར་དག་རིམ། དེ་ནས་བསྐྱེད་རིམ་དངོས་གྲུབ་རྒྱ་མཚོ་བཅས་འདོན་རྒྱུ་ཡིན།

ཆོས་ཐུན་ནི་ཉིན་གསུམ་གྱི་རིང་སྔ་དགོང་གཉིས་ཀར་ཆོས་ཐུན་རེ་སྟེ་ཉིན་རེར་ཆུ་ཚོད་བཞི་ལྔའི་དུས་ཚོད་ཡོད། དེ་རིང་ཇི་ཙམ་ཚར་མིན་བརྟགས་ཏེ་ཉིན་གསུམ་གྱི་ནང་ཚར་ན་སློབ་དཔོན་ཀླུ་བྱང་གི་རྣམ་གཞག་རིམ་པ་དང་། རྗེ་རིན་པོ་ཆེས་མཛད་པའི་རྣམ་གཞག་རིམ་པའི་རྣམ་བཤད་གཉིས་ཀྱང་འདོན་དགོས་སྙམ་པ་ཡོད། གལ་ཏེ་མ་ཚར་ན་གནས་སྐབས་བཞག་ན་བསམ།

དེ་ལྟར་ན་སྔོན་ལ་དཔལ་མགོན་འཕགས་པ་ཀླུ་སྒྲུབ་ཀྱིས་མཛད་པའི་སྒྲུབ་ཐབས་མདོར་བྱས་ནས་དབུ་བཙུགས་ཏེ་ཞུས་ན། ངས་ཁྲི་བྱང་རིན་པོ་ཆེའི་མདུན་ནས་བསྟན་འགྱུར་དུ་བཞུགས་པའི་གསང་བ་འདུས་པའི་ཆོས་སྐོར་གཙོ་ཆེ་བ་ཀླུ་སྒྲུབ་ཡབ་སྲས་ཀྱི་གསུང་རྣམས་ཆེད་མངགས་ཞུས་ཤིང་། གྲུབ་ཆེན་ལཱུ་ཨི་པ་རང་གིས་མཛད་པའི་བདེ་མཆོག་ལཱུ་ཨི་པའི་སྐོར་དང་། དྲིལ་བུ་རིམ་ལྔའི་རྩ་བ་ཡང་ཕལ་ཆེར་ཞུས་པ་ཡིན། ཁྲི་བྱང་རིན་པོ་ཆེས་བསྟན་འགྱུར་ལྗགས་ལུང་གསན་པའི་ནང་འཕགས་པ་ལྷའི་སྤྱོད་བསྡུས་ཀྱི་ལྗགས་ལུང་མི་འདུག །ཆ་ཚང་བྱུང་ན་ཅི་མ་རུང་བསམས་ནས་སྤྱོད་བསྡུས་ཀྱི་ལུང་རྩད་གཅོད་བྱས་ཏེ་འབད་བརྩོན་བྱས་པ་ཡིན། མཐར་འབྲེལ་བ་བྱུང་བའི་ནང་ནས་ངས་ཤེས་ཚོད་ལྟར་ན་བཀའ་བརྒྱུད་བསྟན་དགའ་རིན་པོ་ཆེ་ཞུ་བ་བླ་མ་ཡག་པོ་ཞིག་ཡོད། ཁོང་ལ་ལུང་རྒྱུན་དེ་ཡོད་པར་གོ་ནས་ངས་སྤང་ལུང་རིན་པོ་ཆེ་ལ་དེ་ཞུས་ཤོག་ལབ་ནས་ཁོང་གིས་ཕལ་ཆེར་ཞུས་ཡོད། ལུང་རྒྱུན་དེ་གསོ་ཐུབ་ན་བསམ་བྱུང་། བྱང་རྩེ་ཆོས་རྗེ་(རི་རྫོང་རིན་པོ་ཆེ་)དང་བྱ་དོ་རིན་པོ་ཆེ་གཉིས་དོ་སྣང་བྱུང་ངམ། ཞེས་བཀའ་རྩད་ཕེབས། སྤྱོད་བསྡུས་ནི་རིམ་ལྔའི་དོན་འགྲེལ་ཁྱད་དུ་འཕགས་པ་ཞིག་ཡིན་པས་དེའི་ལུང་རྒྱུན་ཡོད་དགོས་པ་ཞིག་ཡིན།

མཆོད་བརྗོད་སོགས།

ཐོག་མར་སྒྲུབ་ཐབས་མདོར་བྱས་ལ་ཕེབས་པར་ཞུ།

མདོར་བྱས།

༄༅། །རྒྱ་གར་སྐད་དུ། པཎྜི་བི་དྷི་སཱ་དྷ་ནཾ། བོད་སྐད་དུ། སྒྲུབ་པའི་ཐབས་མདོར་བྱས་པ། འཇམ་དཔལ་གཞོན་ནུར་གྱུར་པ་ལ་ཕྱག་འཚལ་ལོ། །ཞེས་པ་ནས། རྒྱལ་བའི་བདེ་བ་མཉམ་མེད་མཉམ་སྐུ་མི་རྟོག་ཚུལ་གཅིག་ལ་ཕྱག་འཚལ། །ཞེས་ལྷན་ཅིག་སྐྱེས་པའི་འོད་གསལ་མཐར་ཐུག་པའི་ངོས་ནས་བསྟོད་པ་ཡིན།

དཔལ་ལྡན་འདུས་པའི་རྒྱུད་ཀྱི་ནི། །

མདོར་བསྡུས་རྟོགས་པར་བྱ་བའི་ཕྱིར། །

སེམས་ཅན་ཀུན་ལ་ཕན་བསྐྱེད་པའི། །

མདོར་བསྡུས་བདག་གིས་བཤད་པར་བྱ། །

ཞེས་པ་ནི། ཀུན་སློང་སེམས་ཅན་ཀུན་ལ་ཕན་བདེ་བསྒྲུབ་པའི་ཆེད་དུ་གསང་བ་འདུས་པའི་བསྐྱེད་རིམ་སྒོམ་ཚུལ་རྩ་རྒྱུད་ཀྱི་དགོངས་པ་བཤད་རྒྱུད་རྡོ་རྗེ་ཕྲེང་བས་ཇི་ལྟར་བཀྲལ་བ་བཞིན་འཆད་རྒྱུ་ཡིན་གསུངས། དེ་བཞིན་དུ་རང་ཅག་གིས་ཀྱང་འཆད་ཉན་བྱེད་པའི་སྐབས་སེམས་བཟང་པོ་ཞིག་བསྐྱེད། མཐའ་ཡས་པའི་མ་རྒན་སེམས་ཅན་ཐམས་ཅད་ཀྱི་དོན་དུ་ཆོས་འཆད་ཉན་བྱེད་ཀྱི་ཡོད་དགོངས་ནས་ཀུན་སློང་ཡག་པོ་བཅོས་དགོས།

རྣམ་རྟོག་བག་ཆགས་ཉེས་པ་ཡིས། །

འགྲོ་བ་གསུམ་པོ་རྣམ་རྨོངས་ལ། །

བློ་དང་ལྡན་པས་ལེགས་བལྟས་ཏེ། །

རྣལ་འབྱོར་རྒྱུད་ཀྱིས་སྦྱང་བར་བྱ། །

ཞེས་གསུངས་ཏེ། འདིར་རྣམ་རྟོག་བག་ཆགས་ཞེས་པའི་རྣམ་རྟོག་ནི་མདོ་སྔགས་ཐུན་མོང་ལྟར་ན་བདེན་འཛིན་ལ་བཞག་ནས་དེ་ལ་བརྟེན་པའི་ཉོན་མོངས་བརྒྱད་ཁྲི་བཞི་སྟོང་གི་རྣམ་གཞག་གསུངས་ཤིང་། མདོར་ན། ཆགས་སྡང་གིས་མཚོན་པའི་ཉོན་མོངས་རྣམས་ཉིན་རེ་བཞིན་དུ་རང་ཅག་ལ་བརྡབ་གསིག་གཏོང་མཁན་དང་རང་གཞན་ཀུན་ལ་གནོད་པ་འདྲེན་པར་བྱེད་པའི་རྣམ་པར་རྟོག་པ་དེ་དག་དང་། དེ་ཡང་སྔགས་བླ་མེད་དང་འབྲེལ་སྐབས་རང་བཞིན་བརྒྱད་ཅུའི་ཀུན་རྟོག་དང་དེ་གཡོ་བྱེད་ཀྱི་སྣང་མཆེད་ཐོབ་གསུམ་ཚུན་ཆད་ཀྱི་རྣམ་རྟོག་གི་དབང་ལས་བདེན་འཛིན་དང་། བདེན་སྣང་། གཉིས་སྣང་འཁྲུལ་པའི་དྲི་མ་འདི་དག་བྱུང་བ་ཡིན་པས། རྣམ་རྟོག་བག་ཆགས་ཉེས་པ་ཡིས། །འགྲོ་བ་གསུམ་པོ་རྣམ་རྨོངས་ལ། །ཞེས་དང་། རྣལ་འབྱོར་རྒྱུད་ཀྱིས་སྦྱང་བར་བྱ། །ཞེས་པའི་རྣལ་འབྱོར་རྒྱུད་ནི་རྒྱུད་སྡེ་བཞིར་ཕྱེ་བའི་རྣལ་འབྱོར་རྒྱུད་མ་ཡིན་པར་སྤྱིར་རྣལ་འབྱོར་རྒྱུད་དབྱེ་གཞིར་བྱས་ནས་དེ་ལ་རྣལ་འབྱོར་དང་རྣལ་འབྱོར་བླ་མེད་རྒྱུད་གཉིས་སུ་ཕྱེ་བའི་བླ་མེད་ཀྱི་རྒྱུད་ལ་གསུངས་པ་ཡིན་ནོ། །

འདོད་པ་ལྔ་ནི་ཡོངས་སྤངས་ནས། །

དཀའ་ཐུབ་ཀྱིས་ནི་གདུང་མེད་པར། །

རྣལ་འབྱོར་རྒྱུད་ཀྱི་རྗེས་འབྲངས་ལ། །

བདེ་བས་བྱང་ཆུབ་བསྒྲུབ་པར་བྱ། །

ཞེས་པ་ནི། དཀའ་ཐུབ་ལ་བརྟེན་ནས་ལུས་རྒུད་དེ་འཕྲལ་དུ་སྤྱིར་ཆགས་སྡང་ཆུང་དུ་འགྲོ་བ་དང་ཁྱད་པར་དུ་འདོད་སྲེད་ཆུང་དུ་འགྲོ་བའི་དགོས་པ་ཆེན་པོ་ཡོད་མོད། འོན་ཀྱང་། སྔགས་བླ་མེད་ཀྱི་སྐབས་སུ་ལུས་རྒུད་ན་རྩ་རླུང་ཐིག་ལེའི་ནུས་པ་ཆུང་དུ་འགྲོ་བ་དང་། དེ་ཆུང་དུ་ཕྱིན་ན་རྩ་རླུང་ཐིག་ལེ་ལ་གནད་དུ་བསྣུན་པ་ལས། རགས་པ་གློ་བུར་བའི་རླུང་སེམས་བཙན་ཐབས་སུ་བཀག་སྟེ་ཤིན་ཏུ་ཕྲ་བ་གཉུག་མ་ལྷན་ཅིག་སྐྱེས་པའི་འོད་གསལ་ཡུལ་འཇལ་རུང་གི་རྣམ་པར་གསལ་བར་བསྐྱེད་པའི་སྒོ་ནས་སྟོང་པ་ཉིད་སྒོམ་པ་དེ་ལ་འགལ་རྐྱེན་དུ་འགྲོ། མཁས་གྲུབ་རིན་པོ་ཆེའི་ཡིག་ཆུང་ཉེར་གཅིག་ལས། དེས་ན། གཞོན་དུས་ཐོས་པ་བྱས་ལ། རྒན་པོར་སོང་བ་དང་ཉམས་ལེན་བྱེད་དོ་ཟེར་བ་ནི། ལམ་འདིའི་དགག་བྱའི་གཙོ་བོ་ཡིན་ནོ། །ཞེས་གསུངས་པ་ལྟར་ཕུང་པོ་མ་རྒུད་པའི་གོང་ནས་ཉམས་ལེན་འགོ་འཛུགས་དགོས་པས། བདེ་བས་བྱང་ཆུབ་བསྒྲུབ་པར་བྱ། །ཞེས་གསུངས་སོ། །

དེས་ན་འདི་ན་སྡོམ་གནས་ཡིན། །

རྟག་ཏུ་མི་ཕྱེད་བརྟུལ་ཞུགས་གང་། །

སྐུ་གསུང་ཐུགས་ཀྱི་རྡོ་རྗེ་ཡི། །

སྒྲུབ་པ་དག་ཀྱང་བརྩམ་པར་བྱ། །

ཞེས་པ་ནི། རྫོགས་རིམ་གྱི་སྨིན་བྱེད་བསྐྱེད་རིམ་སྐུ་གསུང་ཐུགས་ཀྱི་རྡོ་རྗེའི་རྣལ་འབྱོར་ཇི་ལྟར་སྒྲུབ་པའི་ཚུལ་བརྩམ་པའམ་ཉམས་སུ་ལེན་དགོས་ཞེས་གསུངས།

དགོན་པ་ཆེན་པོའི་ས་ཕྱོགས་ནི། །

མེ་ཏོག་འབྲས་བུ་སོགས་ཀྱིས་བརྒྱན། །

རི་བོ་དབེན་པ་དག་ཏུ་ནི། །

དངོས་གྲུབ་ཐམས་ཅད་བསྡུས་པ་བསྒྲུབ། །

ཅེས་པས་གང་དུ་སྒོམ་པའི་གནས་ཀྱི་དེ་ཉིད་བསྟན་ཏོ། །

དེ་ལྟ་བུའི་གནས་ལ་རྣལ་འབྱོར་བདེ་བའི་ཡོ་བྱད་འདུ་བྱ་བ་ནི།

འཇམ་པའི་སྟན་ལ་འདུག་ནས་ནི། །

སེམས་དཔའི་སྐྱིལ་ཀྲུང་ལེགས་གནས་ཏེ། །

ཞེ་སྡང་རྡོ་རྗེའི་ཏིང་འཛིན་གནས། །

གནས་བསྲུང་བ་ནི་བསམ་པར་བྱ། །

ཞེས་གསུངས་ཏེ། ཡིད་དང་མཐུན་པའི་གནས་མཚན་ཉིད་ཚང་བར་ཡོ་བྱད་འདུ་བྱས་ནས་སེམས་དཔའི་སྐྱིལ་ཀྲུང་དུ་གནས་ཏེ་བསྒོམ་པར་བྱ། གང་བསྒོམ་པར་བྱ་ཞེ་ན། ཐུན་མོང་ལམ་སྦྱངས་རྣམས་ཚང་བར་སྔོན་དུ་སོང་བའི་ཐོག་ནས་གསང་བ་འདུས་པའི་བསྐྱེད་རིམ་བསྒོམ་པ་ལ་བསླབ་དགོས། དེ་ལ་ཡང་སྔོན་དུ་ཕྱི་ནང་གི་བགེགས་སྲུང་བའི་དོན་དུ་སྲུང་འཁོར་བསྒོམ་དགོས་པས་ཞེ་སྡང་རྡོ་རྗེའི་ཏིང་འཛིན་ལ་གནས་ནས་གནས་བསྲུང་བ་ནི་བསམ་པར་བྱ་དགོས་ཞེས་གསུངས་པ་ཡིན།

འབར་བའི་འོད་འཕྲོ་འཇིགས་པར་བྱེད། །ཅེས་པ་ནས། སྟེང་འོག་ཡང་དག་བྱིན་གྱིས་བརླབ། །

མདོ་བསྲེ།

མདོ་བསྲེ་ལ་ཕེབས་པར་ཞུ།

༄༅། །རྒྱ་གར་སྐད་དུ། ཤྲཱི་གུ་ཧྱ་ས་མཱ་ཛ་མ་ཧཱ་ཡོ་ག་ཏནྟྲ་ཨུཏྤཱ་ད་ཀྲ་མ་སཱདྷ་ན་སཱུ་ཏྲ་མེ་ཤྲ་བ་ཀ་ནཱ་མ། བོད་སྐད་དུ། ཞེས་པ་ནས། རྡོ་རྗེ་འཆང་ཆེན་པོ་ལ་སོགས་པའི་སྒྲུབ་པ་ལ་རབ་ཏུ་འཇུག་པ་རྣམས་ཀྱིས་བསྐྱེད་པའི་རིམ་པའི་ཏིང་ངེ་འཛིན་ངེས་པར་བྱ་བའི་ཕྱིར་མདོ་དང་བསྲེས་པ་ཞེས་བྱ་བ་ལེའུ་བཅུ་བདུན་པ་ལས་བཏུས་ཏེ་བསྡུ་བར་བྱའོ། །ཞེས་གསུངས་པའི་སོགས་སྒྲས་གསང་འདུས་འཇམ་དཔལ་རྡོ་རྗེ་སོགས་གཙོ་བོ་འཕོ་བའི་སྒྲུབ་ཐབས་མི་འདྲ་བ་ཡོད་པ་རྣམས་ལ་བསྡུས་པ་ཡིན་ནམ་སྙམ།

དེ་ལ་སྒྲུབ་པ་པོས་ཇི་སྐད་དུ་ལེའུ་བཅུ་གཉིས་པ་ལས། དགོན་པ་ཆེན་པོའི་ས་ཕྱོགས་ནི། །ཞེས་པ་ནས། རྗེས་སུ་མཐུན་པའི་གནས་སུ་སེམས་དཔའི་སྐྱིལ་མོ་ཀྲུང་དུ་འདུག་སྟེ། ཞེས་པས་གནས་ཀྱི་དེ་ཉིད་བསྟན།

སེམས་ཅན་ཐམས་ཅད་ལ་སྙིང་རྗེ་ཆེན་པོའི་སེམས་བསྐྱེད་དེ། ཞེས་པས་སྙིང་རྗེ་ཆེན་པོ་སྒོམ་པའི་དེ་ཉིད་བསྟན།

ལེའུ་གསུམ་པ་ལས། ནམ་མཁའི་དབྱིངས་ཀྱི་དབུས་གནས་པ། །ཞེས་པ་ནས། སངས་རྒྱས་འབར་བའི་འོད་དང་ལྡན། །
ཞེས་པས་སྲུང་འཁོར་བསྟན་པ་འདྲ།

འོད་ཟེར་སྣ་ལྔས་ཀུན་ཏུ་ཁྱབ། །ཅེས་པ་ནས། སྐུ་མདོག་དཀར་པོ་བདག་ཉིད་ཇི་ལྟ་བ་བཞིན་མོས་པར་བྱའོ། །ཞེས་གསུངས་ཏེ། མོས་པར་བྱའོ། །ཞེས་པས་ཐོག་མར་རང་རྡོ་རྗེ་འཆང་ཞི་བར་བསྐྱེད། དེ་ནས་ཡེ་ཤེས་པ་སྤྱན་དྲངས་ནས་ཐིམ། རང་རྡོ་རྗེ་འཆང་ཞི་བ་དེ་ཡོངས་སུ་གྱུར་པ་ལས་ཞེ་སྡང་རྡོ་རྗེར་བསྐྱེད་པའོ། །

དེ་ནས་ལེའུ་དང་པོ་ལས། ཡེ་ཤེས་སྒྲོན་མ་ཞེས་བྱ་བའི་ཏིང་ངེ་འཛིན་གསུངས་པའི་ཚུལ་གྱིས་མི་བསྐྱོད་པ་བསྐྱེད་པས་ཞེ་སྡང་རྡོ་རྗེར་གྱུར་ནས་ལེའུ་བཅུ་གསུམ་པ་ལས། ཞེས་པ་ནས། ཧཱུཾ་མཛད་ཀྱིས་རྡོ་རྗེའི་དྲ་བ་ཡི་གེ་ཧཱུཾ་གིས་སའི་ཆ་རྡོ་རྗེའི་རང་བཞིན་དུ་བསམ་ཞིང་ཡི་གེ་གསུམ་གྱིས་གོ་ཆ་ལ་སོགས་པ་བྱའོ། །ཞེས་གསུངས། དཔལ་མགོན་འཕགས་པ་ཀླུ་སྒྲུབ་རང་གིས་མཛད་པའི་གཞུང་ཉིད་དུ་འདི་ལྟར་ཤིན་ཏུ་གསལ་པོ་འདུག་པས་བློ་བདེ་པོ་འདུག །

རྣལ་འབྱོར་དག་རིམ།

རྣལ་འབྱོར་དག་རིམ་ལ་ཕེབས་པར་ཞུ།

༄༅། །ཁྱབ་བདག་རྡོ་རྗེ་སེམས་དཔའ་བསྙེན་སྒྲུབ་བཞིའི་སྦྱོར་བས་མཉེས་པར་བྱེད་པའི་འདུས་པའི་སྒྲུབ་ཐབས་རྣལ་འབྱོར་དག་པའི་རིམ་པ་ཞེས་བྱ་བ། གང་གི་ཡིད་འཕྲོག་ཞབས་ཀྱི་པདྨ་ཟུང་། །འབྲལ་མེད་དད་པས་གཙུག་ན་སྟེན་བྱེད་པ། །དེ་ཡི་བློ་གྲོས་ཡར་ངོའི་ཟླ་བཞིན་དུ། །རྒྱས་མཛད་འཇམ་དབྱངས་བླ་མ་དེ་ལ་འདུད། །ཅེས་རྗེ་བཙུན་འཇམ་པའི་དབྱངས་ལ་མཆོད་པར་བརྗོད་དེ། འཇམ་དབྱངས་ཞི་དྲག་བསྟེན་ན་ཤེས་རབ་མེ་ལྟར་འབར་བར་གསུངས་པའོ། །

འོད་གསལ་ལྷ་ཡི་ལམ་ལས་འཁྲུངས། །ཟུང་འཇུག་དབང་པོའི་གཞུ་ལྟ་བུ། །དཔལ་ལྡན་དང་པོའི་མགོན་དེ་ཡི། །མཛད་པས་ཁྱེད་རྣམས་སྐྱོང་གྱུར་ཅིག །ཅེས་གསུངས་ཏེ། རྗེ་རིན་པོ་ཆེའི་རྣམ་གཞག་རིམ་པའི་རྣམ་བཤད་ཀྱི་མཆོད་བརྗོད་དུའང་ཚིག་འདི་འདྲ་བ་འབྱུང་ཞིང་། མཁས་གྲུབ་རིན་པོ་ཆེས་འཁོར་ལོའི་བདག་པོ་དེ་ཡིས་བདག་སྐྱོངས་ཤིག །ཅེས་རང་ལ་སྦྱར་ནས་གསུངས་ཡོད། དེ་ཡང་ཚིག་རྐང་བདུན་མ་དང་དགུ་མའི་ཁྱད་ཙམ་མ་གཏོགས་ཡབ་སྲས་གཉིས་ཀའི་གསུང་གཅིག་རང་འབྱུང་བས་འདི་ཐུན་མོང་མ་ཡིན་པ་དང་བྱིན་རླབས་ཅན་ཞིག་ཡིན་པར་སྣང་། དོན་ནི། འོད་གསལ་ལྷ་ཡི་ལམ་ནས་འཁྲུངས། །ཞེས་རྒྱུའི་ཁྱད་པར་དང་། ཟུང་འཇུག་དབང་པོའི་གཞུ་ལྟ་བུ། །ཞེས་ངོ་བོའི་ཁྱད་པར། དཔལ་ལྡན་དང་པོའི་མགོན་དེ་ཡི། །མཛད་པས་ཞེས་པ་འཕྲིན་ལས་ཀྱི་ཁྱད་པར་དང་སྦྱར་ཆོག་པར་སེམས་ཏེ། དང་པོའི་མགོན་པོ་ལ་བརྟེན་ནས་སྤྲུལ་པ་དཔག་ཏུ་མེད་པ་སྣ་ཚོགས་འཕྲོ་བཞིན་པ་ཡིན་པས་འཕྲིན་ལས་ཀྱི་བྱེད་པ་པོ་ཡིན་པ་སྤྲུལ་གཞིའི་ངོས་ནས་དེ་ལྟར་བསམས་ན་གོ་དོན་འགྲེལ་རྒྱུ་ཡོད་སྙམ།

གར་མཁན་མཆོག་དེས་འགྲོ་བ་འདུལ་བའི་ཕྱིར། །སྣ་ཚོགས་སྤྲུལ་པའི་ཉམས་ཀྱིས་གར་མཛད་པས། །ཉིད་སྐུའི་ཆ་ཤས་སུམ་ཅུ་རྩ་གཉིས་ཀྱི། །འཁོར་ལོ་མཆོག་ཏུ་སྤྲུལ་ལ་ཕྱག་འཚལ་ནས། །ཞེས་མཆོད་པར་བརྗོད་ནས། མི་བསྐྱོད་འཁོར་ལོའི་རྣལ་འབྱོར་གྱིས། །ཐ་མལ་སྣང་ཞེན་ཀུན་བཅད་ནས། །ཞེས་པ་ནི། གསང་འདུས་ཡེ་ཤེས་ཞབས་ལུགས་དང་། འཇིག་རྟེན་དབང་ཕྱུག །གཞན་ཡང་གཙོ་བོ་འཕོས་པའི་དབང་གིས་སྒྲུབ་ཐབས་མི་འདྲ་བ་མང་པོ་ཡོད་པ་ལས་འདིར་བཤད་རྒྱུད་རྡོ་རྗེའི་ཕྲེང་བའི་སྐབས་ནས་གསུངས་པའི་མི་བསྐྱོད་པ་དཀྱིལ་འཁོར་གྱི་གཙོ་བོར་འཕོས་པའི་དཀྱིལ་འཁོར་དེའི་སྒྲུབ་ཐབས་གསུངས་ཤིང་། བསྐྱེད་རིམ་གྱིས་ནི་རྒྱུད་སྡེ་འོག་མ་དང་ཡང་ཐུན་མོང་བའི་ཐ་མལ་པའི་སྣང་ཞེན་གཅོད་པ་དང་། ཐུན་མོང་མ་ཡིན་པ་སྐུ་གསུམ་ལམ་དུ་འཁྱེར་བས་རྫོགས་རིམ་གྱི་སྨིན་བྱེད་ཁྱད་པར་ཅན་དུ་གསུངས་སོ། །

གང་སྣང་ལྷ་ཡི་འཁོར་ལོར་ནི། །འཆར་བའི་སྒྲུབ་པ་བདག་གིས་བཤད། །ཅེས་པ་ནི་རྩོམ་པར་དམ་བཅའ་བའོ། །

ཚུལ་འདི་མཁས་པའི་ཕྲེང་བས་གསལ་མཛད་མོད། །ཅེས་པ་ནས། རྒྱན་བཟང་བཏགས་པས་མཛེས་པ་མ་མཐོང་ངམ། །འདིར་དང་པོར་སངས་རྒྱས་ཀྱི་ཐེག་པའི་བསམ་པ། ཞེས་གསུངས་ཏེ། སངས་རྒྱས་ཀྱི་ཐེག་པའི་བསམ་པ་ཞེས་པའི་ཚིག་འདི་དག་སྤྱོད་བསྡུས་སུའང་འབྱུང་།

འདིར་དང་པོར་སངས་རྒྱས་ཀྱི་ཐེག་པའི་བསམ་པ་སྨོན་པ་དང་འཇུག་པའི་སེམས་སྦྱོང་བ་ལ་ལེགས་པར་བསླབས་ཏེ། ཞེས་གསུངས་ཏེ། ཐུན་མོང་དང་ཐུན་མོང་མ་ཡིན་པའི་ལམ་གྱི་རིམ་པས་རྒྱུད་སྦྱངས་ཞེས་པའི་དོན་གྱི་སྙིང་པོ་ནི། ཐེག་ཆེན་གྱི་ཆོས་ཐེག་ཆེན་གྱི་ཆོས་སུ་འགྲོ་མིན་དང་། གསང་སྔགས་ཀྱི་ཆོས་གསང་སྔགས་ཀྱི་ཆོས་སུ་འགྲོ་མིན་ནི་བྱང་ཆུབ་ཀྱི་སེམས་ཁོ་ནའི་རྗེས་སུ་འགྲོ་ལྡོག་བྱེད་པས། སྨོན་པ་བྱང་ཆུབ་མཆོག་ཏུ་སེམས་བསྐྱེད་པ་དང་། དེ་ནས་འཇུག་སྡོམ་བླངས་ཏེ་འཇུག་པ་བྱང་ཆུབ་ཀྱི་སེམས་བསྐྱེད་པ་ལ་ལེགས་པར་བསླབས་ཏེ། ཐུན་མོང་བའི་ལམ་གྱི་རིམ་པས་རྒྱུད་སྦྱངས་པ་ཚགས་སུ་ཚུད་པར་བྱ་དགོས་སོ། །

དཔལ་གསང་བ་འདུས་པའི་དཀྱིལ་འཁོར་དུ་དབང་བསྐུར་བ་ཐོབ་ཅིང༌། ཞེས་ཐུན་མོང་མ་ཡིན་པའི་སྔོན་འགྲོར་དཔལ་གསང་བ་འདུས་པའི་དབང་གིས་རྒྱུད་སྨིན་པར་བྱེད་དགོས་གསུངས་
པ་ཡིན།

དེའི་དུས་སུ་ཁས་བླངས་པའི་དམ་ཚིག་དང་སྡོམ་པ་སྲུང་བ་ལ་བརྩོན་པ། ཞེས་གསུངས་པ་ནི། གོང་གི་འཇུག་སྡོམ་དང་། གཤམ་དེར་དབང་དུས་སུའང་འཇུག་སྡོམ་དང་སྔགས་སྡོམ་གཉིས་ཀ་བླངས་ཡོད་པས་བྱང་ཆུབ་སེམས་དཔའི་སྡོམ་པའི་བསླབ་བྱ་མཐའ་དག་དང་། དེ་བཞིན་སྔགས་སྡོམ་གྱི་མི་མཐུན་ཕྱོགས་མཐའ་དག་བསྡོམས་ནས་ཚུལ་བཞིན་དུ་བསྲུང་དགོས་པས་བསླབ་བྱ་སྲུང་བ་ལ་བརྩོན་པའོ། །

ངས་ཁ་སང་ཞུ་རྒྱུ་མ་བྱུང་བ་ཞིག་ལ། འདི་ནས་གསང་བ་འདུས་པའི་དབང་ཞུས་པ་ནས་བཟུང་རབ་ལ་གསང་བ་འདུས་པའི་དང་པོ་སྦྱོར་བ་འདོན་ཐུབ་ན་ཤིན་ཏུ་ལེགས། འོན་ཀྱང་། ཚང་མས་འདོན་ཐུབ་རྒྱུར་དཀའ་བས་ཚིག་ཚོགས་རྣམས་བསྡུས་ཏེ་དོན་བློ་ལ་རགས་ཙམ་ཤར་བར་གོམས་འདྲིས་ཆགས་ཐུབ་ན་རིམ་གྱིས་སླ་རུ་འགྱུར་བས་དང་སྦྱོར་འདོན་ཐུབ་ན་ཧ་ཅང་ལེགས།
མ་བྱུང་ན་བདག་བསྐྱེད་ཀྱི་གོ་མི་ཆོད། འདོན་ཐུབ་མཁན་དག་གིས་དང་སྦྱོར་ལ་གོམས་འདྲིས་བསྟེན་ནས་དོན་རྣམས་བློ་ལ་ངེས་པོ་བྱུང་མཚམས་ཚིག་རྒྱས་བསྡུས་ག་རེ་བྱེད་ནའང་འགྲིག །
མངོན་རྟོགས་ཀྱི་ཕྱག་མཚན་སོགས་ཚིག་རེ་རེ་ནས་བཏོན་ནའང་བློ་ལ་འཆར་བར་དེ་ཙམ་ཕན་དཀའ།

ཡང་གསང་བ་འདུས་པའི་ལྷ་སུམ་ཅུ་རྩ་གཉིས་ཀྱི་སྔགས་བགྲང་རྒྱུ་ཡོད་པའི་གསང་འདུས་ཀྱི་ལྷའི་རྣལ་འབྱོར་བསྡུས་བསྡུས་དེ་འདྲ་འདོན་ཐུབ་ནའང་ལེགས།

ཉིན་རེ་བཞིན་དུ་བསྔོ་བགྲང་ཐུན་དྲུག་ཏུ་བྱེད་པར་ཁས་བླངས་དམ་བཅས་པ་ཡིན་པས། ཚིགས་སུ་བཅད་པ་བསྡེབས་ནས་ཡོད་པ་འདི་དག་བཏོན་ན་དེས་དྲན་གསོ་ཐེབས་པ་ལ་ངེས་པར་ཁྱད་ཡོད། ལྟུང་བ་དང་དམ་ཚིག་རེ་རེ་ནས་ཡིད་བཤར་བྱེད་དགོས་ན་བློ་ལ་ངེས་མ་ངེས་ཐེ་ཚོམ་ཡིན།

ཚང་མས་ཐུན་དྲུག་བླ་མའི་རྣལ་འབྱོར་ནི་ངེས་པར་འདོན་དགོས་པས་སུ་ལ་ཡང་དམིགས་བསལ་མེད། ཐུན་དྲུག་བླ་མའི་རྣལ་འབྱོར་དུ་བླ་མ་སྙིང་ཞུགས་བྱས་ནས་རང་ལ་ཐིམ་པའི་སྐབས་འཇིགས་བྱེད་དང་། གསང་འདུས་དང་། བདེ་མཆོག་ལ་བསྐྱེད་པ་སོ་སོར་སྦྱར་ཆོག་པས་དེའི་སྟེང་ནས་བཟླས་པ་བྱེད་ན་ལེགས་པས་དེ་ལྟར་བསམས་ནའང་འགྲིག །འོན་ཀྱང་། དེ་ནི་འུ་ཐུག་གི་ལས་ལྟ་བུ་ཡིན་པས་རབ་བྱུང་ན་ཆོ་ག་ཁོ་རང་བཏོན་ན་ཧ་ཅང་ལེགས།

ཁྱེད་ཚོ་བླ་མ་རྒྱུད་པའི་ནང་ཐོག་མར་དཔེ་མཚམས་པ་བྱེད་དུས་ནས་གསང་འདུས་རྩ་རྒྱུད་ལེའུ་བཅུ་བདུན་བློ་ལ་གཙོ་བོར་བཟུང་བ་དང་རྒྱུན་དུའང་རྩ་རྒྱུད་གསུང་གི་ཡོད། ལེའུ་བཅུ་བདུན་ཆ་ཚང་དཀའ་ཡང་། རྒྱུད་རྒན་ཚོའི་ནང་ལེའུ་བཅུ་གཉིས་རྒྱུན་དུ་ཆག་མེད་འདོན་མཁན་འདུག །སོག་ཡུལ་དུའང་སྔ་མོར་དེ་འདྲ་དར་སོ་ཆེན་པོ་འདུག །ངའི་ངོ་ཤེས་སོག་པོ་མཁན་པོ་གཞོན་པ་ཞིག་ཡོད། ཁོང་གིས་གསང་འདུས་རྩ་རྒྱུད་ལེའུ་བཅུ་གཉིས་ཉིན་ལྟར་འདོན་བཞིན་ཡོད། ལྷོད་ལྷོད་སྐབས་ཚར་མང་པོ་བཏོན་ནས་ད་ལྟ་ཁྲི་གཅིག་ལོང་གྲབས་ཡོད་ཅེས་བཤད་བྱུང་། ངས་ཁོང་ལ་རྩེད་མོའི་རྣམ་པས་ཁྱེད་རང་རྡོ་རྗེ་འཆང་ནང་བཞིན་རེད་ཅེས་བཤད་པ་ཡིན། ཁོང་གི་ཨམ་ཕྲག་ནང་དུ་གསང་འདུས་རྩ་རྒྱུད་ཀྱི་དཔེ་ཆ་ནག་པོ་ནག་པོ་མཐའ་རྣམས་རྙིང་ཟད་དུ་གྱུར་པ་ཞིག་རྟག་པར་འཁྱེར་གྱི་ཡོད། གང་ལྟར་བླ་མ་རྒྱུད་པའི་ནང་གསང་འདུས་རྩ་རྒྱུད་འདོན་མཁན་ཚོས་དེ་བཏོན་པས་བདག་བསྐྱེད་ཀྱི་གོ་མི་ཆོད་ཀྱང་། ཉིན་རེ་བཞིན་དུ་བྱིན་རླབས་ཀྱི་རྒྱུན་མ་ཆད་པ་ཡོང་བ་ལ་ཕན་ཐོགས་ཡོད་ངེས་པས་ལེགས་པོ་འདུག །
དེ་ནས་ཐུབ་མཁན་ཚོས་གསང་བ་འདུས་པའི་བསྙེན་པ་གཏོང་ཐུབ་ན་ལེགས་པས། བསྙེན་མཚམས་པ་ཟུར་དུ་སྡོད་ས་ཞིག་བཟོས་ནས་བསྙེན་པ་གཏོང་རྒྱུའི་སྒྲིག་ལྟ་བུ་བཟོ་ཐུབ་ན་ལེགས་ཞེས་སྔོན་ནས་སྐད་ཆ་བྱུང་དོན་ལྟར་ཡིན། སྔོན་བོད་གཞུང་གི་ཞབས་བརྟན་སྒྲུབ་མཁན་ནང་བསྙེན་ཆེན་དང་བསྙེན་པ་གཏོང་མཁན་རེ་གཉིས་ཡོད་པ་མ་གཏོགས་གཞན་དཀོན་པོ་དང་ཉུང་ཉུང་ཡིན། རབ་བྱུང་ན་ཐུན་བཞིའི་རྣལ་འབྱོར་གྱི་ཐོག་ནས་ཏོག་ཙམ་སྒོམ་རྒྱུ་གལ་ཆེན་པོ་ཡིན། དེའི་ཐོག་ནས་རྫོགས་རིམ་གྱི་ཉམས་ལེན་བྱེད་ཐུབ་པ་བྱུང་ན་དགོས་རྒྱུ་ངོ་མ་དེ་ཡིན། གསང་བ་འདུས་པའི་རྒྱུད་ཀྱི་དགོངས་པའང་དེ་ཡིན། མདོར་ན། ཚེ་འདིར་ལམ་སྣ་ཟིན་པ་ཞིག་ཨེ་ཐུབ་མི་ཐུབ་བལྟ་དགོས་པས། འདི་དག་ནི་རྡོ་རྗེ་འཆང་གིས་མཆོག་གི་དངོས་གྲུབ་བསྒྲུབ་པའི་དོན་དུ་གསུངས་པ་ལས་འདོན་པ་འདོན་རྒྱུ་ཙམ་ཞིག་གི་ཆེད་དུ་གསུངས་པ་མ་ཡིན་པར་ཤེས་དགོས།

བླ་མ་ལས་ལྷའི་རྣལ་འབྱོར་སྒོམ་པའི་གནང་བ་ཐོབ་པའི་རྟེན་གྱི་གང་ཟག་གིས། ཞེས་པས་སྒོམ་པ་པོའི་རྟེན་གྱི་གང་ཟག་དེ་གང་འདྲ་ཞིག་དགོས་མིན་གསུངས་པ་ཡིན།

དེ་ནས་དེ་ཉིད་ཞེ་དགུ་ལས། གནས་ཀྱི་དེ་ཉིད་མེ་ཏོག་དང་འབྲས་བུ་དང་ཆུ་ཡིད་དུ་འོང་བས་བརྒྱན་པའི་རི་བོའམ། སྐྱེ་བོའི་རྒྱུན་ལུགས་ཀྱིས་དབེན་པའི་ས་ཕྱོགས་གཞན་ཡང་རུང་སྟེ། ཡིད་དང་མཐུན་པའི་དགོན་པར། ཞེས་པའི་དགོན་པ་ནི། གྲོང་ལས་རྒྱང་གྲགས་ཀྱིས་འཕགས་པའི་གནས་དབེན་པ་སྟེ་དོན་དུ་དབེན་པའི་གནས་ཤིག་ལ་ཟེར་བ་འདྲ།

རྣལ་འབྱོར་བདེ་བའི་ཡོ་བྱད་འདུ་བྱ་བ་ཞེས་གསུངས་པ་ལྟར། འཇམ་པའི་སྟན་ཁ་ཤར་དུ་ཕྱོགས་པས། སེམས་དཔའི་སྐྱིལ་མོ་ཀྲུང་གིས་འདུག་སྟེ། སྔོན་འགྲོའི་གཏོར་མ་བཏང་ནས་སྒྲུབ་པའི་བར་ཆད་ཞི་བའི་འཕྲིན་ལས་བཅོལ་ལོ། །ཞེས་པའི་སྔོན་འགྲོའི་གཏོར་མ་གཏོང་སྟངས་ནི་འཇིག་རྟེན་ལས་འདས་མ་འདས་ཀྱི་གཏོར་འབུལ་གཤམ་དུ་གསལ་བ་འདིར་ལེན་དགོས་མོད། གཤམ་གྱི་གཏོར་འབུལ་འདིར་བླངས་ནས་སྔོན་འགྲོའི་གཏོར་མ་བཤད་ན་འཚམ་པོ་འདུག་ཀྱང་། དེ་རིང་མི་དགོས་པ་བྱེད་ཀྱི་ཡིན།

དེ་ནས་བདག་གཉིས་སུ་འཛིན་པའི་བག་ཆགས་ཀྱིས་བསླད་པའི་དབང་གིས། འགྲོ་བ་གསུམ་པོ་མ་རིག་པའི་མུན་པས་རྨོངས་པར་བྱས་པ་རྣམས་ལ་བལྟས་ལ། སྙིང་རྗེ་ཆེན་པོའི་སེམས་བསྐྱེད་དེ། ཞེས་པས་ནི། མདོར་བྱས་ཀྱི་ཚིག་རྣམ་རྟོག་བག་ཆགས་ཉེས་པ་ཡིས། །ཞེས་སོགས་ལ་ཚིག་འགྲེལ་གནང་བ་ལྟ་བུ་འདུག །རྗེ་རིན་པོ་ཆེའི་གསུང་རྣམས་སུ་བཤད་གཞིའི་རྒྱུད་དང་བསྟན་བཅོས་ཀྱི་ཚིག་ཉིད་འདི་ལྟར་ཚུར་བསྡོམས་ནས་གསུངས་པ་དང་། རྒྱུད་ཚིག་དེ་ག་རང་ག་ཚོད་ཐུབ་ཐུབ་ཀྱིས་ཚུར་བཞེས་ནས་གསུངས་པ་འདི་འདྲ་རེད་འདུག །བདེ་གསང་གི་ཆོ་ག་རྣམས་སུ་ཡང་ཁུངས་གཏུགས་སའི་བསྟན་འགྱུར་གྱི་ཚིག་དེ་ག་ཚུར་བླངས་ནས་གསུངས་ཡོད།

ཚོགས་ཞིང་གི་སྐོར།

རང་མི་བསྐྱོད་རྡོ་རྗེར་གསལ་བའི་ཐུགས་ཀར། སྣ་ཚོགས་པདྨ་དང་ཉི་མ་ལ་གནས་པའི་ཧཱུཾ་སྔོན་པོའི་འོད་ཟེར་ལྕགས་ཀྱུའི་རྣམ་པ་ཅན་གྱིས། རང་བཞིན་གྱི་གནས་ནས་བླ་མ་དང་གཉིས་སུ་མེད་པའི་མི་བསྐྱོད་པའི་དཀྱིལ་འཁོར་སྤྱན་དྲངས་ལ། ཞེས་པ་ནི་ཚོགས་ཞིང་མཆོད་པའོ། །འདི་དག་ལ་དཔགས་ན་རྒྱ་གཞུང་རྣམས་སུ་ཕལ་ཆེར་བླ་མ་མཆོད་པ་ཞེས་གཞུང་ཟུར་དུ་མེད་ཚོད་ཡིན། རྒྱུད་སྡེ་སོ་སོའི་ཆོ་གའི་དབུར་བླ་མ་མཆོད་པ་རེ་འདོན་བཞིན་ཡོད་པས་དེ་ག་རང་བླ་མ་མཆོད་པ་ཡིན་པ་འདྲ། བོད་གངས་ཅན་ལྗོངས་ཀྱི་ས་དགེ་བཀའ་རྙིང་རིས་སུ་མ་ཆད་པ་རྣམས་ཀྱི་ལུགས་ལ་སྔོན་འགྲོ་གལ་ཆེ་ཤོས་ཤིག་ཡིན་པས།

ཕལ་ཆེར་ཚོད་དཔག་བྱས་ན་ཆོ་ག་དཀྱུས་དང་མ་འབྲེལ་བར་བླ་མའི་རྣལ་འབྱོར་ལོགས་སུ་གསུངས་པ་ཡིན་ནམ་སྙམ། བྱ་རྒྱུད་ནས་བཟུང་སྟེ་རྒྱུད་སྡེ་སོ་སོའི་གཞུང་དུ་དབུ་དེར་བླ་མ་མཆོད་པ་ཞིག་གསལ་བ་འདི་བྱ་རྒྱུད་དང་། སྤྱོད་རྒྱུད། རྣལ་འབྱོར་རྒྱུད། རྣལ་འབྱོར་བླ་ན་མེད་པའི་རྒྱུད་བཅས་རྒྱུད་ཀུན་གྱི་བླ་མའི་རྣལ་འབྱོར་གྱི་ཚོད་དེ་ཡིན། འདིར་བླ་མ་དང་གཉིས་སུ་མེད་པ་ཞེས་པ་ནི། སྤྱིར་རྒྱུད་སྡེ་དགོངས་འགྲེལ་དང་བཅས་པར་བླ་མ་ཡི་དམ་དབྱེར་མེད་དུ་སྒོམ་པ་དང་། ཡང་བླ་མ་རིགས་བདག་གི་ཚུལ་དུ་སྒོམ་པ་དང་། བླ་མ་མདུན་དུ་གསལ་ནས་སྒོམ་པ་བཅས་ཡོད། རྗེ་རིན་པོ་ཆེས་བདེ་གསང་འཇིགས་གསུམ་ཁ་ཕྲལ་ནས་འཇིགས་བྱེད་ལྟ་བུར་རྡོ་རྗེ་འཇིགས་བྱེད་བླ་མ་དང་བཅས་པ་མདུན་གྱི་ནམ་མཁར་སྤྱན་དྲངས། ཞེས་བླ་མ་རྡོ་རྗེ་འཇིགས་བྱེད་ཀྱི་རིགས་བདག་གི་ཚུལ་དུ་བཀོད་ནས་སྒོམ་པ་ཡིན། གསང་བ་འདུས་པའི་སྐབས་བླ་མ་དང་གཉིས་སུ་མེད་པར་སྒོམ་པ་དང་། བདེ་མཆོག་ལཱུ་ཨི་པའི་སྐབས་བླ་མ་ཤར་གྱི་དུར་ཁྲོད་ཀྱི་མཚམས་དེར་བཀོད་ནས་སྒོམ་པ་ཡིན་པས་མན་ངག་ཁ་བཀྲམས་ནས་གསུངས་པ་ཡིན། དེ་བཞིན་དུ་ཚོགས་ཞིང་བསྡུ་ཚུལ་ལའང་། འཇིགས་བྱེད་ལ་འཆི་བ་ཆོས་སྐུའི་ལམ་ཁྱེར་སྐབས་མི་དམིགས་པར་སྦྱོང་བ་དང་། ཡང་སྐབས་རེར་རང་གི་སྨིན་མཚམས་སུ་ཐིམ་ནས་རྒྱུད་བྱིན་གྱིས་བརླབས་པར་བསམ་པ་བཅས་ཁ་བཀྲམས་ནས་གསུངས་པ་འདི་དག་གང་བྱས་ཀྱང་འགྲིག །

འོད་ཟེར་རང་གི་སྙིང་ཁར་བསྡུའོ། །སྙིང་ཁའི་ས་བོན་གྱི་འོད་ཟེར་ལས་བྱུང་བའི་མཆོད་པའི་ལྷ་མོ་རྣམས་ཀྱིས་མཆོད་པར་བསམས་ལ། ཞེས་པ་ནས། རྨོངས་དང་ཞེ་སྡང་འདོད་ཆགས་སྒྲིབ་པ་རྡོ་རྗེ་སྟེ། །བྱང་ཆུབ་སེམས་འདྲ་རྒྱ་ཆེན་དེ་ལ་ཕྱག་འཚལ་ལོ། །
ཞེས་པས་ལྷ་སུམ་ཅུ་སོ་གཉིས་ལ་ཕྱག་བྱ་བ་དང་། གང་ཞིག་ཐོག་མེད་སྲིད་པའི་ཆུ་ཀླུང་དུ། །ཞེས་པ་ནས། ཆོ་ག་བཞིན་དུ་ཐམས་ཅད་བཤགས་པར་བགྱི། །ཞེས་པས་བཤགས་པའི་ཡན་ལག་དང་། རྫོགས་སངས་རྒྱས་དང་བྱང་ཆུབ་སེམས་དཔའ་དང༌། །ཞེས་པ་ནས། བྱང་ཆུབ་ཏུ་ནི་ཡོངས་སུ་བསྔོ་བར་བགྱི། །ཞེས་པས་ཡི་རང་དང་བསྔོ་བ།

ཡིད་ཀྱི་རོལ་པ་དྲི་མེད་ཟླ་འདྲས་བསྒྲུབས། །ཞེས་པ་ནས། བརྟུལ་ཞུགས་དབང་པོའི་ཚོགས་ལ་སྐྱབས་སུ་མཆི། །ཞེས་པས་སྐྱབས་འགྲོ་དང་། བསམ་དང་རྣམ་པར་སྨིན་པ་དག་གྱུར་པས། །
ཞེས་པ་ནས། ལམ་ལ་བརྟེན་པར་ཡི་དམ་འཆའ་བ་རྣམས་ཀྱི་དོན་ལེགས་པར་དྲན་པར་བྱས་ལ་བྱའོ། །ཞེས་པས་ལམ་ལ་བརྟེན་པར་དམ་བཅའ་བ་བསྟན།

རིགས་ལྔ་སྤྱི་དང་སོ་སོའི་དམ་ཚིག་སྔར་བཟུང་བ་ཐམས་ཅད་ལ་ཞེས་པ་ནས། རྡོ་རྗེ་དྲིལ་བུ་ཕྱག་རྒྱ་ཡང༌། །ཞེས་པ་འདི་ལ་འགའ་ཞིག་གིས་རྡོ་རྗེ་དྲིལ་བུའི་ཕྱག་རྒྱ་ཡང་། །ཞེས་འབྲེལ་སྒྲ་བྱས་ནས་འདོན་པ་མ་དག་པ་ཡིན་ཏེ། རྡོ་རྗེ་དང་། དྲིལ་བུ་དང་། ཕྱག་རྒྱའི་དམ་ཚིག་སོ་སོར་གོ་དགོས། དེང་སང་དྲིལ་བུ་གི་ཕྱག་རྒྱ་ཞེས་དང་། ངའི་ཞེས་པར་ངའི་གི་ཞེས་འབྲེལ་སྒྲ་ཉིས་བརྩེགས་སྦྱར་བ་སོགས་ཁྱད་མཚར་དེ་འདྲ་འདུག །བཞད་མོ་བཞད། ཁམས་སྐད་འགར་ང་གི་ཞེས་རྗོད་མཁན་ཡང་འདུག །སྔོན་རིག་གནས་གསར་བརྗེའི་སྐབས་བོད་ཡིག་ལ་བཟོ་བཅོས་བཏང་བ་ཡིན། ཁམས་སྐད་ལ། ད་བ་ས་ཀྱི་ག་ང་གི། ཞེས་པར་བརྩི་མཐོང་མེད་པར་ག་ས་ག་ལ། གི་དང་གི་ཞེས་སྦྱོར་གྱི་འདུག །ཨ་རོགས་ཁམས་པ་འདི་ཚོ། ཞེས་བཞད་མོ་བཞད། ངས་རྩེད་མོ་ཡིན། དངོས་གནས་ཨ་རོགས་ཁམས་པ་སྐུ་དྲིན་ཆེན་པོ་ཡིན། སྔོན་གྱི་བོད་ཀྱི་མཁས་པར་མཚོན་ནའང་རྙིང་མ་དང་། བཀའ་བརྒྱུད། ས་སྐྱ། དགེ་ལུགས་ཀྱི་གདན་ས་གསུམ་དང་རྒྱུད་གྲྭ་སྨད་སྟོད་གཉིས་ཏེ། རིས་སུ་མ་ཆད་པའི་བསྟན་པ་འཛིན་མཁན་གྱི་བསྟན་འཛིན་གྱི་སྐྱེས་བུར་བསམས་ན་མདོ་སྟོད་སྨད་གཉིས་ཧ་ཅང་དྲིན་ཆེན་པོ་ཡིན། དབུས་གཙང་དུ། དཔེར་ན། རྩེད་ཐང་པཎ་ཆེན་སོགས་མཁས་པ་མང་པོ་བྱུང་ཡོད་ཀྱང་མཁས་པ་མང་ཆེ་བ་མདོ་སྟོད་སྨད་ནས་ཕེབས་པ་ཡིན་པས་ཧ་ཅང་དྲིན་ཆེན་པོ་ཡིན། དེས་ན། ངས་ཆོལ་ཁ་གསུམ་གཅིག་སྒྲིལ་གལ་ཆེན་པོ་ཡིན་པའི་རྒྱུ་མཚན་ལ་དེ་འདྲ་ཡང་ཤོད་ཀྱི་ཡོད། བོད་གངས་ཅན་ལྗོངས་ཀྱི་མདོ་སྔགས་གཉིས་ཀྱིས་མཚོན་པའི་གལ་ཆེ་བའི་རིག་གནས་ཆེ་ཆུང་སྤྱི་དང་། ལྷག་པར་ནང་དོན་རིག་པའི་གཞི་རྐང་རྒྱུན་འཛིན་གནང་མཁན་ཆོལ་གསུམ་དབྱེ་བ་མེད་པ་དང་། ལྷག་པར་མདོ་སྟོད་སྨད་ནས་མི་རབས་མང་པོ་ཞིག་ལ་བསྟན་འཛིན་གྱི་སྐྱེས་བུ་ཧ་ལས་པ་བྱུང་འདུག །དེང་སང་རང་ཅག་བཙན་བྱོལ་བའི་སྐབས་འདིར་མཚོན་ན་ཡང་གཙང་པ་ཁ་ཤས་མ་གཏོགས་མཁན་ལས་ཟུར་མང་ཆེ་བ་མདོ་སྟོད་སྨད་ནས་ཕེབས་པ་ཤ་སྟག་ཡིན། སྔར་སྒོ་མང་འཇམ་དབྱངས་ཡེ་ཤེས་ཞེས་པ་དགེ་བཤེས་ཧ་ཅང་བག་དྲོ་པོ་ཞིག་ཡོད། ཁོང་གིས་འུད་གཏམ་ལྟ་བུའི་སྐད་ཆ་བཤད་སྐབས་བོད་གངས་ཅན་པའི་མཁས་པ་ཡིན་ན་ཨ་མདོ་བ་ཡིན་པས་ཁྱབ་ཅེས་རྗོད་ཀྱི་ཡོད། རྗེ་རིན་པོ་ཆེ་ཨ་མདོ་བ་ཡིན་ཀྱང་ཁོང་གིས་བཤད་པ་སྙན་དངགས་ཀྱི་རབ་བཏགས་ཀྱི་འུད་ལྟ་བུ་ཡིན་སྙམ། བཞད་མོ་བཞད། ངས་རྩེད་མོའི་རྣམ་པས་ཨ་རོགས་ཁམས་པ་འདི་ཚོ་ཞེས་རྗོད་ཀྱི་ཡོད། ཡང་། རྡོ་རྗེ་དྲིལ་བུའི་ཕྱག་རྒྱ་ཡང་། །ཞེས་འབྲེལ་སྒྲ་སྦྱར་ནས་སྐད་གསང་མཐོན་པོས་མ་འདོན་ཞིག །

ཡང་དག་ཉིད་དུ་གཟུང་བར་བགྱི། །ཞེས་པ་ནས། སེམས་ཅན་མྱ་ངན་འདས་ལ་དགོད། །ཅེས་བརྗོད་དེ་ཚོགས་ཞིང་རང་གནས་སུ་གཤེགས་སོ། །ཞེས་ཆོ་གའི་ཚིག་རིས་ན་རང་གནས་སུ་གཤེགས་ཞེས་གསལ་ཡང་རང་རང་གི་འདོན་པའི་སྐབས་ཚོགས་ཞིང་སྨིན་མཚམས་སུ་ཐིམ་པར་བསམས་ན་བློ་བདེ་པོ་དང་ཡག་པོ་ཡོད།

ཚོགས་ཞིང་སྤྱན་དྲངས་པ་ནས་སྡོམ་པ་གཟུང་བའི་བར་ནི་སྙིང་རྗེ་ཆེན་པོ་ལ་དམིགས་པའི་དེ་ཉིད་ཀྱིས་མཚོན་པའི་དོན་ལ་འགྲེལ་པ་རྣམས་ཀྱིས་མན་ངག་གིས་ཁ་བསྐང་བ་སྟེ། ཞེས་པ་ནས། བཀའི་འཁོར་ལོའི་གཙོ་བོ་སྐྱེད་པའི་དེ་ཉིད་དོ། །

གཤིན་རྗེ་གཤེད་ནག་པོ་རྣམ་སྣང་གི་དབུ་རྒྱན་ཅན། ཞེས་པ་ནས། འཁོར་ཁྲོ་བོ་སྐྱེད་པའི་དེ་ཉིད་དོ། །ཞེས་པས་ཁྲོ་བོ་སྐྱེད་པའི་དེ་ཉིད་གསུངས།

དེ་ནས་འོག་གི་གནོད་མཛེས་ལ་བལྟས་པས་དེས་སྤྲུལ་པའི་གནོད་མཛེས་གཉིས་པ་འོངས་ནས་མདུན་དུ་འདུག་སྟེ་བདག་གིས་ཅི་ཞིག་བགྱི་ཞེས་བཀའ་ནོད་པ་ལ། ཨོཾ་སུམྦྷ་ནི་སུམྦྷ་ཧཱུཾ། ཞེས་པ་ནས། ར་བ་ལ་སོགས་པས་བསྲུང་བའི་དེ་ཉིད་དོ། །

བསྐྱེད་རིམ་དངོས་གྲུབ་རྒྱ་མཚོ།

བསྐྱེད་རིམ་དངོས་གྲུབ་རྒྱ་མཚོ་ལ་ཕེབས་པར་ཞུ།

༄༅། །རྒྱུད་ཐམས་ཅད་ཀྱི་རྒྱལ་པོ་དཔལ་གསང་བ་འདུས་པའི་བསྐྱེད་པའི་རིམ་པ་ལ་སློབ་པའི་ཚུལ། སྒྲུབ་པའི་ཐབས་རྣམ་པར་བཤད་པ་དངོས་གྲུབ་ཀྱི་རྒྱ་མཚོ་ཞེས་བྱ་བ། རྗེ་བཙུན་བླ་མ་དམིགས་པ་མེད་པའི་ཐུགས་རྗེ་ཆེན་པོ་དང་ལྡན་པ་དེ་ཡི་ཞབས་ཀྱི་པད་མོ་དང༌། འཕགས་མཆོག་ཀླུ་སྒྲུབ་ཡབ་སྲས་བརྒྱུད་པ་དང་བཅས་པའི་ཞབས་ལ་གུས་པ་ཆེན་པོས་ཕྱག་འཚལ་ཞིང་སྐྱབས་སུ་མཆིའོ། །སྐྱེ་བ་ཐམས་ཅད་དུ་བརྩེ་བ་ཆེན་པོས་རྗེས་སུ་གཟུང་དུ་གསོལ་ལོ། །རྒྱལ་བ་ཀུན་གྱི་བདག་པོ་རྡོ་རྗེ་འཆང༌། །
དམིགས་མེད་བརྩེ་བས་བསྐྱོད་པའི་རྣམ་རོལ་གྱིས། །གདུལ་བྱའི་དོན་དུ་བཤེས་གཉེན་ཚུལ་འཛིན་པ། །བཀའ་དྲིན་མཉམ་མེད་དེ་ལ་མགོས་ཕྱག་འཚལ། །ཞེས་པ་ནི་རྗེ་བླ་མ་ཙོང་ཁ་པ་ལ་ཕྱག་འཚལ་བའོ། །

དག་ཅིང་འོད་གསལ་མཁའ་ལྟར་དྲི་མ་མེད། །ཅེས་པ། འདིའི་དོན་ནི་རྗེ་རིན་པོ་ཆེས་འོད་གསལ་ལྷ་ཡི་ལམ་ནས་འཁྲུངས། །
ཞེས་དང་། དབང་པོའི་གཞུ་ལྟར་དང་བའི་རྡོ་རྗེའི་སྐུ། །ཞེས་དང་། ཟུང་འཇུག་དབང་པོའི་གཞུ་ལྟ་བུ། །ཞེས་དང་། ཟུང་འཇུག་ལྷན་སྐྱེས་དགའ་བའི་ངོ་བོ་ཉིད། །འཁོར་ལོའི་བདག་པོ་དེ་ཡིས་བདག་སྐྱོངས་ཤིག །ཅེས་པ། མཛད་པས་ཁྱེད་རྣམས་སྐྱོང་གྱུར་ཅིག །
ཅེས་གསུངས་པ་ལྟར་རོ། །

མགོན་དེས་ཐབས་མཁས་མཆོག་གི་ལམ་བསྟན་ཕྱིར། །
ཞེས་པ་ནས། སྐྱེ་ཤི་བར་དོ་རྒྱལ་བའི་སྐུ་གསུམ་དུ། །སྒྱུར་བྱེད་རྫོགས་རིམ་ཟབ་མོའི་སྨིན་བྱེད་ལམ། །ཞེས་གསུངས་ཏེ། དཔལ་མགོན་འཕགས་པ་སྐུ་སྒྲུབ་ཀྱི་མན་ངག་ལས་གཞིའི་སྐུ་གསུམ། ལམ་གྱི་སྐུ་གསུམ། འབྲས་བུའི་སྐུ་གསུམ་ཞེས་པའི་ཐ་སྙད་མཛད་ཅིང་། ཐ་སྙད་དེ་ལྟར་སྦྱར་དགོས་པའི་རྒྱུ་མཚན་ནི། གཞི་ལ་ཡོད་པའི་ཆོས་ཤིག་ཐབས་མཁས་ཀྱི་ལམ་གྱིས་དེའི་ནུས་པ་སད་པར་བྱས་ཏེ་འབྲས་བུའི་སྐུ་གསུམ་གྱི་ངོ་བོར་བསྒྱུར་དགོས། དེ་ཡང་རིགས་མཐུན་པའི་རྒྱུ་ཞིག་ལ་བརྟེན་ནས་ཡོང་དགོས་པས་གཞི་ལ་ཡོད་པའི་སྐྱེ་བ་སྤྲུལ་སྐུ་དང་། འཆི་བ་ཆོས་སྐུ། བར་དོ་ལོངས་སྐུ་གསུམ་ལ་གཞིའི་སྐུ་གསུམ་ཞེས་གསུངས་ཏེ། མངལ་དུ་སྲིད་པ་བཟུང་ནས་སྐྱེ་བ་བླངས་པ་ལྟ་བུ་སྐྱེ་བ་སྤྲུལ་སྐུ་ཡིན་པས་དེ་རང་ཆས་སུ་ཡོད། དེ་ནི་ལས་ཉོན་གྱི་དབང་གིས་གྲུབ་པ་ཞིག་ཡིན། ཡིན་ནའང་དེའི་གཞི་མ་ལྟ་བུ་འཆི་བ་ཆོས་སྐུའི་སྐབས་རགས་པའི་རླུང་སེམས་ཐམས་ཅད་ཐིམ་ནས་འཆི་བ་འོད་གསལ་ཉམས་སུ་མྱོང་བ་ན། གཉུག་མ་ལྷན་ཅིག་སྐྱེས་པའི་འོད་གསལ་མངོན་དུ་གྱུར་ཏེ་རགས་པའི་རླུང་སེམས་ཐམས་ཅད་འགག་གིན་ཡོད། རང་ཅག་གིས་ཀྱང་འོད་གསལ་ཉམས་སུ་མྱོང་གི་ཡོད་མོད་མི་གསལ་བའི་དབང་གིས་དེ་ཙམ་ཕན་ཐོགས་ཀྱི་མེད། ལམ་དང་འབྲས་བུའི་གནས་སྐབས་ཀྱི་འོད་གསལ་འོད་གསལ་གྱི་གཞི་དེ་ག་རང་ཡིན་པས། དེ་ལ་འཆི་བ་ཆོས་སྐུ་ཞེས་མིང་བཏགས་པ་ཡིན།

འདོད་པའི་ཁམས་སུ་སྐྱེས་པའི་དབང་དུ་བྱས་ནས་རླུང་སེམས་ཙམ་ལས་གྲུབ་པའི་བར་སྲིད་དེ་སྒྱུ་ལུས་ལྟར་ཕྲ་བ་མ་ཡིན་ཀྱང་སྤྱིར་ཕྲ་བའི་རླུང་སེམས་ལས་གྲུབ་པ་ཞིག་ཡིན། གང་ལྟར་སྒྱུ་ལུས་དང་རྗེས་སུ་མཐུན་པ་དང་སྒྱུ་ལུས་ཀྱི་མཐུན་ཆོས་ཡོད་པ་ཞིག་ཡིན། དེ་ལ་གཞིའི་ལོངས་སྐུའི་མིང་བཏགས། དེས་ལུས་རགས་པ་བཟུང་བའི་གནས་སྐབས་ལ་སྤྲུལ་སྐུའི་མིང་བཏགས་ཏེ། གཞིའི་སྐུ་གསུམ་དེ་ལྟར་གསུངས་ཡོད། དེ་ཡང་གཙོ་བོར་རགས་པ་གློ་བུར་བའི་རླུང་སེམས་འགོག་པ་ལ། ལས་ཉོན་གྱི་དབང་གིས་འོད་གསལ་འཆར་བ་མ་ཡིན་པར་རྣལ་འབྱོར་གྱི་སྟོབས་ཀྱིས་འོད་གསལ་འཆར་བ་ཞིག་བྱུང་ན་དེ་ལམ་དུས་ཀྱི་ཆོས་སྐུ་དང་། དེ་ལ་བརྟེན་ནས་དག་མ་དག་གི་སྒྱུ་ལུས་དེ་ལམ་དུས་ཀྱི་ལོངས་སྐུ། དེས་སྤྲུལ་སྐུ་རྡོ་རྗེ་འཛིན་པའམ་ལུས་རགས་པ་བཟུང་བ་དེ་ལམ་དུས་ཀྱི་སྤྲུལ་སྐུ། དེས་སངས་རྒྱས་ཀྱི་སའི་སྐུ་གསུམ་གྱི་ཉེ་རྒྱུ་བྱས་ནས་མཐར་གཉུག་མ་ལྷན་ཅིག་སྐྱེས་པའི་འོད་གསལ་གྱི་རྒྱུན་དེ་ཡེ་ཤེས་ཆོས་སྐུའི་ངོ་བོར་ཕྱིན། དེ་དང་དུས་མཉམ་དུ་དེའི་བཞོན་པའི་རླུང་ལས་འབད་མེད་ལྷུན་འགྲུབ་ཀྱི་ཚུལ་དུ་གཟུགས་སྐུའི་རྣམ་པར་ཅི་ཡང་འཆར་བ་ཞིག་ཏུ་གྱུར། དེའི་ནང་གསེས་ཀྱི་མཆོག་གི་སྤྲུལ་སྐུར་ཤར་བ་ཡིན། སྐྱེ་ཤི་བར་དོ་རྒྱལ་བའི་སྐུ་གསུམ་དུ། །སྒྱུར་བྱེད་རྫོགས་རིམ་ཟབ་མོའི་སྨིན་བྱེད་ལམ། །ཞེས་སྒྱུར་བྱེད་ཀྱི་ལམ་དངོས་གཞི་དེ་རྫོགས་རིམ་དང་། ལམ་དུས་ཀྱི་སྐུ་གསུམ་དེ་རྫོགས་རིམ་གྱི་སྐབས་ལ་ཡོད་པ་དང་། དེ་ཡང་སྨོན་ལམ་བཏབ་ནས་འགྲུབ་རྒྱུ་ཞིག་མ་ཡིན། དེ་དང་རྣམ་པ་རྗེས་སུ་མཐུན་པ་མོས་པ་ཡིད་བྱེད་ཀྱིས་བསྒོམས་པས་ནམ་ཞིག་དངོས་གནས་ལ་གྲུབ་པ་ཞིག་འོང་བ་ཡིན། དཔེར་ན། སྟོང་ཉིད་མངོན་སུམ་དུ་རྟོགས་ནས་གཉིས་སྣང་གི་སྤྲོས་པ་མཐའ་དག་ཞི་བ་དེ་གློ་བུར་དུ་ཡོང་བ་ཞིག་མ་ཡིན་ཏེ། དེ་ཡོང་བ་ལ་སྔོན་དུ་སྟོང་ཉིད་དོན་སྤྱིའི་ཚུལ་དུ་རྟོགས་དགོས། དེ་ཡང་གློ་བུར་དུ་མ་ཡིན་པས་དེའི་སྔོན་དུ་སྟོང་ཉིད་ལ་གོ་བ་ཆགས་པར་བྱས་ཏེ། དེ་ནས་རིམ་པས་བློ་སྦྱོང་དགོས། ཡང་སྔོན་ལ་མཐའ་གཅིག་འཛིན་གྱི་ལོག་རྟོག་བསལ། དེ་ནས་ཐེ་ཚོམ་གྱི་སྐབས་དང་། ཐེ་ཚོམ་ལ་ཡང་དང་པོར་དོན་མི་འགྱུར་གྱི་ཐེ་ཚོམ་དང་། དེ་ནས་ཆ་མཉམ་པའི་ཐེ་ཚོམ། དེ་ནས་དོན་འགྱུར་གྱི་ཐེ་ཚོམ། དེ་ནས་ཡིད་དཔྱོད། དེ་ནས་རྗེས་དཔག་ཚད་མ། དེ་ནས་དོན་དེ་མངོན་སུམ་དུ་རྟོགས་པའི་མངོན་སུམ་ཚད་མ་བཅས་རིམ་པ་དེ་ལྟར་དུ་འབྱུང་།

དེས་ན། སྐྱེ་ཤི་བར་དོ་རྒྱལ་བའི་སྐུ་གསུམ་དུ། །སྒྱུར་བྱེད་རྫོགས་རིམ་ཟབ་མོའི་སྨིན་བྱེད་ལམ། །ཞེས་རྫོགས་རིམ་གྱི་སྨིན་བྱེད་གསུངས།

རྡོ་རྗེ་འཆང་དབང་བླ་མའི་མན་ངག་གིས། །རྒྱུད་དོན་གྲུབ་ཆེན་གཞུང་བཞིན་འདིར་བཤད་བྱ། །ཞེས་པ་རྩོམ་པར་དམ་བཅའ་བའོ། །

ལྟར་སྣང་ལམ་གྱིས་ཆོག་ཤེས་མི་བྱེད་པར། །རྒྱུད་དོན་རིགས་པས་གྲུབ་པའི་ཟབ་མོའི་ལམ། །གྲུབ་པ་མཆོག་བརྙེས་འཕགས་པའི་མན་ངག་བཞིན། །ཤེས་འདོད་སྐལ་ལྡན་ཡོད་ན་གུས་པས་ཉོན། །ཅེས་གསུངས་པ། དད་པ་ཙམ་གྱི་རྗེས་སུ་འབྲངས་པ་མ་ཡིན་པར། གཟུར་གནས་བློ་ལྡན་དོན་གཉེར་བ། །
ཞེས་གསུངས་པ་ལྟར། རྗེ་རིན་པོ་ཆེས། གང་དག་ཕྱོགས་འཛིན་མུན་པས་མ་བསྒྲིབས་ལ། །ལེགས་ཉེས་འབྱེད་པའི་བློ་ཡི་མཐུ་ལྡན་ཞིང་། །དལ་བའི་རྟེན་བཟང་དོན་ལྡན་བྱེད་འདོད་པའི། །སྐལ་ལྡན་དེ་དག་རྩེ་གཅིག་བསྒྲིམས་ཏེ་ཉོན། །ཅེས་གསུངས་པ་དང་མཐུན་ཞིང་། བློ་གཟུ་བོར་མི་གནས་པར་ཕྱོགས་འཛིན་གྱི་དབང་དུ་སོང་ན་ཕན་ཐོགས་མེད་པས། ལྟར་སྣང་ལམ་གྱིས་ཆོག་ཤེས་མི་བྱེད་པར། །རྒྱུད་དོན་རིགས་པས་གྲུབ་པའི་ཟབ་མོའི་ལམ། །
གྲུབ་པ་མཆོག་བརྙེས་འཕགས་པའི་མན་ངག་བཞིན། །ཤེས་འདོད་སྐལ་ལྡན་ཡོད་ན་གུས་པས་ཉོན། །ཅེས་འཕགས་པ་ཀླུ་སྒྲུབ་ཀྱི་མན་ངག་བཞིན་དེ་ལྟར་ཉོན་གསུངས་པའོ། །

དེ་ཡང་བདག་ཅག་གི་སྟོན་པས་གདུལ་བྱ་མཐའ་དག་འཁོར་བ་ལས་དྲངས་ཏེ། ཞེས་པ་ནས། བདག་གི་བླ་མ་རྡོ་རྗེ་འཆང་དང་དབྱེར་མ་མཆིས་པ་དེ་ཉིད་ཀྱི་གསུང་རབ་ལས་རྒྱས་པར་གསུངས་པ་དང༌། འདིར་ནི་མངས་པར་འགྱུར་བས་མ་བྲིས་ལ། ཞེས་མཁས་གྲུབ་ཐམས་ཅད་མཁྱེན་པ་རང་ཉིད་ཀྱི་རྩ་བའི་བླ་མ་རྡོ་རྗེ་འཆང་བླ་མ་ཙོང་ཁ་པ་ཆེན་པོས་མཛད་པའི་སྔགས་རིམ་ཆེན་མོས་གཙོས་རྗེའི་གསུང་རབ་གཞན་རྣམས་ལ་ཞལ་འཕངས་མཛད་ཅིང་། མཁས་གྲུབ་ཐམས་ཅད་མཁྱེན་པ་རང་ཉིད་ཀྱིས་མཛད་པའི་ཀྱཻ་རྡོར་གྱི་རྩ་རྒྱུད་རྒྱུད་བརྟག་གཉིས་ཀྱི་འགྲེལ་པ་མཁའ་འགྲོའི་གསང་མཛོད་དུའང་སྔགས་རིམ་ཆེན་མོ་བཞིན་བཀོད་ཡོད་པ་དང་། དོན་ལ་མཁས་གྲུབ་རྗེས་མཛད་པའི་བརྟག་གཉིས་རྣམ་བཤད་སོགས་ཀྱི་གཞུང་ལ་ལྟོས་གསུངས་པ་ཡིན། བརྟག་གཉིས་རྣམ་བཤད་ཀྱི་ལུང་རྒྱུན་ཡོད།

རྒྱལ་བས་ལམ་གྱི་འཇུག་སྒོ་དང༌། ཐེག་པ་དང་རྒྱུད་སྡེའི་རིམ་པ་མི་འདྲ་བ་ཇི་སྙེད་ཅིག་གསུངས་པ་དེ་དག་ཐམས་ཅད་ཀྱི་མཐར་ཐུག་པ་ནི་དཔལ་གསང་བ་འདུས་པ་ཉིད་ཡིན་ཏེ། དེ་ཡང་རྩ་བའི་རྒྱུད་ཀྱི་མཚན་བརྗོད་པ་ན་རྡོ་རྗེ་ཐེག་པའི་གནད་ཐམས་ཅད་འདིར་འདུས་པར་བསྟན་ཅིང༌། ཞེས་པས་ནི། ཨེ་ཝཾ་མ་ཡཱ་ཞེས་པའི་ཨེ་ཝཾ་ནི་འདི་སྐད་བདག་གིས་ཐོས་པ་དུས་གཅིག་ན་ཞེས་པའི་འདི་སྐད་དང་། འདི་སྐད་ཅེས་པའི་ཚིག་འདིའི་དོན་ལ། བརྗོད་བྱ་དང་རྗོད་བྱེད་ཐམས་ཅད་ཨེ་ཝཾ་ཞེས་པའི་ཚིག་དེར་འདུ་ཞིང་། བསྐྱེད་རིམ་དང་རྫོགས་རིམ་རྣམས་ཀྱང་ཐབས་ཤེས་གཉིས་སུ་འདུས་པས་ལམ་ཐམས་ཅད་དེར་འདུ། དེས་ན། མཐར་ཐུག་ཟུང་འཇུག་གི་བར་དུ་ཨེ་ཝཾ་དུ་འདུས་པར་གསུངས་པ་ཡིན།

རྒྱུད་ཕྱི་མ་ལས། ཨེ་མ་ཧོ་ཤིན་ཏུ་རྙེད་དཀའ་བ། །བྱང་ཆུབ་སྒྲུབ་པའི་ཐབས་འདི་ཡིན། །རྒྱུད་ཀྱི་ཕྱི་མའི་ཕྱི་མར་གྱུར། །
ཅེས་པ་ནས། དེའི་རྒྱུ་མཚན་དུ་འདུས་པའི་ལམ་ལ་མ་བརྟེན་པར་འཚང་རྒྱ་བའི་ཐབས་མེད་པར་གསུངས་ཏེ། ཞེས་བརྗོད་བྱ་དོན་གྱི་གསང་བ་འདུས་པ་ནི་ཟུང་འཇུག་ལ་གོ་དགོས་པས། དེ་ལྟ་བུའི་ཟུང་འཇུག་གི་ལམ་ལ་མ་བརྟེན་པར་རྣམ་མཁྱེན་རྒྱལ་བའི་གོ་འཕང་ཐོབ་པ་མེད་ཅེས་གསུངས་པ་ཡིན།

འདི་ནི་བླ་མ་ལྔ་བཅུ་པ་ལས། དབང་བསྐུར་མཆོག་ཐོབ་རྡོ་རྗེ་ཡི། །ཞེས་པ་ནས། གཞན་ཡང་འཇམ་དཔལ་གྱི་ཞལ་གྱི་ལུང་ལས་ཀྱང༌། ཞེས་པ་ནི། གསང་འདུས་ཡེ་ཤེས་ཞབས་ལུགས་ཀྱི་རྫོགས་རིམ་སྟོན་པའི་གཞུང་ཡིན་ནམ།

སངས་རྒྱས་ཀུན་གྱི་འདུས་པའི་རྒྱུད། །ཅེས་པ་ནས། དེ་ཉིད་ལས། འདི་དོན་རྣ་བར་འཕོ་བྱེད་པ། །ཞེས་པའི་འདི་སྒྲ་གསང་བ་འདུས་པའི་རྒྱུད་ལ་འཇུག་པས་གསང་བ་འདུས་པའི་རྒྱུད་དོན་འཆད་ཉན་སྐྱེས་བུ་གཅིག་ནས་གཅིག་གི་རྣ་བར་འཕོ་བར་བྱེད་པ་ཞེས་པའི་དོན་ཡིན།

གང་གི་དུས་སུ་གནས་པ་དང༌། །སངས་རྒྱས་བསྟན་པ་རིན་ཆེན་ཀྱང༌། །ཞེས་པ་ནས། གསང་བ་གྲུབ་པ་ལས་ཀྱང༌། གསང་བ་གྲུབ་པ་ནི་མགོན་པོ་བདེ་བ་ཆེན་པོས་མཛད་པ་ཡིན། དཔལ་ལྡན་འདུས་ལས་མཆོག་གཞན་མེད། །འཇིག་རྟེན་གསུམ་གྱི་རིན་ཆེན་གྱུར། །ཅེས་པ་ནས། རང་ཉིད་རྒྱུད་གང་ལ་ཞེན་ཆེ་བ་དེ་གཉིས་མེད་ཀྱི་རྒྱུད་དུ་ལེགས་པར་སྒྲུབ་པའི་སྙིང་པོ་མེད་པའི་བཤད་པ་ལ་མངོན་པར་ཞེན་པ་རྣམས་སྤངས་ཏེ། ཞེས་གསུངས་པ། གུང་ཐང་རིན་པོ་ཆེའི་གསུང་དུ། སྟག་ཚང་པའི་དུས་འཁོར་སྤྱི་དོན་དང༌། གྲུབ་མཐའ་ཀུན་ཤེས་སོགས་སུ་གསང་དབང་གི་ལམ་སྒྱུ་ལུས་གཙོ་བོར་སྟོན་པ་ཕ་རྒྱུད། ཤེར་དབང་གི་ལམ་འོད་གསལ་གཙོ་བོར་སྟོན་པ་མ་རྒྱུད། རྒྱུད་གཞན་དང་མི་འདྲ་བར་དབང་བཞི་པའི་ལམ་ཟུང་འཇུག་གཙོ་བོར་སྟོན་པ་དུས་འཁོར་ནི་གཉིས་མེད་ཀྱི་རྒྱུད་དུ་བྱེད་དགོས་ཞེས་བཤད་པ་མཁས་པའི་གསུང་དཔྱད་གཞི་ཆེ་བར་སྣང་ངོ༌། །ཞེས་གསུངས་པ་ལས་དགག་པ་མ་མཛད། དེ་ལ་དགོངས་པའི་གཏད་སོ་ཞིག་ཡོད་པར་མངོན་ཏེ། དུས་འཁོར་གྱི་རྒྱུད་ལྟ་བུ་གསལ་རྒྱུད་དུ་འདོད་དགོས་པས་གང་གསལ་བར་བཤད་ཅེ་ན། དབང་བཞི་པ་གསལ་བར་བཤད་པ་ཡིན་ལ། རྒྱུད་སྡེ་གཞན་སྦས་རྒྱུད་དུ་གསུངས་པ་ནི། དེ་བཞིན་རིན་ཆེན་བཞི་པ་ཡང་། །ཞེས་དེ་བཞིན་ཞེས་པས་དབང་གསུམ་པ་དཔེར་བཀོད་ནས་དབང་བཞི་པ་སྦས་པའི་ཚུལ་གྱིས་བསྟན་པར་གསུངས། གོང་དུ་བཤད་པ་ལྟར་དུས་འཁོར་གྱི་རྒྱུད་ལྟ་བུ་དབང་བཞི་པ་གསལ་བར་བསྟན་པས་གསལ་རྒྱུད་དུ་འདོད་པ་དེ་ལྟར་ན་གསང་བ་འདུས་པས་རླུང་གི་རྣལ་འབྱོར་གཙོ་བོར་བྱས་ནས་འོད་གསལ་འཆར་ཐབས་བསྟན་པས་དབང་གཉིས་པ་གསང་དབང་གཙོར་འདོན་གནང་། དེ་གཉིས་ཀས་འོད་གསལ་གཙོར་འདོན་གནང་བ་འདྲ་ན་ཡང་གཅིག་གིས་རླུང་གི་རྣལ་འབྱོར་གཙོ་བོར་བྱས་ནས་གསུངས་པ་དང་། གཅིག་ཤོས་ཀྱིས་དགའ་བཞིའི་རྣལ་འབྱོར་གཙོ་བོར་བྱས་ནས་གསུངས་པ་ཡིན། དུས་འཁོར་གྱི་སྐབས་སུ་ཟུང་འཇུག་གི་སྐུ་སྟེ་སྟོང་གཟུགས་ཕྱག་རྒྱ་ཆེན་མོ་དང་མི་འགྱུར་བའི་བདེ་བ་ཞེས་དེ་དག་དང་ཅུང་ཟད་མི་འདྲ་བར་གསུངས་ཡོད། མི་འགྱུར་བའི་བདེ་བ་ཞེས་པ་ནི་ལྷན་ཅིག་སྐྱེས་ཀྱི་བདེ་བ་སྤྱིར་བཏང་ཙམ་མ་ཡིན་པར་ཁམས་འཛག་མེད་དུ་བཅིངས་པ་སྟེ་རྩ་དབུ་མར་གཡོ་བ་མེད་པར་བཟུང་ནས་ཁམས་བརྩེགས་པའི་མཐུ་ལས་འོངས་པའི་མི་འགྱུར་བའི་བདེ་བ་ཞིག་ལ་འཇོག །དེ་ཡང་ཁམས་འཛག་མེད་དུ་བཅིངས་པ་ཙམ་མ་ཡིན་པར་ཁམས་འཛག་མེད་དུ་བཅིངས་པའི་ཐིག་ལེ་ལ་བརྟེན་ནས་སྐྱེས་པའི་བདེ་བ་ལ་མི་འགྱུར་བའི་བདེ་བ་ཞེས་གསུངས་ཡོད། དེ་འདྲའི་མི་འགྱུར་བའི་བདེ་བ་དེ་བདེ་བ་ཆེན་པོའི་ནང་ནས་ཟབ་པ་དང་མི་འདྲ་བ་ཞིག་ཏུ་གྱུར་ཡོད། སྐུ་དེ་སྟོང་གཟུགས་ཕྱག་རྒྱ་ཆེན་པོ་ཞེས་རླུང་གི་སྒྲུབ་གཞི་བྱས་ནས་བསྒྲུབས་པ་མིན་པར་འོད་གསལ་གྱི་སྣང་ཆ་ཙམ་གྱི་སྟེང་ནས་གསུངས་པས་ཅུང་ཟད་མི་འདྲ་བ་ཡོད་ན་ཡང་ཟུང་འཇུག་གི་ངོ་བོ་ལ་ཁྱད་པར་མེད་ཅེས་གུང་ཐང་རིན་པོ་ཆེས་གསུངས་འདུག །འགའ་ཤས་ཀྱིས་གནད་འགག་ཆ་ཚང་མ་མཁྱེན་པའམ་གསལ་པོ་མེད་ནའང་རང་ཉིད་རྒྱུད་གང་ལ་ཞེན་ཆེ་བ་དེ་ལ་གཉིས་མེད་ཀྱི་རྒྱུད་མཆོག་ཏུ་གསུངས་པ་དེ་འདྲའང་ཡོང་སྲིད་པ་ཞིག་ཡིན།

བདེ་སྟོང་དབྱེར་མེད་དང༌། ལྷན་ཅིག་སྐྱེས་པའི་ཡེ་ཤེས་དང༌། དགའ་བ་བཞི་ལུགས་འབྱུང་ལུགས་ལྡོག་དང༌། དེ་དག་སྒོམ་པའི་ཚེ་འདིར་འཚང་རྒྱ་ཞེས་སོགས་ཀྱི་ཚིག་ཙམ་ལ་ཡིད་ཚིམ་པའི་ཆོག་ཤེས་མི་བྱ་བར། ཞེས་པ་ནས། དེ་ཡང་སྔ་མའི་ལས་ཉོན་གྱིས་གྲུབ་པའི་ལུས་འདི་སྐུ་དེར་འགྱུར་འགྲོ་བ་ནི་འོང་ས་མེད་ཅིང༌། ཞེས་པ་ཚེ་གཅིག་ལུས་གཅིག་ལ་འཚང་རྒྱ་ཞེས་རླུང་ལྟར་གྲགས་མོད་ངོ་ཐོག་བསམ་བློ་གཏོང་ས་ནི་དེ་ལྟར་འཚང་རྒྱ་བ་ལ་གནས་སྐབས་དེར་གཟུགས་སྐུའི་ཉེར་ལེན་གྱི་རྒྱུ་དང་། ཆོས་སྐུའི་ཉེར་ལེན་གྱི་རྒྱུ་ཞིག་དགོས་ཀྱི་ཡོད། དང་པོ་གཟུགས་སྐུའི་ཉེར་ལེན་གྱི་རྒྱུ་གང་ཡིན་ལེགས་པར་བརྟགས་ན། ལྷ་སྐུ་སྒོམ་པ་དེ་གཟུགས་སྐུའི་རིང་རྒྱུ་ཡིན་མོད་དེ་ཙམ་གྱིས་ཡིད་ཚིམ་རྒྱུ་ག་ལ་ཡོད། དེ་ལས་ཡིད་ཀྱི་རང་བཞིན་གྱི་ལུས་ཞེས་པ་དེ་ཟབ་པ་ལྟ་བུ་ཡོད། འོན་ཀྱང་། ཡིད་ལུས་དེ་ཡང་མ་རིག་བག་ཆགས་ཀྱི་ས་དང་ཟག་མེད་ཀྱི་ལས་ལ་བརྟེན་ནས་བྱུང་བ་ཞིག་ཡིན་པ་དང་། བསམ་གྱིས་མི་ཁྱབ་པའི་འཆི་འཕོ་བའི་རང་བཞིན་ཅན་ཡང་ཡིན་པས་དེ་ཡང་རྣམ་མཁྱེན་གྱི་རྟེན་དུ་གྱུར་པའི་གཟུགས་སྐུའི་ཉེར་ལེན་གྱི་རྒྱུར་བཞག་ན་མི་བདེ་བ་ཞིག་མི་འདུག་གམ། དེར་མ་ཟད་དེ་འདྲའི་ཡིད་ལུས་ཤིག་གསང་གསུམ་མི་ཟད་པ་རྒྱན་གྱི་འཁོར་ལོའི་རང་བཞིན་ཅན་གྱི་སྐུར་འགྲོ་རྒྱུ་དེ་བས་ཀྱང་ཤིན་ཏུ་དཀའ། འདི་སྐོར་རྒྱལ་མཆོག་བསྐལ་བཟང་རྒྱ་མཚོའི་དབང་དོན་དེ་ཉིད་ཡང་གསལ་དུ་ཧ་ཅང་གསལ་བར་གསུངས་འདུག །འདི་དག་ཧ་ཅང་གནད་འགག་ཆེ་བས་ཤེས་དགོས་པ་གལ་ཆེ།

འདི་སྤངས་ནས་སྐུ་དེ་ཐོབ་པ་ལ་ནི། ཚེ་བརྗེས་ནས་ལུས་འདི་སྤངས་ཏེ་སྐུ་དེ་འགྲུབ་པ་ཡིན་ན། ཞེས་པ་ནས། ཚུལ་དེ་མ་གོ་ན་ནི། སྔགས་བླ་མེད་ལ་བརྟེན་ནས་ཚེ་འདིར་མཚན་དཔེས་བརྒྱན་པའི་སྐུ་སྒྲུབ་ཚུལ་གྱི་ཕྱོགས་ཙམ་ཡང་མ་མཐོང་བར་སྔགས་བླ་མེད་ལ་དད་པ་ཆེན་པོ་ཡོད་པར་སྨྲས་ཀྱང༌། རང་ལ་ཡིད་བརྟན་ཅིའང་མེད་པར། གཞན་གྱི་ཚིག་རྗེས་འབྲངས་པའི་གཡམ་ལ་རྒྱུག་ཙམ་ཡིན་པས། སྙིང་པོ་ཅིའང་མེད་པ་གསལ་བར་བྱས་སོ། །ཞེས་གསུངས་པ་ལྟར། གསང་བ་འདུས་པའི་སྒྱུ་ལུས་ཀྱི་རྣམ་གཞག་གསུངས་པ་དེར་ལེགས་པར་བསམ་བློ་བཏང་སྟེ། གཟུགས་སྐུ་སྒྲུབ་ཚུལ་རྩད་བཅད་ནས་དངོས་པོའི་གནས་ཚུལ་དང་མཐུན་པ་ཤིན་ཏུ་ཕྲ་བའི་རླུང་དེ་རིམ་གྱིས་གཟུགས་སྐུའི་ཉེར་ལེན་གྱི་རྒྱུར་འགྲོ་ཚུལ་སོགས་སེམས་ཀྱི་ནང་དུ་གོ་རིམ་འགྲིག་པོ་ཞིག་དང་། འདི་ལས་གཞན་དུ་འགྲོ་ས་མི་འདུག་སྙམ་དུ་ངེས་པ་ཐོབ་པ་ཞིག་འོང་གསུངས། དེ་ལྟ་བུ་ཞིག་དགོས་པ་ལས་གཞན་གཡམ་རྒྱུག་ཙམ་ཡིན་གསུངས་པ་ཡིན།

དེ་ལྟ་མོད་ཀྱི་དཔལ་ལྡན་འདུས་པའི་ལམ་ལ་སློབ་ཚུལ་ལ་ནི། བདག་གི་དཔལ་ལྡན་བླ་མ་དམ་པ་རྡོ་རྗེ་འཆང་གི་ངོ་བོ་དེ་ཉིད་ཀྱིས། སྨིན་བྱེད་ཀྱི་དབང་གི་ཆོ་ག་དང༌། བསྐྱེད་རིམ་པའི་སྒྲུབ་ཐབས་ཀྱི་ཆོ་ག །དེ་ཉིད་སྦྱང་གཞི་དང་སྦྱོར་ཚུལ་གསལ་བར་མཛད་པ་རྣམ་གཞག་རིམ་པའི་རྣམ་བཤད། རྫོགས་རིམ་གྱི་ཉམས་སུ་ལེན་ཚུལ་གསལ་བར་སྟོན་པའི་ཁྲིད་ཡིག་ངོ་སྤྲོད་དང་བཅས་པ་སོགས་རྒྱ་ཆེར་མཛད་ཀྱང༌། ཞེས་གསུངས་ཏེ། སྨིན་བྱེད་དབང་གི་ཆོ་གའི་རྣམ་གཞག་རྒྱས་པར་བཤད་པ་དབང་དོན་དེ་ཉིད་རབ་གསལ་དང་། བསྐྱེད་རིམ་པའི་སྒྲུབ་ཐབས་ཀྱི་ཆོ་ག་གསལ་བར་བཤད་པ་རྣལ་འབྱོར་དག་རིམ། དེ་ཉིད་སྦྱང་གཞི་དང་སྦྱོར་ཚུལ་གསལ་བར་མཛད་པ་རྣམ་གཞག་རིམ་པའི་རྣམ་བཤད། རྫོགས་རིམ་ཉམས་སུ་ལེན་ཚུལ་གསལ་བར་སྟོན་པའི་ཁྲིད་ཡིག་རྒྱས་པ་རིམ་ལྔ་གསལ་སྒྲོན་དང་། དེའི་སྙིང་པོ་བསྡུས་ནས་ཁྲིད་དམིགས་སྐྱོང་ཚུལ་དང་གེགས་སེལ་བོགས་འདོན་གྱི་རྣམ་གཞག་སྟོན་པ་རིམ་ལྔ་གདན་རྫོགས། གཞན་ཡང་ཡིག་ཆུང་ཉེར་གཅིག་དང་། ཞལ་ཤེས་གནད་ཀྱི་ཐིམ་ཡིག་སོགས་མང་པོ་ཞིག་མཛད་ཡོད།

སྒྲུབ་ཐབས་ཀྱི་ཡན་ལག་རེ་རེ་ནས་དེ་ལྟར་བྱེད་དགོས་པའི་རྒྱུ་མཚན་སོགས་ཞིབ་ཏུ་ཕྱེ་བ་མ་མཛད་པས། ཞེས་པ་ནས། མན་ངག་གིས་རྣམ་པར་བརྒྱན་པ་དང་བཅས་ཏེ་བཤད་པར་བྱའོ། །

འདི་ལ་དྲུག །སྒྲུབ་པ་པོ་རྟེན་གྱི་མཚན་ཉིད། དེས་རྫོགས་རིམ་གྱི་གོང་དུ་བསྐྱེད་རིམ་བསྒོམ་དགོས་པའི་རྒྱུ་མཚན། གང་དུ་བསྒྲུབ་པའི་གནས་ཀྱི་མཚན་ཉིད། ཇི་ལྟར་བསྒྲུབ་པའི་མངོན་རྟོགས་ཀྱི་རྣམ་གཞག །དེ་ལྟར་བསླབས་པས་བསྐྱེད་རིམ་མཐར་ཕྱིན་པའི་ཚད། མཐར་ཕྱིན་ནས་དངོས་གྲུབ་བསྒྲུབ་པའི་རྣམ་གཞག་བཤད་པའོ། །

སྒྲུབ་པ་པོ་རྟེན་གྱི་མཚན་ཉིད།

དང་པོ་ནི། རྒྱུད་རྡོ་རྗེ་འཕྲེང་བ་ལས། སློབ་མ་ཡོན་ཏན་གང་ལྡན་ན། །ཞེས་པ་ནས། བློ་ལེགས་པར་སྦྱངས་ནས་བསྐྱེད་དགོས་ལ་བློ་སྦྱོང་བའི་རིམ་པ་ཡང༌། ཞེས་གསུངས་སོ། །སྤྱིར་ལམ་རིམ་གྱི་ཁྲིད་ཡིག་རྣམས་སུ་སྟོང་ཉིད་ཀྱི་རྣམ་གཞག་ཕྱིན་དྲུག་གི་ཞི་ལྷག་གི་ཐད་མ་གཏོགས་གསུངས་མེད། འོན་ཀྱང་། བདེན་བཞིའི་རྣམ་གཞག་གི་སྟེང་ནས་སངས་རྒྱས་ཀྱི་ཆོས་ངོ་འཕྲོད་དགོས་པས་ངས་རྒྱུན་དུ་ཆོས་ནམ་བཤད་ལ་སྟོང་ཉིད་ཀྱི་སྐོར་དེ་ཤོད་ཀྱི་ཡོད། གཞན་དུ་བཤེས་གཉེན་བསྟེན་ཚུལ་དང་། དལ་འབྱོར་དོན་ཆེན་རྙེད་དཀའི་སྐོར་ལྟ་བུ་མུ་སྟེགས་པས་ཀྱང་ཉམས་སུ་ལེན་ཏེ། མུ་སྟེགས་པ་དག་གིས་གུ་རུ་ཡོ་ག་ཞེས་ཧ་ཅང་གཙིགས་ཆེན་པོ་གནང་སྟེ་བླ་མ་དང་སློབ་མའི་འབྲེལ་བ་ཐུན་མོང་མ་ཡིན་པ་ཞིག་ཤོད་ཀྱི་འདུག །དེ་བཞིན་དལ་འབྱོར་དོན་ཆེ་རྙེད་དཀའ་དང་། ཚེ་འདིར་རིང་དུ་མི་གནས་པའི་ཚུལ་བསམས་ནས་ཏིང་ངེ་འཛིན་དོན་དུ་གཉེར་ཞིང་། ཚེ་བློས་གཏོང་གི་རྣལ་འབྱོར་པ་ཡེ་ཤུའི་ཆོས་པ་སོགས་ལ་ཡང་མང་པོ་འདུག །ཡེ་ཤུའི་ཆོས་པ་དེ་དག་འདོད་ཆུང་ཆོག་ཤེས་ཀྱི་ཐད་ཕལ་ཆེར་ང་ཚོ་ལས་ལྷག་པ་མེད་ནའང་སྐྱོ་བ་མི་འདུག །དེས་ན། ཚེ་འདིར་མི་རྟག་པ་ལ་རྟག་པར་དང་། མི་གཙང་བ་ལ་གཙང་བར་ཞེན་པའི་ཕྱིན་ཅི་ལོག་གི་བློ་སྣ་ཤུགས་ཆུང་དུ་སོང་བ་ནི་ཕལ་ཆེར་ཆོས་འདི་ལས་ཕྱི་རོལ་ཏུ་གྱུར་པའི་མུ་སྟེགས་པ་ལའང་ཡོད་པར་མངོན། དེ་ལྟ་བུའི་རྟག་པར་ཞེན་པ་སོགས་ཀྱི་ཕྱིན་ཅི་ལོག་གི་རྟོག་པ་ལོག་ནས་མི་རྟག་པ་སོགས་སུ་མཐོང་བའི་བློའང་ཕལ་ཆེར་ཡོད་པར་མངོན་ཏེ། དེང་སང་ཚན་རིག་པ་དག་གིས་ཆེད་དུ་གཉེར་ནས་དེ་དག་བསྒོམས་པར་མ་བྱས་ཀྱང་གཟུགས་ཅན་བེམ་པོ་ལ་བརྟགས་ཤིང་དཔྱད་པ་ལས་ཕལ་ཆེར་ཕྲ་བའི་མི་རྟག་པ་ངེས་ཐུབ་ཀྱི་ཡོད་ཚོད་ཡིན། དེས་ན། འདི་དག་ནི་ཐུན་མོང་བའི་སྔོན་འགྲོར་གཏོགས་ཤིང་ཐུན་མོང་མ་ཡིན་པའི་བཤད་པ་ནི་སྟོང་ཉིད་ཀྱི་ལྟ་བའི་རྣམ་གཞག་དེ་ཡིན། དེའི་ཚུལ་ཡང་བཞི་བརྒྱ་པ་ལས། སངས་རྒྱས་ཀྱིས་གསུངས་ལྐོག་གྱུར་ལ། །གང་ཞིག་ཐེ་ཚོམ་སྐྱེ་འགྱུར་བ། །དེ་ཡིས་སྟོང་པ་ཉིད་བསྟན་ཏེ། །འདི་ཉིད་ཁོ་ནར་ཡིད་ཆེས་བྱ། །ཞེས་གསུངས་པ་འདི་ལ་ཁུངས་བཅོལ་གྱི་ཡོད། ནང་པའི་ཆོས་ལ་ཐེ་ཚོམ་ཟོས་ནས། དད་པ་བྱེད་སའི་དཀོན་མཆོག་ནི་མུ་སྟེགས་པ་ལ་ཡང་ཡོད་པས་འདི་གཉིས་ལ་ཁྱད་པར་ཅི་ཡོད་ཟེར་བ་ལྟ་བུ་བྱུང་ན། སྟོང་ཉིད་ཀྱི་ལྟ་བའི་སྟེང་ནས་ཁྱད་པར་ཡོད་ཅེས་བཤད་དགོས་ཀྱི་འདུག་སྙམ། དེས་ན། ལམ་རིམ་འཆད་མཁན་དག་གིས་དང་པོར་བདེན་གཉིས་དང་བདེན་བཞི་ནས་ངོ་སྤྲོད་བྱེད་དགོས་ཏེ། མངོན་རྟོགས་རྒྱན་ལས། སྒྲུབ་དང་བདེན་པ་རྣམས་དང་ནི། །
སངས་རྒྱས་ལ་སོགས་དཀོན་མཆོག་གསུམ། །ཞེས་གསུངས་པ་ལྟར་གོ་རིམ་དེ་ལྟར་དུ་ལམ་རིམ་འཆད་ཉན་བྱེད་དགོས་པ་གལ་ཆེན་པོ་ཡིན། དེ་ཡང་ཐོག་མར་བདེན་གཉིས་ཀྱི་རྣམ་གཞག་དང་། དེ་ནས་བདེན་བཞིའི་རྣམ་གཞག །དེ་ལ་བརྟེན་ནས་སྐྱབས་གསུམ་གྱི་ངོ་བོ་ངོ་འཕྲོད་པ་ཞིག་དགོས། དེ་ལྟར་སྐྱབས་འགྲོ་ནས་ཁྲིད་ན་སྐྱབས་གནས་ལ་བསླུ་བ་མེད་པའི་ཡིད་ཆེས་ཀྱི་དད་པ་བརྟན་པོ་རྙེད་ཅིང་། སྐྱབས་གནས་དཀོན་མཆོག་གསུམ་གྱི་གོ་འཕང་བསྒྲུབ་དགོས་བསམ་པ་ན་ཚེ་འདིའི་སྣང་ཤས་ལྡོག་པ་དང་། ཕྱི་མའི་སྣང་ཤས་ལྡོག་པ་དེ་བྱུང་ན་ཤིན་ཏུ་ལེགས།

དང་པོར་དགེ་བའི་བཤེས་གཉེན་བསྟེན་པ་དང༌། དེ་ནས་དལ་འབྱོར་དོན་ཆེ་བ་དང༌། རྙེད་དཀའ་བ་དང༌། རིང་དུ་མི་གནས་པ་དང༌། ཞེས་པ་ནས། སྔགས་བླ་མེད་ཀྱི་ལམ་ཟབ་མོ་སློབ་མ་སྣོད་དུ་མི་རུང་བ་ལ་བཤད་ན། སློབ་མ་འདི་ཕྱིར་ཕུང་བ་དང༌། སློབ་དཔོན་རང་གི་རྒྱུད་ལ་ལམ་སྐྱེ་བ་དང་དངོས་གྲུབ་འགྲུབ་པ་ཆེས་རིང་དུ་འགྱང་བར་གསུངས་ཏེ། ཞེས་གསུངས་ཏེ། ཚུལ་དང་མཐུན་པ་ཞིག་བྱེད་ན་གསང་སྔགས་ཞེས་པའི་མིང་ཡང་སྦས་ནས་བསྒྲུབ་དགོས་པ་དང་། ཡིད་ཐ་མལ་པའི་སྣང་ཞེན་ལས་སྐྱོབ་པར་བྱེད་པའི་དོན་ཡིན། ལྷག་པར་དུ་གསང་སྔགས་ཉམས་ལེན་བྱེད་མཁན་རྣམས་ཀྱིས་གསང་བའི་སྒོ་ནས་ཉམས་ལེན་བྱེད་དགོས་པ་ལས་ཡོངས་གྲགས་སུ་དབང་བསྐུར་བྱེད་ཆོག་པ་ཞིག་ཕལ་ཆེར་ཡིན་ཚོད་མི་འདུག །རྒྱ་གར་གྱི་མཁས་པ་རྣམས་ཀྱིས་ནི་གདུལ་བྱ་ལས་ཅན་རྒྱུད་སྨིན་པ་ཉུང་ཤས་ལ་མ་གཏོགས་མི་གནང་ཞིང་། དེ་ཡང་བླ་སློབ་ཐུན་མོང་མ་ཡིན་པའི་འབྲེལ་བའི་སྟེང་ནས་ཡོང་དགོས་པས་རྒྱ་གར་ལ་གནའ་རབས་ནས་མང་ཚོགས་དང་ལྷན་དུ་ཕལ་ཆེར་གནང་སྲོལ་ཡོད་ཚོད་མི་འདུག །རིམ་གྱིས་རང་ཅག་བོད་གངས་ཅན་ལ་གསང་སྔགས་ཧ་ཅང་དར་ཁྱབ་ཆེན་པོ་བྱུང་ནས་ཁྲོམ་བསྒྲགས་འདི་བྱུང་བ་ཡིན། དེ་ཡང་ལུང་པ་འདི་ནང་པ་སངས་རྒྱས་པའི་བསྟན་པ་སྤྱི་དང་། ཡང་སྒོས་ཐེག་པ་ཆེ་ཆུང་སྔགས་དང་བཅས་པ་དཔལ་ན་ལེནྡྲའི་ཕྱག་སྲོལ་དྲི་མ་མེད་པ་དཀར་འཇམ་ཡུག་གཅིག་གིས་ཁྱབ་ཡོད་པའི་རྒྱུ་མཚན་གྱིས་དེ་འདྲ་ཞིག་བྱུང་བ་ཡིན་སྙམ། སྤྱིར་དབང་གི་སྐབས་བསྒྲུབ་བྱ་མང་མཐའ་ཉི་ཤུ་རྩ་ལྔ་ལས་མང་བ་ལ་དབང་བསྐུར་བའི་ཕྱག་སྲོལ་མེད། ཟུང་དུ་མ་གྱུར་ཡ་རྣམས་ལ། །ཞེས་གཅིག་དང་། གསུམ་དང་། ལྔ་དང་། བདུན་དང་། དགུ་དང་། བཅུ་གཅིག་བཅས་ཟུང་དུ་མ་གྱུར་ཡ་ཅན་ལ་དབང་གནང་བ་མ་གཏོགས་མང་ནའང་ཉེར་ལྔ་ཡན་གྱི་ཚོགས་པ་ལ་དབང་མི་གནང་བ་ཡིན། དཔལ་ས་སྐྱ་པས་ཀྱཻ་རྡོར་གྱི་དབང་གི་སྐབས་ལྟ་བུར། དཔེར་ན། སློབ་མ་བརྒྱ་ཡོད་ན་ཉེར་ལྔ་རེ་ཚན་པ་བྱས་ནས་གནང་བའི་ཕྱག་སྲོལ་ད་ལྟའང་མ་ཉམས་པར་ཡོད། དེས་ན། ཁྲོམ་ཚོགས་སུ་དབང་བསྐུར་བ་འདི་རིགས་ཅུང་མི་བདེ་བ་འདུག །
ཡང་དུས་འཁོར་དབང་ཆེན་དམིགས་བསལ་དུ་རྩི་བཞིན་ཡོད་ཀྱང་། དེའི་རྒྱུ་མཚན་ནི་མ་འོངས་པར་ཤམ་བྷ་ལར་སྐྱེ་བའི་ཕན་ཡོན་ཡོད་པར་གསུངས་པ་དེ་ཡིན་ནམ་གང་ལྟར་སྔོན་གྱི་ཕྱག་བཞེས་ལ་དེ་ལྟ་བུའང་ཡོད། དེ་བཞིན་དུ་རྒྱུད་སྡེ་འོག་མའི་ཐུགས་རྗེ་ཆེན་པོའི་དབང་ཆེན་ལྟ་བུ་ཡང་དམིགས་བསལ་ཡིན་ནམ། སྔར་དུས་འཁོར་བ་རྡོ་རྗེ་སློབ་དཔོན་མཚན་ཉིད་དང་ལྡན་པ་གསེར་ཀོང་རྡོ་རྗེ་འཆང་ལྟ་བུས་དགའ་ལྡན་དུ་དུས་འཁོར་དབང་ཆེན་གནང་སྐབས། དགའ་ལྡན་གླིང་དུ་བཞུགས་པའི་དགེ་འདུན་པ་ཡོངས་རྫོགས་ཀྱིས་དབང་ཐོབ་པ་ཡིན་གསུངས་པའི་ལོ་རྒྱུས་ཡོད། དེ་དག་རང་རང་ལ་དམིགས་བསལ་ཞིག་ཡོད་དམ་སྙམ་སྟེ་གཞན་བདེ་གསང་སོགས་ཀྱི་སྐབས་གྲངས་ཀ་ངེས་ཅན་མ་གཏོགས་དབང་གནང་གི་མེད། དེ་རིང་འདིར་མི་སྟོང་ཕྲག་ཁ་ཤས་འདུས་ཡོད། ང་རང་གི་ངོས་ནས་སྐལ་བ་བཟང་པོ་ཡིན་བསམ་པ་དང་། ངས་དབང་ཡང་ཡང་བསྐུར་བའི་སྐབས་འདི་ལྟར་དབང་བྱེད་པ་ལས། ཕྱག་ལེན་དོག་མཐའ་ནས་བཟུང་སྟེ་སློབ་མ་ཉུང་ཤས་ཀྱི་ལུགས་དེ་བྱེད་དགོས་པ་ལྟ་བུར་སྣང་། དེས་ན། ཆོས་ཉམས་ལེན་བྱ་རྒྱུར་དོ་སྣང་དེ་ཙམ་མེད་པ་དག་ལ་དབང་བསྐུར་ན་སློབ་དཔོན་གྱི་རྒྱུད་ལ་ལམ་སྐྱེ་བ་དང་དངོས་གྲུབ་འགྲུབ་པ་ཆེས་རིང་དུ་འགྱང་བར་གསུངས་པ་ཡིན། དེ་ཡང་། འབྲུག་པ་ཀུན་ལེགས་ཀྱིས། དབང་བསྐུར་མང་པོ་བྱས་ལགས་སམ། །དམ་ཉམས་ས་སྟེང་གང་ལགས་སམ། །ཞེས་གསུངས་པ་ཐུགས་བདེན་པས་གཟབ་གཟབ་བྱེད་དགོས། དེས་ན། ངས་དབང་བསྐུར་བ་དང་སྡོམ་པ་འབོགས་པའི་སྐབས་དོལ་རྒྱལ་སྟེན་མཁན་རྣམས་མ་ཡོང་རོགས་ཞེས་བཤད་པའང་མི་དགའ་བས་བྱས་པ་ཞིག་གཏན་ནས་མིན་ཏེ། ༸གོང་ས་ལྔ་པ་ཆེན་པོས་སྨོན་ལམ་ལོག་པའི་དམ་སྲི་དང་། བསྟན་པ་དང་འགྲོ་བ་ལ་འཚེ་བ་བྱེད་མཁན་ཞིག་ལ་ངོས་འཛིན་གནང་ཡོད་པས། དོལ་རྒྱལ་དེ་ཧ་ཅང་རྩ་ཆེན་པོ་རེད་ཟེར་ན་༸གོང་ས་ལྔ་པ་ཆེན་པོ་དང་སྐུ་ཕྲེང་བཅུ་གསུམ་པའི་གསུང་ལའང་རྒྱབ་གཏོད་བྱས་པ་ཞིག་ཡིན། ཐོག་མར་ང་ཡང་རྒྱབ་གཏོད་བྱེད་མཁན་དུ་གྱུར་ཀྱང་རྗེས་སུ་གནས་ཚུལ་ཤེས་ཏེ། བརྟག་དཔྱད་མང་པོ་རིམ་གྱིས་བྱས་མཐར་མཚམས་འཇོག་བྱས་པ་ཡིན། རྒྱུ་མཚན་དེས་ན། བཀའ་དྲིན་ཟླ་མེད་༸གོང་ས་ལྔ་པ་ཆེན་པོ་དང་སྐུ་ཕྲེང་བཅུ་གསུམ་པ་རྣམ་གཉིས་ཀྱི་བཀའ་ལ་རྒྱབ་གཏོད་བྱེད་མཁན་༸རྒྱལ་བ་རིན་པོ་ཆེའི་སར་ཡོང་གི་ཡིན་ཟེར་ན་མགོ་གཉིས་མ་ཟེར་བ་དེ་ཡིན་པས་ཡག་པོ་གཏན་ནས་མེད། ངས་བཤད་འདོད་པ་དེ་ཡིན།

འདིར་སློབ་དཔོན་རང་གི་རྒྱུད་ལ་ལམ་སྐྱེ་བ་དང་དངོས་གྲུབ་འགྲུབ་པ་ཆེས་རིང་དུ་འགྱང་བར་གསུངས་པ་ནི། དཔེར་ན། དམ་གྲིབ་དང་ཉམས་གྲིབ་ཅེས་པ་ཡོད་པར་མངོན་ཏེ། ངས་ངོ་ཤེས་པའི་བོད་མི་མཚམས་པ་བ་འགའ་ཞིག་ལ་སྦྱིན་བདག་གིས་རྩམ་པ་དང་མར་ལྟ་བུ་བསྐུར་བའི་ཚེ། སྦྱིན་བདག་དམ་གྲིབ་ཉམས་གྲིབ་ཡོད་པ་ཞིག་ཡིན་ན་རྫས་དེ་མཚམས་པ་བའི་ཤག་ལ་འབྱོར་བ་ན། དེ་ནས་ཉིན་ཤས་རིང་བློ་མི་གསལ་ཞིང་དམིགས་རྣམ་སྐྱོང་བ་ཡང་སྔར་རྒྱུན་བཞིན་འོང་མི་ཐུབ་པ་དེ་ལྟ་བུ་འདུག་ཅེས་གསུང་མཁན་བྱུང་བས། དམ་གྲིབ་དང་ཉམས་གྲིབ་ཅེས་པ་ཡོད་འདུག་པས་དམ་ཚིག་གཙང་མ་དགོས་རྒྱུ་གལ་ཤིན་ཏུ་ཆེ།

རྒྱུད་རྡོ་རྗེ་འཕྲེང་བ་ལས། ཇི་ལྟར་སེང་གེའི་འོ་མ་ནི། །ས་ཡི་སྣོད་དུ་བཞག་མི་བྱ། །དེ་བཞིན་རྣལ་འབྱོར་ཆེན་པོའི་རྒྱུད། །སྣོད་མིན་དག་ལ་སྦྱིན་མི་བྱ། །སློབ་མ་སྐད་ཅིག་དེ་ལ་འཆི། །འདི་དང་ཕ་རོལ་ཏུ་ནི་ཕུང༌། །སྣོད་མིན་མན་ངག་རབ་བཤད་ན། །སློབ་དཔོན་དངོས་གྲུབ་ཉམས་པར་འགྱུར། །ཞེས་སོ། །ཞེས་པ་ནས། དེ་ནས་བུམ་པ་ལ་སོགས་དབང་བཞི་རིམ་ཅན་དུ་བླངས་པ་དགོས་ཀྱི། ཕྱིའི་དཀྱིལ་འཁོར་དུ་མ་ཞུགས་ཤིང༌། དབང་གོང་མ་གསུམ་ཙམ་བསྐུར་བ་ནི་ཤིན་ཏུ་སྤང་བར་བྱ་སྟེ། ཞེས་གསུངས་པ། ཚེ་རབས་སྔོན་མ་རྣམས་སུ་བློ་སྦྱངས་པའི་གང་ཟག་སྟེ་རྟོགས་པའི་རིམ་པ་གང་འཚམ་སླེབས་པ་ཞིག་ཡིན་ན་ནི། དཔེར་ན། བྱང་སེམས་སྒོམ་ལམ་པས་མཐོང་ལམ་ལ་སློབ་དགོས་མི་དགོས་ཀྱི་དོགས་པ་དཔྱོད་པ་དང་འདྲ་བས་དེ་ལྟ་བུའི་རིགས་ནི་དམིགས་བསལ་ཡིན། ཡང་དཔེར་ན། ས་བཅུ་ལྟ་བུ་ལ་ས་དང་པོ་ནས་ས་བཅུ་པའི་བར་དུ་རིམ་གྱིས་མངོན་དུ་བྱ་དགོས་པ་ལས་ས་གོང་མ་གོང་མ་མངོན་དུ་མ་བྱས་པར་ས་འོག་མ་འོག་མར་ཐོད་བརྒལ་དུ་འཇུག་ཏུ་མེད་པ་བཞིན་ཐུན་མོང་བའི་ལམ་གྱི་རིམ་པས་རྒྱུད་སྦྱངས་པ་སྔོན་དུ་འགྲོ་དགོས། དེ་བཞིན་དུ་སྐབས་སུ་བབས་པ་སྔགས་ལ་ཆ་མཚོན་ནའང་དབང་གོང་མ་གོང་མ་སྔོན་དུ་མ་སོང་བར་དབང་ཕྱི་མ་ཕྱི་མར་ཐོད་བརྒལ་བྱས་ནས་བསྐུར་བ་མི་རུང་བར་གསུངས་པ་ཡིན། ཡང་སྙན་དགོན་གསུང་རབ་པས་བསྟན་པ་སྤྱི་བཙན་དང་། གང་ཟག་སྒོས་བཙན་ཞེས་གསུངས་འདུག་པ་འདི་ཤེས་དགོས། ཁོང་བླ་མ་འཇམ་དཔལ་རོལ་པའི་བློ་གྲོས་ཀྱི་སློབ་མ་ཡིན་པ་དང་། རྙིང་མའི་གཞུང་ལ་ཡང་མཁྱེན་རྒྱ་ཡངས་ཤིང་གྲུབ་མཐའ་རིས་མེད་ལ་ཤེས་ནས་དད་པ་ཐོབ་པའི་མཁས་པ་ཆེན་པོ་དང་རྩ་ཆེན་པོ་ཡིན། གང་ཟག་སྒོས་བཙན་ཞེས་པ་ནི་ཚེ་རབས་སྔ་མ་རྣམས་སུ་སྦྱངས་པའི་ལས་འཕྲོ་ཅན་ཏེ། རྟོགས་པ་སྔོན་མ་རྣམས་ད་ལྟ་རང་རྒྱུད་ལ་མངོན་པར་མི་གསལ་བ་ལྟ་བུར་ཡོད་ཅིང་། དེ་དག་རྐྱེན་ཕྲན་བུ་དང་ཕྲད་ན་དེ་མ་ཐག་མངོན་དུ་འགྱུར་ཆོག་ཆོག་ཡོད་པའི་གང་ཟག་དག་ལ་ནི། ལས་དང་པོ་བ་ལ་ཁྲིད་པ་བཞིན་ཁྲིད་མི་དགོས་ལ། བླ་མ་རྟོགས་པ་མཐོན་པོ་ཞིག་གིས་སློབ་མའི་རྒྱུད་ཚོད་མཁྱེན་པའི་སྒོ་ནས་སློབ་མ་རྒྱུད་སྨིན་པ་ལ་སྐབས་དང་འཚམ་པར་གནང་བ་ཡོང་སྲིད་པ་སོགས་ནི་ལོ་རྒྱུས་དག་ནའང་གསལ། འདི་ཞྭ་དཔེ་ལྷམ་འགེབས་ལྟ་བུས་ཐམས་ཅད་ལ་སྦྱོར་དུ་མེད་པས་བསྟན་པ་སྤྱི་བཙན་གྱི་དབང་དུ་བྱས་ནས་འགྲོ་དགོས། དེ་ཡང་། ཅིག་ཅར་བ་ཡི་སྨན་ཆེན་དེ། །རིམ་གྱིས་པ་ལ་དུག་ཏུ་འགྱུར། །ཞེས་ཀ་དཔེ་ལས་གསུངས་པ་ལྟར་རོ། །ཅིག་ཅར་ཞེས་པ་སྐད་ཅིག་གཅིག་གི་དོན་ཡིན་མིན་མི་ཤེས་ཀྱང་ཡུན་ཐུང་ངུར་ཉམས་རྟོགས་གོང་དུ་འཕེལ་བ་དང་ཐོད་བརྒལ་གྱིས་བགྲོད་པའི་ལས་འཕྲོ་ཅན་ལ་སྟོན་རྒྱུའི་ལམ་དེ། ལམ་རིམ་གྱིས་སློབ་དགོས་པ་དག་ལ་བསྟན་ན་མི་ཕན་པར་མ་ཟད་གནོད་ཉེན་ཆེ། མདོར་ན། ཅིག་ཅར་བ་ཡི་སྨན་ཆེན་དེ་ལས་ཅན་གྱི་གང་ཟག་རེ་གཉིས་ལ་སྨན་དུ་འགྱུར་གྱི་ཡོད་ཀྱང་། རིམ་གྱིས་བློ་སྦྱོང་དགོས་པ་དག་ལ་དེ་མི་རན་པས་དུག་ལྟ་བུར་འགྱུར་གསུངས་པ་ཡིན།

མཉམ་སྦྱོར་ལས། དཀྱིལ་འཁོར་དུ་ནི་མ་ཞུགས་ཤིང༌། །
དམ་ཚིག་རྣམས་ཀྱང་སྤངས་པ་དང༌། །ཞེས་པ་ནས། སྒོམ་པའི་རྟེན་གྱི་གང་ཟག་ལ་མེད་མི་རུང་གི་ཡན་ལག་ཏུ་དགོས་པ་ཡིན་ནོ། །

རྫོགས་རིམ་གྱི་གོང་དུ་བསྐྱེད་རིམ་བསྒོམ་དགོས་པའི་རྒྱུ་མཚན།

གཉིས་པ་དེས་རྫོགས་རིམ་གྱི་སྔོན་དུ་བསྐྱེད་རིམ་བསྒོམ་དགོས་པར་བསྟན་པ་ནི། དེ་ལྟར་དབང་ཐོབ་པའི་གང་ཟག་དེས། ལམ་ལ་སློབ་པའི་རིམ་པ་ཇི་ལྟར་བྱ་སྙམ་ན། ཞེས་པ་ནས། དགེ་བ་འདི་ལས་རི་བོང་གི་མགོ་ལ་རྭ་སྐྱེ་བར་གྱུར་ཅིག་དང་ཁྱད་པར་ཅུང་ཟད་ཀྱང་མེད་པས། འདི་ལས་རང་ཉིད་གསལ་བར་བྱ་བ་ཅི་ཡོད། ཅེས་གསུངས། ངས་འགའ་ཤས་ལ་རྩེད་མོའི་རྣམ་པས་སྔར་ཤིང་བཙུགས། མེ་ཏོག་བཙུགས་ཟེར་བ་ཡོད་ཀྱང་མགོ་ལ་སྐྲ་བཙུགས་ཞེས་བཤད་སྲོལ་མེད་སྙམ། དེང་སང་མགོ་ལ་སྐྲ་བཙུགས་པའི་ལུགས་སྲོལ་ཡོད་འདུག །ཁྱེད་ཚོ་མགོ་དམར་པོ་ཅན་དག་གིས་མགོ་ལ་སྐྲ་སྐྱེ་བར་འདོད་ན་ཕྱི་རྒྱལ་སྨན་པ་བསྟེན་ན་མགོ་ལ་སྐྲ་སྐྱེ་ཐུབ་ངེས་ཡིན། དེས་ན། མགོ་ལ་སྐྲ་མེད་མཁན་དག་གིས་མགོ་ལ་སྐྲ་སྐྱེ་བར་གྱུར་ཅིག་ཅེས་སྨོན་ལམ་བཏབ་སྟེ་ཐབས་ཤེས་བྱས་ན་སྤུ་སྐྱེ་རྒྱུ་ཡོད་ཚོད་ཡིན། བཞད་མོ་བཞད། སྔར་མཆོད་གནས་ཤིག་གིས་ར་ལྤགས་མགོ་ལ་གྱོན་ན་སྤུ་སྐྱེ་བར་འགྱུར་རོ། །ཞེས་བཤད་པར་ཨ་མ་ཞིག་ཡོད་པ་དེས་ར་བསད་ནས་མགོ་ལ་རྟག་པར་ར་ལྤགས་གྱོན་ཀྱང་སྤུ་མ་སྐྱེས། དེ་ནས་མཆོད་གནས་དེས་རྟག་པར་མགོ་ལ་གྱོན་ན་སྤུ་མི་སྐྱེ་བར་འགྱུར་རོ། །ཞེས་བཤད་པ་ཡིན། བཞད་མོ་བཞད།

བརྟག་གཉིས་ལས་ཀྱང༌། རྫོགས་པའི་རིམ་པའི་རྣལ་འབྱོར་ཉིད། །དེ་ཡི་བདེ་བ་བདེ་ཆེན་བརྗོད། །རྫོགས་པ་བསྒོམ་པ་མེད་པ་སྟེ། །1བསྐྱེད་པ་ཡིས་ནི་ཅི་ཞིག་འཚལ། །ཞེས་རྡོ་རྗེ་སྙིང་པོས་རྫོགས་རིམ་གྱིས་མཆོག་གི་བསྐྱེད་རིམ་ཅི་ཞིག་འཚལ་ཞེས་ཞུས་པའི་ལན་དུ། ཞེས་པ་ནས། འདི་ལྟར་བསྐྱེད་རིམ་གཟུགས་སྐུའི་སྒྲུབ་བྱེད་དུ་བཤད་པ་ཤིན་ཏུ་མང་བས་རྒྱུད་དང་མཁས་གྲུབ་ཀྱི་གཞུང་མཐའ་ཡས་པ་དང་འགལ་ནའང་འདིར་མངས་པས་མ་བྲིས་ལ། ཞེས་གསུངས། སྔགས་རིམ་ཆེན་མོར་བསྐྱེད་རིམ་རྐྱང་པས་ཆོག་པར་འཛིན་པ་དང་། རྫོགས་རིམ་རྐྱང་པས་ཆོག་པར་འཛིན་པའི་དོགས་སློང་མཛད་དེ་ཞིབ་ཏུ་གཏན་ལ་ཕབ་ཡོད་པས་དེར་བལྟས་ནས་ཤེས་དགོས།

འདི་ལྟར་སྨྲ་བ་འདི་དག་ནི་རྫོགས་རིམ་ཡང་མཐར་གཏུགས་ན་ངེས་དོན་བསྒོམ་པ་ལ་ཟེར། ངེས་དོན་བསྒོམ་པའང་ཅིའང་མི་སེམས་པར་འཇོག་པ་ལ་ཟེར་བར་སྣང་བས། རྒྱ་ནག་ཧྭ་ཤང་གི་སྒོམ་མིན་པ་གཞན་གང་ཡང་སངས་རྒྱས་ཀྱི་རྒྱུར་མི་འགྱུར་བར་འདོད་པ། ཧ་ཅང་མི་འཚམ་པའི་ལོག་རྟོག་ཁམ་ཅན་ཡིན་པས་མཁས་པ་རྒྱུད་དོན་ཤེས་པ་དག་གིས་འབད་ནས་དགག་པར་བྱ་བ་ཁོ་ན་ཡིན་ནོ། །ཞེས་གསུངས། སྐབས་གང་དུ་ཡང་གཞུང་གོང་འོག་ཐམས་ཅད་བསྒྲིགས་ནས་བལྟ་དགོས་པ་ཧ་ཅང་གལ་ཆེན་པོ་ཡིན། རྫོགས་ཆེན་ཉམས་ལེན་བྱེད་མཁན་དག་གིས་རྫོགས་ཆེན་གྱི་གཞུང་རྒྱས་བསྡུས་མི་འདྲ་བ་མང་པོ་ཡོད་པ་རྣམས་གུང་འོག་བསྒྲིགས་ནས་བལྟ་དགོས་པ་གལ་ཆེན་པོ་ཡིན། དེ་ལྟ་མིན་པར་གཞུང་ཚན་ཆུང་ཆུང་འགར་ཐད་ཀ་ཐད་ཀའི་སློབ་མའི་མོས་ཁམས་དང་འཚམ་པར་གང་ཟག་སྒོས་བཙན་གྱི་དབང་དུ་གསུངས་པ་ཡོད་དེ། སློབ་མ་མཚན་ཉིད་དང་ལྡན་པ་རྒྱུད་སྨིན་པ་ཞིག་ལ་ཁྱོད་ཀྱིས་རྣམ་རྟོག་བཅའ་བཅོས་མི་བྱེད་པར་ཅོག་གེར་སྡོད་ཅིག་ཅེས་གསུངས་པ་ལྟ་བུ་འོང་། དེ་ནི་དེ་ལ་རྒྱུ་རྐྱེན་དུ་མ་ཞིག་ཚོགས་པའི་དབང་གིས་ཡིན་པས། དེ་ལྟར་གང་ཟག་ཁྱད་པར་ཅན་གྱི་དོན་དུ་གསུངས་པའི་ཚིག་གི་དོན་རྣམས་རང་ཅག་ཚང་མས་བྱེད་ན་འགྲིག་ཅེས་བརྗོད་པ་ནི། མཁས་གྲུབ་རིན་པོ་ཆེའི་གསུང་འདི་དག་གི་ཕྱོགས་སྔར་གྱུར་པ་ཡིན། ཚད་ལྡན་གྱི་དབང་དུ་བྱས་ན་གྲུབ་པ་སྡེ་བདུན་གྱི་གཞུང་དུ་རྒྱ་གར་གྱི་གྲུབ་ཆེན་རྣམས་ཀྱི་མགུར་མ་དོ་ཧ་ཞེས་པར་ཚིག་རྡོག་རྡོག་ཉུང་ཉུང་ཡོད་པས། ཚིག་དེ་རྣམས་ཀྱི་གོ་དོན་དཔྱིས་ཕྱིན་པ་རྙེད་པ་ལ་གཞུང་གོང་འོག་ཐམས་ཅད་ལ་ལེགས་པར་དཔྱད་དེ་རྒྱུས་ཡོད་པ་ཞིག་བྱུང་ན་གཞུང་དོན་ཇི་བཞིན་དུ་འགྲེལ་ཤེས་པ་ལས། དེ་ལྟར་དཔྱད་པ་མ་བྱས་པའམ་མ་ཤེས་ན་དོ་ཧའི་ཚིག་དེ་དག་ལ་འགྲེལ་བཤད་ཇི་ལྟ་བ་བཞིན་བྱེད་མི་ཐུབ་པས་ཉེན་ཁ་ཡོད་པར་གསུངས་པ་ཡིན།

ཁ་ཅིག་དངོས་རྒྱུ་མིན་ཞེས་བྱ་བའི་བརྗོད་ཚུལ་འཆོས་པར་བྱེད་མོད་ཀྱི། ཞེས་པ་ནས། སྤྱོད་བསྡུས་ལས། སེམས་ཅན་དང་པོའི་ལས་ཅན་རྣམས། །དམ་པའི་དོན་ལ་འཇུག་པ་ལ། །ཐབས་འདི་རྫོགས་པའི་སངས་རྒྱས་ཀྱིས། །སྐས་ཀྱི་རིམ་པ་ལྟ་བུར་བཞག །ཅེས་དང༌། ཞེས་གསུངས། ཡང་འདིར་ཤེས་དགོས་པ་ནི། མཁས་གྲུབ་རིན་པོ་ཆེས་རྫོགས་པ་ཆེན་པོ་དང་ཕྱག་རྒྱ་ཆེན་པོ་ལ་དགག་པ་མཛད་འདུག་སྙམ་དུ་དྲན་སྲིད། མཁས་གྲུབ་རིན་པོ་ཆེའི་གསུང་ཐོར་བུའི་ནང་དགེ་བའི་བཤེས་གཉེན་སངས་རྒྱས་རིན་ཆེན་གྱི་དྲི་ལན་དུ། དེས་ན། འདི་ལྟ་བུའི་ཐེག་ཆེན་བླ་ན་མེད་པའི་ཆོས་ཟབ་མོ་ལ་སྐུར་བ་འདེབས་པ་རྣམས་ནི་དམྱལ་བའི་རྒྱུ་ཁོ་ནར་བས་སོ། །ཞེས་རྫོགས་པ་ཆེན་པོ་ཆོས་རྣམ་དག་ཡིན་ཀྱང་རྫོགས་ཆེན་ཉམས་ལེན་བྱེད་མཁན་དག་གི་སྤྱོད་པ་བཙུན་པོ་མ་བྱུང་བས་གང་ཟག་གི་སྤྱོད་པ་ལ་དཔགས་ནས་རྫོགས་པ་ཆེན་པོའི་ཆོས་ལ་སྨོད་པ་འདི་བྱུང་བ་འདྲ་ཞེས་གསུངས་པ་འདི་མཁས་གྲུབ་རིན་པོ་ཆེ་ཉིད་ཀྱི་གསུང་ཡིན་པས་ཤེས་དགོས་པ་ཧ་ཅང་གལ་ཆེ། གཞན་དུ་དགེ་ལུགས་པས་ཕྱག་རྒྱ་ཆེན་པོ་དང་རྙིང་མ་པ་ལ་དགག་པ་མཛད་འདུག་སྙམ་དུ་དྲན་སྲིད། དེས་ན། དགེ་ལུགས་པས་རྙིང་མ་དང་བཀའ་བརྒྱུད་དང་ས་སྐྱའི་གཞུང་ལ་ཐོས་བསམ་སློབ་གཉེར་བྱེད་དགོས་པ་དང་། ཆོས་བརྒྱུད་དེ་དག་གིས་ཀྱང་དགེ་ལུགས་པའི་གཞུང་ལ་ཐོས་བསམ་སློབ་གཉེར་བྱེད་ཐུབ་པ་བྱུང་ན་བློ་སྐྱེད་དང་། གོ་བ་མཐའ་ཆོད་པ་ཡོང་བ་ལ་ཕན་ཐོགས་ཧ་ཅང་ཆེན་པོ་ཡོད་ངེས་ཅན་རེད་སྙམ།

གྲུབ་ཆེན་ཌོཾ་བྷི་ཧེ་རུ་ཀས། བློ་བཟང་དང་པོ་བསྐྱེད་པའི་རིམ་པ་བསྒོམ་པར་བྱེད་པ་དང་ལག་པའི་ཕྱག་རྒྱ་དང༌། །ཞེས་པ་ནས། འོ་ན་རིམ་པ་དང་པོ་མ་བརྟན་བར་དུ་རིམ་པ་གཉིས་པ་མི་བསྒོམ་པ་ཡིན་ནམ། ཐུན་སྟོད་ལ་རིམ་པ་དང་པོ་བསྒོམས་ནས་ཐུན་གཞུག་ལ་རིམ་པ་གཉིས་པ་བསྒོམ་པ། ཞེས་པ་འདིར་བསྒོམ་པ་ཞེས་པའི་མཚམས་སུ་ཤད་དགོས་པས། བསྒོམ་པ་དང་པོ་ཞེས་བཀླགས་ན་མི་རུང་། དང་པོ་ནས་ཟུང་འབྲེལ་དུ་བསླབ་པར་བྱ་བ་གང་ཡིན་སྙམ་ན། ཞེས་པ་ནས། གང་གི་ཚེ་རྟོག་པའི་རྣལ་འབྱོར་ལ་ལོབས་པ་དེའི་ཚེ་ལས་དང་པོ་བའི་ཏིང་ངེ་འཛིན་ལ་རབ་ཏུ་གནས་པར་འགྱུར་རོ། །ཞེས་གསུངས་ཏེ། རགས་པ་དྲན་པ་གཅིག་པའི་རྣལ་འབྱོར་ཞེས་བསྐྱེད་རིམ་རགས་པ་དང་། ཕྲ་བ་རྟོག་པའི་རྣལ་འབྱོར་ཞེས་བསྐྱེད་རིམ་ཕྲ་མོ་གཉིས་ཡོད་ཅིང་ཕྱི་མ་ལ་ལོབས་པ་ན་བསྐྱེད་རིམ་མཐར་ཕྱིན་པར་འཇོག །

གང་གི་ཚེ་ལས་དང་པོ་པའི་ཏིང་ངེ་འཛིན་ལ་གནས་པ་དེའི་ཚེ་རིགས་བརྒྱའི་དབྱེ་བ་ལ་འཇུག་གོ །ཞེས་པ་ནས། རྫོགས་རིམ་དང་རྣམ་པ་རྗེས་སུ་མཐུན་པའི་བསྐྱེད་རིམ་གྱིས། ཐ་མལ་སྐྱེ་ཤི་བར་དོའི་སྣང་ཞེན་མངོན་གྱུར་མགོ་མནོན་པའི་སྒོ་ནས་རྫོགས་རིམ་གྱི་སྨིན་བྱེད་དུ་འགྲོ་བ་ཡིན་ལ། ཞེས་པས་བསྐྱེད་རིམ་གྱི་དགོས་པ་གཙོ་བོ་དེ་གསུངས་པ་ཡིན།

གཞན་ཡང༌། ད་ལྟ་རང་གི་ལུས་སྤྱི་དང་ལུས་ཀྱི་ནང་གི་གནས་སོ་སོ་རྣམས་སུ་ལྷ་བཀོད་པ་ཕུང་པོ་དང་ཁམས་དང་སྐྱེ་མཆེད་དེ་དང་དེའི་ངོ་བོར་མོས་ཤིང༌། ཞེས་པ་ནས། བསྡུས་པ་ནི་ཡེ་ཤེས་ཀྱི་ས་བསྐྱེད་པ་ནས། ཡབ་ཡུམ་གྱི་རྡོ་རྗེ་དང་པདྨ་ལ་ཡི་གེ་དགོད་པའི་བར་རོ། །ཞེས་པ་ནི་དང་པོའི་སྦྱོར་བའོ། །

དེ་ཡང་དངོས་སུ་གསུངས་པ་ཙམ་ཡིན་གྱི་དེའི་རྗེས་སུ་ཕྲ་མོ་དང་བཟླས་པ་སོགས་ཀྱང་སྦྱར་དགོས་སོ། །ཞེས་པ་ནས། གདོད་རྫོགས་རིམ་བསྒོམ་པ་ལ་འཇུག་པར་བྱའོ། །

གང་དུ་བསྒྲུབ་པའི་གནས་ཀྱི་མཚན་ཉིད།

གསུམ་པ་གང་དུ་བསྒྲུབ་པའི་གནས་ཀྱི་མཚན་ཉིད་ནི་རྩ་རྒྱུད་ཀྱི་ལེའུ་བཅུ་གཉིས་པ་ལས། དགོན་པ་ཆེན་པོའི་ས་ཕྱོགས་ནི། །ཞེས་པ་ནས། དེའི་ཕྱིར་འཕགས་པས་སྒྲུབ་ཐབས་གཉིས་སུ་འདི་གནས་ཀྱི་མཚན་ཉིད་ལ་སྦྱར་རོ། །

ཇི་ལྟར་བསྒྲུབ་པའི་མངོན་རྟོགས་ཀྱི་རྣམ་གཞག །

བཞི་པ་ཇི་ལྟར་སྒྲུབ་པའི་མངོན་རྟོགས་ཀྱི་རྣམ་གཞག་ལ། གཞུང་གང་ལ་བརྟེན་ནས་འཆད་པ་དང་། དེ་ལ་བརྟེན་ནས་འཆད་པའི་མངོན་རྟོགས་ཀྱི་རྣམ་གཞག་གོ །

གཞུང་གང་ལ་བརྟེན་ནས་འཆད་པ།

དང་པོ་ནི། རྡོ་རྗེ་འཆང་གིས་རྩ་བའི་རྒྱུད་དུ་བསྐྱེད་རིམ་གྱི་ཆ་དུ་མ་ཞིག་སློབ་དཔོན་ལ་རག་ལས་པར་བྱ་བའི་ཕྱིར་སྦས་ནས་གསལ་བར་མ་གསུངས་པ་དང་། ཞེས་པ་ནས། ཇི་ལྟར་བྱ་བ་རྣམས་ལེགས་པར་ཤེས་དགོས་པ་ཡིན་ནོ། །

དེ་ལ་བརྟེན་ནས་འཆད་པའི་མངོན་རྟོགས་ཀྱི་རྣམ་གཞག །

གཉིས་པ་དེ་ལ་བརྟེན་ནས་འཆད་པའི་མངོན་རྟོགས་ཀྱི་རྣམ་གཞག་ལ། དང་པོའི་སྦྱོར་བ། དཀྱིལ་འཁོར་རྒྱལ་མཆོག །ལས་རྒྱལ་མཆོག །བསྐྱེད་རིམ་གྱི་དམིགས་པ་ཡིད་ལ་བྱ་བས་ཇི་ལྟར་གོམས་པར་བྱེད་ཚུལ་ལོ། །

དང་པོའི་སྦྱོར་བ།

དང་པོ་ལ། མངོན་རྟོགས་ཀྱི་སྦྱོར་བའི་ཡན་ལག་དང་། མངོན་རྟོགས་དངོས་སོ། །དང་པོ་ལ། ཐོག་མར་ཇི་ལྟར་བྱ་བའི་རིམ་པ་དང་། མཐུན་རྐྱེན་བསྒྲུབ་པའི་ཕྱིར་ཚོགས་ཞིང་མཆོད་ཅིང་སྡོམ་པ་སོགས་གཟུང་བ་དང་། འགལ་རྐྱེན་བཟློག་པའི་ཕྱིར་སྲུང་བའི་འཁོར་ལོ་བསྒོམ་པའོ། །

དང་པོ་ནི། ཡབ་སྲས་ཀྱི་གཞུང་དུ་སྔོན་འགྲོ་གཏོར་མའི་བཤད་པ་མ་བྱུང་ཡང་། ཞེས་པ་ནས། དེ་ལྟ་མིན་པར་མཆོད་རྫས་རྣམས་ཅི་མེད་ཀྱི་སྟོང་པར་སྦྱངས་ནས་དེ་ནས་བར་སྣང་ལ་ཐོལ་སྐྱེས་སུ་བྱུང་བ་ལྟ་བུར་བསྒོམ་པ་ལས་མ་ཤེས་ན་དོན་མ་ཡིན་པ་ཆེན་པོ་བསྐྱེད་པ་ལས་མེད་དོ། །ཞེས་གསུངས་ཏེ། དེའི་ཕྱིར་མཆོད་རྫས་སྤྱོད་པའི་དོན་ནི་དེ་ལྟར་ཤེས་པར་བྱ་ལ། ཞེས་པ་སྤྱོད་དང་སྦྱོང་གང་བྱས་ཀྱང་གོ་དོན་ལ་ཁྱད་དེ་ཙམ་མི་སྣང་། ལྷ་དང་གཞལ་ཡས་ཁང་བསྐྱེད་པ་དང་། མཆོད་རྫས་བསྐྱེད་པ་སོགས་ཐམས་ཅད་ལ་ཅི་མེད་ཀྱི་སྟོང་པར་སྦྱངས་པའམ་སྣང་བ་བསྡུས་པ་ཙམ་བྱས་ནས་བར་སྣང་ལ་ཐོལ་སྐྱེས་སུ་བྱུང་བར་བསམ་པ་ཙམ་ལས་མ་ཤེས་ན་དོན་མ་ཡིན་པ་ཆེན་པོ་བསྐྱེད་པས་སྟོང་ཉིད་རྟོགས་པའི་གཟུང་རྣམ་ལྷར་བསྐྱེད་པ་ཞིག་དགོས། གཞལ་ཡས་ཁང་དང་མཆོད་རྫས་སོགས་གང་སྒོམ་ཡང་སྟོང་ཉིད་རྟོགས་པའི་གཟུང་རྣམ་དེ་དང་དེའི་རྣམ་པར་ཤར་བ་ཞིག་དགོས་པ་གལ་ཆེ་ཞིང་། ལྷའི་ང་རྒྱལ་ཞེས་པ་ཡང་། དཔེར་ན། རང་ཅག་ཐ་མལ་པ་ལ་ངའོ་སྙམ་པའི་བློ་སྐྱེས་ཚེ་ཕུང་པོ་བློ་ཡུལ་དུ་ཤར་བའི་སྒོ་ནས་དེ་ལྟར་སྐྱེས་པ་ཡིན་ཞིང་། དེས་ན། མིའི་ཕུང་པོ་བློ་ཡུལ་དུ་ཤར་བའི་སྒོ་ནས་ངའོ་སྙམ་པའི་བློ་སྐྱེས་པ་ན་མིའི་ང་དང་། དེ་བཞིན་དུ་དེ་དང་དེའི་ཕུང་པོ་བློ་ཡུལ་དུ་ཤར་བའི་སྒོ་ནས་དེ་དང་དེའི་ངའོ་སྙམ་པའི་བློ་སྐྱེས་པ་ནི་དེ་དང་དེའི་ངར་འཇོག་དགོས་པས། ཐ་མལ་པའི་སྣང་ཞེན་བསལ་ནས་སྟོང་ཉིད་རྟོགས་པའི་གཟུང་རྣམ་ལྷར་ཤར་བའི་ཟག་མེད་ཀྱི་ཕུང་པོ་མོས་ངོ་ལ་གསལ་པོར་འཆར་བཞིན་ཡོད་ན། དེ་འདྲའི་ཕུང་པོ་ལ་བརྟེན་ནས་ངའོ་སྙམ་པའི་བློ་སྐྱེས་པའི་ཚེ་ང་དེ་གདགས་གཞི་ཟག་མེད་ཀྱི་ཕུང་པོ་ལ་བརྟེན་ནས་བཏགས་པའི་ངར་གྱུར་པ་ཡིན་པས། ང་རྒྱལ་བྱེད་སའི་གདགས་གཞི་དེ་སྟོང་ཉིད་རྟོགས་པའི་གཟུང་རྣམ་ཉིད་དེར་ཤར་བ་ཡིན་པ་དང་། དེ་ལ་བརྟེན་ནས་བཏགས་པའི་བདག་དེ་ཡང་ཟག་མེད་ཀྱི་ཕུང་པོ་ལ་བརྟེན་ནས་བཏགས་པའི་བདག་ཡིན་པས་དེ་འཕགས་པའི་གང་ཟག་ཏུ་འཇོག་དགོས་པར་འགྱུར།

དེ་ནས་ཡི་གེ་བརྒྱ་པའི་བཟླས་པ་ནི། ཞེས་པ་ནས། བླ་མ་རྣམས་ཀྱི་ཕྱག་ལེན་ལ་སྐབས་འདིར་མཛད་པར་སྣང་བ་ལྟར་བྱེད་ནའང་མི་རུང་བ་མེད་དོ། །ཞེས་གསུངས་ཏེ། རང་ཅག་གིས་རྒྱུན་དུ་འདོན་པ་འདོན་པའི་སྐབས་དང་པོ་བླ་མའི་རྣལ་འབྱོར་དང་། དེ་ནས་བརྒྱུད་འདེབས། དེ་ནས་བདག་བསྐྱེད་འདོན་གྱི་ཡོད། འོག་ནས་འབྱུང་བ་བཞིན་ཐུན་མཚམས་ཀྱི་རྣལ་འབྱོར་ལ་གཉིད་ཀྱི་རྣལ་འབྱོར་དང་། ལྡང་བའི་རྣལ་འབྱོར། ཁྲུས་ཀྱི་རྣལ་འབྱོར། ངག་བྱིན་རླབས། འགྱུར་སྔགས་བགྲང་བ་རྣམས་ཀྱང་ཉམས་ལེན་བྱེད་ཀྱི་ཡོད། དེ་ཡང་བླ་མའི་རྣལ་འབྱོར་དགའ་ལྡན་ལྷ་བརྒྱའི་སྐབས་རྗེ་བླ་མ་གསལ་བཏབ་སྟེ། ཤེས་རབ་སྒྲུབ་སྐོར་གྱི་དམིགས་པ་རྣམས་ཀྱང་བྱ། དེ་ནས་ཡོན་ཏན་གཞིར་གྱུར་མ་དང་།
ལམ་རིམ་བསྡུས་དོན། ལམ་གཙོ་གསུམ་གང་རུང་གིས་ཐུན་མོང་བའི་ལམ་གྱི་རིམ་པར་ཤར་སྒོམ་བྱས་ནས་དམིགས་རྣམ་བྱེ་བྲག་ཏུ་སྐྱོང་ཐུབ་ན་རབ་དང་། དེ་ལྟར་མ་བྱུང་ཡང་ལམ་ཡོངས་རྫོགས་ལ་ཤར་སྒོམ་ཞིག་བྱེད་ཐུབ་ན་ལེགས། དེ་ནས་ལྷའི་རྣལ་འབྱོར་ཉམས་སུ་ལེན་པ་ལ་ཐོག་མར་བརྒྱུད་འདེབས་སྐབས། སྟོན་པ་རྡོ་རྗེ་འཆང་ནས་དྲིན་ཅན་རྩ་བའི་བླ་མའི་བར་བླ་བརྒྱུད་ཡོངས་སུ་རྫོགས་པ་སྐད་ཅིག་གིས་གསལ་བཏབ། དེ་ཡང་རང་གི་སྤྱི་གཙུག་ཏུ་དྲིན་ཅན་རྩ་བའི་བླ་མ་དང་དེའི་སྤྱི་གཙུག་ཏུ་ཡང་དེའི་རྩ་བའི་བླ་མ་སོགས་མཐོ་བརྩེགས་སུ་བཞུགས་པར་བསམ། བརྒྱུད་འདེབས་ཀྱི་ཚིག་ལ་བླ་མ་དེ་དང་དེའི་མཚན་ཐོན་པ་ན་དེ་དང་དེའི་སྐུ་གསུང་ཐུགས་ཀྱི་ཡོན་ཏན་དྲན་པའི་སྒོ་ནས་རྩེ་གཅིག་ཏུ་གསོལ་བ་བཏབ། བླ་མ་དེ་དང་དེའི་མཚན་བསྟོད་ཚར་རེས་བཞིན་གཅིག་ལ་གཅིག་ཐིམ་གྱིས་མཐར་དྲིན་ཅན་རྩ་བའི་བླ་མ་ལ་ཐིམ། འདིའི་སྐབས་དྲིན་ཅན་རྩ་བའི་བླ་མ་ལ་དམིགས་ནས་བཤེས་གཉེན་བསྟེན་ཚུལ་གྱི་སྐོར་བསམས་ན། འཇིགས་བྱེད་ཀྱི་ཁྲིད་དུ་ངོ་བོ་བླ་མ་དེ་དང་དེ་ཡིན་པ་ལ་རྣམ་པ་ཐམས་ཅད་འཇིགས་བྱེད་ཀྱི་རྣམ་པར་གསལ་འདེབས་པར་གསུངས་པ་འདིར་རིགས་འགྲེས་ན། བླ་མ་རྣམས་ངོ་བོ་དེ་དང་དེ་ཡིན་པ་ལ་རྣམ་པ་རྡོ་རྗེ་འཆང་ཞལ་གཅིག་ཕྱག་གཉིས་པར་གསལ་གདབ། འདིར་རྣམ་པ་རྡོ་རྗེ་འཆང་དུ་གསལ་བ་ནི་བླ་མ་རྣམས་རྡོ་རྗེ་འཆང་དང་སྤངས་རྟོགས་མཉམ་པའི་དོན་དུ་གོ་དགོས། བཤེས་གཉེན་བསྟེན་ཚུལ་སྐབས་རང་གི་དྲིན་ཅན་རྩ་བའི་བླ་མའི་ཐུགས་ཀ་ནས་རང་ལ་ཆོས་འབྲེལ་དངོས་ཐོབ་ཀྱི་བླ་མ་ཡོངས་སུ་རྫོགས་པ་སྤྲོས། བླ་མ་ཐམས་ཅད་རང་གི་མདུན་དུ་ཞལ་རང་ཉིད་ལ་གཟིགས་ནས་བཞུགས་པར་གསལ་གདབ། དེ་ནས་བཤེས་གཉེན་བསྟེན་པའི་ཕན་ཡོན་དང་མ་བསྟེན་པའི་ཉེས་དམིགས་བསམས་ནས་བཤེས་གཉེན་བསྟེན་པར་ཐག་བཅད། བསྟེན་ཚུལ་ལོག་པའི་ཉེས་དམིགས་བསམས་ནས་ཚུལ་བཞིན་དུ་བསྟེན་པར་ཐག་བཅད། དེ་ནས་རྩ་བ་དད་པ་སྦྱང་བ་དང་། བཀའ་དྲིན་རྗེས་སུ་དྲན་ཏེ་གུས་པ་བསྐྱེད་པའི་ཚུལ་ལ་སོགས་པ་ལེགས་པར་བསམ་དགོས། བཤེས་གཉེན་བསྟེན་ཚུལ་ལ་དམིགས་རྣམ་བསྐྱངས་ན་དེ་ལྟར་བྱ། མཐར་བླ་མ་རྣམས་རང་གི་སྤྱི་གཙུག་ཏུ་བཞུགས་པའི་དྲིན་ཅན་རྩ་བའི་བླ་མའི་ཐུགས་ཀར་བསྡུས། དེ་ལ་དམིགས་ནས་ཁྱོད་ནི་བླ་མ། ཁྱོད་ནི་ཡི་དམ། ཁྱོད་ནི་མཁའ་འགྲོ་ཞེས་སོགས་གསུངས་པ་བཞིན་རྩེ་གཅིག་པའི་མོས་གུས་བསྐྱེད་ནས་གསོལ་འདེབས་བྱ། ཚེ་འདི་དང་ཕྱི་མ། གནས་སྐབས་དང་མཐར་ཐུག་གང་དུའང་རང་གི་སྐྱབས་དང་མགོན་དང་དཔུང་གཉེན་ཏེ། གློ་སྙིང་བྲང་གསུམ་གཏད་ས་ཁྱེད་མ་གཏོགས་མེད་སྙམ་པའི་མོས་གུས་རྩེ་གཅིག་པས་གསོལ་བ་བཏབ་པ་ལས་བླ་མ་ཐུགས་ཤིན་ཏུ་དགྱེས་བཞིན་རང་ལ་ཐིམ། འདིར་ཡང་གསུང་རྒྱུན་ལ་མ་བུ་ཡུན་རིང་མ་ཕྲད་པ་ལན་གཅིག་འཕྲད་པའི་ཚེ། མ་བུ་ཕན་ཚུན་སྙིང་བརྩེ་བའི་བསམ་པ་མི་བཟོད་པ་ལྟ་བུས་མགྲིན་པར་འཐམ་འཁྱུད་བྱེད་པ་སོགས་ལས། དགའ་སྐྱོ་ཟུང་འབྲེལ་གྱི་ཚོར་བ་ཤུགས་དྲག་པོ་འབྱུང་བ་དེ་བཞིན་དུ་བླ་མ་ཐུགས་ཤིན་ཏུ་དགྱེས་བཞིན་པའི་ངང་ནས་རང་ལ་ཐིམ། དེའི་ངང་ནས་སྟོང་སྦྱང་བྱ། རང་ཉིད་སྐད་ཅིག་གིས་ཞེས་པའི་རང་ཉིད་དེ། ཨ་ཁུ་ཤེས་རབ་རྒྱ་མཚོའི་འཇིགས་བྱེད་ཀྱི་ཁྲིད་ཡིག་ཏུ་ཕུང་པོ་ཕྲ་རགས་གཉིས་ལ་བརྟེན་པའི་ང་ཕྲ་རགས་གཉིས་ཡོད་ཀྱང་། ང་ཕྲ་རགས་མ་ཕྱེ་བར་བདག་གམ་ང་སྤྱི་ཙམ་ལ་དམིགས་པར་གསུངས་པ་བདེན་དུ་ཆུག་ཀྱང་། གསང་སྔགས་བླ་མེད་ཀྱི་སྐབས་འདིར་སྟོང་སྦྱང་བྱེད་ཅེས་པ་ནི་སྣང་བ་བསྡུས་པའི་སྟོང་སང་ཙམ་མ་ཡིན་པར་རང་བཞིན་གྱིས་སྟོང་པ་ཉིད་དྲན་པར་བྱེད་དགོས། དེ་ལྟར་དྲན་པ་ལས་རགས་པ་གློ་བུར་བའི་སེམས་རྣམས་བག་ལ་ཞ་ནས་གཉུག་མ་ལྷན་ཅིག་སྐྱེས་པའི་འོད་གསལ་གྱིས་སྟོང་ཉིད་སྒོམ་པའི་ཚུལ་དེ་བསམ་དགོས་སྙམ། སྐད་ཅིག་དཀྲོང་བསྐྱེད་སྐབས་འཆི་བ་ཆོས་སྐུའི་ལམ་འཁྱེར་ཡང་གསུངས་པས། བློ་རགས་པས་སྟོང་ཉིད་སྒོམ་ཚུལ་གཅིག་པོར་སྦྱོར་རྒྱུ་མེད་སྙམ། དེས་ན། མོས་པ་ཚུན་ཆད་ཀྱིས་བློ་ཕྲ་མོས་སྟོང་ཉིད་རྟོགས་པར་བསམ་དགོས་པས་རང་ཉིད་སྐད་ཅིག་གིས་ཞེས་པའི་རང་ཉིད་དེ་བདག་ཕྲ་མོ་ལ་འཇོག་དགོས། དེ་འདྲའི་བདག་དེ་གཉུག་མ་ལྷན་ཅིག་སྐྱེས་པའི་འོད་གསལ་ལ་བརྟེན་ནས་བཏགས་པའི་བདག་ཡིན་ཏེ། གཉུག་མ་ལྷན་ཅིག་སྐྱེས་པའི་འོད་གསལ་ཕྲ་མོ་དེ་ལ་ཆོས་སྐུའི་ང་རྒྱལ་འཇོག་གི་ཡོད། དེ་ཉིད་འོད་སྔོན་པོ་ཁྲུ་གང་ཙམ་གྱི་རྣམ་པར་ཤར་བའི་མོས་པ་བྱས་ནས་ལོངས་སྐུའི་ལམ་འཁྱེར་མདོར་ཙམ་ཞིག་བྱ། དེ་ནས་སྐབས་གང་ཡིན་གྱི་ལྷ་འཇིགས་བྱེད་དང་། གསང་བ་འདུས་པ་སོགས་སུ་ཤར་བའི་མོས་པ་ནི་སྤྲུལ་སྐུའི་ལམ་འཁྱེར་རོ། །དེ་ལྟར་སྐུ་གསུམ་ལམ་འཁྱེར་གྱི་གནད་མདོར་བསྡུས་ཙམ་བསམ་པར་བྱ་དགོས་པར་གསལ། དེས་ན། བླ་མ་དང་རང་སེམས་ངོ་བོ་དབྱེར་མེད་དུ་གྱུར་པར་མོས་པའི་དབང་གིས་སེམས་ལ་དགའ་སྣང་དང་སྐྱོ་སྣང་སྐྱེས་པའི་ཚེ་དེ་འདྲའི་བདེ་སྡུག་གི་ཚོར་བ་མྱོང་མཁན་གྱི་ང་དེ་ངོ་ཐོག་གང་ལ་འཇོག་དགོས་མིན་རྣམ་བདུན་གྱི་རིགས་པ་དང་། རྣམ་ལྔའི་རིགས་པ་སོགས་ཀྱིས་ཇི་ཙམ་དཔྱད་ཀྱང་རྙེད་དུ་མེད་པར་མ་ཟད་ང་རང་བཞིན་གྱིས་མེད་ཅེས་པ་འདིའང་ཁྱད་མཚར་ཞིག་སྟེ། རང་ཅག་གི་བློ་ལ་སྣང་བ་བཞིན་མེད་ཐག་ཆོད་ཡིན་ཀྱང་། ཡོད་པ་ཡང་ཡིན་པས་ཁྱད་མཚར་འདུག་སྙམ་པ་འབྱུང་སྟེ། ཡོད་ཀྱང་འདི་ཞེས་མཛུབ་མོ་འཛུགས་སའང་གཏན་ནས་མི་འདུག་སྙམ་པ་བློ་ལ་དྲན་ངེས། དེས་ན། ཡོད་ལུགས་ནི་མ་བརྟགས་མ་དཔྱད་པར་མིང་གིས་བཏགས་ཙམ་མ་གཏོགས་དོན་གྱི་ངོས་ནས་མེད་པས་སྣང་ཙམ་ལས་རྙེད་རྒྱུ་མེད་པ་གསལ་པོ་ཡིན། དེ་ལྟ་བུའི་སྟོང་པ་ཉིད་སྒོམ་པའི་ངང་ནས་འོད་སྔོན་པོ་ཁྲུ་གང་ཙམ་པ་ཞིག་བསྒོམས་པ་ནི་ལོངས་སྐུའི་ལམ་འཁྱེར་དང་། དེ་ལས་རང་ཉིད་སྐད་ཅིག་གིས་ཞེས་སྤྲུལ་སྐུར་བསྐྱེད་དགོས། སྐད་ཅིག་གིས་ཞེས་པ་ས་བོན་དང་ཕྱག་མཚན་སོགས་ལས་བསྐྱེད་པ་མ་ཡིན་པར་སྟོང་པའི་ངང་ལས་ཐོལ་གྱིས་ཞལ་གསུམ་ཕྱག་དྲུག་གི་རྣམ་པར་བསྐྱེད་པའི་དོན་ཡིན། སྐད་ཅིག་དཀྲོང་བསྐྱེད་ཀྱི་གོང་དུ་བླ་བརྒྱུད་གསོལ་འདེབས་ཀྱི་ཚེ་གདུང་ཤུགས་དྲག་པོས་གསོལ་བ་བཏབ་ནས་བླ་མའི་སྐུ་གསུང་ཐུགས་གསུམ་དང་རང་གི་ལུས་ཡིད་གསུམ་དབྱེར་མེད་དུ་མོས་པར་བརྟེན་འདི་ཡང་བླ་མའི་རྣལ་འབྱོར་ལྟ་བུ་ཡིན།

དེ་ནས་མཚོན་དོན་དྲན་པར་བྱས་ཏེ་རྡོར་དྲིལ་བྱིན་རླབས་བྱ། ཉེ་ཆར་རྒྱ་གར་ལྡི་ལིར་གྲོགས་པོ་འགའ་ཤས་དང་བཀའ་མོལ་ཞོར་འཕྲོས་ཤིག་ལ་ངས་ཧིན་དཱུའི་ཆོས་ལུགས་ལ་དྲིལ་བུ་ཡོད་འདུག་ཀྱང་རྡོ་རྗེ་ཡོད་མེད་དྲིས་པར་མེད་ཅེས་བཤད་བྱུང་། བཤད་སྟངས་དེ་ལྟར་ན་རྡོ་རྗེ་དེ་སངས་རྒྱས་པའི་གསང་སྔགས་རྐྱང་པའི་ཕྱག་མཚན་ཞིག་ཡིན་ནམ། གང་ལྟར་སངས་རྒྱས་པའི་གསུང་དུ་རྡོར་དྲིལ་གྱིས་ཐབས་ཤེས་མཚོན་པ་དང་། རྡོ་རྗེ་ལ་རིགས་སོ་སོའི་རྡོ་རྗེ་མི་འདྲ་བ་རྡོ་རྗེ་རྩེ་གཅིག་པ་དང་། རྩེ་ལྔ་པ། རྩེ་དགུ་པ་སོགས་རྣམ་གྲངས་དུ་མ་ཞིག་ཡོད། དེ་ནས་ནང་མཆོད་བྱིན་རླབས་དང་མཆོད་པ་བྱིན་རླབས་སོགས་གཤམ་དུ་གསལ་བས་འདིར་མ་ཞུས་ན་འཐུས།

མཐུན་རྐྱེན་བརྟེན་པའི་ཕྱིར་དུ་ཚོགས་ཞིང་མཆོད་ཅིང་སྡོམ་པ་སོགས་གཟུང་བ།

གཉིས་པ་མཐུན་རྐྱེན་བརྟེན་པའི་ཕྱིར་དུ་ཚོགས་ཞིང་མཆོད་ཅིང་སྡོམ་པ་སོགས་གཟུང་བ་ནི། ཞེས་པ་ནས། ཀུན་སློང་མ་ལུས་ཀུན་རྟོག་གིས་བསགས་པའི་ངོ་བོ་ཁ་ན་མ་ཐོ་བའི་རྙོག་པ་རྣམས། ཡུལ་ཐུགས་རྗེ་ཆེ་ལྡན་བླ་མ་དང་དཀྱིལ་འཁོར་པའི་ལྷ་རྣམས་ཀྱི་སྤྱན་སྔར། ཞེས་གསུངས་པའི་ཀུན་སློང་མ་ལུས་ཀུན་རྟོག་གིས་ཞེས་པ་ཀུན་ནས་སློང་བྱེད་ཀྱི་ཀུན་རྟོག་ང་རྒྱལ་དང་འདོད་ཆགས་དང་ཞེ་སྡང་སོགས་ཉོན་མོངས་པའི་རྣམ་གྲངས་མཐའ་དག་གིས་ཀུན་ནས་བསླངས་ཏེ། རང་ཅག་གིས་ཞར་དང་ཞོར་ལ་ལས་སྣ་ཚོགས་གསོག་བཞིན་ཡོད་པར་གསུངས་པ་ཡིན་པས་མ་ལུས་ཀུན་རྟོག་ཅེས་པ་ཚིག་གི་ནུས་པ་ཆེའོ། །

རྣམ་པ་རེ་རེ་ཙམ་མ་ཡིན་པར་དེ་དག་ནི་ཐམས་ཅད་ཡིད་ཡུལ་དུ་བྱས་ནས། ཞེས་པ་ནས། ཡིད་ཀྱི་རོལ་པའམ། བཀོད་པའམ། རྣམ་འགྱུར། ཞེས་པའི་ཡིད་ཀྱི་རོལ་པ་ནི་ཡིད་ཀྱི་བཀོད་པའམ་རྩལ་ལ་གོ་དགོས། ཡིད་ཀྱི་རོལ་པ་དྲི་མེད་ཟླ་འདྲས་བསྒྲུབས། །
ཞེས་པ་འོད་གསལ་དང་། སྙིང་རྗེ་དམ་པ་མཐའ་ཡས་པ་ཡི་ཐབས། །ཞེས་པ་སྒྱུ་ལུས་ལའང་སྦྱར་དུ་ཡོད་དེ་སྙིང་རྗེའི་དབང་གིས་སེམས་ཅན་སྡུག་བསྔལ་ལས་དངོས་སུ་སྐྱོབ་པའི་བྱ་བ་བྱེད་མཁན་ནི་གཟུགས་སྐུ་སྒྱུ་མའི་ལུས་དེ་ཡིན་པས་སྒྱུ་ལུས་ལ་སྙིང་རྗེའི་མིང་གིས་བསྟན་ཏོ། །དེ་ལྟར་ན་ཚིག་དེ་གཉིས་ཀྱིས་རིམ་པ་བཞིན་དོན་དམ་འོད་གསལ་གྱི་རྫོགས་རིམ་དང་ཀུན་རྫོབ་སྒྱུ་མའི་རྫོགས་རིམ་གཉིས་བསྟན་ཅིང་། ཡོངས་གྲགས་ལ་རྫོགས་རིམ་གྱི་མཚན་ཉིད་ཀྱི་ཟུར་དུ་སློབ་པའི་རྣལ་འབྱོར་ཞེས་གསུངས་པ་ཡོད་ཀྱང་། སངས་རྒྱས་ཀྱི་སར་རྫོགས་རིམ་ཡོད་པ་རྒྱུད་འགྲེལ་ཆེན་མོར་གསུངས་འདུག་སྙམ། འདིར་སངས་རྒྱས་ཀྱི་སའི་ཆོས་གཟུགས་ཀྱི་སྐུ་གཉིས་ཀྱི་ཡོན་ཏན་རྣམས་གསུངས་སོ། །

གཉིས་སྣང་གི་དྲི་མ་མེད་པ་ཟླ་བ་འདྲ་བ་གོང་ནས་གོང་དུ་འཕེལ་བས་བསྒྲུབས་པར་གྱུར་པའི་གཉིས་མེད་ཡེ་ཤེས་དང༌། ཞེས་པ་ནས། ཆོས་ཅན་སྣ་ཚོགས་པའི་དངོས་པོ་ཐམས་ཅད་གནས་ལུགས་ཀྱི་ངང་དུ་རོ་གཅིག་པར་གྱུར་པའི་ཆོས་ཉིད་དེ་བཞིན་ཉིད་ཀྱི་ངོ་བོ་ཉིད་འགོག་པའི་བདེན་པ་སྟེ། ཞེས་ཆོས་ཉིད་དེ་བཞིན་ཉིད་ཀྱི་ངོ་བོ་འགོག་བདེན་ཞེས་གསུངས་པ་འདི་འགོག་བདེན་ཆོས་ཉིད་དུ་འདོད་པ་དག་གིས་ཁུངས་སུ་དྲངས་ཡོད། པཎ་ཆེན་བསོད་ནམས་གྲགས་པས་གསང་བ་འདུས་པའི་བསྐྱེད་རིམ་དུ་ཆོས་ཉིད་ཡིན་པར་གསུངས་ཡོད། པཎ་ཆེན་གྱིས་མདོ་ཕྱོགས་ཀྱི་གཞུང་རྣམས་སུ་འགོག་བདེན་ཆོས་ཉིད་དུ་མི་བཞེད་པས་བྲལ་ཆ་ནས་འགོག་བདེན་འཇོག་ཚུལ་གཙོ་བོར་གསུངས་ཡོད་ཀྱང་། སྔགས་ཀྱི་སྐབས་སུ་ཆོས་ཉིད་ཡིན་པའི་ཁུངས་སུ་མཁས་གྲུབ་རིན་པོ་ཆེའི་གསུང་འདི་དྲངས་ཡོད།

དེ་འདྲའི་དམ་པའི་ཆོས་ལ་རྟག་ཏུ་སྐྱབས་སུ་མཆིའོ། །ཞེས་པ་ནས། སྔར་ཡོད་ཉམས་པ་སོར་ཆུད་པ་མ་ཡིན་ནོ། །

འགལ་རྐྱེན་འགོག་པའི་ཕྱིར་སྲུང་བའི་འཁོར་ལོ་བསྒོམ་པ།

གསུམ་པ་འགལ་རྐྱེན་འགོག་པའི་ཕྱིར་བསྲུང་བའི་འཁོར་ལོ་བསྒོམ་པ་ནི། མདོར་བྱས་ལས། ཞེས་པ་ནས། དེས་ན་དེ་ལྟར་བྱེད་པ་ནི་སྔགས་རྙིང་མ་པ་དག་གི་ལུགས་ཡིན་ནོ། །ཞེས་གསུངས་པས་ནི་གཞལ་ཡས་ཁང་དུ་གཅོད་པའི་འཁོར་ལོ་དང་། དྲག་པོའི་འཁོར་ལོ་ལྟ་བུའི་སྟེང་དུ་ཁྲོ་བོ་བསྐྱེད་པའི་ཚུལ་གསུངས་པ་ཡིན།

འཁོར་ལོ་འཁོར་ཞིང་ཁྲོ་བོ་མི་འཁོར་བ་ནི། ཁྲོ་བོ་རྣམས་ནི་ཅུང་ཟད་འཁོར་ལོ་ལ་མ་རེག་པར་བྱ་སྟེ། ཞེས་པ་ནས། ཕྱོགས་བཅུར་སྤྲོས་པས་སྤྱི་སྒོས་ཀྱི་མཛད་པ་མཛད། ཅེས་གསུངས་པ་ལྟར་སྤྱི་སྒོས་ཀྱི་མཛད་པ་གཉིས་ལས་སྤྱིའི་མཛད་པ་ནི་ཆོས་འཁོར་བསྐོར་བ་སོགས་དང་སྒོས་ཀྱི་མཛད་པ་ནི་ཞེ་སྡང་ཅན་རྣམས་ཀྱི་ཞེ་སྡང་སྦྱོང་བ་སོགས་སོ། །

སླར་འདུས་ཡེ་ཤེས་པ་དང་འདྲེས་ནས་རང་ལ་ཞུགས་པས། ཞེས་པ་ནས། དེ་ལ་སྟེང་གི་ཁྲོ་བོ་ནི་གཙོ་བོའི་དབུའི་ཐད་སོ་ལས་ཅུང་ཟད་ཤར་དུ་ཡོ་བའི་སྟེང་དུ་ཞལ་ནུབ་ཏུ་གཟིགས་པ་དང༌། ཞེས་གསུངས་ཏེ། སྟེང་གི་ཁྲོ་བོ་ནི་ཞལ་ནུབ་ཏུ་གཟིགས་པ་དང་སྟེང་གདོན་སྲུང་བའི་སླད་དུ་སྤྱན་ནམ་མཁར་གཟིགས་པ་ཞིག་བསམ།

འོག་གི་ཁྲོ་བོ་ནི་གཙོ་བོའི་སྐུའི་འོག་ཐད་དྲངས་ལས་ཅུང་ཟད་ནུབ་ཏུ་ཡོ་བའི་རྒྱབ་ཀྱི་ཆར་ཞལ་ཤར་ལ་གཟིགས་པ་ཡིན་ཞིང༌། ཞེས་འོག་གི་ཁྲོ་བོ་སྤྱན་ས་ལ་གཟིགས་ནས་བཞུགས་པར་བསམ།

དེ་ཡང་གཙོ་བོ་དང་ཤར་ནུབ་ཀྱི་ཁྲོ་བོ་ལས། གཙོ་བོ་དང་སྟེང་འོག་གི་ཁྲོ་བོ་བར་ཐག་ཅུང་ཟད་རིང་ངོ༌། །ཞེས་པ། འཁོར་ལོའི་སྟེང་མའི་རྩིབས་དང་འོག་མའི་རྩིབས་གཉིས་མདུང་རྟིང་སྦུབས་གཉིས་ཁ་སྦྱར་བ་ལྟ་བུ་དང་། སྦྱོར་མཚམས་ནས་ཕྱོགས་མཚམས་ཀྱི་རྩིབས་བརྒྱད་དང་གཅོད་པའི་འཁོར་ལོ་རལ་གྲི་སོ་གཉིས་པ་ཞིག་ཏུ་བསམ།

རྒྱུ་མཚན་དེ་དག་གི་ཕྱིར། སྟེང་འོག་གི་ཁྲོ་བོ་གཉིས་སམ་དེའི་མཚན་མ། རས་བྲིས་སམ། རྡུལ་ཚོན་གྱི་དཀྱིལ་འཁོར་ལ་འགོད་པ་ན། ཞེས་པ་ནས། བླ་མ་ཁ་ཅིག་ལྕགས་ཀྱུ་ཞགས་པ་ཐོགས་པའི་ཕྱག་གཉིས་པར་བཞེད་ཀྱང་། ཞེས་གསུངས་པ་ནི། ཀྱེ་རྡོར་གྱི་སྐབས་ཁྲོ་བོ་ཞལ་གཅིག་ཕྱག་གཉིས་པ་ཡིན་མོད། འདུས་པའི་བསྐྱེད་ཆོག་སྐབས་ཞལ་གཅིག་ཕྱག་གཉིས་པ་མི་འཐད་གསུངས་པ་ལས། རྒྱུད་སྡེ་སོ་སོར་དཀྱིལ་འཁོར་མི་འདྲ་བ་ཡོད་པ་རྣམས་ཀྱི་ཁྲོ་བོ་ཐམས་ཅད་ཞལ་གསུམ་ཕྱག་དྲུག་པར་དགོས་ཞེས་གསུངས་པ་མིན།

དེ་དག་ཐམས་ཅད་ལ་ཡིད་བརྟན་ཅིའང་མི་རུང་བར་སྣང་ཞིང༌། ཞེས་པ་ནས། འགལ་རྐྱེན་འགོག་པའི་སྲུང་བའི་འཁོར་ལོ་བསྒོམ་པ་བཤད་ཟིན་ཏོ། །ཞེས་གསུངས་ཏེ། བདེ་གསང་འཇིགས་གསུམ་འདོན་མཁན་ཡིན་ན་སྲུང་འཁོར་ལ་འཇིགས་བྱེད་ཀྱི་སྲུང་འཁོར་གཙོ་བོར་བསྒོམ། འཇིགས་བྱེད་འདོན་ན་གསང་འདུས་ཀྱི་སྲུང་འཁོར་མ་བཏོན་ནའང་འགྲིག །རྗེ་རིན་པོ་ཆེའི་གསུང་འཇིགས་བྱེད་བཅུ་གསུམ་མའི་སྒྲུབ་ཐབས་ཀྱི་མཚན་ལ་སྒྲུབ་ཐབས་ཟ་མ་ཏོག་དང་། འཇིགས་བྱེད་དཔའ་བོ་གཅིག་པའི་སྒྲུབ་ཐབས་ལ་བདུད་ལས་རྣམ་རྒྱལ་ཞེས་གསུངས། དེ་ལྟར་གསུངས་དགོས་པའི་རྒྱུ་མཚན་བདུད་ལས་རྣམ་རྒྱལ་གྱི་སྐབས་ཁྲོ་བཅུའི་སྲུང་འཁོར་གསུངས་པའི་ཁྱད་ཆོས་དང་འབྲེལ་ནས་མཚན་ལ་དེ་ལྟར་བཏགས་གནང་བ་ཡིན། ཤེས་རབ་སྒྲུབ་སྐོར་དང་སྲུང་འཁོར་གཉིས་འཇིགས་བྱེད་གཙོ་བོར་བྱ། གསང་འདུས་ལ་སྲུང་འཁོར་བཏོན་ན་ལེགས་ཀྱང་མ་བཏོན་ན་ཆོ་ག་ཅུང་ཙམ་ཉུང་དུ་འགྲོ་བའི་ཁྱད་ཡོད་པས་སྲུང་འཁོར་བཞག་ནས། དངོས་པོ་མེད་པས་སྒོམ་པ་མེད། །ཅེས་ཡེ་ཤེས་ཀྱི་ས་སྒོམ་པ་ནས་བཏོན་ན་འཐུས། གསང་འདུས་ཀྱི་ཚོགས་ཞིང་བཞག་ན་ཕངས་པོ་ཡིན་པས་བཏོན་ན་དགེ་མཚན་ཆེ་སྟེ། སྤྱིར་ཚོགས་ཞིང་ཆོ་ག་དངོས་གཞིའི་ཁོངས་མིན་ཀྱང་ཧ་ཅང་གལ་ཆེ་བས་བླ་མའི་རྣལ་འབྱོར་དུ་བྱས་ནས་བཏོན་ན་ལེགས། ངས་དེ་ལྟར་འདོན་གྱི་ཡོད།

1 ཞོལ་པར་མར། བསྐྱེད་པ་བསྒོམ་པ་མེད་པ་སྟེ། །ཞེས་གསལ།

དང་པོ་སྦྱོར་བའི་མངོན་རྟོགས།

མདོར་བྱས།

དམ་པའི་དོན་དུ་དངོས་པོ་རྣམས། །ཞེས་པ་ནས། ཆོ་གའི་སྦྱོར་བ་འདི་ཡིས་ནི། །ཡེ་ཤེས་ས་གཞིར་བྱིན་གྱིས་བརླབ། །ཞེས་པས་ཡེ་ཤེས་ཀྱི་ས་སྒོམ་པའི་ཚུལ་གསུངས་ལ། དམ་པའི་དོན་དུ་དངོས་པོ་རྣམས། །ཞེས་པའི་དམ་པ་དེ་ལ་ཐོས་བསམ་སྒོམ་གསུམ་གྱི་རིགས་ཤེས་ལ་དོན་དམ་དུ་བྱས་པའི་དོན་དམ་དང་། དགག་བྱ་ལ་དོན་དམ་དུ་བྱས་པའི་དོན་དམ་གཉིས་ཡོད་པས་ཕྱི་མའི་དོན་དམ་དེ་ཡིན། སྣང་ཙམ་གྱིས་མ་ཚིམས་པར་བརྟགས་ཤིང་དཔྱད་ན་ཡུལ་སྟེང་ནས་གྲུབ་པའི་དངོས་པོ་གཏན་ནས་མེད། དངོས་པོ་མེད་པས་སྒོམ་པ་མེད། །ཅེས་སོགས་ཀྱི་རྩ་རྒྱུད་ཀྱི་ཚིག་འདི་དག་གིས་རྒྱུ་བ་བཅུད་ཀྱི་འཇིག་རྟེན་དང་མི་རྒྱུ་བ་སྣོད་ཀྱི་འཇིག་རྟེན་རྣམས་རང་བཞིན་གྱིས་གྲུབ་པས་སྟོང་པར་བསྒོམ་དགོས་པར་བསྟན་ཅེས་གསུངས་པ་ཡིན།

དེ་ནས་འབྱུང་བཞིའི་དཀྱིལ་འཁོར་བསྐྱེད་པ་ནི། ནམ་མཁའ་དབྱིངས་ཀྱི་དབུས་གནས་པར། །ཞེས་པ་ནས། དཀྱིལ་འཁོར་བཞི་པོ་ཡང་དག་བསྡུ། །ཞེས་པ་ནི། དཀྱིལ་འཁོར་བཞི་པོ་གཅིག་ཏུ་འདྲེས་པ་ལས་ཞེས་ཆོ་ག་ལས་བྱུང་བ་ལྟར་ཡིན། རྡོ་རྗེ་ས་ཡི་དཀྱིལ་འཁོར་ལ། །ཞེས་པས་སྣ་ཚོགས་རྡོ་རྗེ་བསྐྱེད་པ་དང་། དེའི་སྟེང་དུ་བྷྲཱུཾ་ལས་གཞལ་ཡས་ཁང་སྐྱེད་དགོས། གཞལ་ཡས་ཁང་དེ་ཇི་ལྟ་བུ་ཞིག་ཡིན་པ་ནི། ཟུར་བཞི་དང་ནི་སྒོ་བཞི་དང༌། །
ཞེས་པ་ནས། རྔ་ཡབ་སོགས་ཀྱིས་རྣམ་པར་བརྒྱན། །ཅེས་པའི་བར་གཞལ་ཡས་ཁང་དང་། དེ་ནས་ལྷག་མོས་ཀྱི་ལྷ་བསྐྱེད་པ་ནི། བདག་ཉིད་ཕྱག་རྒྱར་ལྡན་པ་ནི། །ཞལ་གསུམ་ཕྱག་དྲུག་རྣམ་པ་ཅན། །ཞེས་པ་ནས། དེ་བཞིན་སྟེང་དུ་རྣམ་པར་བསྒོམ། །ཞེས་པའི་བར་ཡིན།

དེ་ནས་ལྷག་མོས་ཀྱི་མཛད་པ་ནི། ཆོ་ག་ཇི་བཞིན་དཀྱིལ་འཁོར་པ། །དེ་ལྟར་ལྷག་པར་མོས་བསམས་ནས། །ཞེས་པའོ། །

མདོ་བསྲེ།

ཡེ་ཤེས་ཀྱི་ས་དང་ལྷག་མོས་ཀྱི་ལྷ་སྒོམ་པ་ནི། དེ་ལྟར་ཕྱོགས་དང་མཚམས་བཅིང་བ་དང་ར་བ་ལ་སོགས་པའི་ཆོ་ག་སྲུང་བའི་འཁོར་ལོ་བསྒོམས་ལ་ལེའུ་གཉིས་པ་ལས། དངོས་པོ་མེད་པ་སྒོམ་པའི་དངོས། །ཞེས་པ་ནས། ཅེས་གསུངས་པ་འདིས་དཀྱིལ་འཁོར་གྱི་འཁོར་ལོ་བཀོད་པའི་ཏིང་ངེ་འཛིན་གྱིས་དབང་དུ་བྱས་ཏེ་ལྷག་པར་མོས་པ་ལ་དམིགས་པར་བསྟན་པ་ཡིན་ནོ། །ཞེས་པའི་བར་རོ། །

རྣལ་འབྱོར་དག་རིམ།

དེ་ལྟར་སྒྲུབ་ཐབས་དངོས་གཞིའི་སྔོན་དུ་འགྲོ་བའི་ཡན་ལག་གཉིས་བསྟན་ནས། ཞེས་པ་ནས། སྲུང་འཁོར་དང་སྣོད་བཅུད་ཐམས་ཅད་འོད་གསལ་དུ་གཞུག་པར་བྱའོ། །ཞེས་ཡུལ་གྱི་འོད་གསལ་ལ་དམིགས་ནས་ཆོས་ཐམས་ཅད་སྟོང་པར་བསམས། ཡུལ་ཅན་གྱི་འོད་གསལ་ལ་དམིགས་ནས་སྣང་མཆེད་ཐོབ་གསུམ་ཚུན་ཆད་ཀྱི་ཕྲ་རགས་ཀྱི་རླུང་སེམས་དང་དེའི་རྣམ་འགྱུར་སྣོད་བཅུད་དང་བཅས་པ་ཐམས་ཅད་དག་ནས་འོད་གསལ་དུ་གཞུག་པར་བྱ་ཞེས་གསུངས་པ་ཡིན།

འདི་ནི་ཡེ་ཤེས་ཀྱི་ས་སྟོང་ཉིད་སྒོམ་པའི་དེ་ཉིད་དེ། དོན་དམ་པའི་སྲུང་བ་ཡང་ཡིན་ནོ། །ཞེས་གསུངས་པ་ནི། བློ་སྦྱོང་དོན་བདུན་མ་ལས། སྟོང་ཉིད་སྲུང་བ་བླ་ན་མེད། །ཅེས་པ་བཞིན་སྟོང་ཉིད་སྒོམ་པ་སྲུང་བའི་མཆོག་ཏུ་གསུངས་པ་ཡིན།

སྟོང་པའི་ངང་ལས་སྐད་ཅིག་གིས་རྡོ་རྗེའི་ས་གཞི་ར་བ་གུར་བླ་རེ་མེ་རི་དང་བཅས་པ་རྫོགས་པའི་དབུས་སུ། ཞེས་པ་ནས། རྡོ་རྗེ་གཉིས་ཀྱིས་ཕྱོགས་གཉིས་བརྒྱན་པ། ཞེས་གསུངས་ཏེ། རང་དང་ཁ་ལྟ་ཕྱོགས་མཐུན་པར་མདུན་དེར་ཧཱུཾ་ཡིག་དང་། ཧཱུཾ་གཉིས་ཀྱི་བར་དུ་ཆོད་པའི་ཡཾ་ཡིག །ཡཾ་སྔོན་པོ་དེ་ཡོངས་སུ་གྱུར་པ་ལས་འབྱུང་བ་རླུང་གི་དཀྱིལ་འཁོར་སྔོན་པོ་བསམ།

ཧཱུཾ་རཾ་ཧཱུཾ་གི་རཾ་དམར་པོ་ལས་བྱུང་བའི་མེའི་དཀྱིལ་འཁོར་དམར་པོ་གྲུ་གསུམ་པ། ཞེས་པ་ནས། སྣ་ཚོགས་རྡོ་རྗེའི་ལྟེ་བའི་སྟེང་དུ། བྷྲུཾ་དཀར་པོ་སངས་རྒྱས་ཀྱི་སྤྲིན་གྱི་འོད་ཟེར་འཕྲོ་བ་ཡོངས་སུ་གྱུར་པ་ལས། ཞེས་གསུངས་པའི་བྷྲུཾ་ཡིག་དཀར་པོ་དེ་སྒོ་ཚད་ཙམ་ཞིག་གསལ་བཏབ།

གཞལ་ཡས་ཁང་མཚན་ཉིད་ཐམས་ཅད་དུས་གཅིག་ཏུ་རྫོགས་པར་བསམས་ལ། ཞེས་པ་ནས། རིན་པོ་ཆེའི་ཕ་གུ་གཞི་དམར་པོ་ལ་རིན་པོ་ཆེ་ཟུར་གསུམ་དང་གྲུ་བཞི་ལ་སོགས་པས་སྤྲས་པ། ཞེས་གསུངས་ཏེ། འཇིགས་བྱེད་དཔའ་གཅིག་ལ་ཕ་གུ་སེར་པོར་བྱས་པ་ལ་ཟབ་ཁྱད་ཅིག་ཡོད་པར་གསུངས་ཡོད། ཀྱཻ་རྡོར་ལ་སེར་པོ་དང་། རྣམ་སྣང་མངོན་བྱང་ངམ་རྡོར་དབྱིངས་ལའང་སེར་པོ་ཡིན་ནམ།

དེའི་སྟེང་ན་གནས་པའི་གསེར་གྱི་སྐ་རགས་བཞིའི་ཕྱི་ངོས་སུ། ཞེས་པ་ནས། གཙོ་བོ་དང་ཁྲོ་བོ་བཅུ་ལ་ཉི་མ། ཞེས་གསུངས་ཏེ། ལྷ་སྣམ་ཅུང་ཟད་འབུར་བ་ནི་ལྷའི་བཞུགས་གདན་རིང་པོ་དང་དེའི་སྟེང་དུ་སྣ་ཚོགས་པད་མའི་གདན། གཙོ་བོ་དང་ཁྲོ་བོ་བཅུ་ལ་ཉི་མའི་གདན་བཅས་ཡིན།

རྣམ་སྣང་སོགས་ཤར་ཕྱོགས་པ་རྣམས་ལ་ཟླ་བ། ཞེས་པ་ནས། སྣོད་ཆགས་པའི་འོག་ཏུ་བསྐལ་པ་དང་པོའི་མི་འཆགས་པ་དང་ཆོས་མཐུན་པར་བསྒོམ་སྟེ། ཞེས་པས་བསྐལ་པ་དང་པོའི་མི་རྫུས་སྐྱེས་ཡིན་པར་གསུངས་པ་ཕལ་ཆེར་ཡིན་ནམ་སྙམ་སྟེ། འཛམ་གླིང་འདིར་སེམས་ཅན་དང་པོར་ཆགས་དུས་རྫུས་སྐྱེས་ལས་སྐྱེ་གནས་གཞན་ཡོང་སྟངས་མེད་པ་ལྟ་བུ་དང་དེ་ལ་ཡང་རིགས་སྣ་ཚོགས་ཤིག་ཡོང་ཆོག །

སྐད་ཅིག་གིས་ལྷག་པར་མོས་པ་ཙམ་གྱིས་ལྷ་སུམ་ཅུ་རྩ་གཉིས་དུས་གཅིག་ཏུ་བསྐྱེད་ལ། འདིར་ལྷག་པར་མོས་པ་ཙམ་གྱིས་ཞེས་པ་ས་བོན་དང་ཕྱག་མཚན་ལས་བསྐྱེད་པ་མིན་པར་དུས་གཅིག་ཏུ་སྐད་ཅིག་དྲན་རྫོགས་ལྟ་བུས་ལྷག་མོས་ཀྱི་ལྷ་རྣམས་བསྐྱེད་པའི་དོན་དང་། དེ་ཡང་བསྐལ་པ་དང་པོའི་མི་རྫུས་སྐྱེས་དང་ཆོས་མཐུན་པར་ལྷག་མོས་ཀྱི་ལྷ་རྣམས་བསྐྱེད་པ་ཡིན།

རིམ་གྱིས་གསལ་གདབ་པ་ནི། ཞེས་པ་ནས། དབུ་སྐྲ་རལ་པའི་ཐོར་ཚུགས་ཅན། ཞེས་པ་སྤྱིར་དབུ་སྐྲ་ཐོར་ཚུགས་དང་། ཕྱེད་བཅིངས། གྱེན་བརྫེས་བཅས་ཡོད་པ་ལས་དབུ་སྐྲ་ཐོར་ཚུགས་ལ། ཟུར་ཕུད་གཅིག་པ་དང་། ཟུར་ཕུད་ལྔ་པ་ཡང་གསུངས་ཡོད།

རིན་པོ་ཆེའི་དབུ་རྒྱན་གསོལ་བ། ཞེས་པ་ནས། དེ་བཞི་ཁ་མི་བསྐྱོད་པའི་ཅོད་པན་ཅན་ནོ། །ཞེས་འདུས་པའི་ལྷ་ཐམས་ཅད་ཞལ་གསུམ་ཕྱག་དྲུག་ཅན་ཤ་སྟག་ཏུ་གསུངས་ཤིང་། ཞལ་གསུམ་གྱིས་སྒྱུ་ལུས་འོད་གསལ་ཟུང་འཇུག་གསུམ་མཚོན་པ་དང་། གཡས་ཕྱག་གསུམ་དང་གཡོན་ཕྱག་གསུམ་གྱིས་ལུགས་འབྱུང་དང་ལུགས་ལྡོག་གི་སྣང་མཆེད་ཐོབ་གསུམ་མཚོན་པའོ། །

ཤར་ལྷོར་སྤྱན་མ་དཀར་པོ་རྣམ་སྣང་གི་དབུ་རྒྱན་ཅན། ཞེས་པ་ནས། རྩ་རྒྱུད་ལེའུ་བཞི་པ་ལས་ཨུཏྤ་ལ་མཐིང་ཁར་བཤད་པ་བཞིན་སྒྲོན་གསལ་ལས་ཀྱང་སྔོན་པོར་བཤད། ཅེས་གསུངས། རང་ཅག་བོད་པའི་སྨན་གཞུང་དུ་ཨུཏྤལ་ཞེས་གསལ་བ་དེ་བོད་ཀྱི་རྫ་རི་མཐོ་པོར་སྐྱེས་ཡོད། ང་ཆུང་དུས་དགེ་འཕེལ་རི་རྩེར་འགྲོ་བའི་སྐབས་ཤིག་ཨུཏྤལ་སྔོན་པོ་མེ་ཏོག་མང་པོ་དང་ཚེར་མ་ཡོད་པ་ཞིག་མཐོང་མྱོང་། ཡང་རི་དེ་ཙམ་མཐོ་པོ་མེད་ན་ཡང་ཨུཏྤལ་སྐྱེས་ཡོད་པ་དེ་ལ་Himalayan poppy ཟེར་གྱི་འདུག །དེ་ནི་ཚེར་མ་ཡོད་པ་གོང་དང་འདྲ་ན་ཡང་མེ་ཏོག་དེ་ཙམ་མང་པོ་མི་འདུག །དགེ་འཕེལ་རིར་སྐྱེས་པ་དེ་ཕལ་ཆེར་denfinyd ཞེས་པ་དང་ཅུང་འདྲ་ཡང་སྤྱིར་གཞན་དང་མི་འདྲ་བ་ཞིག་འདུག །ཕྱི་རྒྱལ་ལ་ཡང་ཧི་མ་ལ་ཡའི་པོབ་པེ་ཞེས་འབོད་སྲོལ་ཡོད་པ་དེ་ཚེར་སྔོན་རེད་ཟེར། འདིར་ཨུཏྤལ་ཞེས་པ་ནི་དགེ་འཕེལ་རིར་སྐྱེས་པ་དེ་ཡིན་པས་ངས་སྨན་པ་རྣམས་ལ་འདི་སྐོར་དྲིས་པ་ཡིན། གསང་བ་འདུས་པའི་གཞུང་རྣམས་སུ་ཨུཏྤ་ལའི་རྒྱན་གྱིས་བརྒྱན་པ་ཞེས་གསུངས་ཡོད་པས་ཨུཏྤལ་ཞེས་པ་རྒྱ་གར་ལ་ཡོངས་གྲགས་མིན་ན་དེ་ལྟར་གསུངས་མི་སྲིད། དགེ་འཕེལ་རི་སོགས་རི་མཐོན་པོར་མ་གཏོགས་སྐྱེས་མེད་པའི་ཨུཏྤལ་དེ་རིགས་རྒྱ་གར་དུ་ཕལ་ཆེར་མེད། རྒྱ་གར་བས་འདམ་སྐྱེས་པདྨ་ལ་ཨུཏྤལ་ཟེར་ཞེས་རྒྱ་གར་བ་ཞིག་ལས་ཐོས་པས་དོན་ལ་པདྨའི་རིགས་ཀྱི་མེ་ཏོག་ཅིག་ཡིན། དེ་ལ་ཡང་པདྨ་སེར་པོ་དང་སྔོན་པོ་ཡང་འདུག །པདྨ་སེར་པོ་མོན་ཡུལ་དུ་སྐྱེས་ཡོད་པ་ངས་ཀྱང་དེ་ནས་གཅིག་རྙེད་བྱུང་། ༸རྒྱལ་དབང་ཚངས་དབྱངས་རྒྱ་མཚོ་འཁྲུངས་སའི་གཟིམ་ཁང་དུའང་པདྨ་སེར་པོ་ཞིག་འདུག །རང་ཅག་གི་གཞུང་དུ་པདྨ་སེར་པོ་དང་། པདྨ་དམར་པོ། པདྨ་དཀར་པོ་བཅས་གསུངས་ཡོད། པདྨ་དཀར་པོ་དང་དམར་པོ་བོད་དུའང་ཡོད། ངས་སྨན་པ་དག་ལ་ཨུཏྤལ་གྱི་ཕན་ནུས་སོགས་ཀྱི་ཐད་ཞིབ་འཇུག་བྱེད་ཐུབ་ན་ལེགས་ཞེས་བཤད་པ་ཡིན། འདི་དག་འཕྲོས་བཤད་ཙམ་ཡིན།

ལེའུ་བཅུ་གསུམ་པ་ལས་སྔོ་དམར་དུ་བཤད་པའི་འགྲེལ་པ་ལས་རྩ་དམར་བ་ཞེས་བཤད་པ་ལ། ཞེས་པ་ནས། ཁྱད་པར་དུ་བྱམས་པའི་ཕྱག་དང་པོས་ཀླུ་ཤིང་གི་མེ་ཏོག་སྡོང་བུ་དང་བཅས་པ་འཁོར་ལོས་མཚན་པ་འཛིན་པ། ཞེས་པའི་ཀླུ་ཤིང་གང་ལ་ངོས་འཛིན་དགོས་མིན་བརྟག་དགོས། རྒྱ་གར་དུ་ཀླུ་ཤིང་ཡོད་ངེས་ཀྱང་མིང་ལ་ཅི་ཟེར་མི་ཤེས། ཡང་ཆུ་ཤིང་བཞིན་དུ་སྙིང་པོ་མེད། །
ཅེས་པའི་ཆུ་ཤིང་གང་ལ་ངོས་འཛིན་དགོས་མིན་ཀྱང་སྣ་ཚོགས་འདུག་མོད་ཁུ་ནུ་བླ་མ་རིན་པོ་ཆེ་བསྟན་འཛིན་རྒྱལ་མཚན་གྱིས་རྒྱ་གར་སྐད་དུ་ཀེ་ལཱ་ཞེས་འབོད་པའི་སྡོང་པོའི་པགས་པ་ཅི་ཙམ་བཤུས་ཀྱང་སྙིང་པོ་ལེན་དུ་མེད་པ་དེ་ཆུ་ཤིང་ལ་ངོས་འཛིན་དགོས་པར་གསུངས་བྱུང་།

ལྷོ་སྒོའི་གཡས་གཡོན་གྱི་གདན་ལ་རིམ་པ་བཞིན། ཞེས་པ་ནས། དེ་ནས་རང་གི་ཐུགས་ཀ་ནས་འོད་ཟེར་འཕྲོས། ཞེས་སོགས་ཀྱིས་ལྷག་མོས་ཀྱི་མཛད་པ་བསྟན་ཅིང་། དེ་ཡང་གཙོ་འཁོར་ཐམས་ཅད་ཀྱི་ཐུགས་ཀ་ནས་འོད་ཟེར་སྤྲོ་དགོས།

སེམས་ཅད་ཐམས་ཅད་བཀུག་ནས་དཀྱིལ་འཁོར་གྱི་ཕྱོགས་བཞི་ནས་ཐོགས་པ་མེད་པར་འཇུག་པའི་རྡོ་རྗེ་སེམས་དཔའི་འཇུག་པས། ཞེས་པ་ནས། ལྷག་མོས་ཀྱི་ལྷའི་འཁོར་ལོ་དགོད་བའི་དེ་ཉིད་དོ། །ཞེས་གསུངས་ཏེ། སྤྱིར་རྡོ་རྗེ་སེམས་དཔའི་འཇུག་པ་དང་། རྡོ་རྗེ་ཤུགས་ཀྱི་འཇུག་པ། ཡེ་ཤེས་སེམས་དཔའི་འཇུག་པ། རྡོ་རྗེའི་སློབ་མའི་འཇུག་པ་བཅས་འཇུག་པ་མི་འདྲ་བ་དུ་མ་ཞིག་གསུངས་པ་ལས་རྡོ་རྗེ་སེམས་དཔའི་འཇུག་པ་ནི་གང་ལའང་ཐོགས་ཐུག་མེད་པར་འཇུག་པ་དེ་ཡིན།

ལྷག་མོས་ཀྱི་ལྷ་ལུས་ལ་འགོད་པ་ནི། དེ་ནས་རང་གི་ཐུགས་ཀའི་ས་བོན་ལས་འོད་ཟེར་འཕྲོས་པས། ཞེས་པ་ནས། རྣལ་འབྱོར་དངོས་གཞིའི་སྔོན་དུ་འགྲོ་བའི་དེ་ཉིད་དོ། །ཞེས་བའི་བར་རོ། །

བསྐྱེད་རིམ་དངོས་གྲུབ་རྒྱ་མཚོ།

གཉིས་པ་དང་པོ་སྦྱོར་བའི་མངོན་རྟོགས་དངོས་བཤད་པ་ལ། འཆི་བ་ཆོས་སྐུར་འཁྱེར་བའི་རྣལ་འབྱོར་ལྷག་མོས། བར་དོ་ལོངས་སྐུར་འཁྱེར་བའི་རྣལ་འབྱོར་དང་པོའི་མགོན་པོ་བསྐྱེད་པ། སྐྱེ་བ་སྤྲུལ་སྐུར་འཁྱེར་བའི་རྣལ་འབྱོར་སྤྲུལ་སྐུ་རྡོར་སེམས་སུ་བསྒྱུར་བ་ལ་ལུས་དཀྱིལ་བཀོད་ནས་སྒོ་གསུམ་བྱིན་གྱིས་བརླབ་ཅིང་སེམས་དཔའ་སུམ་བརྩེགས་སུ་བྱ་བ། དེ་འདྲའི་སྐུ་གསུམ་ཡང་འདོད་ཆགས་ཀྱི་ཆོས་ཀྱིས་ཐོབ་པར་བསྟན་པའི་ཕྱིར་དུ་རིག་མ་འདུ་བྱས་ནས་སྙོམས་པར་འཇུག་པ་སོགས་བྱ་བའོ། །

འཆི་བ་ཆོས་སྐུར་འཁྱེར་བའི་རྣལ་འབྱོར་ལྷག་མོས།

དང་པོ་ལ། གང་དུ་འཚང་རྒྱ་བའི་གནས་གཞལ་ཡས་ཁང་བསྐྱེད་པ། དེར་འཚང་རྒྱ་བའི་བརྟེན་པ་ལྷ་བསྐྱེད་པ། ཇི་ལྟར་འཚང་རྒྱ་བའི་ཚུལ་ལྷག་མོས་འོད་གསལ་དུ་གཞུག་པའོ། །དང་པོ་ལ། སྣོད་སྔ་མ་ཞིག་ནས་སྟོངས་པའི་བསྐལ་པ་དང་ཆོས་མཐུན་པར་ཡེ་ཤེས་ཀྱི་ས་བསྒོམ་པ། སྣོད་ཕྱི་མ་འཆགས་པ་དང་ཆོས་མཐུན་པར་རྡོ་རྗེའི་ས་བསྐྱེད་ནས་གཞལ་ཡས་ཁང་བསྒོམ་པའོ། །དང་པོ་ལ། བསྐྱེད་རིམ་གྱི་སྐབས་སུ་སྟོང་ཉིད་བསྒོམ་མི་དགོས་པའི་དོགས་པ་དགག །སྟོང་ཉིད་ཇི་ལྟར་བསྒོམ་པའི་ཚུལ་བཤད། སྟོང་ཉིད་བསྒོམས་པའི་དགོས་པ་བཤད་པའོ། །

དང་པོ་ནི། འདིར་ལེགས་པར་མ་སྦྱངས་པ་བློའི་ནུས་པ་ཤིན་ཏུ་དམན་པ། ཡང་དག་པའི་དགེ་བའི་བཤེས་གཉེན་དང་བྲལ་བ་དག་འདི་སྙམ་དུ་དོགས་ཏེ། ཞེས་པ་ནས། འདི་ནི་བསྐྱེད་རིམ་བསྒོམ་པའི་ཆེད་དུ་འབད་པ་ཇི་ཙམ་ཞིག་བྱས་པ་ཐམས་ཅད་ངལ་བ་འབྲས་བུ་མེད་པར་བྱེད་པའི་ལོག་པར་རྟོག་པ་ཡིན་པས་བཤད་པར་བྱའོ། །ཞེས་པས་དོགས་པའི་གནས་རྣམས་བཀོད་ནས་གསལ་བར་གསུངས་ཤིང་། འདི་ལ་རྒྱ་གར་གྱི་མཁས་པ་རྣམས་ཀྱིས་ཀྱང་དོགས་པ་གནང་ཡོད། སྒྲུབ་ཐབས་ཀུན་བཟང་དུ་བསྐྱེད་རིམ་གྱི་རྟེན་དང་བརྟེན་པའི་ལྷ་སྐུ་བསྒོམས་པས་འཁོར་བའི་རྩ་བ་བདེན་འཛིན་དང་འཛིན་སྟངས་འགལ་བའི་སྒོ་ནས་མི་གནོད་པས། བསྐྱེད་རིམ་སྒོམ་པ་བདག་འཛིན་གྱི་གཉེན་པོར་མི་འགྲོ་ཞེས་པའི་དོགས་སློང་གནང་ནས། དེའི་ལན་དུ་སྟོང་ཉིད་སྒོམ་པ་དང་བྲལ་ན་བདག་འཛིན་གྱི་གཉེན་པོར་མི་འགྲོ་བ་བདེན་ཡང་། དཀྱིལ་འཁོར་གྱི་ལྷའི་འཁོར་ལོ་སྒོམ་པ་འདི་སྟོང་ཉིད་རྟོགས་པའི་ལྟ་བ་དང་རྗེས་སུ་འབྲེལ་ཏེ། དང་པོ་སྟོང་ཉིད་རྟོགས་པའི་ལྟ་བ་ནན་ཏན་དུ་གཏན་ལ་ཕབ། དེ་ནས་ཕ་རོལ་ཏུ་ཕྱིན་པའི་ཐེག་པའི་སྐབས་སུའང་རྗེས་ཐོབ་ཏུ་གང་སྣང་སྒྱུ་མ་ལྟ་བུར་འཆར་ཚུལ་གསུངས་ཡོད་པས། སྒྱུ་མ་ལྟ་བུའི་རྟེན་བརྟེན་པའི་ལྷ་སྐུ་གསལ་བཏབ། དེ་ནས་ཆོས་ཅན་ཁྱད་པར་བ་ལྷ་སྐུ་ལ་དམིགས་ནས་ལེགས་པར་དཔྱད་དེ་རང་བཞིན་མེད་པར་གཏན་ལ་ཕབ་པ་ན་དམིགས་པ་རྒྱ་ཆེ་བ་ལྷའི་འཁོར་ལོ་ལ་དམིགས་ནས་རྣམ་པ་རང་བཞིན་མེད་པ་ངེས་པར་བྱས་ཏེ་ཡང་སྟོང་ཉིད་བསྒོམ་དགོས། སྤྱིར་བསྐྱེད་རིམ་ལ་དོན་དམ་རྣམ་ཅན་དང་། ཀུན་རྫོབ་རྣམ་ཅན་གཉིས་ཡོད་ཀྱང་གཙོ་བོར་སྟོང་ཉིད་སྒོམ་པར་བྱེད་པས་ལྷའི་འཁོར་ལོ་སྒོམ་པ་སྲིད་པའི་རྩ་བ་གཅོད་བྱེད་དུ་འགྲོ་བར་གསུངས་པ་འདི་གནད་ཆེ།

འདི་ལྟར། འདི་སྐད་སྨྲ་བ་འདི་དག་ནི། ཞེས་པ་ནས། ཆོས་ཐམས་ཅད་བདག་མེད་པ་ཉིད་དུ་བལྟ་བར་བྱ་སྟེ། ཕྱི་དང་ནང་གི་དངོས་པོ་འདི་དག་སེམས་ཉིད་ཀྱིས་བཞག་པ་སྟེ། སེམས་མ་གཏོགས་པ་གཞན་ན་མེད་པས། ཞེས་གསུངས་པ། ཁམས་གསུམ་པོ་འདི་ནི་སེམས་ཙམ་མོ། །ཞེས་པ་ལྟར་འགྲེལ་དགོས་པ་ཡིན་ནམ། གྲུབ་ཆེན་འགས་སེམས་ཙམ་པའི་གཟུང་འཛིན་གཉིས་སྟོང་གི་དེ་ཁོ་ན་ཉིད་དང་སྔགས་ཀྱི་བདེ་བ་ཆེན་པོ་གཉིས་སྦྱར་ནས་བདེ་སྟོང་སྒོམ་ཚུལ་གསུངས་ཡོད་པས་འདིར་སེམས་ཙམ་པའི་ལྟ་བ་གཞིར་བཞག་ནས་གསུངས་པ་ཡིན་ནམ།

ཆོས་ཐམས་ཅད་གདོད་མ་ནས་སྐྱེ་བ་མེད་པའི་ཕྱིར། ཞེས་པ་ནས། དེ་ཡང་སྒྲུབ་ཐབས་ཀུན་བཟང་ལས། ཐ་མལ་རྣམ་རྟོག་རྒྱུན་ལས་གཞན་པ་ཡི། །ཞེས་གསུངས་ཏེ། འདིའི་ཐ་མལ་རྣམ་རྟོག་ཅེས་པ་སྣང་ཞེན་ལ་གོ་རྒྱུ་མ་ཡིན་པར་བདེན་འཛིན་ལ་གོ་དགོས་ཀྱི་ཡོད།

སྲིད་པའི་སྡུག་བསྔལ་གཞན་ཅིའང་ཡོད་མ་ཡིན། །དེ་དང་རྣམ་པ་འགལ་བར་འགྱུར་བའི་སེམས། །འདི་ནི་མངོན་སུམ་ཉིད་དུ་རྟོགས་པར་འགྱུར། །ཟབ་ཅིང་རྒྱ་ཆེ་བ་ཡི་བདག་ཉིད་ཅན། །གང་ཡིན་དེར་ནི་ཀུན་རྟོག་སྣང་མི་འགྱུར། །ཞེས་གསུངས་ཏེ། །ཞེས་གསུངས་ཏེ། འདིར་དེ་དང་རྣམ་པ་འགལ་བ་ཞེས་པ་བདག་མེད་པར་མཐོང་བའམ་བདག་མེད་པའི་ལྟ་བ་བསྐྱེད་པ་སྟེ། སྲིད་པའི་སྡུག་བསྔལ་སྐྱེད་བྱེད་རྣམ་རྟོག་བདེན་འཛིན་དེ་དང་བདག་མེད་རྟོགས་པའི་ཤེས་རབ་གཉིས་འཛིན་སྟངས་འགལ་བའི་སྒོ་ནས་མངོན་སུམ་ཉིད་དུ་རྟོགས་པར་འགྱུར། ཞེས་རྒྱལ་ཚབ་རིན་པོ་ཆེའི་གསུང་དུ་འདི་ལྟར་བཀྲལ་འདུག་པ་ལྟར་ཡིན།

འདིས་དོགས་པ་གང་གཅོད་ན། ཞེས་པ་ནས། དེའི་གཉེན་པོར་གྱུར་པའི་དཀྱིལ་འཁོར་གྱི་འཁོར་ལོར་གྱུར་པ་ནི་ལམ་གྱི་བདེན་པའོ། །ཞེས་གསུངས་ཏེ། སྐབས་འདིར་བདེན་བཞི་དང་སྦྱར་ནས་གསུངས་ལ། འདིར་ངེས་པ་སྟོང་ཉིད་ལ་དྲངས་ནས་གཟུང་རྣམ་ལྷར་ཤར་བ་དགོས་པས་ལམ་གྱི་བདེན་པ་ནི་སྟོང་ཉིད་མངོན་སུམ་དུ་རྟོགས་པའི་ཡེ་ཤེས་ལ་འཇོག་དགོས་སམ་སྙམ།

སྡུག་བསྔལ་འབྱུང་བ་ཤིན་ཏུ་མེད་པར་བྱ་བའི་ཕྱིར་སེམས་ཀྱི་རྒྱུན་གྱི་མཚན་ཉིད་ཅན། ཞེས་པ་ནས། ཡེ་ཤེས་ཀྱི་ས་སྦྱང་བ་དང་ལྷག་མོས་འོད་གསལ་དུ་བསྡུས་པ་ལ་སོགས་པ་སྐབས་ཁ་ཅིག་ཏུ་གཉིས་སྣང་ནུབ་པར་མོས་ནས་དེ་ཁོ་ན་ཉིད་གཙོ་བོར་བསྒོམ་པ་ཡིན་ཀྱང༌། ཞེས་གསུངས་ཏེ། དཀྱིལ་འཁོར་གྱི་འཁོར་ལོའི་རྣམ་པ་ཅན་སེམས་བདག་མེད་པའི་དེ་ཁོ་ན་ཉིད་ལ་ཞུགས་ཏེ་སྒོམ་པ་ནི་གཙོ་བོར་དོན་དམ་རྣམ་ཅན་གྱི་བསྐྱེད་རིམ་བསྒོམས་པའོ། །

དེ་དག་མ་གཏོགས་པའི་རིམ་པ་དང་པོའི་སྐབས་ཕལ་ཆེར་དུ་སྣང་ཕྱོགས་ལྷའི་འཁོར་ལོ་གཙོ་བོར་བསྒོམ་པ་ཡིན་མོད་ཀྱི། ཞེས་གསུངས་པ་ལྟར་རྒྱ་ཆེ་བ་ལྷའི་འཁོར་ལོ་བསྒོམ་པ་ནི་ཀུན་རྫོབ་རྣམ་ཅན་གྱི་བསྐྱེད་རིམ་བསྒོམས་པ་ཡིན།

དེ་འདྲ་བའི་ལྷའི་འཁོར་ལོ་ཐམས་ཅད་ཀྱང༌། ཆོས་ཐམས་ཅད་རང་བཞིན་མེད་པའི་སྟོང་པ་ཉིད་ལ་ངེས་པ་ཤུགས་ཅན་བསྐྱེད་ནས་ཐམས་ཅད་སྒྱུ་མ་ལྟ་བུར་འཆར་བ་ལ་བསླབ་ཅིང༌། ཞེས་པ། སྣང་ཡང་མི་བདེན་པ་སྒྱུ་མ་ལྟ་བུར་འཆར་བ་དེ་ཁོ་ནའི་ངང་ནས་ལྷ་སྐུ་བསྒོམ་དགོས་པར་གསུངས་པ་ཡིན།

དམིགས་པ་ལྷ་ལ་དམིགས་ནས། རྣམ་པ་རང་བཞིན་མེད་པའི་དོན་ངེས་པའི་བློ་དེའི་གཟུང་རྣམ་རྟེན་དང་བརྟེན་པའི་དཀྱིལ་འཁོར་དུ་ཤར་བར་རྣམ་པ་ཐམས་ཅད་དུ་སྒོམ་པའི་ཟབ་གསལ་གཉིས་མེད་ཀྱི་རྣལ་འབྱོར་ལ་གོམས་པར་བྱའོ། །ཞེས་གསུངས་པ་འདི་ནི་བཀའ་རྟགས་ཀྱི་ཕྱག་རྒྱ་ཆེན་པོ་ཞིག་ཏུ་སྣང་བས་ཤིན་ཏུ་གལ་ཆེ། ཆོས་ཅན་ཁྱད་པར་བ་རང་གི་ཡིད་ངོར་ཤར་བའི་ལྷ་སྐུ་དེ་ལ་དམིགས་ནས་ལྷ་སྐུ་དེ་ཉིད་སྟོང་ཉིད་རྟོགས་པའི་གཟུང་རྣམ་ལྷར་ཤར་བར་མོས་དགོས་ཤིང་། དེ་ཡང་རྒྱུའི་ཁྱད་པར་མི་འདྲ་བས། དམིགས་པ་དེ་བཞིན་གཤེགས་པ་ལ་དམིགས་ནས་རྣམ་པ་རང་བཞིན་མེད་པར་ངེས་པའི་བློ་ནི་ཟབ་གསལ་གཉིས་མེད་ཀྱི་རྣལ་འབྱོར་མ་ཡིན་ཏེ། འདིར་ཟབ་གསལ་གཉིས་མེད་ཅེས་པ་ནི་སྟོང་ཉིད་རྟོགས་པའམ་སྟོང་ཉིད་བསྒོམ། སྟོང་ཉིད་སྒོམ་པའི་བློ་དེ་ཉིད་ལྷ་སྐུ་བཞིན་ལག་གི་རྣམ་པར་ཤར་བ་དེ་འདྲའི་ཆོས་ཅན་ཁྱད་པར་བ་ཞིག་བསྒྲུབས། དེ་ལྟ་བུའི་ཆོས་ཅན་ཁྱད་པར་བ་དེ་ལ་དམིགས་ནས་རང་བཞིན་མེད་པར་ངེས་པའི་བློ་སྟེ་སྟོང་ཉིད་རྟོགས་པའི་བློའི་གཟུང་རྣམ་ལྷར་ཤར་བའི་ཆོས་ཅན་ཁྱད་པ་བ་དེ་ལ་དམིགས་ནས་སྟོང་ཉིད་སྒོམ་པ་ནི་ཟབ་གསལ་གཉིས་མེད་ཀྱི་རྣལ་འབྱོར་ཡིན།

དེ་ལྟར་བྱས་ན་བསྐྱེད་རིམ་གྱི་སྐབས་སུ་ལྷའི་འཁོར་ལོ་གང་བསྒོམས་ཐམས་ཅད་འཁོར་བའི་རྩ་བ་བདག་འཛིན་དང་འཛིན་སྟངས་དངོས་སུ་འགལ་བའི་ལམ་དུ་སོང་ནས། ཞེས་པ་ནས། བསྐྱེད་རིམ་གྱི་སྐབས་སུ་སྟོང་ཉིད་མི་བསྒོམ་མོ་ཞེས་སྨྲ་བ་ནི་གནས་མ་ཡིན་པ་ལ་ལོག་པར་རྟོག་པ་འཚང་བར་བྱེད་པའོ། །

གཉིས་པ་སྟོང་ཉིད་ཇི་ལྟར་སྒོམ་པའི་ཚུལ་བཤད་པ་ནི། འོ་ན་བསྐྱེད་རིམ་གྱི་སྐབས་སུ་སྟོང་པ་ཉིད་བསྒོམ་པའི་ཚུལ་ཇི་ལྟ་བུ་སྙམ་ན། དེ་ལ་སྤྱིར་བསྐྱེད་རིམ་གྱི་སྐབས་གཞན་རྣམས་སུ་ལྷའི་འཁོར་ལོ་དང་སྟོང་ཉིད་གཉིས་ཚོགས་སུ་བསྒོམ་ཚུལ་ནི་སྔར་བཤད་ཅིང༌། ཞེས་གསུངས་པ་ནི། མ་ཡིན་དགག་སྒྱུ་མ་ལྟ་བུ་སྒོམ་ཚུལ་མང་དུ་ཡོད་པའི་དོན་ནོ། །

འཆད་པར་ཡང་འགྱུར་ལ། ཞེས་པ་ནས། ཚུལ་དེ་ལྟར་བསྒོམ་པ་དེ་ནི་དེ་ཁོ་ན་ཉིད་བསྒོམ་པ་མེད་པ་སྟེ། བསྒོམ་པ་མ་ཡིན་ཏེ། དེ་ལྟ་ན་སྒོམ་པ་པོ་དང་བསྒོམ་བྱ་ལ་སོགས་པ་གཏན་མེད་དུ་འགྱུར་བས་དེ་ཁོ་ན་ཉིད་བསྒོམ་པའང་མེད་དགོས་པའི་ཕྱིར་རོ། །ཞེས་པ་ནི་བཏགས་དོན་བཙལ་ནས་མ་རྙེད་པ་ཙམ་སྟོང་ཉིད་མིན་ཞེས་གསུངས་པ་ཡིན།

གང་ཡང་རང་བཞིན་མེད་པ་ལ་བྱ་བྱེད་མི་རུང་བར་མཐོང་སྟེ། ཞེས་པ་ནས། སྟོང་ཉིད་དེ་ཉིད་བདེན་པར་གྲུབ་བོ་སྙམ་དུ་འཛིན་ན། དེ་ལ་ཡང་དེ་ཁོ་ན་ཉིད་བསྒོམ་པ་མེད་དེ། །སྟོང་པ་ཉིད་ལ་ཡང་བདེན་པར་ཞེན་པ་ནི་གསོར་མི་རུང་བའི་ལྟ་བ་ཡིན་པའི་ཕྱིར་རོ། །ཞེས་པ་ནི་འཛིན་པ་བྱུང་ན་ལྟ་བ་མིན་གསུངས་པ་ལྟར་ཏེ། སྟོང་ཉིད་སྒོམ་གྱི་ཡོད་སྙམ་ནས་དགག་བྱ་བཀག་ཙམ་ལ་འཐད་འཛིན་གྱི་ཨ་འཐས་ཀྱི་འཛིན་པ་བྱུང་ན་གསོར་མི་རུང་བའི་ལྟ་བ་ཞེས་པར་འགྱུར་ཞིང་། སྟོང་ཉིད་རྒྱང་ཆད་དུ་འཛིན་པ་སྟེ་འདི་སྟོང་ཉིད་དོ་སྙམ་པ་བྱུང་ནའང་མི་འགྲིག་པར་གསུངས་ཡོད། རང་བཞིན་གྱིས་ཡོད་པའང་མིན། གཏན་ནས་མེད་པའང་མིན། རང་བཞིན་གྱིས་མེད་པ་དང་ཐ་སྙད་དུ་ཡོད་པའི་བདེན་གྲུབ་ཀྱང་མེད་པར་འདོད་དགོས་སོ། །

འདིའི་འགྲེལ་པ་སྒྲོན་གསལ་ལས། སྟེང་འོག་ལ་སོགས་པའི་དབྱེ་བས་ཆོས་ཐམས་ཅད་རྣམ་པར་བསལ་ནས། ཞེས་པ་ནས། སྭ་བྷཱ་ཝ་ནི་རང་བཞིན་ཏེ། རང་བཞིན་རྣམ་དག་རྒྱུ་དང་འབྲས་བུའི་དུས་གཉིས་ཀའི་ཚེ་ཁྱད་པར་མེད་པར་ཡོད་པར་སྟོན་པའོ། །
ཞེས་གསུངས་ཏེ། སྔགས་རིམ་ཆེན་མོར་ཡང་འདི་ལྟར་གསུངས་འདུག་པས་འདི་དག་གོ་ཁག་ཙམ་འདུག །གང་ལྟར་མི་བཤིག་པའི་ཡུལ་ཡུལ་ཅན་དེ་བློས་གཟུགས་འཛིན་པ་ལྟ་བུ་མིན་པར་བློའི་རང་བཞིན་ཆོས་ཉིད་ལ་དམིགས་པས་རང་གི་རང་བཞིན་ལ་དམིགས་པ་ཡིན། སེམས་དང་སེམས་ཀྱི་ཆོས་ཉིད་གདོད་མ་ནས་ངོ་བོ་དབྱེར་མེད་ཡིན་པས། སྭ་བྷཱ་ཝ་ནི་རང་བཞིན་ཏེ། ཞེས་པ་དགག་བྱའི་རང་བཞིན་ལ་གོ་རྒྱུ་མ་ཡིན་པར་ཡུལ་ཅན་རང་གི་རང་བཞིན་དང་། ཡུལ་ཅན་རང་གིས་རང་བཞིན་ཡུལ་དུ་བྱས་ནས་ཡུལ་ཡུལ་ཅན་གཉིས་དབྱེར་མེད་དུ་སོང་བ་ཡིན། གཞི་ལ་ཆོས་དང་ཆོས་ཅན་གྱི་བདེན་གཉིས་དབྱེར་མེད་ཡིན་པ་བློས་ཡུལ་ཡུལ་ཅན་དུ་ངེས་པ་ལས་རིམ་གྱིས་གཉིས་སྣང་ནུབ་པར་འགྱུར་ལ། རང་བཞིན་རྣམ་དག་ཆོས་ཉིད་དེ་རྒྱུ་དང་འབྲས་བུའི་དུས་གཉིས་ཀའི་ཚེ་ཡོད་པས་རྒྱུ་དང་འབྲས་བུ་ཞེས་པ་འདི་གང་ལའང་སྦྱར་ཆོག་སྙམ།

ཨཱད་མ་ཀ་ནི་བདག་ཉིད་དོ། །ཨ་ཧཾ་ནི་ངའོ་ཞེས་པ་སྟེ། ཀོ་ཧཾ་ཞེས་པ་ལ་ཨ་མི་མངོན་པར་བྱས་ནས་མཚམས་སྦྱར་བ་ཡིན་ལ།
ཞེས་གསུངས་ཏེ། དེའི་བདག་ཉིད་དེ་ངའོ་ཞེས་པའི་ང་རྒྱལ་ལ་ཀུན་རྫོབ་རྣམ་ཅན་གྱི་ང་རྒྱལ་དང་དོན་དམ་རྣམ་ཅན་གྱི་ང་རྒྱལ་གཉིས། དོན་དམ་རྣམ་ཅན་གྱི་བསྐྱེད་རིམ་སྐབས་དོན་དམ་རྣམ་ཅན་གྱི་ང་རྒྱལ་ཡོད་ཀྱང་ཀུན་རྫོབ་རྣམ་ཅན་གྱི་ང་རྒྱལ་མེད། དེ་བཞིན་དུ་ཀུན་རྫོབ་རྣམ་ཅན་གྱི་ང་རྒྱལ་ཀུན་རྫོབ་རྣམ་ཅན་གྱི་བསྐྱེད་རིམ་སྐབས་ཡོད་ཀྱང་དོན་དམ་རྣམ་ཅན་གྱི་བསྐྱེད་རིམ་སྐབས་མེད་དོ། །ངེས་པ་སྟོང་ཉིད་ལ་དྲངས་ནས་སྟོང་ཉིད་རྟོགས་པའི་གཟུང་རྣམ་ལྷར་ཤར་བ་ལ། ལྷ་དེ་དང་དེ་ངའོ་སྙམ་པ་ཀུན་རྫོབ་རྣམ་ཅན་གྱི་ང་རྒྱལ་དང་། དེ་འདྲའི་ཀུན་རྫོབ་རྣམ་ཅན་གྱི་ང་རྒྱལ་དེ་མཉམ་པར་བཞག་པའི་བཞག་དུས་ན་ཡོད་ཀྱང་། མཉམ་པར་བཞག་པའི་གཞག་ངོ་ན་མེད་ཅེས་བདེན་འཛིན་གཤགས་འདེབས་སུ་གསུངས་པ་གོ་རྒྱུ་ཆེའོ། །

ཀོ་ཧཾ་ཞེས་པ་ལ་ཨ་མི་མངོན་པར་བྱས་ནས་མཚམས་སྦྱར་བ་ཡིན་ལ། ཞེས་པ་ནས། མདོར་བསྡུས་ན་སྔགས་དེའི་དོན་ནི་རང་བཞིན་གྱིས་རྣམ་པར་དག་པའི་སྟོང་པ་ཉིད་དང་དེའི་ཡུལ་ཅན་གྱི་ཡེ་ཤེས་གཉིས་དབྱེར་མི་ཕྱེད་པར་གྱུར་པའི་བདག་ཉིད་དེ་ངའོ། །ཞེས་བྱ་བ་ཡིན་ནོ། །ཞེས་གསུངས་ཏེ། རང་བཞིན་སྟོང་པ་ཉིད་དང་དེའི་ཡུལ་ཅན་འོད་གསལ་གཉིས་དབྱེར་མི་ཕྱེད་པའི་བདག་ཉིད་དེ་ངའོ་ཞེས་པ་ཡིན།

དེས་ན་སྐབས་འདི་འདྲ་བ་རྣམས་སུ་སྟོང་ཉིད་སྒོམ་པའི་ཚེ། ཞེས་པ་ནས། སྔགས་དོན་བཤད་པ་ལྟར་སྟོང་པ་ཉིད་དེ་དང་ཡུལ་ཅན་བདེ་བ་ཆེན་པོའི་ཡེ་ཤེས་གཉིས་དབྱེར་མི་ཕྱེད་པའི་ཆོས་ཀྱི་སྐུའི་བདག་ཉིད་དེ་ངའོ་སྙམ་དུ་ང་རྒྱལ་འཇོག་པ་ངེས་པར་དགོས་ཏེ། ཞེས་པ་ནི་ཀུན་རྫོབ་རྣམ་ཅན་གྱི་ང་རྒྱལ་འཇོག་པའི་དོན་ནོ། །
ད་ལྟ་ནས་གཟུགས་སྐུ་ལ་རྣམ་པ་མཐུན་པ་དང་ང་རྒྱལ་འཇོག་པ་གཉིས་ཀ་དགོས་ན་ཆོས་སྐུ་ལའང་དགོས་པར་ཁྱད་པར་མེད་པའི་ཕྱིར་དང༌། སྔགས་དོན་ལས་དེ་ལྟར་བྱེད་དགོས་པ་ཤིན་ཏུ་གསལ་བའི་ཕྱིར་དང༌། ཞེས་གསུངས་ཏེ། གོང་དུ་རྒྱུ་དང་འབྲས་བུ་ཞེས་པའི་རྒྱུ་ལམ་དུས་དང་འབྲས་བུ་རྣམ་མཁྱེན་གྱི་ས་ལ་གོ་དགོས་པ་ཡིན་ནམ་སྙམ། སྔགས་རིམ་ཆེན་མོར་ཡང་རྒྱུ་དང་འབྲས་བུ་ཞེས་པའི་ཐ་སྙད་འདི་འབྱུང་བས་འདི་དང་སྔགས་རིམ་དུ་གསུངས་པ་གཉིས་བསྡུར་ན་ལེགས་སྙམ།

གཞན་དུ་ན་བསྐྱེད་རིམ་གྱི་སྐབས་སུ་ཆོས་སྐུའི་རྣམ་པ་ལམ་བྱེད་ཀྱི་ལམ་མ་ཚང་བས་རྫོགས་རིམ་གྱི་སྨིན་བྱེད་རྫོགས་པར་མི་འགྱུར་བའི་ཕྱིར་དང༌། ཞེས་པ་ནས། སྣོད་བཅུད་ཅང་མེད་དུ་སོང་བར་བསྒོམ་པ་དང་རྣམ་པ་ཐམས་ཅད་དུ་མི་མཚུངས་པའི་ཕྱིར་འདི་ལ་ཆད་སྟོང་བསྒོམ་པར་སོང་གིས་དོགས་ན་བློ་གྲོས་ཤིན་ཏུ་རྩིང་པས་ཁྱད་པར་ཆེས་ཆེ་བ་མི་རིགས་པར་ཟད་དོ། །

གསུམ་པ་སྐབས་འདིར་སྟོང་ཉིད་བསྒོམ་པའི་དགོས་པ་ནི། ཞེས་པ་ནས། སྟོང་པ་ཉིད་རྟོགས་ནུས་པ་དང༌། སྟོང་པ་ཉིད་ཀྱི་དྲན་པ་གསོ་བ་དང༌། གནས་པ་བརྟན་པ་དང༌། ཡེ་ཤེས་ཀྱི་ཚོགས་རྫོགས་པ་དང༌། ཐ་མལ་པའི་ལུས་ངག་ཡིད་གསུམ་གྱི་རྟོག་པ་སྤོང་བ་དང༌། རྟེན་དང་བརྟེན་པ་ཐམས་ཅད་སྟོང་པའི་རྣམ་འཕྲུལ་དུ་རྟོགས་པའི་ཕྱིར་རོ། །ཞེས་གསུངས་ཏེ། ཞེས་གསུངས། དགོས་པ་ནི། སྟོང་ཉིད་གསར་དུ་རྟོགས་པ་དང་། སྟོང་ཉིད་ལ་གོ་བ་ཡོད་པ་དག་སྟོང་པ་ཉིད་ལ་དྲན་པ་གསོ་བ། སྔར་ངེས་ཟིན་པ་གནས་པ་བརྟན་པ། ཡེ་ཤེས་ཀྱི་ཚོགས་རྫོགས་པ་དང་། ཐ་མལ་པའི་ལུས་ངག་ཡིད་གསུམ་གྱི་རྟོག་པ་སྤོང་བ་ཞེས་པ་ནི། སྤྱིར་སྟོང་ཉིད་བསྒོམས་པའི་སྟོབས་ཀྱིས་གང་སྣང་སྒྱུ་མ་ལྟ་བུར་སྣང་བ་ལས་ལུས་ངག་ཡིད་གསུམ་དང་འབྲེལ་བའི་ཨ་འཐས་ཀྱི་འཛིན་པ་ཤུགས་ཆུང་དུ་འགྲོ་ལ། ལྷག་པར་དུ་སྐབས་འདིར་སྟོང་ཉིད་རྟོགས་པའི་གཟུང་རྣམ་ལྷར་སྒོམ་པ་ནི་ཐ་མལ་པའི་ལུས་ངག་ཡིད་གསུམ་གྱི་རྟོག་པ་སྤོང་བའི་ཆེད་དུ་ཡིན་ནོ། །

འདི་ལ་ལོ་ཆེན་རིན་བཟང་གི་འགྲེལ་ཆུང་ལས། ཞེས་པ་ནས། དེ་ནས་སྔོན་གྱི་སྨོན་ལམ་རྗེས་སུ་དྲན་པ་ལས། ནམ་མཁར་རཾ་དེ་ལས་བྱུང་བའི་ཉི་མའི་དཀྱིལ་འཁོར་གྱི་དབུས་སུ། ཞེས་དང༌། འདིར་དཔེ་འགའ་ཞིག་ཏུ་ནམ་མཁར་རི་ཞེས་འབྱུང་བ་མ་དག་གོ །

ཌོཾ་བྷི་ཧེ་རུ་ཀས། ཞེས་པ་ནས། དེ་དག་གི་ཕྱོགས་ལ་ནི་ཚོགས་ཞིང་མཆོད་པ་སྐྱེ་བ་སྔ་མའི་ལས་དང༌། སྟོང་ཉིད་བསྒོམ་པ་འཆི་བ་དང་ཆོས་མཐུན་སྦྱོར་བ་ཡིན་ལ། །ཞེས་གསུངས་ཏེ། དེ་དག་གི་ཞེས་པ་འཇིགས་བྱེད་ལ་གསུངས་པ་ཡིན་པས་ཚོགས་ཞིང་མཆོད་པ་དངོས་གཞི་ལ་བཞག་ནས་སྐྱེས་ནས་མྱོང་འགྱུར་གྱི་ལས་གསོག་པ་དང་ཆོས་མཐུན་པར་ཚོགས་བསགས་པ་ཞེས་གསུངས་པ་ཡིན།

འདིར་ནི། འབྱུང་བཞི་གཞལ་ཡས་ཁང་དང་བཅས་པ་བསྐྱེད་པ་རྣམས་སྣོད་འཆགས་པ་དང་ཆོས་མཐུན་པར་བསྒོམས་ནས་སྣོད་ཀྱི་འཇིག་རྟེན་སྦྱོང་བ་ཡིན་ལ། ཞེས་པ་ནས། ཚིག་རྐང་གཉིས་པོ་དེ་བཤད་བྱར་དངོས་སུ་བཀོད་པ་ལ་དེ་ལས་གཞན་པའི་འཆད་བྱེད་མ་བྱུང་བའི་ཕྱིར་རོ། །ཞེས་གསུངས། ངས་འདོན་བཞིན་པའི་ཕྱག་དཔེ་འདི་སུའི་ཡིན་ནམ། དཔེ་ཆའི་སྟེང་དུ་བདག་པོའི་མིང་ལ་བློ་བཟང་བཀྲ་ཤིས་ཞེས་བྲིས་འདུག །དཔེ་ཆ་འདིར་ངས་མཆན་ཅུང་ཟད་རེ་བཀོད་ཡོད་པས་མཆན་བཏབ་པར་གླ་ཁྱེར་ཤོག །དེང་སང་དངུལ་ལ་བརྩི་མཐོང་ཆེན་པོ་མ་བྱས་ན་མི་གྲལ་དུ་ཚུད་ཀྱི་མི་འདུག །འགོ་བླ་མ་དགེ་བཤེས་ནས་བཟུང་ཚང་མས་དངུལ་ལ་ཞེ་རྩིས་ཆེན་པོ་བྱེད་ཀྱི་འདུག །བཞད་མོ་བཞད། དོན་ལ་དགོས་ངེས་ཤིག་ཡིན་ན་གནས་ཚུལ་ཐ་དད་ཡིན་པ་མ་གཏོགས། ང་ཚོ་དངུལ་ལ་ཞེ་རྩིས་ཆེ་དྲགས་ན་མི་ཚེ་འཕྲོ་བརླག་ཏུ་འགྲོ་ཉེན་ཡོད་པས། དངུལ་ལ་ཀུན་དགའ་དོན་འགྲུབ་ཅེས་བརྗོད་པ་བཞིན་དངུལ་མེད་ནའང་མི་འགྲིག་མོད། ཆོག་ཤེས་བྱེད་དགོས་པ་ཧ་ཅང་གལ་ཆེན་པོ་ཡིན།

དེས་ན་དེའི་དོན་ནི། རང་གི་ལུས་ཀྱི་ས་རླུང་སྤྱན་མ། ཞེས་པ་ནས། དཀྱིལ་འཁོར་གཞན་རྣམས་ཀྱི་ནང་ན་མེའི་ཁམས་མི་གསལ་བའི་ཚུལ་གྱིས་ཁྱབ་ནས་གནས་པ་ཡིན་པའི་ཕྱིར་འདིར་མེའི་དཀྱིལ་འཁོར་བསྒོམ་པ་དང་སྦྱར་བར་བྱ་བའི་སྦྱང་གཞི་མེད་པའི་སྐྱོན་མེད་དེ། ཞེས་པ་འདི་དག་དེང་སང་གི་དངོས་ཡོད་གནས་ཚུལ་དང་མཐུན་པ་ཁོ་ན་ཡིན།

དེའི་ཕྱིར་རྣམ་གཞག་རིམ་པ་ལས། ཞེས་པ་ནས། ཡེ་ཤེས་ཀྱི་གཞལ་ཡས་ཁང་ལ་ལོངས་སྤྱོད་པའི་ནུས་པ་སྐྱེད་པར་བྱེད་པའི་རྫོགས་རིམ་གྱི་སྨིན་བྱེད་དུ་བསྒོམས་ནས་སྦྱོང་བ་ཡིན་ནོ། །

དེ་ལྟར་བྷྲུཾ་ལས་གཞལ་ཡས་ཁང་གྲུ་བཞི་སྒོ་བཞི་པ་མཚན་ཉིད་ཐམས་ཅད་དུས་གཅིག་ཏུ་ཡོངས་སུ་རྫོགས་པར་བསམ་པར་བྱ་སྟེ། དེ་ལ་ཚད་ཇི་ཙམ་བྲི་ཞིང་བསྒོམ་པ་བཤད་པ་དང་། མཚན་ཉིད་ཇི་ལྟ་བུར་བྲི་ཞིང་བསྒོམ་པའི་རྣམ་གཞག་བཤད་པའོ། །

དང་པོ་ནི། དཀྱིལ་འཁོར་ཚད་ཇི་ཙམ་དུ་བྲི་བ་ཡང་། ལྷའི་སྒོ་ནས་བཞག་པ་དང་། ཞེས་པ་ནས། དཔལ་ལྡན་ཟླ་བས་དཀྱིལ་འཁོར་བཞི་ཡུམ་བཞིའི་ངོ་བོར་བསྒོམ་པར་བཤད་པ་དང་གཞལ་ཡས་ཁང་བྷྲུཾ་ལས་བསྐྱེད་པར་བཤད་པ་སོགས་ཀྱི་དོན་མ་གོ་བར་གང་ནས་ཀྱང་མ་བཤད་པའི་ཕོ་ཚོད་ཀྱི་དག་པ་སྦྱར་བའོ། །

གཉིས་པ་མཚན་ཉིད་ཇི་ལྟ་བུར་བྲི་ཞིང་བསྒོམ་པའི་རྣམ་གཞག་བཤད་པ་ནི། མདོར་བྱས་ལས། ཟུར་བཞི་དང་ནི་སྒོ་བཞི་དང་། །ཞེས་པ་ནས། རྔ་ཡབ་ལ་སོགས་རྣམ་པར་བརྒྱན། །ཅེས་གསུངས་པ་འདིའི་དོན་གཏན་ལ་དབབ་པ་ལ། འོད་ཕྲེང་ནས་རྟ་བབས་ཀྱི་བར་བཤད་པ་དང་། གཞལ་ཡས་ཁང་དངོས་གདན་དང་བཅས་པ་བཤད་པའོ། །

དང་པོ་ལ། འོད་ཕྲེང་ནས་སྣ་ཚོགས་རྡོ་རྗེའི་བར་བཤད་པ་དང་། རྟ་བབས་ཀྱི་རྣམ་གཞག་བཤད་པའོ། །

དང་པོ་ནི། འོད་ཕྲེང་ཞེས་པ་མེ་ཁ་དོག་སྣ་ལྔ་པ། ཞེས་པ་ནས། དེ་ལས་གཞན་པ་རྣམས་ནི་དེའི་གློ་དག་གི་དེ་བཞིན་གཤེགས་པའི་མདོག་གོ །ཞེས་གསུངས། དཔེ་ཆ་འགར་བློ་ཞེས་འབྱུང་བ་མ་དག་གམ་སྙམ་སྟེ་རྟ་བབས་ཀྱི་གློ་ཞེས་འབྱུང་བས་སོ། །

རྭ་ལྔ་པ་ལ་ནི་དེ་ལས་གཞན་པའི་ཕྱོགས་དང་། ཞེས་པ་ནས། ཕྱོགས་གཞན་ལའང་དེ་ལྟར་ཅི་རིགས་པར་རིགས་སྒྲེའོ། །ཞེས་གསུངས་པ་རྭ་ཁྲ་ཞེས་པ་དེ་ཡིན།

འཕྲེང་བར་ཡང་ན་ཕྱོགས་གཅིག་གི་རྭ་ཐམས་ཅད་ཀྱང་རང་གི་ཕྱོགས་ཀྱི་དེ་བཞིན་གཤེགས་པའི་མདོག་གོ་ཞེས་ཁ་ཅིག་ཏུའོ། །ཞེས་པ་ནས། རྭའི་སྒོ་ཚད་བཞི་པ་ལྟར་ན། ཞེས་པ་གསུངས་ཏེ། རྭའི་སྒོ་ཚད་ཅེས་བརྗོད་པ་ལས་རྭའི་ཚད་སྒོ་ཚད་བཞི་པ་ལྟར་ན་ཞེས་སྦྱར་ན་བདེའོ། །

གཡས་གཡོན་དུ་སྒོ་ཚད་བཞི་བཞི་དོར་བའི་མཚམས་ནས་ཡིན་ཏེ། ཞེས་པ་ནས། ལྟེ་བའི་གཡས་གཡོན་དུ་ཆ་ཆུང་བཅོ་བརྒྱད་རེ་བཞག་པའི་དབུས་སུ་ཆ་ཆུང་གཉིས་ཡོད་པའི་མཚམས་ནས་ཕྱོགས་ཀྱི་རྭ་ཐོན་པར་གསལ་ལོ། །ཞེས་པ་དཀྱིལ་འཁོར་གྱི་རྭ་ལྔ་པ་དང་། རྭ་གསུམ་མ་བཅས་ཀྱི་རྣམ་གཞག་གསུངས་པ་ཡིན།

གཉིས་པ་རྟ་བབས་ཀྱི་རྣམ་གཞག་བཤད་པ་ནི། ཞེས་པ་ནས། བྲི་བྱ་ལ་མུན་པ་ཆད་པ་ཡིན་གྱི། བསྒོམ་བྱ་ལ་སྒོ་དང་རྟ་བབས་ལ་བར་སྟོང་མེད་ནས། ཞེས་གསུངས་ཏེ། འདིར་ཡང་དཔེ་ལ་ལར་བར་སྟོད་ཅེས་འབྱུང་བ་མ་དག་གོ །

བསྒོམ་བྱ་དང་བསླང་བ་ལ་ནི། ཞེས་པ་ནས། གཞན་དུ་ན་མཁར་ཐབས་ལ་སོགས་པར་ཡང་ཚིག་དེས་བསྟན་པས་དཔེའུ་ཟུར་མངས་དང་། ཞེས་གསུངས་ཏེ། དཔེའུ་ཟུར་མངས་ཞེས་པ་ཟུར་མང་པོ་ཅན་ཞིག་ཡིན་ནམ་སྙམ། ངས་ཚགས་པར་ཞིག་ཏུ་ཁམས་ཀྱི་ས་ཆ་འགར་གནའ་བོའི་ཁང་བརྩེགས་ཟུར་མངས་པོ་ཡོད་པའི་པར་ཞིག་མཐོང་བས། དཔེའུ་ཟུར་མངས་ཞེས་མཁར་རྫོང་རྙིང་པ་བཟོ་སྟངས་དང་འདྲ་བ་ཞིག་ཡིན་ནམ། རི་སྟེང་གི་རྫོང་ལ་སོགས་པའི་རྣམ་པ་ཅན་གྱི། ཞེས་པ་ནས། དེའི་གོ་ས་རྟ་བབས་ཀྱི་མཐིལ་གྱི་རྒྱ་ཚད་ལ་མི་གཏོགས་སོ། །ཞེས་གསུངས་སོ། །འོད་ཤུགས་ཆེན་པོ་ཡོད་ན་མིག་ལ་བདེ་པོ་མི་འདུག་པས་ཞྭ་མོ་རྫིག་པོ་འདི་ནི་པཎ་ཞྭ་ཡང་མིན་ལ་སེར་པོ་དང་དམར་པོ་དཀར་པོ་ཡང་མིན་པས་སུ་གཅིག་དང་མི་མཐུན་པའི་ཞྭ་མོ་ཞིག་གོན་གྱི་ཡིན། བཞད་མོ་བཞད། འོན་ཀྱང་། དོན་ལ་ཕན་ཐོགས་འདུག །པཎ་ཞྭའི་ཞྭ་ལག་གཉིས་མདུན་དུ་འཕྱང་ན་དྲོད་ཅུང་ཟད་འོང་བ་ལ་ཕན་པ་ཙམ་ལས་ཉི་འོད་འགོག་པ་སོགས་ལ་ཕན་ཐོགས་མི་འདུག །ད་དུང་གཏོར་རྒྱག་གི་སྐབས་ལྟ་བུར་ཞྭ་ལྷུང་དོགས་ཀྱི་སེམས་ཁྲལ་སྣོན་མ་ལས་ཕན་ཐོགས་གང་ཡང་མི་འདུག །བཞད་མོ་བཞད། ངས་འདི་ལྟར་ཤོད་ཀྱི་ཡོད། ང་སོག་ཡུལ་ལ་ཐེངས་དང་པོར་འགྲོ་སྐབས། མཎྜལ་ཕུལ་བ་དང་། དེ་དུས་སོག་པོའི་བླ་རྒན་དག་གིས་གངས་རི་ར་བས་བསྐོར་བའི་ཞིང་ཁམས་སུ། །ཞེས་སོགས་ཀྱི་ཚིགས་བཅད་དེ་སྐད་ཤུགས་ཆེན་པོས་འདོན་བཞིན་གདོང་པ་དམར་རྐྱང་ཆགས་པ་དང་། སེམས་སྐྱོ་ནས་མིག་ཆུ་ཡང་ཡང་གཏོང་བཞིན་ཚིགས་བཅད་དེ་འདོན་སྐབས། ཐམས་ཅད་མཁྱེན་པ་བསོད་ནམས་རྒྱ་མཚོའི་སྐབས་ནས་འབྲེལ་བ་བྱུང་བ་ཞིག་རེད་བསམས་ནས་ང་ཡང་སེམས་སྐྱོ་ནས་མིག་ཆུ་ཤོར་སོང་། དེ་ནས་བླ་མ་མཆོད་པའི་ཚོགས་ཕུལ་བ་ཡིན། ཚོགས་བཀྲམ་པའི་སྐབས་མཆོད་གཡོག་སྤོ་སྤོ་ལགས་གཟུགས་ཆེན་པོ་དང་། མགོ་ལེབ་ལེབ་ཅན་དེ་ལ་ཚོགས་ཞྭ་ཆུང་ཆུང་ཞིག་ཀྱང་འདུག །འོན་ཀྱང་། ཞྭ་དེ་ཁོའི་མགོ་ལ་ཆུང་དྲགས་ནས་མགོ་ལེབ་ལེབ་ཆེན་པོ་དེའི་སྟེང་བཞག་བཞག་པ་ལྟ་བུ་འདུག་པ་དང་། ཚོགས་བཀྲམ་པ་ན་ཞྭ་ཟག་དོགས་ཀྱིས་ཟོན་ཆེན་པོ་བྱེད་དགོས་འཁེལ་སོང་བས་ང་གད་མོ་ཚོད་མེད་ཅིག་ཤོར་སོང་། བཞད་མོ་བཞད། ཡང་རྩེ་ཞྭ་ལྟ་བུ་མགོ་ཆུང་ཆུང་རིགས་དང་འཇོང་པ་རྟ་མགོ་ཟེར་བ་ལྟར་མགོ་འཇོང་འཇོང་རིགས་ལ་བདེ་པོ་ཡོད་པ་ལས་གཞན་ཁག་པོ་ཡིན། དེ་ལས་ངའི་ཞྭ་མོ་འདི་ཧ་ཅང་ལེགས་པོ་ཡོད། བཞད་མོ་བཞད། གང་ལྟར་མིག་གིས་འདིར་ལྟ་བའི་ཚེ་མིག་གི་རྒྱལ་མོའི་སྒོ་ཆེ་རུ་འགྲོ་བ་དེ་ལ་ཉི་འོད་དང་གློག་འོད་ཤུགས་ཆེན་པོ་ཕོག་ན་གནོད་འཚེ་ཡོད་པས་དེ་འགོག་པའི་དོན་དུ་ཞྭ་འདི་གོན་པ་ཡིན། དེ་དག་ནི་འཕྲོས་བཤད་གང་དྲན་ཞུས་པ་ཙམ་ཡིན།

དར་དཔྱངས་སམ་ཀ་རྒྱན་ནི། ཞེས་པ་ནས། བར་བར་དུ་གྲུབ་པ་ཐོབ་པ་རྣམས་དང་། སྤྲིན་གྱི་སྦུབས་ལས་བྱུང་བའི་ལྷའི་ལུས་ཅན་མེ་ཏོག་གི་འཕྲེང་བ་བཟུང་བ་རྣམས་བྱའོ། །

གཉིས་པ་གཞལ་ཡས་ཁང་དངོས་གདན་དང་བཅས་པ་བཤད་པ་ནི། རྩིག་པ་ལྔ་པོ་ཕྱི་ནང་དུ་ལྔ་སྦྲག་ཏུ་འདོད་པ་དང་། ཞེས་པ་ནས། དེ་ནི་གཞིའི་དམ་ཚིག་གི་དཀྱིལ་འཁོར་གྲུ་བཞི་པ་སྒོ་བཞི་པ་དེའི་སྒོས་ཀྱི་ཀ་བ་མིན་ལ། འདིར་སྒོས་ཀྱི་ཀ་བ་ཞེས་པ་དཔེ་འགར་དགོས་ཀྱི་ཀ་བ་ཞེས་ཡང་ཡང་འབྱུང་བ་དག་མིན་དཔྱད།

གྲུ་བཞི་པ་ལ་སྒོ་བཞི་པ། །ཞེས་པ་ནས། སྒོ་སོགས་ཀྱི་གདུང་ཀ་བ་གཉིས་གཉིས་ཀྱིས་འདེགས་དགོས་པ་རྒྱུ་མཚན་དུ་བྱས་ནས། ཞེས་གསུངས་ཏེ། སྒོ་སོགས་ཀྱི་ཞེས་པ་མ་དག་ཅིང་སྒོ་ལོགས་ཀྱི་ཞེས་པ་ཡིན། སྒོ་ཁྱུད་དང་འགྲམ་པ་དང༌། ཞེས་པ་ནས། ད་དུང་ཞིབ་པར་ངག་ལས་མཉན་ནས་ཤེས་དགོས་སོ། །ཞེས་གསུངས་པ་ལྟར་དཀྱིལ་འཁོར་གྱི་ཐིག་སྦྱོང་བ་དང་རྒྱུན་དུ་བློས་བསླང་གི་དཀྱིལ་འཁོར་བསླངས་ནས་སྦྱོང་བ་ལྟར་ཤེས་པར་བྱེད་དགོས།

ལྷའི་གདན་ནི་ཐུན་མོང་གི་གདན་སྣ་ཚོགས་པདྨ་སུམ་ཅུ་རྩ་གཅིག །ཅེས་པ་ནས། གཞལ་ཡས་ཁང་གདན་དང་བཅས་པའི་རྣམ་པར་བཞག་པ་བཤད་ཟིན་ཏོ། །

གཉིས་པ་དེར་འཚང་རྒྱ་བའི་རྟེན་ལྷ་བསྐྱེད་པ་ལ། ལྷག་མོས་ཀྱི་ལྷ་དགོད་པ། ལྷག་མོས་ཀྱི་མཛད་པ། ལྷག་མོས་ལུས་ལ་བསྡུ་བ། ལྷག་མོས་དོན་དམ་པའི་དཀྱིལ་འཁོར་དུ་གཞུག་པའོ། །
དང་པོ་ལ། འགྲོ་བ་གང་དང་མཐུན་པར་ལྷ་བསྐྱེད་པའི་ཚུལ། དེ་དང་མཐུན་པར་ལྷ་བསྐྱེད་པའི་རྒྱུ་མཚན། བསྐྱེད་རིམ་གྱིས་སྦྱང་གཞི་སྦྱོང་བའི་དོན་བཤད་པའོ། །

དང་པོ་ནི། མདོར་བྱས་ལས། ཆོ་ག་ཇི་བཞིན་དཀྱིལ་འཁོར་ལ། །ཞེས་པ་ནས། འཆི་བ་དང་ཆོས་མཐུན་པར་བསྒོམ་པ་ལ་དེའི་སྔོན་དུ་འཆི་བ་པོ་དང་འདྲ་བའི་རྟེན་ཅིག་དགོས་པས་དེའི་དོན་དུ་ལྷག་མོས་ཀྱི་ལྷ་བསྐྱེད་པ་ཡིན་ནོ། །ཞེས་གསུངས་ཏེ། འདིས་ནི་བསྐྱེད་རིམ་གྱི་གནད་འགག་བསྟན་ཏེ། རྒྱུད་སྡེ་འོག་མ་ལ་མེད་པའི་སྦྱང་གཞི་སྐྱེ་ཤི་བར་དོ་གསུམ་དང་མཐུན་པའི་ལམ་གྱིས་སྐྱེ་ཤི་བར་དོ་གསུམ་པོ་དེ་སྦྱོང་བ་དང་། རྣམ་གཞག་རིམ་པའི་རྣམ་བཤད་ལས། དྲི་མས་བསླད་པའི་སེམས་སྦྱོང་བ་དང་། བདག་འཛིན་སྦྱོང་བ་དང་། ཆོས་ཉིད་སྦྱོང་ཞེས་པ་དང་། དེ་བཞིན་དུ་སྐྱེ་ཤི་བར་དོ་གསུམ་སྦྱོང་ཞེས་པའི་སྦྱོང་ཚུལ་མི་འདྲ་བར་གསུངས་པས། སེམས་སྦྱོང་། རྒྱུད་སྦྱོང་ཞེས་པ་སྔར་བསགས་སྐྱོན་གྱི་རིགས་རྣམས་བསལ་བ་སྟེ་གཉེན་པོ་ལམ་བསྒོམས་ནས་སམ་འགལ་ཟླའི་ལམ་ཞིག་གིས་དེའི་རིགས་འདྲ་ཕྱི་མ་བསལ་བའི་དོན་དང་། སེམས་ཀྱི་ཆོས་ཉིད་སྦྱོང་ཞེས་པ་ཆོས་ཉིད་གསར་དུ་སྒྲུབ་མི་དགོས་པར་གདོད་ནས་ཡོད་པ་དེ་ངོ་ཤེས་པར་བྱས་ནས་ཆོས་ཉིད་མངོན་དུ་འགྱུར་བར་སྒྲིབ་པའི་དྲི་མ་སེལ་བར་བྱེད་པ་སྦྱོང་བའི་དོན་ནོ། །དེས་ན། སྐྱེ་འཆི་བར་དོ་གསུམ་སྦྱོང་ཞེས་པ་ཐ་མལ་པ་ལ་ཡོང་བའི་སྐྱེ་འཆི་བར་དོ་གསུམ་ཐབས་མཁས་ཀྱི་ལམ་གྱིས། གཞི་དུས་ཀྱི་སྐུ་གསུམ་དང་འདྲ་བའི་ལམ་དུས་ཀྱི་སྐུ་གསུམ་དུ་བསྒྱུར་བ་དང་། དེ་ལ་བརྟེན་ནས་འབྲས་དུས་ཀྱི་སྐུ་གསུམ་བདེ་བླག་ཏུ་འགྲུབ་པའི་རྒྱུ་རུ་འགྱུར་བ་ལ་གསུངས་ཤིང་། སྤྱིར་སྐྱེ་ཤི་བར་དོ་གསུམ་ཞེས་པ་འདོད་གཟུགས་གཉིས་མ་གཏོགས་གཟུགས་མེད་ལ་མེད་དོ། །དེ་ཡང་སྤྱིར་འཆི་བ་འོད་གསལ་མངོན་དུ་གྱུར་པ་ན་གློ་བུར་བའི་རླུང་སེམས་རྣམས་ཐིམ་པ་མཚུངས་ན་ཡང་། ཐིམ་པའི་རིམ་པ་དེ་མངལ་སྐྱེས་ཁམས་དྲུག་ལྡན་ལྟ་བུ་ལ་གསལ་བ་དང་གོ་རིམ་ངེས་ཅན་ཞིག་ཡོད་པ་འདྲ། དེས་ན། འཛམ་བུའི་གླིང་པ་མངལ་སྐྱེས་ཁམས་དྲུག་ལྡན་ཞིག་གིས་འཆི་བ་འོད་གསལ་མངོན་དུ་བྱེད་པའི་སྐབས་ཐིམ་རིམ་ཇི་ལྟར་འོང་བ་དེ་དང་འདྲ་བའི་ཐིམ་རིམ་གྱི་དམིགས་པ་གསུངས་པ་དང་། སྐྱེ་བ་ལེན་པ་དེའང་འཛམ་བུའི་གླིང་པ་མངལ་སྐྱེས་ཁམས་དྲུག་ལྡན་གྱི་མིའི་རྟེན་བླངས་པ་དེའི་དབང་དུ་བྱས་པའི་སྐྱེ་ཤི་བར་དོ་གསུམ་དང་རྣམ་པ་མཐུན་པའི་ལམ་སྒོམ་པར་གསུངས་ཡོད། དེས་ན། འདིར་འཆི་བ་དང་ཆོས་མཐུན་པར་བསྒོམ་པ་ལ་དེའི་སྔོན་དུ་འཆི་བ་པོ་དང་འདྲ་བའི་རྟེན་ཞིག་དགོས་པས་དེའི་དོན་དུ་ལྷག་མོས་ཀྱི་ལྷ་བསྐྱེད་པར་གསུངས་སོ། །

གཉིས་པ་དེ་དང་མཐུན་པར་ལྷ་བསྐྱེད་པའི་རྒྱུ་མཚན་བཤད་པ་ནི། འོ་ན་བསྐལ་པ་དང་པོའི་མི་དང་ཆོས་མཐུན་པར་བསྒོམ་པའི་རྒྱུ་མཚན་དང་དགོས་པ་སོགས་གང་ཡིན་སྙམ་ན། ཞེས་པ་ནས། འཆི་བ་དང་ཆོས་མཐུན་པར་བསྒོམ་པ་ལ་དེའི་སྔོན་དུ་འཆི་བ་པོ་དང་འདྲ་བའི་རྟེན་ཞིག་དགོས་པས་དེའི་དོན་དུ་ལྷག་མོས་ཀྱི་ལྷ་བསྐྱེད་པ་ཡིན་ནོ། །

འོ་ན་བསྐལ་པ་དང་པོའི་མི་དང་སྦྱར་ཅི་ཞིག་དགོས། ཞེས་པ་ནས། དྲོད་གཤེར་སྐྱེས་ནི་ཕྱིའི་དྲོད་དང་གཤེར་ལས་སྐྱེས་པ་སྲིན་བུ་དང་ཕྱེ་མ་ལེབ་ལ་སོགས་པ་སྟེ། ཞེས་གསུངས་ཏེ། སྲིན་བུའི་རིགས་འགའ་ཤས་དྲོད་གཤེར་ལས་སྐྱེས་པ་ཡིན་ལ་ཕྱེ་མ་ལེབ་སྒོ་ང་ལས་ཀྱང་སྐྱེས་པ་ཡིན། ཡང་འབུ་འགའ་ཞིག་ལ་རྫུས་སྐྱེས་ཀྱང་ཡོད།

དེའི་སྦྱོང་བྱེད་དུ་དྲོད་མཚོན་པ་ཉི་མའི་འོད་ཀྱིས་ཕྱེ་བའི་པདྨ་དང་། ཞེས་པ་ནས། དེའི་རྒྱུ་མཚན་གྱིས་རྟེན་དེས་བཅུད་འཆགས་པ་དང་ཆོས་མཐུན་པར་བསྒོམ་པར་བྱ་བའི་མཐུན་ཡུལ་ཡང་འཛམ་བུ་གླིང་པའི་སྲིད་པ་འགྲུབ་པའི་རིམ་པ་དང་མཐུན་པར་བསྒོམ་པར་བྱ་བ་གྲུབ་པ་ཡིན་ནོ། །

གསུམ་པ་བསྐྱེད་རིམ་གྱིས་སྦྱང་གཞི་སྦྱོང་བའི་དོན་བཤད་པ་ལ་སྲིད་པ་འགྲུབ་པའི་རིམ་པ་དང་སྦྱར་ནས་གསུངས་པའི་དོན་ལ་དོགས་པ་བཅད་པ་དང་། མངོན་རྟོགས་ལྷག་མ་སྲིད་པ་འགྲུབ་པའི་རིམ་པ་དང་མ་སྦྱར་བའི་རྒྱུ་མཚན་བཤད་པའོ། །དང་པོ་ལ། རྟོག་ལྡན་ལ་སྐྱེ་བའི་དོགས་པའི་གནས་དགོད་པ་དང་། དེའི་ལན་བསྟན་པའོ། །

དང་པོ་ནི། འདི་སྙམ་དུ། སྔར་བཤད་པ་ལྟར་སྣོད་བཅུད་ཀྱི་སྲིད་པ་འགྲུབ་པའི་རིམ་པ་དང་རྟེན་དང་བརྟེན་པའི་ལྷ་བསྒོམ་པའི་རིམ་པ་གཉིས་ལ་ཆོས་མཐུན་པའི་འདྲ་ཆོས་ཡོད་དུ་ཆུག་ཀྱང་། ཞེས་པ་ནས། བསྐལ་པ་དང་པོའི་སྣོད་བཅུད་ད་ལྟ་དེ་དང་ཆོས་མཐུན་པའི་ལམ་བསྒོམས་ནས་ཚུལ་ཇི་ལྟར་འགགས་ཟིན་པ་དེ་དག་སྦྱོང་བ་སྨྲོས་ཤིག་སྙམ་ན།

གཉིས་པ་དེའི་ལན་བསྟན་པ་ནི། སྣོད་བཅུད་ཀྱི་འཇིག་འཆགས་དང་། ཞེས་པ་ནས། བསྐལ་པ་དང་པོའི་དུས་ཀྱི་སྣོད་བཅུད་ཀྱི་རིམ་པ་རྣམས་ད་ལྟ་ལམ་བསྒོམ་པའི་སྦྱང་གཞིར་བོད་ཀྱི་འདུས་པ་ལ་སྦྱངས་པ་སྔ་ཕྱི་གཞན་དག་འཆད་མོད་ཀྱང༌། འདིར་གཞན་དག་འཆད་མོད་ཀྱང་ཞེས་པའི་གཞན་དག་ནི་ཕལ་ཆེར་ས་ལུགས་པ་དག་ཡིན་ནམ་སྙམ།

བདག་ཅག་གི་བླ་མ་དམ་པ་ནི་སྦྱང་གཞི་དང་ཆོས་མཐུན་གཉིས་མ་ཕྱེད་པར་ན་ནིང་འགགས་པའི་བུད་ཤིང་ད་ལོའི་མེས་སྲེག་པའི་ཚུལ་དེ་མི་བཞེད་དོ། །ཞེས་པ་ནས། དེ་ལ་གཞི་དུས་ཀྱི་འཆི་བ་ནི་ཕུང་སོགས་ཐིམ་ནས་སྤྲོས་པ་རགས་པ་ཐམས་ཅད་ཞི་བར་གྱུར་པས། ཞེས་གསུངས་ཏེ། སྤྲོས་པ་རགས་པ་སྟེ་སྣང་མཆེད་ཐོབ་གསུམ་ཚུན་ཆད་དུ་ཤར་བའི་སྣང་བ་རགས་པ་རྣམས་ཞི་ཡང་སྤྲོས་པ་ཕྲ་མོ་ད་དུང་ལུས་ཡོད་པས་ཀུན་རྫོབ་ཀྱི་སྣང་བ་ནི་ཡོད་དོ། །

ཆོས་ཀྱི་སྐུ་དང་རྣམ་པ་རྗེས་སུ་མཐུན་ཞིང༌། ཞེས་པ་ནས། དེ་ལྟར་ན་འདིར་སྐྱེ་བ་དང་རྣམ་པ་མཐུན་པར་བསྒོམ་པ་ནི་སྦྱང་གཞིའི་སྐྱེ་བ་གཅིག་པུར་མ་ཟད་ཀྱི་འབྲས་བུའི་གནས་སྐབས་སུ་མཆོག་གི་སྤྲུལ་སྐུར་སྐྱེ་བ་འཛིན་ཚུལ་དང༌ཡང་རྣམ་པ་མཐུན་པ་གཅིག་དགོས་ཤིང༌། འདིར་སྐྱེ་བ་འཛིན་ཚུལ་དང་ཞེས་པ་དང་། ཡང་ཞེས་པ་གཉིས་ཀྱི་བར་དུ་ཤད་ཀྱིས་བཅད་པ་ནི་མ་དག་པའོ། །

མཆོག་གི་སྤྲུལ་སྐུར་འཚང་རྒྱ་བའི་མཛད་པ་སྟོན་པ་ནི། ཞེས་པ་ནས། འབྲས་དུས་ཀྱི་སྐུ་གསུམ་འབྱུང་བར་བྱེད་པ་ཉིད་སྦྱོང་བྱེད་རིམ་གཉིས་ཀྱིས་སྦྱང་གཞི་གསུམ་སྦྱོང་བའི་དོན་དུ་ཤེས་པར་བྱའོ། །

གཉིས་པ་མངོན་རྟོགས་ལྷག་མ་སྲིད་པ་འགྲུབ་པའི་རིམ་པ་དང་མ་སྦྱར་བའི་རྒྱུ་མཚན་བཤད་པ་ནི། འོ་ན་སྲུང་འཁོར་དང་རིག་མ་འདུ་བྱ་བ་མན་ཆད་ལ་སྦྱང་གཞི་དང་ཆོས་མཐུན་སྦྱོར་བ་མི་འཆད་པ་ཅི་ཞེ་ན། ཞེས་པ་ནས། དེས་ན་འདི་ནི་སྦྱང་གཞི་གསུམ་པོ་དེ་དང་རྣམ་པ་མཐུན་པའི་ལམ་གྱིས་གསུམ་པོ་དེ་དངོས་མི་འབྱུང་བར་བྱས་ནས་དེའི་དོད་དུ་དེ་དང་ཆོས་མཐུན་པའི་ལམ་དུས་དང་འབྲས་དུས་ཀྱི་སྐུ་གསུམ་འབྱུང་བར་བྱེད་པ་ཉིད་སྦྱོང་བྱེད་རིམ་གཉིས་ཀྱིས་སྦྱང་གཞི་གསུམ་སྦྱོང་བའི་དོན་དུ་ཤེས་པར་བྱའོ། །
ཞེས་གསུངས་ཏེ། འདིར་སྦྱོང་ཚུལ་ལ་མི་འདྲ་བ་དུ་མ་ཡོད་པ་དེ་དག་ཆ་ཚང་བར་བཀོད་དེ་ཧ་ཅང་གསལ་བར་གསུངས་འདུག་པས་ཤིན་ཏུ་ལེགས།

གཉིས་པ་མངོན་རྟོགས་ལྷག་མ་སྲིད་པ་འགྲུབ་པའི་རིམ་པ་དང་མ་སྦྱར་བའི་རྒྱུ་མཚན་བཤད་པ་ནི། ཞེས་པ་ནས། ཞུ་བ་ལ་ཚད་མེད་བཞིའི་ངོ་བོར་གྱུར་པའི་ལྷ་མོ་བཞིའི་གླུས་བསྐུལ་བའི་ངོར་བཞེངས་ནས་མཆོད་བསྟོད་བདག་གིར་མཛད་པ་ནི། ཞེས་གསུངས་ཏེ། ཞུ་བ་ཞེས་པ་ནི་གཙོ་བོ་འོད་དུ་ཞུ་བའི་དོན་ནོ། །

ཞིང་གཅིག་ཏུ་མྱ་ངན་ལས་འདའ་བའི་མཛད་པ་བསྟན་པའི་རྗེས་སུ་ཡང༌། ཞེས་པ་ནས། བླུན་པོ་མགུ་བར་བྱེད་པ་ཙམ་ཡིན་པར་ཤེས་པར་བྱ་སྟེ་མི་འཐད་པའི་ཚུལ་གོང་དུ་བཤད་ཟིན་པ་ལྟར་རོ། །

གཉིས་པ་ལྷག་མོས་ཀྱི་མཛད་པ་ནི། རང་གི་ཐུགས་ཀའི་ས་བོན་གྱི་འོད་ཟེར་གྱིས་ཕྱོགས་བཅུའི་སེམས་ཅན་ཐམས་ཅད་བཀུག་དཀྱིལ་འཁོར་གྱི་ནང་དུ་རྡོ་རྗེ་སེམས་དཔའི་འཇུག་པས་ཞུགས་པ་ལ། ཞེས་པ་ནས།

སྔོན་བྱུང་སྟོན་པའི་རྣམ་ཐར་བཞིན་དུ་རྗེས་འཇུག་གདུལ་བྱས་ཉམས་སུ་ལེན་པའི་འབྲས་བུ་ལམ་བྱེད་ཡིན་གྱི་སྦྱང་གཞི་སྲིད་པའི་རིམ་པ་དང་སྦྱོར་བ་མ་ཡིན་ནོ། །ཞེས་གསུངས་པས་ལྷག་མོས་ལུས་ལ་དགོད་པ་དང་ལྷག་མོས་ཀྱི་མཛད་པ་རྣམས་བསྟན་ཟིན་ཏོ། །

ལྷག་མོས་ལུས་ལ་བསྡུ་བ།

མདོར་བྱས།

དེ་ནས་ལྷག་མོས་འོད་གསལ་དུ་བསྡུ་བ་ནི། སླར་ཡང་ཁ་སྦྱར་སྦྱོར་བ་ཡིས། །རང་གི་ལུས་ལ་དེ་རྣམས་གཞུག །ལུས་ཀྱི་འཁོར་ལོ་རྫོགས་སངས་རྒྱས། །རིམ་པ་ཇི་བཞིན་ཡང་དག་བསམ། །
དོན་དམ་པ་ཡི་རྡོ་རྗེ་ཡིས། །ཞེས་པ་ནས། གཟུགས་དང་རྣམ་ལྔར་གྱུར་པ་སྟེ། །ཞེས་གཟུགས་ཕུང་རྣམ་སྣང་། སྤྱན་མ་ས་ཁམས། གཟུགས་རྡོ་རྗེ་མ། བྱམས་པ་བཅས་སོ། །

ཁྲོ་བོ་གཉིས་དང་ཡང་དག་ལྡན། །ཞེས་གཤིན་རྗེའི་གཤེད་དང་མི་གཡོ་བ་སྟེ་ཁྲོ་བོ་གཉིས་སོ། །

ཚོར་བའི་ཕུང་པོ་མཉམ་ཉིད་དང༌། །ཞེས་པ་ནས། ཁྲོ་བོ་གཉིས་དང་ཡང་དག་ལྡན། །ཞེས་གསུངས་པ། དེ་ནས་རིན་འབྱུང་། མཱ་མ་ཀཱི། ཕྱག་རྡོར། སྒྲ་རྡོ་རྗེ་མ། གཞན་གྱིས་མི་ཐུབ་པ། འདོད་པའི་རྒྱལ་པོ་རྣམས་རིམ་གྱིས་འོད་གསལ་དུ་ཐིམ་པའོ། །

འདུ་ཤེས་སོ་སོར་རྟོག་པ་དང༌། །ཞེས་པ་ནས། ཁྲོ་བོ་གཉིས་དང་ཡང་དག་ལྡན། །ཞེས་པའི་སྐབས། དེ་ནས་འོད་དཔག་མེད། གོས་དཀར་མོ། ནམ་མཁའི་སྙིང་པོ། དྲི་རྡོ་རྗེ་མ། རྟ་མགྲིན། དབྱུག་སྔོན་ཅན་རྣམས་རིམ་གྱིས་འོད་གསལ་དུ་ཐིམ།

འདུ་བྱེད་བྱ་བ་གྲུབ་པ་དང༌། །ཞེས་པ་ནས། ཁྲོ་བོ་གཉིས་དང་ཡང་དག་ལྡན། །ཞེས་པ། དེ་ནས་དོན་འགྲུབ། སྒྲོལ་མ། འཇིག་རྟེན་དབང་ཕྱུག །རོ་རྡོ་རྗེ་མའོ། །

སྟེང་འོག་ཁྲོ་བོ་ཤིན་ཏུ་བཅས། །ཞེས་པ། དེ་ནས་གཙུག་ཏོར་འཁོར་ལོས་བསྒྱུར་བ། གནོད་མཛེས་རྒྱལ་པོ། འཇམ་དཔལ་རྣམས་རིམ་གྱིས་འོད་གསལ་དུ་ཐིམ། གཙོ་བོ་ཡབ་ཡུམ་ཡང་རིམ་གྱིས་འོད་གསལ་དུ་ཐིམ་པར་གྱུར།

རང་བཞིན་གྱིས་ནི་སྣང་བ་ཉིད། །ཅེས་པ་ནས། རྣམ་ཤེས་ཀྱང་ནི་འོད་གསལ་བའོ། །ཞེས་གཙོ་བོ་ཡབ་ཡུམ་ཡང་རིམ་གྱིས་འོད་གསལ་དུ་ཐིམ་པར་གྱུར།

མྱ་ངན་འདས་བཅས་ཀུན་སྟོང་དང༌། །ཆོས་ཀྱི་སྐུར་ཡང་བཤད་པ་ཡིན། །ཞེས་གསུངས་ཏེ། ཀུན་སྟོང་ཞེས་ཐམས་ཅད་སྟོང་པ་འོད་གསལ་དང་། དེ་ནི་གཞི་དུས་ཀྱི་ཆོས་ཀྱི་སྐུར་ཡང་བཤད་པ་ཡིན། བསྐྱེད་རིམ་གྱི་སྐབས་འདིར་མོས་པས་ཆོས་སྐུར་མོས་དགོས་པར་བཤད་པའོ། །

བརྟན་པར་བྱ་བའི་དོན་དུ་ནི། །ཞེས་པ་ནས། དེ་བཞིན་གཤེགས་པ་ཀུན་གྱི་གནས། །ཞེས་པས་འཆི་བ་ཆོས་སྐུའི་ལམ་འཁྱེར་བསྟན།

མདོ་བསྲེ།

ད་ནི་རྣལ་འབྱོར་བཞིའི་རིམ་པ་བརྩམ་པར་བྱ་སྟེ་དེ་ལ་ལེའུ་བདུན་པ་ལས། དམ་ཚིག་ཁུ་ཕྱུང་ཆོ་ག་བཞིན། །ཞེས་པ་ནས། ལྷག་པར་མོས་པའི་ཏིང་ངེ་འཛིན་གྱིས་དཀྱིལ་འཁོར་གྱི་འཁོར་ལོ་བཀོད་པའི་དེ་བཞིན་གཤེགས་པ་རྣམས་ཕུང་པོ་ལ་སོགས་པར་བསྡུས་ཏེ། ཞེས་གསུངས་པ་ནི་ལྷ་རྣམས་རང་གི་ལུས་ལ་དགོད་པའོ། །
གཟུགས་ཕུང་གཏོགས་དང་ཞེས་བྱ་བ་ལ་སོགས་པས་དོན་དམ་པའི་དཀྱིལ་འཁོར་དུ་ཞུགས་ལ། ཞེས་པ་ནས། ཨོཾ་ཤཱུ་ནྱ་ཏཱ་ཞེས་བྱ་བ་ལ་སོགས་པ་གསུངས་པའི་སྔགས་ཀྱིས་བྱིན་གྱིས་བརླབ་པའོ། །ཞེས་པའི་བར་དུ་ཡིན།

རྣལ་འབྱོར་དག་རིམ།

དེ་ནས་རང་གི་ཐུགས་ཀའི་ས་བོན་ལས་འོད་ཟེར་འཕྲོས་པས། རྣམ་སྣང་ནས་གནོད་མཛེས་ཀྱི་བར་རྣམས་སྤྱན་དྲངས་ཏེ་འོག་ནས་འཆད་པའི་སྤྱི་བོ་ལ་སོགས་པའི་གནས་སུ་དགོད་ལ། ཞེས་པ་ནས། དེ་ཉིད་བཅུ་གཅིག་པོ་དེ་རྣམས་ནི། རྣལ་འབྱོར་དངོས་གཞིའི་སྔོན་དུ་འགྲོ་བའི་དེ་ཉིད་དོ། །ཞེས་པའི་བར་རོ། །

བསྐྱེད་རིམ་དངོས་གྲུབ་རྒྱ་མཚོ།

གསུམ་པ་ལྷག་མོས་ལུས་ལ་བསྡུ་བ་ནི། མདོར་བྱས་ལས། སླར་ཡང་ཁ་སྦྱར་སྦྱོར་བ་ཡིས། །རང་གི་ལུས་ལ་དེ་རྣམས་གཞུག །ལུས་ཀྱི་འཁོར་ལོར་རྟོགས་སངས་རྒྱས། །རིམ་པ་ཇི་བཞིན་ཡང་དག་བསམ། །ཞེས་པ་ནས། འདི་ལྟར་ལྷག་མོས་ལུས་ལ་སྡུད་པ་ནི་སྔོན་བྱུང་སྟོན་པའི་རྣམ་ཐར་དང་མཐུན་པར་རྗེས་འཇུག་གིས་ཉམས་སུ་ལེན་པའི་འབྲས་བུ་ལམ་བྱེད་ཡིན་གྱི་འདི་ཉིད་རང་དགོས་སུ་སྦྱང་གཞི་དང་སྦྱོར་བ་མ་ཡིན་ཀྱང་ལྷག་མོས་འོད་གསལ་དུ་གཞུག་པའི་གཞི་འདིང་བའི་དགོས་པ་ཁྱད་པར་ཅན་ཡོད་དོ། །ཞེས་པའི་བར་རོ། །

ལྷག་མོས་དོན་དམ་པའི་དཀྱིལ་འཁོར་དུ་གཞུག་པ།

མདོར་བྱས།

༈ དོན་དམ་པ་ཡི་རྡོ་རྗེ་ཡིས་(འཁོར་ལོ་ཡིས)། །དེ་བཞིན་ཉིད་ལ་གཞུག་བྱ་བས། །དེ་བཞིན་གཤེགས་པའི་ཚོགས་བསད་ན། །དངོས་གྲུབ་རབ་མཆོག་ཐོབ་པར་འགྱུར། །འདི་དོན་རྡོ་རྗེ་ཕྲེང་བ་ལས། །གསལ་བར་ཇི་བཞིན་རྣམ་ཕྱེ་སྟེ། །ཞེས་པ་ནས། གསང་སྔགས་འདི་ནི་བརྗོད་པར་བྱ། །ཨོཾ་ཤཱུ་ནྱ་ཏཱ་ཛྙཱ་ན་བཛྲ་སྭ་བྷཱ་ཝ་ཨཱདྨ་ཀོ྅ཧཾ། འདི་ནི་དོན་དམ་དཀྱིལ་འཁོར་ཏེ། །སྣང་བ་མེད་ཅིང་མཚན་ཉིད་མེད། །དོན་དམ་བདེན་པ་ཞེས་བྱ་བ། །དེ་བཞིན་གཤེགས་པ་ཀུན་གྱི་གནས། །

མདོ་བསྲེ།

༈ ད་ནི་རྣལ་འབྱོར་བཞིའི་རིམ་པ་བརྩམ་པར་བྱ་སྟེ་དེ་ལ་ལེའུ་བདུན་པ་ལས། དམ་ཚིག་ཁུ་ཕྱུང་ཆོ་ག་བཞིན། །ཞེས་པ་ནས། གཟུགས་ཕུང་གཏོགས་དང་ཞེས་བྱ་བ་ལ་སོགས་པས་དོན་དམ་པའི་དཀྱིལ་འཁོར་དུ་ཞུགས་ལ། ལེའུ་གསུམ་པ་ལས། ཨོཾ་ཤཱུ་ནྱ་ཏཱ་ཞེས་བྱ་བ་ལ་སོགས་པ་གསུངས་པའི་སྔགས་ཀྱིས་བྱིན་གྱིས་བརླབ་པའོ། །

རྣལ་འབྱོར་དག་རིམ།

དེ་ནས་ལུས་དཀྱིལ་གྱི་ལྷ་རྣམ་སྣང༌། ཞེས་པ་ནས། གཞན་གྱིས་མི་ཐུབ་པ་འདོད་པའི་རྒྱལ་པོ་རྣམས་འོད་གསལ་དུ་ཐིམ། འདིར་རིམ་གྱིས་འོད་གསལ་དུ་ཐིམ་ཞེས་པ་ལྷ་རྣམས་རིམ་པ་བསྟར་ཆགས་ངེས་ཅན་དུ་ཐིམ་པའི་དོན་ཡིན་ནམ་ཡང་ན་ཆབས་ཅིག་ཏུ་རིམ་གྱིས་ཐིམ་པའི་དོན་ཡིན་ནམ།

དེ་ནས་འོད་དཔག་མེད། ཅེས་པ་ནས། དེ་ནས་གཙུག་ཏོར་འཁོར་ལོས་བསྒྱུར་བ། གནོད་མཛེས། འཇམ་དཔལ་རྣམས་རིམ་གྱིས་འོད་གསལ་དུ་ཐིམ་ཞིང༌། འདིར་རིམ་གྱིས་ཞེས་པ་ངེས་ཅན་བསྟར་ཆགས་ཡིན། གཙུག་ཏོར་འཁོར་ལོས་བསྒྱུར་བ་ཐིམ་ནས་སྣང་བ་དཀར་ལམ་པ། གནོད་མཛེས་རྒྱལ་པོ་ཐིམ་ནས་དམར་ལམ་པ། འཇམ་དཔལ་ཐིམ་ནས་ནག་ལམ་པ་འཆར་བར་བསམ་པ་འདི་གསུམ་གོ་རིམ་སྔ་ཕྱི་ངེས་པ་ཡིན། དེ་ནས་གཙོ་བོ་ཡང་འོད་གསལ་དུ་ཐིམ་པ་ལ་ཆོ་གའི་ཚིག་ཏུ་གཙོ་བོ་ཡང་རིམ་གྱིས་འོད་གསལ་དུ་ཐིམ་ཞེས་རིམ་གྱིས་ཞེས་པའི་ཚིག་ཡོད་པས། གཙོ་བོ་རང་ཉིད་སྐུའི་སྨད་དང་སྟོད་ནས་རིམ་གྱིས་འོད་དུ་ཞུ་ནས་ཐམས་ཅད་སྟོང་པ་འོད་གསལ་མངོན་དུ་བྱ། གཙོ་བོ་ཡང་འོད་གསལ་དུ་ཐིམ་པར་བསྒོམས་ལ། ཨོཾ་ཤཱུ་ནྱ་ཏཱ་ཛྙཱ་ན་བཛྲ་སྭ་བྷཱ་ཝ་ཨཱཏྨ་ཀོ྅ཧཾ། ཞེས་པ་ནས། འདི་ནས་བཟུང་སྟེ་ཡེ་ཤེས་ཀྱི་ས་སྒོམ་པའི་བར་ནི་བསྙེན་པའི་ཡན་ལག་གོ །ཞེས་པའི་བར་རོ། །

བསྐྱེད་རིམ་དངོས་གྲུབ་རྒྱ་མཚོ།

བཞི་པ་ལྷག་མོས་དོན་དམ་པའི་དཀྱིལ་འཁོར་དུ་གཞུག་པ་ནི། ཞེས་གསུངས་ཏེ། ལྷག་པར་མོས་པ་ཙམ་གྱིས་ཞེས་པ་ས་བོན་དང་ཕྱག་མཚན་ལས་བསྐྱེད་པ་མིན་པར་སྐད་ཅིག་དྲན་རྫོགས་ལྟ་བུས་བསྐྱེད་པའི་ལྷ་རྣམས་ལུས་ལ་ཚུར་བསྡུས། བསྡུས་ཟིན་པ་དང་ལུས་ཀྱི་ཆ་དེ་དང་དེར་ལྷ་དེ་དང་དེ་ཡོད་བསམ་པ་ཙམ་མ་ཡིན་པར་ལྷ་དེ་དང་དེ་རང་གི་ཕུང་པོ་དང་ཁམས་དང་སྐྱེ་མཆེད་དང་དབང་པོ་ཉིང་ལག་རྣམས་དང་དབྱེར་མེད་དུ་རྩེ་གཅིག་ཏུ་མོས། དེ་ལྟར་རང་གི་གཟུགས་ཕུང་རྣམ་སྣང་ཡིན་སྙམ་པའི་མོས་པ་རྩེ་གཅིག་ཏུ་བྱས་པའི་རྐྱེན་གྱིས་རྣམ་སྣང་ཐིམ་དུས་གཟུགས་ཕུང་ཐིམ་པའི་སྣང་བ་འཆར་ཞིང་། གཞན་དུ་ན་ལྷ་དེ་དང་དེ་ལུས་ཀྱི་གནས་སོ་སོར་བཀོད་པ་ཙམ་གྱིས་ལྷ་དེ་དང་དེ་ཐིམ་པའི་མོས་པ་བྱས་ནའང་གཟུགས་ཕུང་དང་ཚོར་ཕུང་སོགས་ཐིམ་པའི་སྣང་བ་འཆར་མི་ཐུབ། དེས་ན། ལུས་ཀྱི་གནས་སོ་སོར་ལྷ་དེ་དང་དེ་ལུས་ཀྱི་ཆ་དེ་དང་དེ་དངོས་ཡིན་སྙམ་པ་བྱེད་དགོས། སྤྱིར་གཟུགས་ཕུང་ཞེས་པ་ལུས་ཀྱི་སྤྱི་གཙུག་ནས་རྐང་རྩེ་བར་དུ་གོ་དགོས་ཀྱང་གཟུགས་ཕུང་གི་དྭངས་མ་ཕལ་ཆེར་སྤྱི་བོར་ཡོད་པ་དང་། ལུས་ཀྱི་སྟངས་འཛིན་བྱེད་མཁན་ལྟ་བུ་གཙོ་བོ་ཀླད་པའམ་སྤྱི་བོར་ཡོད་པས་རྣམ་སྣང་སྤྱི་བོར་བསྒོམས་པ་ཡིན། དེ་བཞིན་དུ་ཚོར་ཕུང་ལྟེ་བར་ཏེ་ཚོར་བ་བདེ་སྡུག་རྣམས་ནི་དྲོད་དང་འབྲེལ་ནས་འོང་བས། དཔེར་ན། མཛུབ་མོར་ཁྲག་གི་རྒྱུ་བ་ཆད་ན་དྲོད་ཡལ་ཏེ་ཚོར་བ་ཉམས་འགྲོ་བ་འདི་འདྲའི་འབྲེལ་བ་ཞིག་ཡོད། འདུ་ཤེས་སོགས་ཀྱང་དེ་བཞིན་ཡིན་ནོ། །གང་ལྟར་ལུས་ཀྱི་གནས་སོ་སོར་ལྷ་དེ་དང་དེ་བཀོད་ནས་དེ་དང་དེ་ཡིན་སྙམ་དུ་རྩེ་གཅིག་ཏུ་མོས་ཏེ་དེ་དག་རིམ་གྱིས་ཐིམ་པའི་མོས་པ་བྱེད་དགོས་སོ། །

མདོར་བྱས་ལས། དོན་དམ་པ་ཡི་འཁོར་ལོ་2ཡིས། །དེ་བཞིན་ཉིད་ལ་གཞུག་བྱ་བས། གཟུགས་ཕུང་གཏོགས་དང༌། ཞེས་པ་ལ་སོགས་པའི་རྡོ་རྗེ་འཕྲེང་བའི་ལུང་དེ་རྣམས་སྒྲོན་གསལ་གྱི་ལེའུ་བདུན་པར་བར་དོར་འཚང་རྒྱ་བའི་སྐབས་ལ་སྦྱར་ལ། ཞེས་གསུངས་པ་བཤད་རྒྱུད་རྡོར་ཕྲེང་གི་རྗེས་སུ་འབྲངས་ནས་རྩ་རྒྱུད་ཀྱི་དགོངས་པ་བཀྲལ་བ་འདི་ནི་གསང་འདུས་འཕགས་ལུགས་མི་བསྐྱོད་པའི་ལུགས་སོ། །

སྒྲོན་གསལ་གྱི་ལེའུ་བཅུ་གཅིག་པར་ཚེ་འདིར་སྒྱུ་ལུས་འོད་གསལ་དུ་འཇུག་པའི་སྐབས་ལ་སྦྱར་ཞིང༌། ཞེས་པ་ནས། རྫོགས་རིམ་པས་རླུང་གི་རྒྱུ་བ་འཆི་རིམ་བཞིན་དྷཱུ་ཏཱིར་ཐིམ་བར་བྱས་པ་ལས་བསད་པ་ཡིན་ཀྱང་། འདིར་བསད་ཅེས་འབྱུང་བ་ནི་བཀག་པའི་དོན་ནོ། །

འདིར་ནི་འཆི་རིམ་བཞིན་ཐིམ་པར་མོས་ནས། མོས་པ་ཡིད་ལ་བྱེད་པའི་སྒོ་ནས་བསད་ན་དངོས་གྲུབ་རབ་མཆོག་གི་དངོས་གྲུབ་ཐོབ་པར་འགྱུར་རོ། །ཞེས་པ་ནས། རང་གི་ཕུང་སོགས་དང་དབྱེར་མེད་དུ་སྦྱར་བའི་ལྷ་རྣམས་འོད་གསལ་དུ་ཐིམ་པར་བསྒོམ་པ་ཡིན་ལ།

དེ་ཡང་མངལ་སྐྱེས་ཁམས་དྲུག་ལྡན་གྱི་མི་ཞིག་རིམ་གྱིས་འཆི་བ་ན་ཐོག་མར་གཟུགས་ཕུང་ཐིམ་པར་འགྱུར་ལ། ཞེས་གསུངས་ཏེ། གློ་བུར་དུ་རླངས་འཁོར་བརྡབ་སྐྱོན་སོགས་ཀྱིས་ཚེ་ལས་འདས་པ་དག་ལ་ཐིམ་རིམ་ཧ་ཅང་མགྱོགས་པོར་འོང་བར་སྣང་ཞིང་། དེ་བཞིན་དུ་ཟུངས་ཟད་ཀྱི་ནད་པ་དང་ཡུན་རིང་པོར་ནད་ཀྱིས་མནར་ནས་འཆི་འཕོ་མཁན་དག་ལ་ཐིམ་རིམ་རྣམས་གསལ་པོ་འོང་གི་ཡོད་དམ་མེད། སྤྱིར་མི་རྣམས་འཆི་བའི་ཚེ་ཐིམ་པའི་གོ་རིམ་རྣམས་ཏག་ཏག་འོང་གི་ཡོད་པ་འདྲ།

དེ་ཐིམ་པ་ན། ཡན་ལག་ཐམས་ཅད་སྔར་ལས་ཕྲ་རུ་སོང་བ་དང༌། ཞེས་པ་ནས། སའི་ཁམས་ཐིམ་པ་ན་ལུས་ཐམས་ཅད་ཤས་ཆེར་སྐམ་པར་འགྱུར་རོ། །ཞེས་གསུངས་ཏེ། རྟགས་འདི་དག་ལོ་རྒས་ནས་ཡོང་གི་ཡོད་དམ་ཡང་ན་འཆི་ལྟས་ཕོག་པ་ནས་བྱུང་བ་ཡིན་ནམ། རྒས་ནས་ལུས་སྐམ་པ་ལ་ནི་མི་ཟེར་བས་ཕལ་ཆེར་འཆི་ལྟས་བྱུང་བའི་མཚམས་ནས་རྟགས་དེ་དག་འབྱུང་བ་ཡིན་ནམ་སྙམ།

དེ་ནས་མིག་དབང་ཐིམ་པ་ན་མིག་འབྱེད་འཛུམ་མི་ཤེས་སོ། །དེ་དང་དུས་མཉམ་དུ་ཡུལ་གཟུགས་ཐིམ་པ་ན། འདིར་ཡུལ་གཟུགས་ཞེས་པ་ཕྱི་རོལ་གྱི་གཟུགས་མིན་པར་རང་གི་གཟུགས་ཕུང་ལ་གོ་དགོས།

ལུས་ཀྱི་མདངས་ཡལ་བ་དང་ཉམས་སྟོབས་ཟད་པར་འགྱུར་རོ། །ཞེས་པ་ནས། གཞི་དུས་ཀྱི་མཉམ་ཉིད་ཡེ་ཤེས་ནི་སྤྱོད་བསྡུས་ལས་རྐང་མེད་དང་རྐང་གཉིས་པའི་སེམས་ཅན་རྣམས་སེམས་ཙམ་མོ་ཞེས་རྣམ་པ་གཅིག་ཏུ་རྟོགས་པ་ལ་གསུངས་ཤིང༌། འདིར་གཞི་དུས་ཀྱི་ཡེ་ཤེས་ལྔ་ཞེས་པ་མི་གཅིག་པོར་ཡོད་དམ་ཡང་ན་དུད་འགྲོ་ལའང་ཡོད། དུད་འགྲོ་རྣམས་ལ་འདུ་ཤེས་སྐྱེ་བ་ཡོད་མེད་སོགས་དོགས་གནས་འདུག་པས་དཔྱད་དགོས་སོ། །

དེ་ཐིམ་པ་ན་ཡིད་ཤེས་ཀྱིས་ཚོར་བ་གསུམ་དྲན་པར་མི་འགྱུར་རོ། །ཆུའི་ཁམས་ཐིམ་པ་ན་རང་གི་ལུས་ལ་ཁ་ཆུ་དང་རྔུལ་དང་། འདིར་དཔེ་ཁ་ཅིག་ཏུ་རྡུལ་དང་ཞེས་འབྱུང་བ་མ་དག་གོ།

གཅིན་དང་ཁྲག་དང་ཁུ་བ་ལ་སོགས་པ་རྣམས་ཤས་ཆེར་སྐམ་པར་འགྱུར་རོ། །ཞེས་པ་ནས། རང་བཞིན་གྱི་ནི་སྣང་བ་ཉིད། །ཅེས་པ་ནི་རྟོག་པ་རང་བཞིན་བརྒྱད་ཅུ་དང་རྟོག་མེད་ཀུན་ཏུ་སྣང་བ་གསུམ་མོ། །ཞེས་གསུངས་པ་སྣང་མཆེད་ཐོབ་གསུམ་རང་བཞིན་བརྒྱད་ཅུའི་རྟོག་པ་ལ་བལྟོས་ནས་རྟོག་མེད་དུ་བཞག་པ་ཡིན་ཟེར་དགོས་སམ་བརྟག །

རྣམ་ཤེས་ཕུང་པོར་ཞུགས་པ་སྟེ། །རྣམ་ཤེས་ཀྱང་ནི་འོད་གསལ་བར། །ཞེས་པ་ནི། གཞི་དུས་ལ་འཆི་བའི་ཚེ་སྔར་གྱི་དེ་དག་ཐིམ་པའི་འོག་ཏུ་རང་བཞིན་བརྒྱད་ཅུའི་རྟོག་པ་སྣང་བ་ལ་ཐིམ་དེ་སྣང་བ་མཆེད་པ་ལ་ཐིམ་དེ་ཉེར་ཐོབ་ལ་ཐིམ་དེ་ཡང་འོད་གསལ་བར་ཐིམ་ནས་འཆི་བ་འོད་གསལ་ཉམས་སུ་མྱོང་བར་འགྱུར་རོ་ཞེས་པ་སྟེ། ཞེས་གསུངས་ཏེ། རྗེ་རིན་པོ་ཆེའི་རིམ་ལྔ་གསལ་སྒྲོན་དུ། རང་བཞིན་བརྒྱད་ཅུའི་རྟོག་པ་སྐྱེད་བྱེད་གཙོ་བོ་སྣང་བ་གསུམ་པོ་ཡིན་པ་དང་། ཐིམ་པའི་སྐབས་སུ་རང་བཞིན་བརྒྱད་ཅུའི་རྟོག་པ་རྣམས་སྔོན་དུ་ཐིམ་ནས་དེ་ནས་སྣང་བ་ཤར། སྣང་བ་བཞོན་པའི་རླུང་དང་བཅས་པ་ཐིམ་ནས་མཆེད་པ་ཤར། མཆེད་པ་བཞོན་པའི་རླུང་དང་བཅས་པ་ཐིམ་ནས་ཉེར་ཐོབ་ཤར། ཉེར་ཐོབ་བཞོན་པའི་རླུང་དང་བཅས་པ་ཐིམ་ནས་འོད་གསལ་ཤར་བའི་ཚུལ་འདི་དག་རྗེ་རིན་པོ་ཆེའི་དཔྱད་པ་རྫོགས་པའི་སྐབས་སུ་མྱོང་ཐོག་ནས་གསུངས་པ་ལེགས་བཤད་དོ། །རྗེ་རིན་པོ་ཆེའི་གསུང་འབུམ་དུ་དྲིལ་བུ་རིམ་ལྔའི་སྐོར་གྱི་རྫོགས་རིམ་དཔྱིད་ཐིག་གི་ཟིན་བྲིས་རྒྱས་བསྡུས་གཉིས་ལས། དང་པོ་ལས་སྣང་བའི་རང་བཞིན་གྱི་རྟོག་པ་སོ་གསུམ་ཐིམ་ནས་སྣང་བའི་ཡེ་ཤེས་དང་། དེ་ནས་མཆེད་པའི་རང་བཞིན་གྱི་རྟོག་པ་བཞི་བཅུ་ཐིམ་ནས་མཆེད་པའི་ཡེ་ཤེས་དང་། དེ་ནས་ཉེར་ཐོབ་ཀྱི་རང་བཞིན་རྟོག་པ་བདུན་ཐིམ་ནས་ཉེར་ཐོབ་ཀྱི་ཡེ་ཤེས་སྐྱེ་བར་གསུངས་ཡོད། ཕལ་ཆེར་འདི་ཁུངས་སུ་བཅོལ་བ་ཡིན་ནམ། ང་ཚོ་ཡོངས་གྲགས་སུ་རྣལ་འབྱོར་མའི་ཁྲིད་ཡིག་དེའི་ནང་ཐིམ་རིམ་འདི་གསུངས་ཡོད། དེ་ལྟར་རང་བཞིན་བརྒྱད་ཅུའི་ཀུན་རྟོག་སྡེ་ཚན་གསུམ་ཕྱེ་ནས་གསུམ་པོ་དེ་དང་སྣང་བ་གསུམ་སྦྲགས་ནས་ཐིམ་ཚུལ་ཞིག་གསུངས་ཡོད། དཔལ་ས་སྐྱ་པའི་ལམ་འབྲས་སྐབས་སུ་དེ་ག་རང་གསུངས་ཡོད་ལ་ཀློང་ཆེན་རབ་འབྱམས་པས་ཀྱང་དེ་བཞིན་གསུངས་ཡོད། བོད་ཀྱི་མཁས་པ་ཕལ་ཆེ་བས་ཀྱང་དེ་ག་རང་གསུངས་ཡོད། འོན་ཀྱང་། རྗེ་རིན་པོ་ཆེའི་རིམ་ལྔ་གསལ་སྒྲོན་དུ་རང་བཞིན་བརྒྱད་ཅུའི་ཀུན་རྟོག་ཡོངས་རྫོགས་ཐིམ་ཟིན་པའི་རྗེས་སུ་སྣང་མཆེད་ཐོབ་གསུམ་ཤར་བར་གསུངས་པ་རང་ལུགས་འདི་ཡིན། རྣལ་འབྱོར་མའི་ཁྲིད་ཡིག་དང་གོང་གི་དཔྱིད་ཐིག་ཟིན་བྲིས་སུ་གསལ་བ་འདི་གཉིས་ས་ལུགས་ཡིན་པས་འདིའང་ཤེས་དགོས་པ་ཞིག་ཡིན། རྗེ་རིན་པོ་ཆེའི་དཔྱིད་ཐིག་ཟིན་བྲིས་བསྡུས་པར་ཡང་རྩ་དང་རླུང་དང་རླུང་འཕོ་ཚུལ་སོགས་ཤིན་ཏུ་ལེགས་པོ་གསུངས་འདུག །

འོད་གསལ་དེའི་མིང་གི་རྣམ་གྲངས་གཞན་ཡང་མྱ་ངན་ལས་འདས་པ་དང་ཐམས་ཅད་སྟོང་པ་དང་ཆོས་ཀྱི་སྐུ་ཞེས་བྱ་བ་ཡིན་ནོ་ཞེས་པ་ནི། ཞེས་པ་ནས། དེ་ལ་སྟོང་པ་གསུམ་ཐིམ་པ་ནི་ཡིད་དབང་ཐིམ་པ་ཡིན་ལ། ཞེས་གསུངས་ཏེ། དངུལ་ཆུའི་འཇིགས་བྱེད་ཀྱི་ཁྲིད་ཡིག་ཏུ་རླུང་སྣང་བ་ལ་ཐིམ་པར་རྩོམ་པ་དང་། དེ་ནས་རླུང་སྣང་བ་ལ་ཐིམ། སྣང་བ་མཆེད་པ་དང་། མཆེད་པ་ཉེར་ཐོབ། ཉེར་ཐོབ་འོད་གསལ་ལ་ཐིམ་པར་གསུངས་པ་བཞིན་ཁྲིད་ཡིག་གཞན་འགར་ཡང་རླུང་སྣང་བ་ལ་ཐིམ་པར་རྩོམ་ཞེས་འབྱུང་ཡང་རྗེ་རིན་པོ་ཆེའི་གསུང་དུ་དེ་ལྟ་བུ་ཞིག་མི་འདུག་སྙམ། ཡང་རླུང་རྣམ་ཤེས་ལ་ཐིམ། རྣམ་ཤེས་སྣང་བ་ལ་ཐིམ་ཞེས་པ་དང་། རླུང་སྣང་བ་ལ་ཐིམ་ཞེས་ཀྱང་འབྱུང་ངོ་། །ཡང་རླུང་རྣམ་ཤེས་ལ་ཐིམ། རྣམ་ཤེས་ནམ་མཁའ་ལ་ཐིམ་ཞེས་པའི་ནམ་མཁའ་ལ་གསུམ་སྟེ། སྣང་མཆེད་ཐོབ་གསུམ་བཞག་པ་གཞུང་ཁ་ཤས་ན་གསལ་བ་འདི་བློ་ལ་འཆར་བདེ་བ་ལྟ་བུར་འདུག །

དེ་དང་དུས་མཉམ་དུ་ཆོས་ཀྱི་ཁམས་དང་ཆོས་ཀྱི་སྐྱེ་མཆེད་ཐིམ་པ་མ་གསུངས་པ་ཅི་ཞེ་ན། ཞེས་པ་ནས། དེའི་སྐུ་འོད་ཀྱི་གོང་བུར་གྱུར་པའི་འོད་ཐམས་ཅད་མེ་ལོང་ལ་ཕོག་པའི་རླངས3་པ་བཞིན་སྟོད་སྨད་ཐམས་ཅད་ནས་སྙིང་ཁར་འདུས་ཏེ། ཞེས་གསུངས་ཏེ། ངས་རྒྱུན་དུ་ཤོད་བཞིན་པ་ལྟར་ལམ་རིམ་ནས་གསུངས་པའི་དྲོད་སྡུད་ཚུལ་ལ་དགེ་བ་བསགས་ཆེ་བ་དག་ལུས་ཀྱི་སྨད་ནས་དྲོད་སྡུད་པ་དང་། སྡིག་པ་བསགས་ཆེ་བ་དག་ལུས་ཀྱི་སྟོད་ནས་དྲོད་སྡུད་ཚུལ་ཞིག་གསུངས་པ་དེས་རིགས་འགྲེ་བཏང་ན། རྡོ་རྗེ་འཆང་གི་ལུས་སྨད་ནས་དང་སྟོད་ནས་སྡུད་ཚུལ་ཞིག་བསམ་བློ་གཏོང་གིན་ཡོད། རྡོ་རྗེ་འཆང་དམྱལ་བར་འགྲོ་དོགས་གང་ཡང་མེད་པས། དམིགས་པའི་སྐབས་རྡོ་རྗེ་འཆང་གི་དྲོད་སྟོད་ནས་མར་སྡུད་པ་དང་དེ་ནས་སྨད་ནས་ཡར་སྡུད་པར་བསམ་དགོས། བཞད་མོ་བཞད། ངས་ནི་དེ་ལྟར་བསམ་བློ་གཏོང་བཞིན་ཡོད།

རང་ཉིད་བདེ་སྟོང་དབྱེར་མེད་པའི་ཡེ་ཤེས་ཀྱི་ངང་དུ་ཐིམ་སོང་བའི་མོས་པ་བྱས་ནས་དྲན་པ་མ་ཉམས་ཀྱི་བར་དུ་ཡེ་ཤེས་དེ་དྲན་པར་བྱས་ན་ནི་འཆི་འཕོ་བའི་མན་ངག་མཆོག་སྟེ། ད་ལྟ་བོད་ལ་ཡོངས་སུ་གྲགས་པའི་འཕོ་བའི་མན་ངག་འཇིགས་རུང་དུ་བརྩི་བ། གསེར་འབའ་ཞིག་གི་འབུལ་བས་མཉེས་པར་བྱ་དགོས་པ། མིང་ཆེ་ཆེ་སྐད་དུ་འདོགས་པ་ཕལ་ཆེ་བས་སྒྲིན་པར་ནུས་པ་མ་ཡིན་ནོ། །ཞེས་གསུངས་ཏེ། སེམས་རྩེ་གཅིག་ཏུ་ལུས་ཀྱི་གནས་རྣམས་སུ་ལྷ་དེ་དང་དེ་དག་གི་རྣམ་པ་གསལ་བཏབ་ནས། དེ་ནས་གཟུགས་ཕུང་དང་མིག་དབང་སོགས་ཐིམ་པའི་རྟགས་གོང་དུ་བཤད་པ་དེ་དག་འོང་བར་རྩོམ་པ་ན་འདི་ཐིམ་པའི་རྟགས་ཡིན་པར་འདུག་གོ་སྙམ་དུ་ངོ་ཤེས་པར་བྱ། གསང་འདུས་ཡིག་ཆུང་ཉེར་གཅིག་ཏུ་གསལ་བ་ལྟར་དྲན་པ་ཁྱད་པར་གསུམ་ལྡན་དུ་བསམ་དགོས་ཏེ། སྣང་བའི་ཚེ་འདི་སྣང་བ་ཡིན་པ་དང་། དེའི་སྔོན་དུ་ས་ཆུ་ལ་ཐིམ་པ་སོགས་སོང་ཟིན་པ་དང་། སྣང་བ་འདི་འགགས་ནས་སྣང་བ་མཆེད་པ་འཆར་སྙམ་དུ་བསམ་དགོས་ཏེ། དཔེར་ན། ཆུ་མེ་ལ་ཐིམ་པའི་སྐབས། ས་ཁམས་ཉམས་ནས་ས་ཆུ་ལ་ཐིམ་པ་སོང་ཟིན། ད་ལྟ་ཆུ་མེ་ལ་ཐིམ་བཞིན་པའི་སྐབས་ཡིན། འདིའི་རྗེས་སུ་མེ་རླུང་ལ་ཐིམ་པ་འོང་སྙམ་པ་དང་། ཡང་སྣང་མཆེད་ཐོབ་གསུམ་ལྟ་བུར་མཚོན་ན། སྔར་རང་བཞིན་བརྒྱད་ཅུའི་ཀུན་རྟོག་རྣམས་འགགས་ཟིན། ད་ལྟ་སྣང་བ་རང་དུས་ཡིན། འདིའི་རྗེས་སུ་མཆེད་པ་འོང་བ་ཡིན་སྙམ་དུ་སྔར་གང་འགགས་ཟིན་པ་དང་། ད་ལྟ་གང་འཆར་བཞིན་པ་ཡིན་ནམ། དེའི་མཇུག་ཐོགས་དེ་མ་ཐག་གང་འོང་བ་བཅས་དྲན་པ་ཁྱད་པར་གསུམ་ལྡན་དུ་བསྐྱེད་དགོས་པར་གསུངས། རྣལ་འབྱོར་པ་སྟོང་པ་ཉིད་ཀྱི་ལྟ་བ་ལ་གོ་བ་ལེགས་པོ་ཡོད་པ་དང་རྫོགས་རིམ་གྱི་རྟོགས་པ་མཐོན་པོའི་སྐབས་དེ་ཙམ་དཀའ་ན་ཡང་། གཞན་དུ་དྲན་པ་ཁྱད་པར་གསུམ་ལྡན་དེ་བསྐྱེད་ནས་ཀྱང་སྟོང་པ་ཉིད་ཀྱི་ལྟ་བ་དྲན་དགོས་ན་དཀའ་ཙམ་ཡོད། དང་པོ་བློ་རགས་པའི་སྐབས་སྟོང་པ་ཉིད་ཀྱི་ལྟ་བ་ལ་ལེགས་པར་དཔྱད་དེ་ང་མི་འདུག་སྙམ་པའི་བློ་དེ་གང་ཐུབ་ཐུབ་ཀྱིས་བསྐྱེད། བློ་དེའི་རྩི་མ་ཡལ་བའི་ངང་ནས་ཐིམ་རིམ་དེ་དག་བསྒོམ་དགོས་པ་ལས། སྟོང་ཉིད་སྒོམ་བཞིན་པའི་མུར་དྲན་པ་ཁྱད་པར་གསུམ་ལྡན་བསམ་རྒྱུ་དཀའ་སྙམ། དེ་ཡང་ཚོད་དཔག་ལྟ་བུར་བྱས་ན། རྗེ་རིན་པོ་ཆེའི་རིམ་ལྔ་གདན་རྫོགས་སུ་རེ་ཞིག་སྟོང་ཉིད་མི་སྒོམ་པར་ཞེས་གསུངས་པ་ནི། རེ་ཞིག་སྟོང་ཉིད་མི་སྒོམ་པར་བདེ་ཆེན་སྒོམ་པར་གསུངས་པ་ཡིན། དེ་ཡང་སྐབས་འདིར་བདེ་ཆེན་སྒོམ་པ་ཉིད་སྟོང་ཉིད་སྒོམ་པ་ཡིན་ལ། བདེ་ཆེན་ནི་སྒྲུབ་བྱེད་ཡིན་གྱི་བསྒྲུབ་བྱ་མ་ཡིན་མོད་བདེ་ཆེན་ཉིད་སྒོས་སུ་རྩལ་དུ་བཏོན་ནས་མ་སྦྱངས་ན་རང་གི་ངང་གིས་མི་འོང་བས་རེ་ཞིག་སྟོང་ཉིད་མི་སྒོམ་པར་བདེ་ཆེན་རྩལ་འདོན་བྱས་ནས་སྒོམ་དགོས་པར་གསུངས་ཡོད། དེ་ལྟ་ན་སྔོན་དུ་ཐིམ་རིམ་བརྒྱད་བློ་ལ་ངེས་པའི་དོན་དུ་དྲན་པ་ཁྱད་པར་གསུམ་ལྡན་ལ་གོམས་པར་བྱ་དགོས་ཤིང་། དེ་ཡང་མཁྱེན་གསུམ་བསྡུས་སྒོམ་སྐབས་དང་པོ་རིམ་གྱིས་སྒོམ་པ་དང་། དེ་བྱང་བ་ན་རྣམ་པ་མཐའ་དག་དམིགས་འོག་གཅིག་ཏུ་ཧྲིལ་གྱིས་དྲིལ་ནས་སྒོམ་པར་གསུངས་པ་དེ་བཞིན་དུ། འདིར་ཡང་དང་པོ་གོ་རིམ་ཇི་ལྟར་འོང་བ་དེ་བཞིན་དུ་དྲན་པ་ཁྱད་པར་གསུམ་ལྡན་གྱི་སྒོ་ནས་བསྒོམས། དེ་ལྟར་བསྒོམས་པའི་འབྲས་བུ་ལ་ས་ཆུ་ལ་ཐིམ་པའི་དམིགས་པ་འགོ་བཙུགས་པ་ཙམ་གྱིས་གཅིག་འཕྲོར་གཅིག་གོ་རིམ་མཐར་ཆགས་སུ་ངང་གིས་འོང་ཐུབ་པར་གོམས་ཆེད་དུ་དྲན་པ་ཁྱད་པར་གསུམ་ལྡན་ལ་ཡང་དང་ཡང་དུ་འདྲིས་པར་བྱེད་དགོས། དངོས་གཞི་ཐིམ་རིམ་དེ་དག་གི་སྐབས་རྣམས་སུ་བྱང་ཆུབ་ཀྱི་སེམས་དང་སྟོང་པ་ཉིད་ཀྱི་ལྟ་བ་ཁོ་ན་བསམ་དགོས་པ་ལས། དྲན་པ་ཁྱད་པར་གསུམ་ལྡན་ཁོ་ན་བསམ་པ་ནི་བོད་ཀྱི་གཏམ་དཔེར། ཕ་རིའི་ལྕི་བ་དང་། ཚུ་རིའི་སླེལ་པོ་གཉིས་ཀ་མེད་པར་ཆགས་ཉེན་ཏན་ཏན་ཡོད། དེས་ན། དངོས་གཞི་ཐིམ་རིམ་རྣམས་སུ་བྱང་ཆུབ་ཀྱི་སེམས་བསྒོམས་ན་དེ་ག་རང་ལ་འབད་བརྩོན་བྱེད་དགོས་ལ། སྟོང་པ་ཉིད་བསྒོམས་ན་ཡང་དེ་ག་རང་ལ་འབད་བརྩོན་བྱས་ཏེ། དེའི་ངང་དུ་ཤེས་པ་མི་གསལ་དུ་མི་གསལ་དུ་ཕྱིན་ནས་མཐར་འཆི་བ་འོད་གསལ་ཉམས་སུ་མྱོང་བ་ལས་ཐབས་གཞན་མེད། དྲན་པ་ཁྱད་པར་གསུམ་ལྡན་སྐྱོང་ཚུལ་སྐབས་ཁྱད་པར་དེ་ལྟ་བུ་ཞིག་འབྱེད་དགོས་ཀྱི་འདུག །དེ་ནས་དངུལ་ཆུའི་བསྐྱེད་རིམ་དང་ཡོངས་གྲགས་ཀྱི་གསུང་རྒྱུན་ལ་འཆི་བ་ཆོས་སྐུའི་ལམ་འཁྱེར་སྐབས་སྣང་བ་སྟོང་སང་། ངེས་ངོར་རང་བཞིན་མེད་པ། མྱོང་ཡུལ་བདེ་བ། ཆོས་སྐུའི་ང་རྒྱལ་ཏེ་ཁྱད་ཆོས་བཞི་གསུངས་ཡོད། འདི་དག་ལ་ལེགས་པར་བརྟགས་ཤིང་དཔྱད་དེ་བསམ་བློ་གཏོང་དགོས་པ་དང་ཞིབ་ཆ་འབྱེད་དགོས་པ་ཞིག་ཀྱང་ཡིན། སྣང་བ་སྟོང་སང་ཞེས་པ་ཐིམ་རིམ་དེ་དག་བསམ་པ་ན་སྣང་བ་བསྡུས་པ་ལ་ཟེར་ཞིང་དེ་ཡང་ཅང་མེད་ཀྱི་སྟོང་སང་མིན་པར་རང་བཞིན་མེད་པའི་ཚུལ་བསམ་དགོས། ཡུལ་ཅན་ཤིན་ཏུ་ཕྲ་བ་རྣམས་བསྐྱེད་པའི་དོན་དུ་ཐིམ་རིམ་གྱི་དམིགས་པ་དེ་དག་གསུངས་པ་ཡིན། ཡུལ་སྟོང་པ་ཉིད་ནི་སྤྲོས་པ་མཐའ་དག་ཉེ་བར་ཞི་བའི་སྤྲོས་བྲལ་ཏེ། མཐའ་བརྒྱད་ཀྱི་སྤྲོས་པ་དང་བྲལ་བའི་རྟེན་འབྱུང་གི་དེ་ཁོ་ན་ཉིད་ཀྱང་བསམ་དགོས་མོད། དེ་གཅིག་པུས་མི་ཆོག་པར་ཡུལ་ཅན་གྱི་ངོས་ནས་ས་ཆུ་ལ་ཐིམ་པ་ནས་ཐིམ་རིམ་དེ་དག་རིམ་གྱིས་བསམ་པ་ན། ཡུལ་ཅན་གྱི་སྤྲོས་པ་དེ་དག་ཀྱང་ཇེ་ཉུང་དུ་ཕྱིན་ཏེ་འགགས་པ་ཞིག་འོང་བ་ལ་སྣང་བ་སྟོང་སང་ཞེས་པ་དེ་ཡིན། འོད་གསལ་འཆར་བའི་སྐབས་མཁས་གྲུབ་ནོར་བཟང་རྒྱ་མཚོའི་དུས་འཁོར་སྤྱི་དོན་དུ། གཉུག་མའི་འོད་གསལ་གྱི་ཁྱད་པར་བཤད་པ་ན་སྟོང་ཉིད་མངོན་སུམ་དུ་རྟོགས་པ་ལྟ་བུའི་ཡུལ་སྣང་ཅན་ཞེས་གསུངས་ཡོད། དེས་ན། གཉུག་མའི་འོད་གསལ་སྐབས་སྤྲོས་པ་མཐའ་དག་ཉེ་བར་ཞི་བ་ལྟ་བུ་འོང་གི་ཡོད་ཚོད་འདུག །ཡུལ་སྟོང་པ་ཉིད་ལ་གཉིས་སྣང་ནུབ་པའི་དབང་གིས་སྤྲོས་པ་ཉེ་བར་ཞི་བ་མ་ཡིན་མོད། ཡུལ་ཅན་རགས་པ་སྟེ་སྣང་མཆེད་ཐོབ་གསུམ་ཚུན་ཆད་ཀྱི་རླུང་སེམས་ཕྲ་རགས་ཐམས་ཅད་རིམ་གྱིས་ཐིམ་པ་ལས་སྤྲོས་པ་ཉེ་བར་ཞི་བ་ལྟ་བུ་འོང་བས། སྟོང་ཉིད་མངོན་སུམ་དུ་རྟོགས་པ་ལྟ་བུའི་ཡུལ་སྣང་ཞིག་ཐ་མལ་པ་ལ་ཡོང་གི་ཡོད་འདུག །སྣང་བ་སྟོང་སང་གི་སྐབས་སྟོང་ཉིད་ལ་གོ་བ་གང་འཚམ་ཡོད་མཁན་ཞིག་ཡིན་ན་དང་པོ་ནས་སྟོང་ཉིད་ཀྱི་ལྟ་བ་དྲན་པར་བྱས་ཏེ་དགག་བྱ་བཀག་ཙམ་གྱི་སྟོང་སང་དེ་ག་འཛིན་སྟངས་ཀྱི་ཡུལ་དུ་བྱས་ནས་བསྒོམས་ན། ཕུང་ཁམས་སྐྱེ་མཆེད་དེ་དག་ཐིམ་པ་ན་ཡུལ་ཅན་རྣམས་ཇེ་ཕྲ་ཇེ་ཕྲར་གྱུར་ཏེ་སྣང་བ་དག་རང་བཞིན་གྱིས་འགགས་ཤིང་། དེའི་ཚེ་བློ་དེའི་འཛིན་སྟངས་སྟོང་ཉིད་ལ་ཞུགས་ནས་སྟོང་ཉིད་ངེས་པའི་བློར་གྱུར་པ་ཡིན་པས་སྣང་བ་སྟོང་སང་དང་ངེས་ངོར་རང་བཞིན་མེད་པ་ཞེས་པ་དེ་ག་རང་ཡིན། མྱོང་ཡུལ་བདེ་བ་ཆེན་པོ་ཞེས་པ་ནི། ཡུལ་ཅན་བདེ་བ་ཆེན་པོའི་ཡེ་ཤེས་ཡིན་པས་དེ་ལྟར་གསུངས་པ་ཡིན། འོན་ཀྱང་། སྐབས་དེ་ཉིད་དུ་བདེ་བའི་ཉམས་བཏོན་ན་སྟོང་ཉིད་ཀྱི་འཛིན་སྟངས་ཞིག་འགྲོ་བས་བདེ་བའི་ཉམས་སྔར་ནས་བཏོན་དགོས་པ་ལས་བྱེད་ཐབས་མེད། དེ་ནས་ཆོས་སྐུའི་ང་རྒྱལ་འཇོག་ཅེས་པ་དེའི་གནས་སྐབས་ལ་ཆོས་སྐུའི་ང་རྒྱལ་འཇོག་པའི་དོན་གཏན་ནས་མ་ཡིན་ཏེ། ངེས་པ་སྟོང་ཉིད་ལ་དྲངས་པའི་སྐབས་ཆོས་སྐུའོ་སྙམ་དུ་ང་རྒྱལ་ཇི་ལྟར་འཇོག་དགོས་སམ། འདི་ཆོས་སྐུའོ་སྙམ་དུ་ང་རྒྱལ་འཇོག་པ་ནི་ཀུན་རྫོབ་རྣམ་ཅན་ཡིན་པས་དེ་ལྟ་བུའི་ང་རྒྱལ་ནི་མཉམ་པར་བཞག་པའི་བཞག་དུས་ན་དོན་གྱིས་ཚང་ཡོད། དེས་ན། ཨཱཏྨ་ཀ་ཞེས་པ་དེ་ལྟར་དོན་གྱིས་ཚང་ཡོད་ཀྱང་མཉམ་པར་བཞག་པའི་བཞག་ངོ་ན་མེད་ཅེས་པ་ཤིན་ཏུ་ལེགས། དེ་ལྟར་ཁྱད་ཆོས་བཞི་གསུངས་པའང་རང་ཅག་ལྟ་བུས་ཐོག་མར་བློ་སྦྱོང་བའི་སྐབས་སུ་གསུངས་པ་མ་གཏོགས་དངོས་གཞི་ཐིམ་རིམ་གྱི་སྐབས་སུ་ཁྱད་ཆོས་བཞི་ལྡན་ཡོང་བ་ཧ་ཅང་དཀའ་བས་ལེགས་པར་བརྟགས་ཏེ་ཞིབ་ཆ་འབྱེད་དགོས་པ་གལ་ཆེ། དེས་ན། སྐབས་འདིར། དེ་དག་འོང་བར་རྩོམ་པ་ནས་འདི་ཐིམ་པའི་རྟགས་ཡིན་པར་འདུག་གོ་སྙམ་དུ་ངོ་ཤེས་པར་བྱས་ཏེ། ཞེས་གསུངས་པ་ཐོག་མར་དཔེ་ཆར་བལྟས་ནས་ངོ་འཕྲོད་པ་དང་བློ་གོམས་སུ་བཅུག །ངོ་ཐོག་འགག་ལ་ཐུག་པའི་སྐབས་བྱང་ཆུབ་ཀྱི་སེམས་དང་སྟོང་ཉིད་ཀྱི་ལྟ་བའི་ཐོག་ནས་བསམ་དགོས་པ་ལས་བསམ་བློ་གཞན་བཏང་ན་ཕྱེ་མ་ལེབ་སྡོམ་ཐག་ཏུ་ཚུད་པ་བཞིན་དུ་འགྱུར་བས་ཁག་པོ་ཡིན།

དེ་ཡང་ལྷག་མོས་འོད་གསལ་དུ་སྡུད་པའི་སྐབས་སུ། ཞེས་པ་ནས། དེ་ནས་ས་སྙིང་ཡབ་ཡུམ་འོད་གསལ་དུ་ཐིམ་སོང་ངོ་སྙམ་པ་ཙམ་མ་ཡིན་པར་ས་སྙིང་ཡབ་ཡུམ་གྱི་རྣམ་པར་ཤར་བའི་རང་གི་མིག་དབང་དང་རང་གི་གཟུགས་ཀྱི་ཁམས་དེ་གཉིས་བདེ་སྟོང་དབྱེར་མེད་ཀྱི་ཆོས་ཀྱི་སྐུར་ཞུགས་སོ་སྙམ་དུ་དམིགས་ཕྱེད་པར་བསྒོམ་དགོས་ཏེ། དེ་བཞིན་དུ་གཞན་རྣམས་ལའང་ཤེས་པར་བྱ་ཞིང༌། ཞེས་གསུངས་ཏེ། བདེ་སྟོང་དབྱེར་མེད་ཀྱི་ཆོས་ཀྱི་སྐུར་ཞུགས་སོ་སྙམ་དུ་ཞེས་པའི་བདེ་སྟོང་དབྱེར་མེད་ཅེས་པ་ཚིག་ཙམ་དུ་མ་སོང་བ་དགོས་པ་ལས་གཞན་དུ་ན་སྒྲ་སྤྱིའི་བཟླས་པ་ལྟ་བུར་འགྲོ་ཉེན་ཡོད། དེས་ན། དོན་དུ་བློ་དེ་ཉིད་སྟོང་ཉིད་རང་དུ་ཞུགས་དགོས་པས་འདི་སྐོར་གསལ་པོར་མ་ཤེས་ན་འཁྲུལ་ཉེན་ཆེ།

འདི་ལྟར་གོམས་པས་རྫོགས་རིམ་གྱི་སྐབས་སུ། ཞེས་པ་ནས། འདིར་ལྷག་མོས་འོད་གསལ་དུ་བཅུག་པའི་བསྐྱེད་རིམ་པའི་དོན་དམ་པའི་ཆོས་སྐུ་ནི་ལོངས་སྐུ་དང་པོའི་མགོན་པོ་ནས་དཀྱིལ་འཁོར་རྒྱལ་མཆོག་གི་བར་གྱི་ལྷ་ཐམས་ཅད་ཀྱི་འབྱུང་གནས་སོ། །ལྷག་མོས་བཤད་ཟིན་ཏོ། །ཞེས་གསུངས་ཏེ། དེ་ལྟར་འཆི་བ་ཆོས་སྐུའི་ལམ་འཁྱེར་ཞེས་པ་རགས་པ་ཉེར་ལྔའི་ཐིམ་རིམ་དང་སྦྱར་ནས་གསུངས་པ་འདི་ནི་ཁྱད་དུ་འཕགས་པ་ཞིག་འདུག་གོ། །

2 མདོར་བྱས་དཔེ་བསྡུར་མར། རྡོ་རྗེ་ཡིས། །ཞེས་གསལ།

3 མཁས་གྲུབ་དགེ་ལེགས་དཔལ་བཟང་། བཀྲས་ལྷུན་ཤིང་དཔར། ཆ་པ། ཤོག་གྲངས་༧༩ན་༧། བརླངས་པ་ཞེས་གསལ།

བར་དོ་ལོངས་སྐུར་འཁྱེར་བའི་རྣལ་འབྱོར་དང་པོའི་མགོན་པོ་བསྐྱེད་པ།

མདོར་བྱས།

འོད་གསལ་བར་ནི་རབ་ཞུགས་ནས། །ལྡང་བ་ཡང་ནི་བསྟན་པར་བྱ། །ཞེས་པ་ནས། དེ་ནས་ཡིག་གསུམ་ལས་བྱུང་བ། །ཀུན་ད་ཟླ་བ་དཀར་དང་མཚུངས། །ཞེས་པས་བར་དོ་ལོངས་སྐུའི་ལམ་འཁྱེར་གསུངས།

མདོ་བསྲེ།

ལེའུ་བརྒྱད་པ་ལས། ནམ་མཁའི་དབྱིངས་ཀྱི་དབུས་གནས་པར། །ཞེས་པ་ནས། ཟླ་བའི་དཀྱིལ་འཁོར་གྱི་སྟེང་དུ་ཡི་གེ་གསུམ་བཀོད་ལ་རྡོ་རྗེ་ང་རྒྱལ་དེ་ལས་བྱུང་བ། རྡོ་རྗེ་འཆང་ཆེན་པོར་བདག་ཉིད་ཇི་ལྟ་བ་བཞིན་བསྒོམ་པ་ནི་རྗེས་སུ་རྣལ་འབྱོར་རོ། །

རྣལ་འབྱོར་དག་རིམ།

དེ་ནས་གདན་དབུས་མའི་སྟེང་དུ། ཧཱུཾ་ལས་ཉི་མའི་དཀྱིལ་འཁོར། ཞེས་པ་ནས། འདི་ནི་འཆི་བའི་འོད་གསལ་ལས་ཡིད་ཀྱི་ལུས་ཅན་གྱི་བར་དོ་གྲུབ་པ་དང་རྗེས་སུ་མཐུན་པར་བསྒོམས་པས། བར་དོ་ལོངས་སྐུར་འཁྱེར་བའི་རྣལ་འབྱོར་རོ། །ཞེས་པའི་འབྲུ་གསུམ་སྟེང་ནས་སྟེང་དུ་བརྩེགས་པར་བསམ་དགོས་པ་དང་། ཕྱོགས་བཅུ་ནས་རིགས་ལྔ་འཁོར་དང་བཅས་པ་དཔག་ཏུ་མེད་པ་སྤྱན་དྲངས་ཏེ་འབྲུ་གསུམ་ལ་ཐིམ། འབྲུ་གསུམ་གྱི་ཨོཾ་ཨཱཿགཉིས་ཧཱུཾ་ལ་ཐིམ། དེ་ལ་ཐིམ་སྟེ། ཞེས་པ་ཡིག་འབྲུ་གསུམ་ལ་ཐིམ་པ་དང་། ཡོངས་སུ་གྱུར་པ་ལས་ཞེས་པ་དབུས་ཀྱི་ཧཱུཾ་ཡིག་གཅིག་པོ་དེ་ཡོངས་སུ་གྱུར་པ་ལས་རྡོ་རྗེ་དཀར་པོ་རྩེ་གཅིག་པའི་རྣམ་པ་ཅན་དུ་གྱུར་པར་བསམ།

བསྐྱེད་རིམ་དངོས་གྲུབ་རྒྱ་མཚོ།

གཉིས་པ་བར་དོ་ལོངས་སྐུར་འཁྱེར་བའི་རྣལ་འབྱོར་དང་པོའི་མགོན་པོ་བསྐྱེད་པ་ལ། སྦྱང་གཞི་བར་དོའི་རྣམ་གཞག་དང་། དེ་དང་མཐུན་པར་དང་པོའི་མགོན་པོ་བསྐྱེད་པའི་ཚུལ་བཤད་པའོ། །
དང་པོ་ལ། བར་དོའི་མཚན་ཉིད་དང་གནས་པའི་དུས། འཛམ་བུ་གླིང་དུ་འཚང་རྒྱ་བའི་ཚུལ་སྟོན་པའི་བར་དོ་ཁྱད་པར་དུ་བཤད་པ། བར་དོར་སྐྱེ་བ་དང་བར་དོ་ཤི་ནས་ཉིང་མཚམས་སྦྱོར་བའི་སེམས་གསུམ་བཤད་པའོ། །

དང་པོ་ནི། ཅིའི་ཕྱིར་བར་སྲིད་ཅེས་བྱ་ཞེ་ན། ཚེ་སྔ་མའི་འཆི་སྲིད་དང་ཚེ་ཕྱི་མའི་སྐྱེ་སྲིད་གཉིས་ཀྱི་བར་དུ་བྱུང་བའི་སྲིད་པ་ཡིན་པའི་ཕྱིར་བར་སྲིད་ཅེས་བྱའོ། །ཞེས་པ་ནས། དེ་ཡང་བདག་གི་སྔོན་གྱི་ལུས་དེ་དང་དེ་ནི་འདི་དང་འདི་ཡིན་ནོ་ཞེས་རབ་ཏུ་ཤེས་ཀྱང་རྣམ་ཤེས་མི་གནས་པས་སྔོན་གྱི་ལུས་ལ་འདོད་པ་མི་འབྱུང་གི་ཡུལ་ལ་འདོད་པ་འབྱུང་བར་སའི་དངོས་གཞི་ལས་གསུངས་སོ། །

གཉིས་པ་འཛམ་བུ་གླིང་དུ་འཚང་རྒྱ་བའི་ཚུལ་སྟོན་པའི་བར་དོ་ཁྱད་པར་དུ་བཤད་པ་ནི། རྣམ་གཞག་རིམ་པ་ལས། ཇི་ལྟར་སྐྱེ་བ་གཅིག་གིས་ཐོགས་པའི་བྱང་ཆུབ་སེམས་དཔའ་མཚན་ཐམས་ཅད་དང་། ཞེས་པ་ནས། གལ་ཏེ་འདྲེན་ནའང་ཡུམ་གྱི་རྨི་ལམ་དང་མཐུན་པར་ཚིགས་བཅད་བྱས་པའོ། །ཞེས་དྲང་བར་བྱ་བར་གསུངས་སོ། །

གསུམ་པ་བར་དོར་སྐྱེ་བ་དང་བར་དོ་ཤི་ནས་ཉིང་མཚམས་སྦྱོར་བའི་སེམས་གསུམ་བཤད་པ་ལ། རང་གི་ལུགས་བཞག་པ་དང་། གཞན་གྱི་འདོད་པ་དགག་པའོ། །

དང་པོ་ནི། མངལ་སྐྱེས་ཁམས་དྲུག་ལྡན་གྱི་མི་ཞིག་རིམ་གྱིས་འཆི་བ་ན། འབྱུང་བ་སོགས་ཐིམ་པའི་རིམ་པ་ནི། ཞེས་པ་ནས། དེ་ལ་ས་ཆུ་ཐིམ་པའི་ཚེ་སྨིག་སྒྱུ་ལྟར་སྣང་བ་དང༌། ཞེས་པའི་གོང་གི་རྟགས་རྣམས་ཕྱིའི་རྟགས་དང་། རྟགས་འདི་རྣམས་ནང་གི་རྟགས་ཡིན།

ཆུ་མེ་ལ་ཐིམ་པའི་ཚེ་དུ་བ་ལྟར་སྣང་བ་དང༌། ཞེས་པ་ནས། རླུང་ལ་ཕྲ་རགས་མང་དུ་ཡོད་པའི་ནང་ནས་རང་བཞིན་བརྒྱད་ཅུའི་རྟོག་པའི་བཞོན་པར་གྱུར་པའི་རླུང་སྣང་བ་ལ་ཐིམ་པར་རྩོམ་པ་ན་མར་མེ་འབར་བ་ལྟ་བུའི་ཉམས་འཆར་བ། འདིར་རླུང་སྣང་བ་ལ་ཐིམ་པར་རྩོམ་པ་ན་ཞེས་དང་། མར་མེ་འབར་བ་ལྟ་བུའི་ཞེས་གསུངས། ཡང་མར་མེ་ཏ་ལ་ལ་འབར་བ་ལྟ་བུ་ཞེས་ཀྱང་འབྱུང་ལ། ཨ་ཁུ་ཤེས་རབ་རྒྱ་མཚོའི་གསང་འདུས་ཁྲིད་ཡིག་ཏུ། མར་མེ་སྟེང་འབར་ཞེས་པ་མུན་ཁྲོད་དུ་དོང་ཞབས་སུ་སྒྲོན་མེ་སྦར་ཏེ། ཁ་ནས་ཕར་བལྟས་ན་དམར་ལྷང་ངེར་ཡོད་པ་ལྟ་བུའི་སྣང་བ་འཆར་བ་ལ་གསུངས། གོང་དུ་མཁའ་སྣང་མེ་འཁྱེར་ཞེས་པ་མེ་སྟག་ཐོར་བ་ལྟ་བུར་ཡོད་པ་དང་། མར་མེ་ཏ་ལ་ལ་འབར་བ་ཞེས་པ་མེ་སྟག་ཐོར་བ་དེ་ཕྲ་རུ་ཕྱིན་ནས་དམར་ལྷང་ངེར་ཡོད་པ་ཞིག་ཏུ་བསམས་ན་བློ་ལ་འཆར་བདེ་བ་འདུག །

སྣང་བའི་སེམས་རང་དུས་ན་གཉིས་སྣང་རགས་པ་གཞན་མེད་པར། སྟོན་གྱི་ནམ་མཁའ་གཡའ་དག་པ་ལ་ཟླ་འོད་ཀྱིས་ཁྱབ་པ་ལྟ་བུ་དང༌། ཞེས་པ་ནས། འབྱུང་བ་བཞི་པོ་དེ་ལས་ཕུང་པོ་ལ་སོགས་པ་རྣམས་འཕེལ་ཏེ་མངལ་དུ་རྫོགས་པར་འགྱུར་བ་ཡིན་ནོ། །

གཉིས་པ་གཞན་གྱི་འདོད་པ་དགག་པ་ནི། བླ་མ་ཁ་ཅིག་ན་རེ། མན་སྙེ་ལས། ཐམས་ཅད་སྟོང་པ་ཤི་བའི་འོད་གསལ་དེ་ཉིད་ལས་བྱུང་བའི་སྣང་བ་ཉེར་ཐོབ་ཀྱི་ཚེ་བར་སྲིད་གྲུབ་ལ། ཞེས་པ་ནས། སྔོན་དུ་སེམས་གསུམ་འགྲོ་དགོས་པར་སྟོན་པ་མིན་པས་ལུང་དེ་འདྲེན་པ་ནི་འབྲེལ་མེད་དོ། །

གཉིས་པ་དེ་དང་མཐུན་པར་དང་པོའི་མགོན་པོ་བསྐྱེད་པའི་ཚུལ་བཤད་པ་ལ། གཞན་གྱིས་བརྟགས་པའི་ཕྱོགས་དགག་པ་དང་། རང་གི་གནས་པའི་ཕྱོགས་བཞག་པའོ། །

དང་པོ་ནི་རྣམ་གཞག་རིམ་པར་བར་དོའི་མཚན་ཉིད་གསུངས་ཟིན་པའི་དེ་མ་ཐག་ཏུ། ཞེས་པ་ནས། རང་བཞིན་གྱི་རིགས་ཡོད་པ་དང་བདེ་བར་གཤེགས་པའི་སྙིང་པོ་ཡོད་པས། ཞེས་གསུངས་ཏེ། རང་བཞིན་གྱི་རིགས་དང་བདེ་བར་གཤེགས་པའི་སྙིང་པོ་སོ་སོར་གསུངས་པས་རང་བཞིན་གྱི་རིགས་ཞེས་པ་ཆོས་ཉིད་འདུས་མ་བྱས་ལ་སྦྱར། བདེ་བར་གཤེགས་པའི་སྙིང་པོ་ཞེས་པ་འདུས་བྱས་ལ་སྦྱར་དགོས་པ་ཡིན་ནམ།

ས་བོན་དང་ཕྱག་མཚན་གྱི་དབྱིབས་རང་ཆས་སུ་ཡོད་པར་འགྲུབ་ན་སེམས་ཅན་ཐམས་ཅད་ལ་དུས་ཐམས་ཅད་དུ་ས་བོན་དང་ཕྱག་མཚན་གྱི་དབྱིབས་རང་ཆས་སུ་ཡོད་པར་ཐལ་བའི་ཕྱིར་དང༌། ཞེས་པ་ནས། མཁས་པ་དག་གི་ཡིད་མགུ་བར་བྱེད་པ་མ་ཡིན་ནོ། །

གཉིས་པ་རང་གི་ལུགས་གནས་པའི་ཕྱོགས་བཞག་པ་ནི། དེ་ལ་རེ་ཞིག་སྦྱང་གཞི་དང་ཆོས་མཐུན་སྦྱོར་བའི་ཚུལ་ནི་འདི་ཡིན་ཏེ། ཞེས་པ་ནས། དེ་ནས་རྡོ་རྗེ་ཡིག་འབྲུ་གསུམ་གྱིས་མཚན་པ་ཡོངས་སུ་གྱུར་པ་ལས་རང་ཉིད་དང་པོའི་མགོན་པོར་བསྐྱེད་པ་ནི་སྐུ་རྫོགས་པ་ལས་བྱང་ཆུབ་པ་སྟེ། མདོར་བྱས་ལས། དང་པོའི་མགོན་པོ་བསམས་ནས་ཀྱང༌། །ཞེས་པ་ནས། དང་པོའི་མགོན་པོ་སྐུ་མདོག་དཀར་པོར་ཡབ་སྲས་ཀྱིས་དངོས་སུ་བཤད་ལ། ཞེས་གསུངས་ཏེ། ཤིན་ཏུ་ཕྲ་བའི་སྲོག་འཛིན་གྱི་རླུང་གི་རང་དབང་གི་ཁ་དོག་དཀར་པོ་ཡིན་པས་སྲོག་འཛིན་ཤིན་ཏུ་ཕྲ་བས་ཉེར་ལེན་བྱས་ནས་བསྐྱེད་པའི་ལུས་ཀྱང་སྐུ་མདོག་དཀར་པོར་གསུངས་པ་ཡིན།

ཞལ་གསུམ་ཕྱག་དྲུག་པར་རབ་ཏུ་སྒྲོན་གསལ་དང་འགྲེལ་པ་རིན་འཕྲེང་གིས་བཤད་ཅིང༌། ཞེས་པ་ནས། ལོངས་སྐུ་ཟུང་འཇུག་གི་སྐུ་མཚོན་བྱེད་ཀྱི་གཙོ་བོ་དང་པོ་མགོན་པོ་ཞལ་གསུམ་པར་བྱར་མི་རུང་ངོ་ཞེས་སྨྲ་བ་ནི་རྒྱུད་སྡེའི་དོན་ལ་བློ་ཁ་མ་ཕྱོགས་པའོ། །ལོངས་སྐུ་དང་པོའི་མགོན་པོ་དེ་ལྟར་བསྐྱེད་ཟིན་ནས། དེ་ནས་སྤྲུལ་སྐུའི་ལམ་འཁྱེར་སྤྲུལ་སྐུ་རྡོ་རྗེ་འཛིན་པ་བསྐྱེད་པ་འོག་ཏུ་འཆད་དོ། །

སྐྱེ་བ་སྤྲུལ་སྐུའི་ལམ་འཁྱེར་སྤྲུལ་སྐུ་རྡོར་སེམས་སུ་བསྒྱུར་བ་ལ་ལུས་དཀྱིལ་དགོད་པ་སོགས།

མདོར་བྱས།

དང་པོ་མགོན་པོ་བསམས་ནས་ཀྱང༌། །ཞེས་པ་ནས། གཡོན་པའི་ཕྱག་ཏུ་བསམ་པར་བྱ། །ཞེས་གསུངས། ལུས་ལ་ལྷ་དགོད་པ་ནི། དེ་ནས་ཕུང་པོ་ལ་སོགས་པའི། །དབྱེ་བ་ཤེས་པས་སྣང་མཛད་སོགས། །ཞེས་པ་ནས། རྐང་པ་གཉིས་ལ་དགོད་པར་བྱ། །ཞེས་གསུངས་སོ། །ངས་རྡོ་རྗེ་སློབ་དཔོན་གྱི་དབུ་ཞྭ་དེ་བཞེས་རྒྱུ་ཡིན། མཁས་གྲུབ་རིན་པོ་ཆེས་གཟིགས་ན་ཁྱོད་ཀྱིས་མི་གོན་དགུ་གོན། གོན་རྒྱུ་འདུག་ཅེས་བཀའ་བཀྱོན་གནང་བའི་ཉེན་ཁ་ཡོད། འོན་ཀྱང་། སྤྱིར་ནང་པ་སངས་རྒྱས་པའི་ཆོས་པ་དང་ཡང་སྒོས་ཐེག་ཆེན་གྱི་ཆོས་པ་ཞིག་ཡིན་ན། དངོས་ཡོད་གནས་ཚུལ་ཞལ་གྱིས་བཞེས་དགོས་པས་ཞྭ་མོ་འདིས་མིག་ལ་ཕན་བཞིན་ཡོད་པས་མཁས་གྲུབ་རིན་པོ་ཆེས་གནང་བ་གནང་གི་རེད་བསམ་གྱི་འདུག །བཞད་མོ་བཞད།

མདོ་བསྲེ།

དེ་ནས་ལེའུ་དང་པོ་ལས་གསུངས་པའི་རིག་པའི་སྐྱེས་བུ་གཟུགས་ཅན་ཡེ་ཤེས་ཀྱི་རང་བཞིན་གྱི་ལུས་ཀྱིས་སེམས་ཅན་གྱི་དོན་བྱ་བར་མི་ནུས་པས་ན་ལེའུ་བརྒྱད་པ་ལས། ཞེས་པ་ནས། བྱིན་གྱིས་བརླབས་མ་ཐག་ཏུ་བཅོམ་ལྡན་འདས་བྱང་ཆུབ་ཀྱི་སེམས་རྡོ་རྗེ་དེ་བཞིན་གཤེགས་པ་ཞལ་གསུམ་པ་ལྟ་བུར་དེ་བཞིན་གཤེགས་པ་ཐམས་ཅད་ཀྱིས་གཟིགས་པར་གྱུར་ཏེ་ཞེས་གསུངས་པ་ནི་ཤིན་ཏུ་རྣལ་འབྱོར་རོ། །ཞེས་གསུངས་སོ། །

རྣལ་འབྱོར་དག་རིམ།

དེ་ནས་རང་བཞིན་གྱི་གནས་ནས་དེ་བཞིན་གཤེགས་པ་ཡབ་ཡུམ་སེམས་ཅད་འདུལ་བའི་ཕྱིར་དུ་སྙོམས་པར་ཞུགས་པའི་བྱང་ཆུབ་ཀྱི་སེམས་ལས་གྲུབ་པའི་མི་བསྐྱོད་པས། ཞེས་པ་ནས། རང་ཉིད་རྗེས་སུ་ཞུགས་པས་སྤྲུལ་སྐུ་རྡོ་རྗེ་སེམས་དཔའ་སྔོན་པོ། ཞེས་གསུངས་ཏེ། འདིར་རང་ཉིད་རྗེས་སུ་ཞུགས་པས་ཞེས་པའི་ཐད་འདིར། ངས་རྗེ་ཤེར་སེང་དང་མཁས་གྲུབ་མན་ངག་སོ་སོའོ། །ཞེས་མཆན་བུ་ཞིག་བཏབ་འདུག །རྒྱུན་ལྡན་ལྟར་ན་སྒོམ་པའི་ཚེ་མི་བསྐྱོད་པ་གཅིག་ཏུ་གྱུར་པ་དེ་ཕའི་ས་བོན་དང་མའི་ཁྲག་གཅིག་ཏུ་འདྲེས་པ་ལ་བར་དོའི་རྣམ་ཤེས་ཞུགས་ཏེ་སྐྱེ་བ་འཛིན་གྱི་ཡོད། དེ་དང་ཆོས་མཐུན་སྦྱར་ན་ཕ་མའི་ཁུ་ཁྲག་གི་དབུས་སུ་བར་དོ་ཞུགས་དགོས་པ་ལས་བར་དོ་ལ་ཕ་མའི་ཁུ་ཁྲག་ཚུར་ཞུགས་པ་མ་ཡིན། དེས་ན། ལོངས་སྐུ་དང་པོའི་མགོན་པོ་ད་ལྟ་དཀྱིལ་འཁོར་གྱི་དབུས་སུ་གསལ་བ་དེ་ནམ་མཁའ་ལ་ཡར་འཕགས་པ་དང་། ལོངས་སྐུ་དང་པོའི་མགོན་པོའི་བཞུགས་གནས་དེ་ལ་མི་བསྐྱོད་པ་གཅིག་ཏུ་གྱུར་པ་དེ་ཉིད་མར་འཁོད། དེ་ལ་ནམ་མཁར་འཕགས་པའི་ལོངས་སྐུ་དང་པོའི་མགོན་པོ་མར་ཞུགས་དགོས་པས། རང་ཉིད་རྗེས་སུ་ཞུགས་པ་ཞེས་གསུངས་པ་ཡིན། འདི་དག་ལ་རྗེ་བཙུན་ཤེས་རབ་སེང་གེ་དང་མཁས་གྲུབ་རིན་པོ་ཆེའི་གསུང་སྟངས་མི་འདྲ་བ་ཡོད་པས་ཡིན་ནམ་ངས་མཆན་དེ་ལྟ་བུ་ཞིག་བཀོད་འདུག །

ཞལ་ཕྱག་དང་ཕྱག་མཚན་སྔར་བཤད་པ་ལྟ་བུར་བསྒོམ་པ་ནི་སྤྲུལ་སྐུར་བསྒྱུར་བའི་དེ་ཉིད་དོ། །ཞེས་པ་ནས། ལུས་ཀྱི་མདུན་རྒྱབ་དང་གཡས་གཡོན་བཞི་དཀྱིལ་འཁོར་གྱི་ཟུར་བཞི། ཞེས་གསུངས་ཏེ། འདིར་ཟུར་བཞི་ཞེས་འབྱུང་ཡང་དོན་དུ་ལོགས་བཞི་ལ་གོ་དགོས་ཏེ། རྗེ་རིན་པོ་ཆེའི་གསུང་འབའ་སེར་བཀའ་བཅུ་པའི་གསང་འདུས་བསྐྱེད་རིམ་ཟིན་བྲིས་ལས། ཟུར་བཞི་ཞེས་པ་ཐིག་ཕྲད་མཚམས་ཀྱི་ཟུར་ཁོ་ནར་མི་བཟུང་ངོ་། །ཞེས་ཐིག་གི་ཕྲད་མཚམས་ཀྱི་ཟུར་བཞི་མིན་པར་ངོས་བཞི་ལ་གོ་དགོས་པར་གསུངས་ཡོད། ལུས་ཀྱི་མདུན་རྒྱབ་དང་གཡས་གཡོན་ནས་འོད་ཟེར་རམ་ལུས་ཀྱི་ཆ་དེ་དང་དེ་བྱུང་ནས་གཞལ་ཡས་ཁང་གི་ངོས་བཞི་པོ་དེ་ལ་ཐིམ་པར་བསམ། དེ་ཕན་ཆད་ཕྱི་དཀྱིལ་ཁོ་ན་ཡིན་པ་ནི་ལུས་ཀྱི་ཆ་དེ་དང་དེ་ཐིམ་པའི་རྗེས་སུ་ལུས་དཀྱིལ་གྱི་དཀྱིལ་འཁོར་དུ་གྱུར་པས་ཡིན།

ཁ་དང་སྣ་དང་བཤང་གཅིའི་ལམ་གྱི་བུ་ག་བཞི་སྒོ་བཞི། རྣམ་རྟོག་གི་བཞོན་པ་ཡེ་ཤེས་ལྔ་དག་པའི་རླུང་ཁ་དོག་ལྔ་པ་ནི། ཞེས་པའི་ཁ་དོག་ལྔ་པ་ནི་སྲོག་འཛིན་ཤིན་ཏུ་ཕྲ་བ་རླུང་འོད་ཟེར་ལྔ་པ་དེ་ཡིན་པ་ལས་རང་བཞིན་བརྒྱད་ཅུའི་ཀུན་རྟོག་གི་བཞོན་པའི་རླུང་ལ་གོ་རྒྱུ་མ་ཡིན་སྙམ། སྲོག་འཛིན་ཆེས་ཕྲ་བ་དང་འོད་གསལ་ལས་རྣམ་རྟོག་རྣམས་མཆེད་འོང་བ་དང་། འབྱུང་བ་ལྔའི་རྩ་བ་ཡང་རླུང་འོད་ཟེར་ལྔ་པ་འདི་ཡིན་པར་བསམ་བློ་གཏོང་དགོས་སྙམ། རང་ཅག་གིས་བདེན་བཞིའི་རྣམ་གཞག་ལ་སློབ་པའི་སྐབས་ནས་སྡུག་བདེན་ཀུན་འབྱུང་གི་འབྲས་བུ་ཡིན་ཞེས་རྗོད་ཀྱི་ཡོད། དེ་ཡང་ཞིབ་ཏུ་བསམས་ན་སྡུག་བདེན་ལ་ཕྱི་སྣོད་ཀྱི་སྡུག་བདེན་དང་ནང་བཅུད་ཀྱི་སྡུག་བདེན་གཉིས་ཡོད་པ་ལས། ནང་བཅུད་ཀྱི་སྡུག་བདེན་ནི་ད་ལྟའི་རང་ཅག་གི་ཕུང་པོ་འདི་ཡིན། ཕུང་པོ་འདི་ཕ་མའི་ཁུ་ཁྲག་ལས་བྱུང་ཞིང་ཁུ་ཁྲག་གི་རྫས་ཀྱང་ཡར་དེད་ན་བསྐལ་པ་དང་པོ་ཆགས་དུས་ཀྱི་རྡུལ་ཕྲ་རབ་དང་། དེ་ཡང་དེད་ན་བསྐལ་པ་འདི་མ་ཆགས་གོང་སྟེ་སྟོང་པའི་བསྐལ་པའི་སྐབས་ཀྱི་རྡུལ་ཤིན་ཏུ་ཕྲ་བའི་གཟུགས་ཅན་གྱིས་ཉེར་ལེན་བྱས་ཡོད་པ་དང་། དེའི་སྐབས་ཀྱི་རྡུལ་ཕྲ་རབ་ཀྱི་རིགས་འདྲའི་ཉེར་ལེན་དེ་ཡང་། བསྐལ་པ་སྔོན་མའམ་འཇིག་རྟེན་སྔོན་མའི་རྡུལ་ཕྲ་རབ་ནས་བྱུང་བ་ཡིན་ཞེས་བཤད་ཐུབ། དེ་ལྟར་ཕྱི་ནང་གི་གཟུགས་དེ་དག་རིགས་འདྲ་སྔ་མ་སྔ་མ་ལས་བྱུང་བ་ནི་ལས་ཀྱི་དབང་གིས་མ་ཡིན་ཞིང་། ཚོར་བ་དང་འདུ་ཤེས་དང་འདུ་བྱེད་ཀྱི་སེམས་བྱུང་རྣམས་དང་། རྣམ་ཤེས་ཀྱི་ཕུང་པོ་རྣམས་ཀྱང་རང་རང་གི་རིགས་འདྲ་སྔ་མའི་ཉེར་ལེན་ལས་སྐྱེ་དགོས་པ་ནི་ཆོས་ཉིད་ཀྱི་དབང་གིས་ཡིན། འོན་ཀྱང་། བདེ་སྡུག་དང་གཟུགས་ཀྱི་རྣམ་འགྱུར་མི་འདྲ་བ་འདི་དག་ཀུན་འབྱུང་བདེན་པར་གྱུར་པའི་ལས་ཉོན་གྱི་རྐྱེན་གྱི་དབང་གིས་བྱུང་བ་ལས་རིགས་འདྲའི་ཉེར་ལེན་གྱི་རྒྱུ་ཁོ་ནས་བྱས་ཞེས་བརྗོད་དགོས་ན་ཧ་ཅང་དཀའ། གང་ལྟར་ཕྱི་སྣོད་དང་ནང་གི་འཇིག་རྟེན་གྱི་སྡུག་བདེན་གང་ཡིན་ཀྱང་འབྱུང་བ་ལྔ་ལས་གྲུབ་པ་ཤ་སྟག་ཡིན། དེ་ལྟར་ཕྱི་ནང་གི་འབྱུང་བ་དེ་དག་ལས་ནང་གི་འབྱུང་བ་ལྔ་དང་དེ་ཡང་ཡར་དེད་ན་སྲོག་འཛིན་ཤིན་ཏུ་ཕྲ་བ་རླུང་འོད་ཟེར་ལྔ་པ་དང་འབྲེལ་བ་ཞིག་ཡོད་ངེས་སྙམ། ཀུན་མཁྱེན་མི་ཕམ་གྱི་དུས་འཁོར་བསྡུས་རྒྱུད་ཀྱི་འགྲེལ་པར་ངས་དེ་ལྟ་བུ་ཞིག་མཐོང་བས་དེ་ལ་གནད་འགག་ཞིག་འདུག་སྙམ་པ་བྱུང་། གང་ལྟར་ཕྱིའི་འབྱུང་བ་རྣམས་ནང་གི་འབྱུང་བ་དག་ལ་འབྲེལ་བ་ངེས་ཅན་ཞིག་ཡོད་འདུག །

རྣམ་རྟོག་གི་བཞོན་པ་ཡེ་ཤེས་ལྔ་དག་པའི་རླུང་ཁ་དོག་ལྔ་པ་ནི་རྩིག་པ་རིམ་པ་ལྔ། ཞེས་པ་ནས། ཕུང་པོ་གཤེགས་པར་སྒོམ་པའི་དེ་ཉིད་དོ། །ཞེས་གསུངས་ཏེ། ཡོངས་གྲགས་སུ་ཨ་ཁུ་ཤེས་རབ་རྒྱ་མཚོའི་ཁྲིད་ཡིག་ལྟར་སྒོམ་བཞིན་ཡོད་པས་དེར་སྤྱི་གཙུག་ནས་སྐྲ་མཚམས་ཀྱི་བར་ཞེས་པ། མིའི་མགོ་མཚན་ཉིད་ཚང་བ་ཞིག་ལ་གསུངས་པ་ལས་མི་མགོ་དམར་ཞིག་ཡིན་ན་སྐྲ་མཚམས་ལ་ངེས་བཟུང་མེད། བཞད་མོ་བཞད། ངའི་སྐྲ་མཚམས་ཀྱང་ཡར་ཡར་འགྲོ་གྲབས་འདུག །བཞད་མོ་བཞད། ཡོངས་འཛིན་རིན་པོ་ཆེས་སྐྲ་མཚམས་འདི་ལ་སླེབས་ཡོད་ཅེས་རྟག་པར་གསུང་གནང་གིན་ཡོད། སྤྱི་གཙུག་ནས་སྐྲ་མཚམས་དང་། སྐྲ་མཚམས་ནས་མགྲིན་པའི་བར་དང་། མགྲིན་པ་ནས་སྙིང་གའི་བར་ཏེ་ནུ་མ་གཉིས་ཀྱི་དབུས་དང་། སྙིང་ག་ནས་ལྟེ་བའི་བར་དང་། ལྟེ་བ་ནས་བརླའི་རྩ་བའི་བར་ཏེ་གསང་གནས་ཀྱི་བར་རོ། །དེ་བཞིན་གཤེགས་པ་ལྔའི་གོང་མ་གོང་མའི་ཞབས་ཀྱི་གདན་རྣམས་འོག་མ་འོག་མའི་དབུ་ལ་མ་རེག་ཙམ་སྟེ་སྲོག་ཤིང་བཙུགས་པ་ལྟར་བསམ། བླ་མ་མཆོད་པའི་ཁྲིད་ཁ་ཆེམས་རླུང་བསྐུར་ནང་། འདི་ལས་ཅུང་ཕྲ་ཙམ་གསུངས་པ་མཐོང་བས་གསུང་ཚུལ་མི་འདྲ་བ་རེ་གཉིས་ཀྱང་འདུག །འོན་ཀྱང་། ཡོངས་གྲགས་སུ་གསང་བ་འདུས་པའི་བདག་བསྐྱེད་ཀྱི་ཁྲིད་རྒྱུན་ཨ་ཁུ་ཤེས་རབ་རྒྱ་མཚོའི་གསུང་གཞིར་བཞག་ལྟར་ན། སྤྱི་གཙུག་ནས་བརླའི་རྩ་བའི་བར་དུ་སྲོག་ཤིང་བཙུགས་པ་ལྟར་གོང་མའི་ཞབས་ལ་མ་རེག་ཙམ་ཞིག་བསམ།

ལྟེ་བར་ལུས་ཀྱི་སའི་ཁམས་ཐམས་ཅད་ཀྱི་ངོ་བོ་ལཾ་ལས་སྤྱན་མ། ཞེས་པ་ནས། ཁམས་གཤེགས་མར་སྒོམ་པའི་དེ་ཉིད་དོ། །
ཞེས་གསུངས་ཏེ། ཨ་ཁུའི་གསུང་དུ་བཞི་པོ་ཞལ་སྦྱར་གྱི་ཚུལ་དུ་ཡོད་པར་གསུངས། ལྟེ་བར་རིན་ཆེན་འབྱུང་ལྡན་ལ་སྤྱན་མས་འཁྱུད་པ་དང་། སྙིང་གར་མི་བསྐྱོད་པ་ལ་མཱ་མ་ཀཱིས་འཁྱུད་པ། མགྲིན་པར་འོད་དཔག་མེད་ལ་གོས་དཀར་མོས་འཁྱུད་པ། སྤྱི་བོར་རྣམ་སྣང་ལ་སྒྲོལ་མས་འཁྱུད་པར་བསམ། རླུང་ཁམས་རྣམ་པར་དག་པ་སྒྲོལ་མ་ཡིན་པས་རྣམ་ཤེས་ཀྱི་གཡོ་འགུལ་ལམ། ཀུན་སློང་གི་ཁྱད་པར་དང་འབྲེལ་བའི་རྣམ་ཤེས་རྣམས་ཕལ་ཆེར་ཀླད་པ་ནས་གཡོ་འགུལ་བྱེད་ཀྱི་ཡོད། ཡང་ཀུན་སློང་གི་རྩོལ་བ་དང་མ་འབྲེལ་བ་གློ་བུར་དུ་སྒྲ་གྲགས་པའི་དབང་གིས་རྣམ་ཤེས་བསྐྱེད་པ་ལྟ་བུ་ནི་སྒལ་ཚིགས་དང་འབྲེལ་བ་ཡོད་པར་བཤད། དཔེར་ན། མིག་འབྱེད་འཛུམ་བྱེད་པ་ནི་མིག་སྐམ་པའི་སྐབས་ཆུ་དགོས་པས་འབྱེད་འཛུམ་རང་བཞིན་གྱིས་ཡོང་བ་ལས་ཀུན་སློང་གི་ཁྱད་པར་དང་འབྲེལ་ནས་བྱུང་བ་མ་ཡིན་པ་བཞིན་ཡིན། དེས་ན། འདི་དག་ལ་བཀའ་སྒོ་མཁན་ལྟ་བུ་ཏོག་ཙམ་མི་འདྲ་བ་ཞིག་འདུག །ཀུན་སློང་གི་ཁྱད་པར་དང་འབྲེལ་བ་རྣམས་ཀླད་རྩ་དང་འབྲེལ་གྱི་ཡོད་པས་རླུང་གི་གཡོ་བ་ལ་བརྟེན་ནས་ཡོང་གིན་ཡོད་པ་གསལ་པོ་ཡིན། དེས་ན། རླུང་ཁམས་རྣམ་དག་སྒྲོལ་མ་སྤྱི་བོར་སྒོམ་པ་དེ་འབྲེལ་བ་ཏན་ཏན་འདུག །སྙིང་ག་ཆུ་ཁམས་དང་། ལྟེ་བ་ས་ཁམས་ཏེ་ཕུང་པོ་ས་ཁམས་ཀྱི་དྭངས་མ་ལྟ་བུ་ཁྲག་དེ་ཡིན་ནམ་སྙམ། མགྲིན་པར་མེ་ཁམས། སྤྱི་བོར་རླུང་ཁམས་སོ། །

མིག་ཏུ་མིག་དབང་གི་ངོ་བོ་ཐླཱིཾ་ལས་སའི་སྙིང་པོ། ཞེས་གསུངས་ཏེ། ས་ཡི་སྙིང་པོ་གཉིས་བསམ་དགོས། དེ་ཡང་མིག་དབང་གི་ནང་དུ་རང་གི་མོས་པས་ཡིད་ངོར་ཤར་བའི་ལྷ་སྐུ་རང་ལ་དམིགས་པ་ཡིན། འོན་ཀྱང་། སྒོམ་པ་པོའི་མིག་གི་དབང་པོ་སྦྱང་དགོས་པས་ས་ཡི་སྙིང་པོ་ཞལ་ཕྱི་ལ་གཟིགས་པ་ཞིག་བསམ། གསང་འདུས་ལུས་དཀྱིལ་གྱི་ལྷ་རྣམས་སྤྱིར་ཞལ་ཕྱིར་གཟིགས་པ་ནི་སྒྱུ་ལུས་སྨིན་བྱེད་ཡིན་པས་ཡིན། དེ་ཡང་འོད་གསལ་ལས་ལངས་ནས་ཕྱིར་འཕྲོ་བ་ཡིན་པས་དེའི་སྨིན་བྱེད་དུ་བྱས་ནས་ས་སྙིང་གཉིས་ཀ་ཞལ་ཕྱིར་གཟིགས་ནས་བཞུགས་པར་བསམ། དེ་ལྟ་ན་ཡང་ཞེ་སྡང་རྡོ་རྗེ་ལ་སྤྱན་གསུམ་ཡོད་ཀྱང་སྦྱང་གཞི་ལ་མིག་གཉིས་ལས་མེད་པས་ས་སྙིང་གཉིས་གསུངས་སོ། །

རྣ་བར་རྣ་བའི་དབང་པོའི་ངོ་བོ་ཨོཾ་ལས་ཕྱག་ན་རྡོ་རྗེ། སྣར་སྣའི་དབང་པོའི་ངོ་བོ་ཨོཾ་ལས་ནམ་སྙིང༌། ལྕེར་ལྕེ་དབང་གི་ངོ་བོ་ཨོཾ་ལས་འཇིག་རྟེན་དབང་ཕྱུག །ཅེས་གསུངས་པ་ལྟར་ཨོཾ་ལས་ཕྱག་རྡོར་གཉིས་དང་། སྣ་ལ་ཕྱི་ན་བུ་ག་གཉིས་ཡོད་ཀྱང་ནང་སྦུག་གི་བུ་གའི་འདུས་མཚམས་དེར་ནམ་སྙིང་བསྒོམ། ལྕེའི་དཀྱིལ་དུ་བསྒོམས་ན་ལེགས། ཁའི་སྒོར་ཁྲོ་བོ་སྒོམ་དགོས་པ་ཡིན།

སྙིང་ཁར་ཡིད་དབང་གི་ངོ་བོ་ཧཱུཾ་ལས་འཇམ་དཔལ། ཞེས་པ་མི་བསྐྱོད་པ་དང་འཇའ་ཚོན་བཞིན་དུ་གོ་ས་དབྱེར་མེད་བསམས་ནའང་འགྲིག །མི་བསྐྱོད་པའི་རྒྱབ་དེར་བསྒོམས་ན་རང་ཅག་གི་བློར་འཆར་བདེ་བ་ཡོད།

རྡོ་རྗེའི་སྒོར་ལུས་ཀུན་གྱི་དབང་པོའི་ངོ་བོ་ཨོཾ་ལས་སྒྲིབ་སེལ། ཞེས་པ་སྒྲིབ་སེལ་རྡོ་རྗེ་ནོར་བུའི་མཚམས་དེར་བསམས། སྒོམ་པ་པོ་བུད་མེད་ཡིན་ན་ཕལ་ཆེར་དེའི་དོད་དུ་རྩ་དབུ་མའི་མར་སྣེ་ལ་བསམས་ན་ལེགས།

ཚིགས་རྣམས་ལ་ཚིགས་ཀྱི་ངོ་བོ་སཾ་ལས་ཀུན་བཟང༌། ཞེས་པ་ཨ་ཁུ་ཤེས་རབ་རྒྱ་མཚོའི་གསང་འདུས་ཁྲིད་ཡིག་ཏུ་ཚིགས་སུམ་བརྒྱ་དྲུག་ཅུ་ལ་ཀུན་བཟང་འགོད་པའི་གསུང་དྲངས་ལ། ཚིགས་ཆེན་ནི་ཕྲག་ཚིགས་གཉིས། མཁྲིག་ཚིགས་གཉིས། གྲུ་ཚིགས་གཉིས། པུས་ཚིགས་གཉིས། ལོང་ཚིགས་གཉིས། དཔྱི་ཚིགས་གཉིས་ཏེ་བཅུ་གཉིས་སོ། །ཚིགས་དེ་དག་གི་འདུས་མཚམས་བྲང་རུས་ཡིན་པས་དེར་ཀུན་བཟང་གཙོ་བོར་བསམ་དགོས། དེ་ཡང་དཔེར་ན། ཤེལ་སྒོ་མང་པོའི་དཀྱིལ་དུ་མེ་ཏོག་ལྟ་བུ་ཞིག་བཞག་ན་དེའི་གཟུགས་བརྙན་ཤེལ་སྒོ་ཚང་མར་གསལ་བ་བཞིན་དུ། བྲང་རུས་ཀྱི་འདུས་མཚམས་དེར་ཀུན་ཏུ་བཟང་པོ་གཅིག་བསམ། དེའི་གཟུགས་བརྙན་ནམ་སྣང་ཆ་ལྟ་བུ་ཚིགས་ཆེན་བཅུ་གཉིས་ཀྱིས་མཚོན་པའི་ཚིགས་མཐའ་དག་ལ་བསམས་ན་འགྲིག །

སྤྱི་གཙུག་ཏུ་རྩ་རྒྱུས་ཀྱི་ངོ་བོ་མཻཾ་ལས་བྱམས་པ་བསྐྱེད་དེ། ཞེས་པ་རྣམ་སྣང་གི་རྒྱབ་དེར་བསམས་ན་ལེགས། ཞལ་ཆེམས་རླུང་བསྐུར་མར་སྤྱི་བོར་རྣམ་སྣང་གི་སྟེང་དུ་རྩ་རྒྱུས་ཐམས་ཅད་ཀྱི་ངོ་བོ་བྱམས་པ་དཀར་པོ་ཞེས་མི་འདྲ་བར་གསུངས་ཡོད། ཡོངས་གྲགས་ལྟ་བུར་རྣམ་སྣང་གི་རྒྱབ་ཏུ་བྱམས་པ་བསྒོམ་དགོས་པ་དང་། རྣམ་སྣང་དང་སྒྲོལ་མ་ཞལ་སྦྱོར་བའི་སྒྲོལ་མའི་སྐུ་རྒྱབ་ཏུ་གཙུག་ཏོར་འཁོར་བསྒྱུར་བསམ་དགོས།

མིག་སོགས་སེམས་དཔར་སྒོམ་པའི་དེ་ཉིད་དོ། །ཞེས་པ་ནས། ལག་པ་གཡས་པར་དེའི་ངོ་བོ་ཧཱུཾ་ལས་གཤིན་རྗེ་གཤེད། ཅེས་གསུངས་པ་གཤིན་རྗེ་གཤེད་ཀྱི་དབུ་མཐེ་བོང་གི་ངོས་དང་ཞབས་སྦར་མོའི་མཐིལ་དུ་ཡོད་པར་བསམ། དེ་ཡང་ལག་པ་སྟེང་འོག་བསྒྱུར་བ་སོགས་ཇི་ལྟར་བྱས་ཀྱང་གཤིན་རྗེ་གཤེད་དབུ་ཡར་བསྟན་པ་ཞིག་ཏུ་བསམ་དགོས་ཏེ། དཔེར་ན། དེང་སང་ཤེལ་གོང་དུ་ཆུ་ཡོད་པ་འགའ་ཤས་ནམ་ཡང་མགོ་རྟིང་མི་སློག་པ་བཞིན་བསམ།

ལག་པ་གཡོན་པར་དེའི་ངོ་བོ་ཧཱུཾ་ལས་གཞན་གྱིས་མི་ཐུབ་པ། ཁ་ལ་དེའི་ངོ་བོ་ཧཱུཾ་ལས་རྟ་མགྲིན། རྡོ་རྗེ་ལ་དེའི་ངོ་བོ་ཧཱུཾ་ལས་བདུད་རྩི་འཁྱིལ་བ། ཞེས་པ་ཁའི་སྒོར་དང་རྡོ་རྗེའི་རྩེ་ལ་བཀོད་ནས་བསྒོམ།

དཔུང་པ་གཡས་པའི་རྩ་བར་དེའི་ངོ་བོ་ཧཱུཾ་ལས་མི་གཡོ་བ། ཞེས་པ་ནས། རྐང་མཐིལ་དུ་དེའི་ངོ་བོ་ཧཱུཾ་ཡོངས་སུ་གྱུར་པ་ལས་གནོད་མཛེས་རྒྱལ་པོ་བསྐྱེད་དེ། ལྡང་བའི་ཡི་གེ་ནས་འདིའི་བར་ནི་ཉེ་བར་བསྒྲུབ་པའི་ཡན་ལག་གོ །ཞེས་པ་རྐང་མཐིལ་གཉིས་སུ་གནོད་མཛེས་རྒྱལ་པོ་གཉིས་བསམ་དགོས་སོ། །

བསྐྱེད་རིམ་དངོས་གྲུབ་རྒྱ་མཚོ།

གསུམ་པ་སྐྱེ་བ་སྤྲུལ་སྐུར་འཁྱེར་བའི་རྣལ་འབྱོར་སྤྲུལ་སྐུ་རྡོར་སེམས་སུ་བསྒྱུར་བ་ལ་ལུས་དཀྱིལ་བཀོད་ནས་སྒོ་གསུམ་བྱིན་གྱིས་བརླབ་ཅིང་སེམས་དཔའ་སུམ་བརྩེགས་སུ་བྱ་བ་ལ། སྦྱང་གཞི་མངལ་དུ་སྐྱེ་བ་ལེན་པའི་ཚུལ་བཤད་པ་དང་། དེའི་ཆ་གང་དང་སྦྱོང་བྱེད་ཀྱི་ཆ་གང་ཆོས་མཐུན་པར་བསྒོམ་པ་བཤད་པ་དང་།
ལུས་དཀྱིལ་བསྒོམ་ཚུལ་བྱེ་བྲག་ཏུ་བཤད་པ་དང་། སྐུ་གསུང་ཐུགས་བྱིན་གྱིས་བརླབ་ཅིང་སེམས་དཔའ་སུམ་བརྩེགས་བྱ་བ་བཤད་པའོ། །

དང་པོ་ནི། དེ་ལ་མི་མངལ་དུ་སྐྱེ་བ་ལེན་པའི་ཚུལ་ནི་འདི་ཡིན་ཏེ། ཞེས་པ་ནས། མངལ་གྲོག་མའི་རྐེད་པ་འདྲ་བ་ལ་སོགས་པ་མངལ་གྱི་ཉེས་པ་དང༌། ཞེས་གསུངས། གཞུང་འགའ་ཞིག་ཏུ་འདི་ལ་གྲོག་མོའི་ཞེས་དང་། མངལ་གྱིས་ཞེས་བྱེད་སྒྲ་སྦྱར་བ་གཉིས་མ་དག་སྙམ།

ཕ་མ་གཉིས་ཀ་ལས་མངལ་སྒོར་ཁུ་ཁྲག་དུས་མཉམ་དུ་མ་བྱུང་བའམ། བྱུང་ཡང་རུལ་བ་ལ་སོགས་པ་ས་བོན་གྱི་ཉེས་པ་དང༌། འདིར་མངལ་སྒོར་ཁུ་ཁྲག་དུས་མཉམ་དུ་མ་བྱུང་བའམ་ཞེས་པ་ནི་སྤྱིར་བཏང་གསུངས་པ་ཡིན་ལ། དུས་མཉམ་ཞེས་པ་མཐའ་མར་འདྲེས་དགོས་པའི་དོན་ཏེ་ཕའི་ས་བོན་དུ་འབུ་ཡིན་མིན་གང་ལྟར་ཡང་མངལ་འཛིན་ཐུབ་པའི་ནུས་པ་དང་ལྡན་ཞིང་གཡོ་འགུལ་གྱི་རང་བཞིན་ཅན་གྱི་རྫས་རྡུལ་ཕྲ་མོ་ཕལ་ཆེར་ས་ཡ་ཁ་ཤས་ཡོད་སྐད་འདུག །འདི་ནི་སྨན་པ་ཞིག་གིས་ཚན་རིག་པ་དག་དང་བགྲོ་གླེང་གི་སྐབས་བཤད་པ་ལས་ཁུངས་འཁྱོལ་བའི་གཏམ་ཡིན་མིན་མ་ངེས། ཕལ་ཆེར་ཕའི་ས་བོན་དང་མའི་སྒོ་ང་གཉིས་འདུས་དགོས་པ་ལས་དུས་མཉམ་གྱི་ངེས་པ་མེད་དེ། ཕའི་ས་བོན་ཟུར་དུ་ཕྱུང་སྟེ་མའི་མངལ་དུ་བླུགས་ནས་བ་ཕྱུགས་སྡེབ་སྦྱོར་བྱེད་སྟངས་ཡོད་པ་བཞིན་མི་ལའང་གཅིག་མཚུངས་ཡིན་ཏེ། དེང་སང་ཤེལ་དམ་དུ་ཉིང་མཚམས་སྦྱར་དུ་ཡོད་པ་ལས་ཀྱང་ཤེས་ནུས་སོ། །དེ་ལྟར་ན་སྔ་ཕྱིར་འབྱུང་བའང་ཡོད་པས་འདིར་ཁུ་ཁྲག་དུས་མཉམ་དུ་མ་བྱུང་བ་ཞེས་པ་སྤྱིའི་དབང་དུ་གསུངས་པར་དགོངས་པ་འགྲེལ་ནུས་སོ། །

ཕ་མས་བུ་མ་རྙེད་པ་དང་བུས་ཀྱང་དེ་གཉིས་ཕ་མར་འགྱུར་བའི་ལས་མ་བསགས་པ་ལས་ཀྱི་ཉེས་པ་སྟེ། ཞེས་གསུངས་ཏེ། སྔར་ངོས་རང་སྨན་པ་ཚན་རིག་པ་ཞིག་དང་གླེང་མོལ་གྱི་སྐབས་ངས་ཁོང་ལ་ཕ་མའི་ཁུ་ཁྲག་སྐྱོན་མེད་འདུས་ཕྱིན་ཆད་ཕྲུ་གུ་ཆགས་པས་ཁྱབ་པ་ཡོད་དམ་ཞེས་དྲིས་པ་ན། ངེས་པ་མེད་ཟེར། འོན་ཀྱང་། ཚན་རིག་པ་ཐམས་ཅད་ཀྱིས་འདི་ལྟར་ཤོད་ཀྱི་ཡོད་མེད་མ་ངེས་ཀྱང་རྐྱེན་གསུམ་པ་ཞིག་དགོས་པ་ནི་གསལ་ཏེ། ཁུ་ཁྲག་སྐྱོན་མེད་པ་སོགས་ཕྱིའི་རྫས་ཀྱི་ནུས་པའམ་མཐོང་ཆོས་ཀྱི་རྫས་ཀྱི་ནུས་པ་ཆ་ཚང་སྨིན་པ་གང་ཞིག་ལ་ད་དུང་ཡང་མངལ་འཛིན་པས་ཁྱབ་པ་མེད་པ་དེས་རྐྱེན་གསུམ་པ་ཞིག་དགོས་པ་གསལ་ལ། དེ་ཕལ་ཆེར་ཕ་མར་གྱུར་པའི་ལས་མ་བསགས་པ་སྟེ་ལས་ཀྱི་ཉེས་པ་ཞེས་གསུངས་པ་དེ་ཡིན།

གསུམ་པོ་དེ་གང་རུང་དང་ལྡན་ན་མངལ་དུ་བུ་མི་འཆགས་པར་མངལ་འཇུག་གི་མདོ་ལས་གསུངས་པས་ཉེས་པ་དེ་གསུམ་དང་བྲལ་བ་དགོས་ལ། ཞེས་པ་ནས། ཕ་མའི་ལུས་ཀྱི་རྩ་སྟོང་ཕྲག་བདུན་ཅུ་རྩ་གཉིས་ཀྱི་སྦུབས་སྟོང་རྣམས་ནས་བབས་ཏེ། ཞེས་གསུངས་ཏེ། སྤྱིར་བྱང་སེམས་དཀར་པོ་སྤྱི་བོའི་རྩ་འཁོར་ནས་བབས་པ་ཡིན་ཟེར་ན་དེང་སང་གད་མོ་ཤོར་མཁན་ཡང་ཡོད་སྲིད། འོན་ཀྱང་། རྫས་ཀྱི་ནུས་པའམ་དྭངས་མ་སྤྱི་བོའི་རྩ་འཁོར་ནས་མར་བབས་པ་ཡིན་སྙམ། སྤྱིར་བྱང་སེམས་དཀར་པོ་གཙོ་བོ་ལུས་ཀྱི་སྨད་ཆའི་བསམ་བསེའུ་ཞེས་པ་ནས་འབབ་ཀྱི་ཡོད་སྙམ། ཡང་འདི་ཡས་བབ་མས་བརྟན་ཞེས་པ་དང་གཏན་ནས་མི་འདྲ་སྟེ་དེ་ནི་རླུང་གི་རྣལ་འབྱོར་བརྟན་པའི་དབང་གིས་རྩ་མདུད་རྣམས་རིམ་གྱིས་གྲོལ་བ་ན་སྤྱི་བོའི་རྩ་འཁོར་ནས་དྭངས་མ་མར་འབབ་པ་དང་། དེ་ནས་ལུགས་ལྡོག་ཏུ་ཡར་འགྲོ་བ་ཕལ་ཆེར་ཡོད་སྙམ་ལ་དེ་ལྟ་བུ་ཡོང་དགོས་པ་ཞིག་ཡིན། འོན་ཀྱང་། རྩ་གསུམ་འཁོར་ལོ་དྲུག་ཅེས་པ་ད་ལྟའི་རང་ཅག་གི་ཕུང་པོ་འདི་བསྔོགས་ནས་བལྟས་ན་ཕལ་ཆེར་མེད་ན་ཡང་། རང་ཅག་གི་མཐོང་ཆོས་ལ་སྒོམ་ཆེན་ཞིག་གིས་ལྟེ་བ་ལ་དམིགས་པ་གཏད་པའི་ཚེ་དྲོད་འཕེལ་བ་དང་། སྙིང་གར་དམིགས་པ་གཏད་ན་ཤེས་པ་ཕྲ་རུ་འགྲོ་བ་སོགས་ནི་ངའི་ངོ་ཤེས་འགར་ཡོང་གི་ཡོད་བཟོ་འདུག །དེས་ན། རྩ་འཁོར་སོ་སོར་དམིགས་པ་གཏོད་པའི་སྐབས་བྱ་བ་བྱེད་འོང་གི་ཡོད་པས་དེར་ནུས་པ་དང་རྐྱེན་ཞིག་ཡོད་པར་མངོན། ཡང་གཞུང་ནས་བཤད་པ་ལྟར་རྩ་འཁོར་རྣམས་ལུས་ཀྱི་ཁོག་པའི་ནང་དུ་མེད་སྲིད་ཀྱང་རྩ་གནས་སོ་སོར་དམིགས་པ་གཏད་ན་ཚོར་བ་མི་འདྲ་བ་དང་། རླུང་གི་གཡོ་བ་མི་འདྲ་བ་དེ་ལ་བརྟེན་ནས་རྣམ་ཤེས་ཀྱི་གཡོ་བ་མི་འདྲ་བ་འོང་བ་ཕལ་ཆེར་མཐོང་ཆོས་སུ་གྱུར་ཡོད། དེང་གི་དུས་སུའང་སྒོམ་ཉམས་ལེན་གནང་སྟེ་ཤེས་པ་ཁོ་ནར་ལས་ཀ་བཀོལ་བའི་ཚེ་ཀླད་རྫས་ལ་འགྱུར་བ་འགྲོ་བཞིན་པ་དངོས་སུ་མཐོང་ཆོས་སུ་གྱུར་ཡོད། གལ་ཏེ་ཤེས་པ་ཀླད་རྫས་ཁོ་ན་ལས་སྐྱེས་པ་ཡིན་ན་ཇི་སྲིད་ཀླད་རྫས་ལ་འགུལ་བསྐྱོད་མ་ཐེབས་པ་དེ་སྲིད་དུ་རྟོག་པ་མི་འདྲ་བ་འདི་དག་འོང་མི་སྲིད་པས། ཤེས་པའི་རྣམ་འགྱུར་མི་འདྲ་བ་འདི་དག་ནི་རང་རང་གི་ཉེར་ལེན་གྱི་རྒྱུ་ལས་འབྱུང་དགོས་པར་གསལ། ཉེར་ལེན་གྱི་རྒྱུ་དེ་ཡང་ཀླད་རྫས་ཡིན་ན་དེ་ལ་འགུལ་བསྐྱོད་མ་ཐེབས་པར་ཤེས་པའི་རྣམ་འགྱུར་མི་འདྲ་བ་འདི་དག་འོང་མི་སྲིད་པའང་གོང་དང་འདྲ། དེས་ན། ཤེས་པ་ཕྲ་མོའི་བྱེད་ལས་ཀྱིས་ཀླད་པ་ལ་ཕར་འགྱུར་བ་ཐེབས་ཀྱི་ཡོད་པ་དེང་སང་ཕལ་ཆེར་མཐོང་ཆོས་སུ་གྱུར་ཡོད། ཚན་རིག་པ་དག་ལ་ངས་བསམ་འཆར་འདི་ལྟར་ཤོད་ཀྱི་ཡོད། རང་ཅག་གིས་ཉིན་རེའི་འཚོ་བའི་ནང་ཐོས་བསམ་སློབ་གཉེར་མང་པོ་དང་། ཞིབ་འཇུག་གཟབ་ནན་གྱིས་བརྟག་དཔྱད་ཧ་ལས་པ་བྱེད་ཀྱི་ཡོད། འདི་དག་གིས་ནི་གང་འདོད་པའི་འབྲས་བུ་ཚད་མའི་འབྲས་བུ་ཡིན་པར་དོན་གྱིས་ཁས་བླངས་པ་གསལ་ཏེ། རང་གི་འདོད་དོན་དེ་ཐབས་མ་ནོར་བའམ་རྒྱུ་ཚོགས་མ་ནོར་བ་ཞིག་ལ་བརྟེན་ནས་ཡོང་དགོས་པ་དུད་འགྲོས་ཤེས་ཀྱི་ཡོད་མེད་མི་ཤེས་ཏེ་མི་ལ་ནི་ཡོངས་སུ་གྲགས་པ་ལྟར་ཡིན། དེ་ཡང་ཡིན་ཏེ་འདོད་དོན་སྒྲུབ་པའི་ཐབས་མ་ནོར་བ་ཞིག་བྱུང་ན་དངོས་ཡོད་གནས་ཚུལ་དང་མཐུན་པ་ཡིན་པས་འདོད་དོན་བདེ་བླག་ཏུ་འགྲུབ་ཐུབ། དེ་ཡོང་བ་ལ་ཡུལ་གྱི་གནས་ལུགས་དཔྱིས་ཕྱིན་པར་ཤེས་ན་ཡུལ་གྱི་གནས་ལུགས་དང་འཚམ་པའི་ཐབས་ཤེས་བྱེད་ནུས། འདིར་ཡུལ་གྱི་གནས་ལུགས་ཞེས་བརྗོད་པ་ནི་སྟོང་པ་ཉིད་ལ་གོ་རྒྱུ་མ་ཡིན་པར་སྤྱིར་དངོས་ཡོད་གནས་ཚུལ་གྱི་རིགས་ལ་གོ་དགོས། དེས་ན། ཡུལ་ཤེས་པའི་ཚད་མ་སྔོན་དུ་འགྲོ་བའི་ཐོག་ནས་ལས་གང་བྱེད་ཀྱང་དངོས་ཡོད་དང་མཐུན་པ། དངོས་ཡོད་དང་རན་པ། དངོས་ཡོད་དང་འཚམ་པ་ཞིག་འོང་བས་དེ་ལ་བརྟེན་ནས་འདོད་དོན་གྱི་འབྲས་བུ་འགྲུབ་ཀྱི་ཡོད། གལ་ཏེ་དངོས་ཡོད་གནས་ཚུལ་དེ་ལས་ཕྱིན་ཅི་ལོག་ཏུ་རྟོག་པ་ཞིག་ཡིན་ན་ནི་ཕྱིན་ཅི་ལོག་གི་བློ་ཡིན་པས། ཐབས་ཤེས་གང་བྱས་པ་རྣམས་ཀྱང་དངོས་ཡོད་དང་མ་རན་པ་ཞིག་ཏུ་གྱུར་ཏེ་དེའི་འབྲས་བུ་དག་ཀྱང་ཇི་ལྟར་འདོད་པ་བཞིན་མི་འོང་བ་ཤིན་ཏུ་གསལ། དེས་ན། རང་ཅག་གི་ཉིན་རེའི་འཚོ་བའི་ནང་ཐ་སྙད་ཅི་འདྲ་ཞིག་བཏགས་མིན་ལ་མ་བལྟོས་པར་ཚད་མ་དང་ཚད་མིན་ཞེས་པ་ནི་ཤིན་ཏུ་གལ་ཆེ། འོན་ཀྱང་། ད་ལྟའི་ཚན་རིག་པ་དག་གིས་ཀླད་པའི་ཐོག་ནས་ཤེས་པའི་འགྲེལ་བཤད་བྱེད་སྐབས་ཚད་མ་དང་ཚད་མིན་གྱི་རྣམ་དབྱེ་འབྱེད་ཐུབ་ཀྱི་མེད། འདི་ལ་རྒྱུ་མཚན་ཞིག་ཡོད་པ་ནི་ཚད་མ་དང་ཚད་མིན་ཡོད་པ་ཉིན་རེའི་འཚོ་བའི་ནང་གལ་ཆེན་པོ་ཡིན་པ་དང་། ཕྱིན་ཅི་ལོག་པ་དང་ཕྱིན་ཅི་མ་ལོག་པའི་ཤེས་པ་ཡོད་པ། འདོད་དོན་བསྒྲུབ་པ་ལ་ཕྱིན་ཅི་མ་ལོག་པའི་བློ་ཞིག་དགོས་པ་ཐག་བཅད་ནས་བཤད་ཐུབ། འོན་ཀྱང་། ཀླད་རྩའི་སྟེང་ནས་ཕྱིན་ཅི་ལོག་པ་དང་མ་ལོག་པའི་བློའི་ཁྱད་པར་འབྱེད་དཀའ་བས། ངས་རྒྱུན་དུ་རྩེད་མོའི་ཚུལ་དུ་འདི་ལྟར་ཤོད་ཀྱི་ཡོད། དཔེར་ན། ཀླད་རྩའི་འགྱུར་བ་ནི་ཕལ་ཆེར་ཤེས་པ་ལ་འགྱུར་བ་ཕྱིན་པའི་རྐྱེན་གྱིས་ཡིན་པས་དེ་ནི་ཤེས་པ་འགྱུར་བ་ཕྱིན་པའི་རྣམ་འགྱུར་ལྟ་བུ་ཡིན། བརྟེན་པ་ཤེས་པ་ལ་འགྱུར་བ་ཕྱིན་པའི་རྐྱེན་གྱིས་དེའི་རྟེན་ལ་འགྱུར་བ་འགྲོ་བཞིན་ཡོད། འོན་ཀྱང་། རྟེན་དེའི་ངོས་ནས་བརྟེན་པ་ཤེས་པ་ལ་འགྲེལ་བཤད་ཆ་ཚང་བ་ཞིག་ཧ་ཅང་དཀའ། སྐད་ཅིག་དང་པོར་ཕྱིན་ཅི་ལོག་པའི་བློ་ཞིག་སྐད་ཅིག་གཉིས་པར་ཕྱིན་ཅི་མ་ལོག་པའི་བློར་འགྱུར་བ་ཡོད་ཀྱང་རྟེན་ཀླད་པའི་ངོས་ནས་ཕལ་ཆེར་གཅིག་མཚུངས་ཡིན། དེས་ན། དེ་དག་ཤེས་པ་རང་གི་ཐོག་ནས་འགྲེལ་བཤད་བྱེད་དགོས་པ་ལས། རྒྱུན་སྔ་མ་བློ་ཕྱིན་ཅི་ལོག་ཡིན་པ་ཞིག་དེའི་རྒྱུན་ཕྱི་མ་རྐྱེན་གཞན་གྱི་དབང་གིས་ཕྱིན་ཅི་མ་ལོག་པར་འགྱུར་བའང་ཡོད་པས་རྫས་སམ་ལུས་རྟེན་ཁོ་ནའི་ངོས་ནས་དབྱེ་བ་འབྱེད་རྒྱུར་ཧ་ཅང་དཀའ། དཔེར་ན། མིག་ཆུ་བཏང་བ་ཙམ་གྱིས་སྡུག་བསྔལ་མྱོང་བར་བཤད་མི་ཐུབ་སྟེ། ཧ་ཅང་དགའ་བ་དང་ཧ་ཅང་དད་པའི་དབང་གིས་མིག་ཆུ་ཤོར་བ་དང་། བྱང་ཆུབ་ཀྱི་སེམས་བསམས་ན་རེས་དགའ་བ་དང་། རེས་སྐྱོ་བ་སོགས་ཀྱི་སྐབས་ཀྱང་མིག་ཆུ་ཤོར་བ་བཞིན་ནོ། །དེ་ཡང་རྫས་སམ་ལུས་ཀྱི་ངོས་ནས་དགའ་སྡུག་གི་མིག་ཆུ་ཤོར་བའི་རྐྱེན་བྱེད་པའི་ཀླད་རྩ་ལ་ཕལ་ཆེར་ཁྱད་པར་མེད་པས། དགའ་ནས་མིག་ཆུ་ཤོར་བ་དང་སྡུག་ནས་མིག་ཆུ་ཤོར་བ་གང་ཡིན་ལུས་ཀྱིས་ཤེས་ཀྱི་མེད་ཀྱང་ཤེས་པ་རང་གི་ཐོག་ནས་ཁྱད་པར་ཆེན་པོ་ཡོད། ངས་སྨན་པ་རྣམས་ལ་དེ་གཉིས་ཀྱི་ཁྱད་པར་ཞིབ་ཏུ་བརྟགས་ཏེ་དབྱེ་འབྱེད་ཐུབ་པ་དགོས་ཀྱི་འདུག་ཅེས་བཤད་མྱོང་། དེ་བཞིན་ཚད་མ་དང་ཚད་མིན་དང་རྟོག་པ་དང་རྟོག་མིན་རྣམས་ཀླད་རྩའི་ཐོག་ནས་བརྟག་དཔྱད་བྱེད་དགོས་ཀྱི་འདུག་ཅེས་བསམ་འཆར་ཡང་ཤོད་བཞིན་ཡོད། མིག་ཆུ་ཤོར་བར་སྟངས་འཛིན་བྱེད་མཁན་གྱི་ཀླད་པའི་རྫས་གཅིག་ན་ཡང་ཀླད་རྫས་འགུལ་བསྐྱོད་གཏོང་བྱེད་སེམས་ཧ་ཅང་དགའ་བ་དང་ཧ་ཅང་སྡུག་ནས་མིག་ཆུ་ཤོར་བའི་ཤེས་པའི་རྐྱེན་མི་འདྲ་བ་ཡོད། ཡང་སེམས་ལ་སྡུག་བསྔལ་ཆེན་པོ་དེ་ཙམ་མེད་ཀྱང་ལུས་ཀྱིས་སྡུག་བསྔལ་ཤུགས་དྲག་མྱོང་བའི་རྐྱེན་གྱིས་མིག་ཆུ་གཏོང་བའང་ཡོད། འོན་ཀྱང་། ན་ཟུག་གིས་མནར་ནས་མིག་ཆུ་ཤོར་དགོས་བྱུང་ཡང་སེམས་ལ་ནི། སྡུག་བསྔལ་ཀུན་གྱི་སྡུག་བསྔལ་ཁུར། །སྡུག་བསྔལ་རྒྱ་མཚོ་སྐེམ་པར་ཤོག །ཅེས་སྨོན་ལམ་བཏབ་སྟེ་ཡིད་ཚིམ་པ་ཞིག་ཀྱང་འོང་རྒྱུ་ཡོད། འདིར་ཞིབ་ཏུ་བསམས་ན་ཤེས་པའི་སྐོར་ལ་རྙོག་འཛིང་ཆེན་པོ་ཡོད་པ་བཞིན་ཀླད་པའི་རྡུལ་རྫས་ལའང་དེ་ལྟར་ཡོད་ཅེས་བཤད་དཀའ། འོན་ཀྱང་། རང་ཅག་གིས་བལྟས་ན་རྡུལ་རྫས་ཀྱི་སྐོར་དེ་རགས་པ་ལྟ་བུར་མཐོང་སྲིད་ཀྱང་། དེ་འདྲའང་གཏན་ནས་མ་ཡིན་ཏེ་ལུས་ཀྱི་རྫས་ཕྲ་མོ་མཐའ་ཡས་པ་ཞིག་ཡོད་པར་བཤད་ཡོད། འོན་ཀྱང་། ཤེས་པ་ལྟ་བུའི་དཀའ་རྙོག་ཆེན་པོ་ཞིག་ཕལ་ཆེར་མ་ཡིན། འདི་དག་ནི་འཕྲོས་བཤད་ཙམ་ཡིན། མདོར་ན། རྣམ་པར་ཤེས་པ་ཞིག་ཁས་མ་བླངས་ན་ལུས་འདི་ཁོ་ནའི་སྟེང་ནས་འགྲེལ་བཤད་ཆ་ཚང་བྱེད་ཐུབ་རྒྱུར་ཧ་ཅང་དཀའ་བའི་གནས་སུ་མཐོང་།

ཕ་མའི་ཕུང་པོ་ལྔ་དང་དབང་པོ་རྣམས་བདེ་བས་ཚིམ་པར་བྱས་ནས། ཞེས་པ། ལུས་ཀྱི་རྩ་སྟོང་ཕྲག་བདུན་ཅུ་རྩ་གཉིས་ཀྱི་ནང་དུ་རླུང་གི་གཡོ་བ་ཡོད་པ་ཕལ་ཆེར་བཤད་ཐུབ་ཅིང་། ཁམས་དཀར་པོ་དེ་རྩ་སྟོང་ཕྲག་བདུན་ཅུ་རྩ་གཉིས་ཐམས་ཅད་ཀྱི་ནང་ནས་ཕུ་ཆུ་བརྡོལ་བ་ལྟ་བུར་འོང་བ་ཡིན་ནམ་སྙམ།

སླར་མའི་གསང་བའི་པདྨར་ཐམས་ཅད་འདྲེས་པར་འགྱུར་ཏེ། དེའི་ཚེ་ཕ་མ་གཉིས་ལས་ཁུ་ཁྲག་གི་དྭངས་མ་ཤིན་ཏུ་བསྐ་བ་ཐིགས་པ་རེ་རེ་ངེས་པར་མཇུག་ཏུ་འབྱུང་ལ། ཞེས་གསུངས་པ་ལྟར་ལམ་རིམ་ཆེན་མོར་ཡང་ཚིག་འདི་བཞིན་འབྱུང་ལ། རྣམ་གཞག་རིམ་པར་གསུངས་པ་ལྟར་རྣམ་གཞག་རིམ་པའི་རྣམ་བཤད་དུའང་སའི་དངོས་གཞི་ཁུངས་སུ་དྲངས་ནས་འདི་ལྟར་གསུངས་སོ། །

དེ་གཉིས་འདྲེས་པའི་དབུས་སུ་བར་དོའི་རྣམ་པར་ཤེས་པ་འཇུག་ཅིང༌། ཞེས་པ་ནས། རིམ་གྱིས་འཆི་བ་ངེས་པར་སྙིང་ག་ནས་འཕོ་བ་ཡིན་ནོ། །འདིར་རིམ་གྱིས་འཆི་བ་ཞེས་གསུངས་པའི་དོན་ཅི་ཡིན་ནམ། གློ་བུར་དུ་འཆི་ན་སྙིང་ག་ནས་མི་འཕོ་བ་ཡིན་ནམ། གློ་བུར་དུ་འཆི་ན་ཡང་རྣམ་ཤེས་འཕོ་ནི་དགོས། འཕོ་ན་སྙིང་ག་ནས་མ་གཏོགས་འཕོ་ཚུལ་གཞན་ཞིག་ཡོད་དམ།

དེ་ལྟར་ཕ་མ་གཉིས་ཉལ་པོ་བྱེད་པ་དེ་དྲི་ཟ་ཉེ་བར་གནས་པས་མཐོང་སྟེ། ཞེས་པ་ནས། དེ་ཡང་བར་དོའི་རྣམ་པར་ཤེས་པ་ཐོག་མར་མའི་གསང་བར་ཁུ་ཁྲག་འདྲེས་པ་དེ་ཉིད་དེའི་རྗེས་སུ་མའི་མངལ་གྱི་སྐྱེ་གནས་སུ་སོང་ནས་དེར་འཕེལ་བར་འགྱུར་ཏེ། ཞེས་གསུངས་ཏེ། ཁུ་ཁྲག་འདྲེས་ས་མའི་མངལ་ཡིན་ཀྱང་སྐྱེ་གནས་སུ་ཡིན་མིན་བརྟག །

སྐྱེ་གནས་དེ་ནི་མའི་ཕོ་བའི་འོག་ལོང་ཁའི་སྟེང་གི་བར་ཡིན་པར་མངལ་འཇུག་ལས་གསུངས་སོ། །ཞེས་པ་ནས། དེའི་དོན་ནི་རྗེས་ཐོགས་ཉིད་དུ་འཆད་པར་འགྱུར་རོ། །སྦྱང་གཞི་མངལ་དུ་སྐྱེ་བ་ལེན་པའི་ཚུལ་བརྗོད་ཟིན་ཏོ། །

གཉིས་པ་དེའི་ཆ་གང་དང་སྦྱོང་བྱེད་ཀྱི་ཆ་གང་ཆོས་མཐུན་པར་སྒོམ་པ་བཤད་པ་ལ། དང་པོའི་མགོན་པོ་སྤྲུལ་སྐུ་རྡོར་སེམས་སུ་བསྒྱུར་བའི་ཚུལ་བཤད་པ་དང་། བསྒྱུར་བའི་ལུས་ལ་ལྷ་དགོད་པ་སོགས་སྦྱང་གཞི་དང་སྦྱོར་ཚུལ་བཤད་པའོ། །དང་པོ་ལ། གཞན་ལུགས་དགག་པ་དང་། རང་ལུགས་བཞག་པའོ། །

དང་པོ་ནི། དང་པོའི་མགོན་པོ་སྤྲུལ་སྐུར་བསྒྱུར་ཚུལ་མདོ་བསྲེ་ན་མི་གསལ་ཞིང་མདོར་བྱས་སུ་མི་བསྐྱོད་པ་རྗེས་སུ་ཞུགས་པས་བསྒྱུར་ཞེས་པ་ཙམ་ཞིག་གསུངས་པ་ལ། ཞེས་པ་ནས། གནས་སྐབས་དང་པོ་མེར་མེར་པོ་དང་ཆོས་མཐུན་སྦྱར་བ་དང་ཤིན་ཏུ་འགལ་བའི་ཕྱིར་རོ། །

གཉིས་པ་རང་ལུགས་བཞག་པ་ནི། འོ་ན་དང་པོའི་མགོན་པོ་སྤྲུལ་སྐུར་བསྒྱུར་བའི་ཚུལ་ཇི་ལྟར་བྱ་སྙམ་ན། དང་པོའི་མགོན་པོ་སྤྲུལ་སྐུར་བསྒྱུར་བ་སྦྱང་གཞི་དང་སྦྱོར་བའི་སྐབས་སུ་རྣམ་གཞག་རིམ་པ་ལས། རྒྱུད་ལས་དེ་བཞིན་གཤེགས་པ་ཐམས་ཅད་ཟིལ་གྱིས་གནོན་པའི་ཏིང་ངེ་འཛིན་གསུངས་པའི་རིམ་པ་དང་། ཤེས་རབ་ཀྱི་མདོ་ལས་ཀྱང་གསུངས་ཏེ། ཞེས་པའི་ཤེས་རབ་ཀྱི་མདོ་ནི་མ་རྒྱུད་ལ་བྱེད་དམ་སྙམ།

རྩ་སྟོང་ཕྲག་བདུན་ཅུ་རྩ་གཉིས་ཡང་དག་པར་བསྐུལ་ཏེ། གཉིས་ཀ་ཡང་མཆོག་ཏུ་དགའ་བའི་བདེ་བས་ཚིམ་པར་བྱའོ། །
ཞེས་པ་ནས། ཕྱིས་བདག་ཉིད་དེ་ལ་བཅུག་ནས་འདྲེས་ཕྱིན་ཆད་བདག་ཉིད་རྡོར་སེམས་སུ་ང་རྒྱལ་བྱེད་པས་དེ་ཕྱིན་ཆད་ཀྱི་མཛད་པ་རྣམས་བདག་ཉིད་ཀྱིས་མི་བྱེད་པའི་སྐྱོན་གྱི་གོ་སྐབས་མེད་དོ། །

གཉིས་པ་བསྒྱུར་བའི་ལུས་ལ་ལྷ་འགོད་པ་སོགས་སྦྱང་གཞི་དང་སྦྱོར་ཚུལ་བཤད་པ་ནི། སྔོན་གྱི་མཁས་པ་དག །ཅེས་པ་ནས། བརླའི་རྩ་བ་ནས་རྐང་སོར་བར་ལ་དོན་གྲུབ་འགོད་པར་སྣང་སྟེ། ཞེས་དོན་འགྲུབ་གཉིས་གསུངས་པ་ནི་འདི་ཡིན་ནོ། །

དེ་གཉིས་གང་བྱས་ཀྱང་ཆོག་པར་བཞེད་དོ། །ཞེས་པ་ནས། ཕྱིའི་དཀྱིལ་འཁོར་ལ་ལྷ་དགུ་ལས་མེད་པ་ལ། ལུས་དཀྱིལ་གྱི་ལྷ་བརྒྱ་རྩ་ལྔ་བཅུ་རྩ་བདུན་ལ་སོགས་པ་བཀོད་ཅིང༌། ཞེས་པ་ཀྱཻ་རྡོར་ལྷ་དགུ་པ་དང་། རྩ་འཁོར་སོ་སོ་ལ་ལྷ་བརྒྱ་དང་ལྔ་བཅུ་རྩ་བདུན་འགོད་པའོ། །

ལུས་དཀྱིལ་གྱི་ལྷའི་ནང་ན་ཕྱི་དཀྱིལ་ལ་འགོད་པ་དང་ཞེས་པ་ནས། འདིར་དགག་སྒྲུབ་རྒྱས་པར་མ་སྤྲོས་སོ། །

གཉིས་པ་ལུས་ཀྱི་གནས་གང་དུ་ལྷ་གང་ས་བོན་གང་ལས་བསྐྱེད་པ་བྱེ་བྲག་ཏུ་བཤད་པ་ནི། ཐོག་མར་ལུས་ཀྱི་ཆ་གང་གཞལ་ཡས་ཁང་གི་ཆ་གང་དུ་བསྐྱེད་པ། ཞེས་པ་ནས། སྟེང་འོག་སྒོ་ཡི་དབྱེ་བ་ཡིས། །ཞེས་གསུངས་སོ། །འཕྲོས་བཤད་ཅིག་བཤད་པར་འདོད། བཤད་དམ་མི་བཤད། བཞད་མོ་བཞད། གོང་དུ་ཕྱི་དཀྱིལ་གྱི་ལུས་དཀྱིལ་གསུངས་པའི་སྐབས་དེར། བོད་དག་གིས་ཞེས་སོགས་གསུངས་ནས་དགག་པ་ཞིག་མཛད་འདུག་པ་ནི། ས་སྐྱ་པའི་ལམ་འབྲས་ཀྱཻ་རྡོར་གྱི་བདག་བསྐྱེད་དུ་དེ་ལྟར་གསུངས་ཡོད་པ་ལ་ཡིན། དེ་ལས་སྤྱི་བོར་སྣ་ཚོགས་རྡོ་རྗེ་དང་། རྐང་མཐིལ་རྡོ་རྗེའི་ས་གཞི་ཞེས་སོགས་འོག་གཞི་སྣ་ཚོགས་རྡོ་རྗེ་བསྐྱེད་པ་ལ་མི་ཞིག་གིས་ང་ལ་དྲི་བ་ཞིག་དྲིས་པ་ཡིན་ན་ངས་ལན་འདི་ལྟར་འདེབས་ཏེ། ངས་ལམ་འབྲས་ཞུས་ནས་ཉིན་རེ་བཞིན་ཀྱཻ་རྡོར་འདོན་གྱི་ཡོད། དབང་གི་ཆུ་བོ་མི་ནུབ་པའི་ཕྱིར་ཉིན་རེ་བཞིན་དུ་བདག་འཇུག་གཏོང་དགོས་ཀྱི་ཡོད་པས་རབ་བྱུང་ན་ཐུན་བཞི་དང་། དེ་ལྟར་མ་བྱུང་ན་ཐུན་གསུམ། དེ་ཡང་མ་བྱུང་ན་ཐུན་གཉིས་བྱེད་དགོས་ཀྱི་ཡོད། ངས་ཀྱཻ་རྡོར་གྱི་དབང་ཞུས་པ་ནས་ལོ་ཤས་རིང་ཐུན་གཉིས་རེ་བཟུང་བ་ཡིན། འོན་ཀྱང་། ངས་དགེ་ལྡན་པའི་ཕྱོགས་ནས་ཀྱང་མང་པོ་ཞིག་འདོན་དགོས་ཀྱི་ཡོད། དེ་ལྟར་མང་པོ་ཆགས་ནས་ངས་དབང་ཞུ་ས་བཅོ་བརྒྱད་ཁྲི་ཆེན་རིན་པོ་ཆེ་ཡིན་པས་ཁོང་ལ། ཚར་གཅིག་བཏོན་པས་འཐུས་པ་ཞིག་གནང་རོགས་ཞུས་ཏེ་གནང་བ་ཐོབ་ཡོད། ཚར་གཅིག་ཙམ་བཏོན་ནས་འཐུས་པ་གནང་མཁན་ས་སྐྱའི་བསྟན་འཛིན་གྱི་གྲལ་དུ་ཡང་འདུག །གང་ལྟར་ངས་ནི་ཉིན་ལྟར་འདོན་གྱི་ཡོད་ལ་མཁས་གྲུབ་རིན་པོ་ཆེས་ནི་དགག་པ་མཛད་ཀྱི་ཡོད་པས་དེའི་སྐོར་བསམ་ཚུལ་ཅི་ཡོད་ཅེ་ན། བཞད་མོ་བཞད། འདིར་གསུངས་པ་ནི་རྣལ་འབྱོར་དག་རིམ་གྱི་དམིགས་རིམ་སྒོམ་སྟངས་ཆ་ཕྲ་མོ་ནས་ཁུངས་འདི་རེད་ཅེས་གསེད་བཀྲོལ་དག་སྐྱེལ་གནང་བ་ཞིག་ཡིན་པས་བསམ་གྱིས་མི་ཁྱབ་པའི་ལེགས་བཤད་ཡིན། དེའི་ཞོར་དུ་ཀྱཻ་རྡོར་གྱི་ལུས་དཀྱིལ་གྱི་ལྷ་ལྟེ་བར་དྲུག་ཅུ་རྩ་བཞི། སྙིང་གར་བརྒྱད། གསང་གནས་སུ་སུམ་ཅུ་སོ་གཉིས། མགྲིན་པར་བཅུ་དྲུག །སྤྱི་བོར་སུམ་ཅུ་སོ་གཉིས། དབུས་ཀྱི་དེ་བཞིན་གཤེགས་པ་ལྔ་བཅས་ལྷ་བརྒྱ་དང་ལྔ་བཅུ་རྩ་བདུན་ཏེ། ཕལ་ཆེར་འདི་ལ་གསུངས་པ་ཡིན་ཏེ། དཀྱིལ་འཁོར་ལ་ལྷ་དགུ་ལས་མེད་ཀྱང་ལུས་དཀྱིལ་གྱི་ལྷ་མང་པོ་འདུག་ཅེས་གསུངས་པ་ཡིན། ངས་སྔོན་ནས་འདི་འདྲ་ཞིག་དྲན་བཞིན་ཡོད། དུས་འཁོར་གྱི་སྦྱོར་དྲུག་གི་སྐབས། ནམ་མཁའ་ལ་ལུས། ཡིད། མིག་ཤེས་གསུམ་གས་རྩེ་གཅིག་ཏུ་གཏད་ནས་སྟོང་གཟུགས་བསྒོམ་པར་གསུངས་ཡོད། བུ་སྟོན་རིན་པོ་ཆེའི་གསུང་དུ་སྨིན་མཚམས་ཀྱི་ཐད་ཁྲུ་གང་གི་མཚམས་ནས་བར་སྣང་ལ་དམིགས་པ་གཏད་པར་གསུངས་ཡོད། རྗེ་ཡབ་སྲས་ཀྱི་གསུང་དུ་དབུ་མའི་ཡར་སྣེའི་ནམ་མཁའ་ཡིན་པ་ལས་ཕྱིའི་ནམ་མཁའ་མིན་གསུངས་པ་ལྟར་ནང་གི་ནམ་མཁའ་ལ་གཙོ་བོར་བརྩི་དགོས་པ་ལྟར་ཡིན། འོན་ཀྱང་། བུ་སྟོན་རིན་པོ་ཆེས་གསུངས་པ་དེ་རྣམ་པ་ཐམས་ཅད་དུ་མི་འཐད་ཟེར་དགོས་བྱུང་ན། ཁོང་གིས་ཁྲིད་ཡིག་གནང་བ་གཞིར་བཟུང་གིས་ཉམས་བཞེས་གནང་སྟེ་སྒྲུབ་པའི་རྟགས་ཐོན་པ་བྱུང་ཡོད་པར་མ་ཟད་བུ་སྟོན་རིན་པོ་ཆེའི་གོང་གི་དུས་འཁོར་སྦྱོར་དྲུག་ཉམས་བཞེས་གནང་མཁན་གྱི་བླ་བརྒྱུད་དག་གིས་ཀྱང་དེ་ག་རང་ཉམས་བཞེས་གནང་ནས་རྟགས་ཐོན་པ་ཏན་ཏན་བྱུང་ཡོད་ངེས། དེ་ནས་ཡར་དེད་ན་ཡུ་མོ་མི་བསྐྱོད་རྡོ་རྗེ་སོགས་འགའ་ཞིག་གིས་གཞན་སྟོང་གསུངས་པ་དང་། ཡང་རིགས་གཅིག་གིས་སྦྱོར་དྲུག་གི་ཉམས་བཞེས་གནང་ནས་གྲུབ་པའི་གོ་འཕང་མཐོན་པོར་གཤེགས་པའང་ཡོད། དེས་ན། ད་ལྟ་ངས་འདོན་བཞིན་པའི་ས་སྐྱའི་ཀྱཻ་རྡོར་གྱི་གསུང་དེ་ངོར་ཆེན་རྡོ་རྗེ་འཆང་ཀུན་དགའ་བཟང་པོས་ཕྱོགས་བསྒྲིགས་གནང་བ་དེ་ཡིན། གཞུང་འདིར་གོང་དུ་བུ་སྟོན་རིན་པོ་ཆེས་དགག་པ་མཛད་པ་ཞིག་དྲངས་ཡོད་ཀྱང་ཁོང་གིས་དགག་པ་མཛད་སྟངས་དེར་བལྟས་ན། ངོར་ཆེན་རྡོ་རྗེ་འཆང་རྗེ་རིན་པོ་ཆེའི་སྐུ་ཚེ་སྟོད་ཙམ་དུ་བྱོན་པས་དུས་གཅིག་པ་ལྟ་བུར་ཁེལ་ཡོད། དཔེ་ཆ་དངོས་སུ་མ་མཐོང་ཡང་ས་ཆེན་གོང་མ་དག་གིས་དེའི་སྔོན་ནས་ཉམས་བཞེས་འདི་ལྟར་གནང་གིན་ཡོད་ངེས། ས་སྐྱ་པཎྜི་ཏ་ལ་སོགས་པ་ནི་མཁས་པའི་དབང་པོ་ཡིན། འདི་ལྟར་བསམས་ན་རྒྱ་གར་གྱི་གྲུབ་ཆེན་དག་གི་ནང་དུའང་། དཔེར་ན། བདེ་མཆོག་ལཱུ་ཨི་པའི་བསྐྱེད་རྫོགས་ཀྱི་སྐོར་དང་། དེ་ནས་དྲིལ་བུ་པ་ཕེབས་ནས་བདེ་མཆོག་དྲིལ་བུ་ལྷ་ལྔའི་སྐོར་གསུངས་ཡོད། གྲུབ་ཆེན་དྲིལ་བུ་པས་དྲིལ་བུ་ལྷ་ལྔ་གསུངས་པ་མི་འཐད་དེ། ལཱུ་ཨི་པའི་གསུང་དང་མཐུན་གྱི་མི་འདུག་ཟེར་དགོས་བྱུང་ན་དཀའ་རྙོག་གི་རྒྱུ་ལས་མེད། གང་ལྟར་གྲུབ་ཆེན་ལཱུ་ཨི་པ་ལ་ལྷག་པའི་ལྷའི་ཞལ་གཟིགས་ཤིང་རྗེས་སུ་གནང་བའི་སྒོ་ནས་བདེ་མཆོག་ལཱུ་ཨི་པ་ཞེས་པ་འདི་བྱུང་བ་ཡིན། དེ་བཞིན་དུ་དྲིལ་བུ་པ་ལ་རང་ཉིད་ཀྱི་རྩ་རླུང་ཐིག་ལེ་དང་ཁམས་དང་མཐུན་པའི་འཁོར་ལོ་སྡོམ་པས་དངོས་སུ་བྱིན་གྱིས་བརླབས་པའི་སྒོ་ནས་རྩ་རྒྱུད་ཀྱི་དགོངས་པ་འགྲེལ་སྟངས་ཤིག་གི་ཐོག་ནས་བདེ་མཆོག་དྲིལ་བུ་རིམ་ལྔ་བྱུང་བ་ཡིན། ལཱུ་ཨི་པའི་རྫོགས་རིམ་རྣལ་འབྱོར་ཆེན་པོ་དང་དྲིལ་བུ་རིམ་ལྔ་གཉིས་མི་འདྲ་ཡང་དྲིལ་བུ་རིམ་ལྔ་ཡང་ཚད་ལྡན་ཡིན་ལ། ཡང་དེའི་རྗེས་སུ་ནག་པོ་པའི་ལུགས་ཀྱི་བདེ་མཆོག་ཅིག་བྱུང་ཡོད་ཀྱང་། དེ་ཡང་ལྷག་པའི་ལྷས་དངོས་སུ་བྱིན་གྱིས་བརླབས་ནས་བྱུང་བ་ཡིན། རྒྱུ་མཚན་དེས་ན། དེ་དག་ནི་ཚིག་གི་བདག་པོས་ཚིགས་སུ་བཅད་ཟེར་བ་ལྟར་གྱུར་པ་ཡིན། ས་ཆེན་ཀུན་དགའ་སྙིང་པོས་དགེ་བསྙེན་གྱི་ཚུལ་མཛད་དེ། སྲས་བསོད་ནམས་རྩེ་མོ་དང་གྲགས་པ་རྒྱལ་མཚན་གཉིས་དང་ཡབ་སྲས་ལྷན་དུ་བཞུགས་པའི་སྐབས་ཤིག །ཉེ་གནས་ཀྱི་སེམས་ལ་ངའི་བླ་མ་འདིས་འཇིག་རྟེན་ཕལ་པ་ལྟ་བུའི་ཕ་བུ་སྡོད་ལུགས་འདི་འདྲ་གནང་གིན་འདུག་སྙམ་ནས་མ་བདེ་བ་བྱུང་བ་ན། ས་ཆེན་གྱིས་གསང་སྔགས་ཀྱི་རྡོ་རྗེ་སློབ་དཔོན་ལ་ལོག་ལྟ་བྱེད་པ་ཤིན་ཏུ་འཁྲུལ་གསུངས་ཏེ་ཞབས་གཉིས་བརྐྱངས་ཏེ། ཞབས་མཐིལ་ལ་ཀྱཻ་རྡོར་དང་བདེ་མཆོག་གི་དཀྱིལ་འཁོར་གཉིས་ཡོད་པ་ཉེ་གནས་ལ་གསལ་བར་བསྟན་པའི་རྣམ་ཐར་ཡོད། དེས་ན། བླ་མ་ཚད་ལྡན་ལྷག་པའི་ལྷས་རྗེས་སུ་བཟུང་ནས་བྱིན་གྱིས་བརླབས་པ་ཞིག་གིས་ཐག་བཅད་པ་ཡིན་ན་ཚིག་གི་བདག་པོས་ཚིགས་སུ་བཅད་པ་ཆགས་ཀྱི་ཡོད། ཁོང་གིས་ལམ་དེ་ལྟ་བུ་ཞིག་བསྒོམས་ནས་རྟོགས་པ་བརྙེས་ཤིང་དཔལ་ས་སྐྱ་པའི་ལམ་འབྲས་ཀྱི་བླ་མ་རྣམས་ཀྱིས་ཀྱང་ལུས་དཀྱིལ་དེ་ག་རང་བསྒོམས་གནང་ཡོད། དཀྱིལ་འཁོར་གྱི་ལྷ་དགུ་དང་ལུས་དཀྱིལ་གྱི་ལྷ་བརྒྱ་དང་ལྔ་བཅུ་རྩ་བདུན་བསྒོམས་པ་ལ་བརྟེན་ནས་དངོས་གྲུབ་འགྲུབ་ཀྱི་ཡོད། ཚུལ་དེ་ལྟ་བུའི་ལམ་གྱི་རིམ་པ་ཞིག་ཏུ་གྱུར་པ་ཡིན། རྒྱ་གར་གྲུབ་ཆེན་ཞིག་གིས་ཚིག་གི་བདག་པོས་ཚིགས་སུ་གཅོད་ཐུབ་ཀྱི་ཡོད་ན། བོད་ཀྱི་གྲུབ་ཆེན་ཞིག་གིས་ཀྱང་ཚིག་གི་བདག་པོས་ཚིགས་སུ་བཅད་ཆོག །དེ་ཡང་མཚན་ཉིད་དང་ལྡན་པ་ལ་བྱ་ཡི་དེ་དང་མི་ལྡན་པས་མངོན་པའི་ང་རྒྱལ་གྱིས་ཧམ་བཤད་བྱེད་ན་ནི་གཏན་ནས་མི་འགྲིག །འོན་ཀྱང་། མཁས་གྲུབ་རིན་པོ་ཆེའི་གསུང་ནི་བཀའ་ཚད་མ་དང་རྣལ་འབྱོར་པའི་དམིགས་སྐོར་ཆ་ཕྲ་མོ་ནས་རྒྱུད་ཀྱི་ཁུངས་དང་བསྟན་བཅོས་ཀྱི་རྒྱབ་རྟེན་འདི་ཡིན་ཞེས་གསལ་བར་ངོ་སྤྲོད་གནང་བ་ལྟར་དེ་དེ་བཞིན་ཡིན། ངོས་ཀྱིས་བདེ་གསང་སོགས་བཏོན་པའི་ཐོག་ནས་དཔལ་ས་སྐྱ་པའི་རྗེ་བཙུན་གོང་མ་རྣམས་ཀྱི་སྐབས་ནས་ཉམས་བཞེས་གནང་ཞིང་། ངོར་ཆེན་ཀུན་དགའ་བཟང་པོས་ཕྱོགས་བསྒྲིགས་མཛད་པའི་ཚར་ལུགས་ཀྱི་ཀྱཻ་རྡོར་གྱི་བདག་བསྐྱེད་འདོན་པའི་སྐབས་མཁས་གྲུབ་རིན་པོ་ཆེས་དགག་པ་མཛད་ཡོད་པས་འདི་ལྟར་བཏོན་ན་འགྲིག་གམ་མི་འགྲིག་སྙམ་དུ་བློ་རྩེ་གཉིས་པ་བྱུང་ན་ཕལ་ཆེར་ནོར་བ་ཡིན་ཏེ། དམ་པ་ནང་ཕན་ཚུན་ལ་དགག་གཞག་མཛད་པ་འདི་དག་ནི་ཚིག་གི་བདག་པོས་ཚིགས་སུ་བཅད་པ་ལྟར་དང་། དཔལ་ས་སྐྱ་པའི་ལམ་འབྲས་སློབ་བརྒྱུད་དག་གིས་འདི་ཉིད་ཐུགས་ཉམས་སུ་བཞེས་ནས་རྟོགས་པ་བརྙེས་པ་ཡིན་པས་འགྲིག་ཡོད་བསམ་པ་དྲན་གྱི་འདུག །མཁས་གྲུབ་རིན་པོ་ཆེས་རྗེ་རིན་པོ་ཆེའི་གསུང་གི་ཡིག་འབྲུ་རེ་རེ་ནས་ཁུངས་བཙན་པོ་ཡིན་པར་གསུངས་པ་ནི་ཤིན་ཏུ་ལེགས་ཤིང་། དུས་འཁོར་ལའང་དེ་བཞིན་ཡིན་སྙམ་པ་དྲན་བཞིན་ཡོད། འདི་དག་འཕྲོས་བཤད་ཡིན། ཁྱེད་ཅག་གིས་མཁས་གྲུབ་རིན་པོ་ཆེའི་གསུང་འདི་མཇལ་ནས་ཀྱཻ་རྡོར་གྱི་ལུས་དཀྱིལ་ནོར་འདུག་སྙམ་དུ་བསམས་ན་མི་ལེགས་ཏེ། རང་ཅག་མང་པོ་ཞིག་གིས་ནོར་འཁྲུལ་ཡིན་ཞེས་ཅི་ཙམ་བརྩད་ཀྱང་ས་སྐྱ་པ་དག་གིས་ནམ་ཡང་བསྒྱུར་བཅོས་གཏོང་མི་སྲིད། བཞད་མོ་བཞད། དེ་ཡང་རང་རང་གི་བླ་མ་གོང་མ་རྣམས་ལ་དད་པ་རྩེ་གཅིག་ཏུ་ཡོད་པས་དེའི་ཐོག་ལ་བཞག་ན་ལེགས་པས་དགག་བཞག་བྱས་པ་ལ་དགོས་པ་དེ་ཙམ་མེད། ངའི་མཐོང་ཚུལ་དེ་ལྟར་ཡིན། གོང་དུ་བསྐྱེད་རིམ་པས་སྟོང་ཉིད་རྟོགས་པ་ཡོད་མེད་སྐོར་ཧ་ཅང་བཤད་པ་ཟབ་མོ་མཛད་འདུག་པས་དེ་དེ་བཞིན་ནོ་ཞུ་རྒྱུ་ཡིན། ཕྱག་རྒྱ་ཆེན་པོ་དང་རྫོགས་པ་ཆེན་པོའི་སྐོར་གྱི་གཞུང་དུ་མར་ལྟ་བ་སྒོམ་སྟངས་རྒྱ་ཆེན་པོ་དང་གསལ་པོ་མེད་པ་མང་པོ་འདུག །དེའི་སྐབས་ལྟ་བའི་སྐོར་རྒྱ་ཆེན་པོ་དང་གསལ་པོ་གསུངས་པ་ནས་ཕར་ཁ་བསྐང་དགོས་པ་གཞུང་སྤྱིའི་འགྲོ་སྟངས་ཡིན། དཔེར་ན། རྫོགས་ཆེན་ཁྲེགས་ཆོད་སྐབས་སེམས་ཀྱི་མཚང་འཚོལ་བ་ཞེས་གསུངས་ཡོད། འདིར་རྙིང་མའི་སྔགས་འཆང་གྲོགས་པོ་རྙིང་པ་ཞིག་ཕ་གིར་འདུག་དེ་ལས་གཞན་མེད་པ་འདྲ། ཁྲེགས་ཆོད་ཀྱི་སྔོན་འགྲོར་སེམས་བྱུང་གནས་འགྲོ་གསུམ་གྱི་མཚང་འཚོལ་བ་ཞེས་པའི་སྐབས་བི་མ་ལ་མི་ཏྲའི་སྐུ་སྐྱེ་ཡིན་ནམ་ཁམས་རྫོགས་ཆེན་གྱི་ཡོངས་གྲགས་ཀྱི་བླ་མ་ཞིག་ཡིན། མཁན་པོ་ངག་ཆུང་གི་ཁྲེགས་ཆོད་ཀྱི་ཁྲིད་ཡིག་ཏུ་བྱུང་གནས་འགྲོ་གསུམ་གྱི་མཚང་འཚོལ་བའི་སྐབས་གཅིག་དུ་བྲལ་གྱི་རིགས་པ་བཀོད་ཡོད། དེ་ཡང་ཡིན་ཏེ་སེམས་བྱུང་གནས་འགྲོ་གསུམ་གྱི་མཚང་འཚོལ་བ་ལ་ཁྱད་གཞི་སེམས་ཀྱི་སྟེང་དུ་ཆོས་ཉིད་གཏན་ལ་དབབ་དགོས་པས་གཅིག་དུ་བྲལ་གྱི་རིགས་པ་མདོར་བསྡུས་ཤིག་བཀོད་ཡོད། རྫོགས་ཆེན་གྱི་ཁྲིད་ཡིག་མང་པོར་འདི་དག་ཡོད་པ་གཞིར་བཞག་གིས་གསུངས་པ་དང་། ཁྲིད་ཡིག་འགའ་ཞིག་ནི་གང་ཟག་སྒོས་བཙན་གྱི་དབང་དུ་མཛད་དེ་རྒྱུད་སྨིན་པ་དག་ལ་གསུངས་པ་ཞིག་ཡིན། དེས་ན། དེ་ལྟ་བུའི་དབང་པོ་ཤིན་ཏུ་རྣོ་ཞིང་རྒྱུད་སྨིན་པ་ཞིག་ལ་ཁྱོད་ཀྱིས་རང་གི་ང་དང་རང་གི་སེམས་གང་དུ་འདུག་ཚོལ་ཅིག་ཅེས་གསུངས་པ་ན། དེས་ལེགས་པར་བརྟགས་པའི་ཚེ་འཚོལ་རྒྱུའི་སེམས་དང་། འཚོལ་མཁན་ང་ཞིག་ཡོད་པས་ཆད་མཐར་མི་ལྷུང་བ་མྱོང་བས་གྲུབ་པ་དང་། བཙལ་ན་མི་རྙེད་པས་རྟག་མཐར་མི་ལྷུང་བ་སྟེ་མཐའ་གཉིས་སེལ་བའི་དབུ་མའི་ལྟ་བ་ཚིག་ཉུང་ཉུང་ཞིག་གིས་བློ་ལ་འཆར་ཐུབ། དེ་ལྟ་བུར་དགོངས་ནས་ཚིག་ཉུང་ཉུང་ཞིག་ལས་མ་གསུངས་པའང་ཡོད། དཔེར་ན། རྫོགས་ཆེན་གྱི་གཞུང་མང་པོར་གཞི་མེད་རྩ་བྲལ་ཞེས་གསུངས་པའང་ཐ་སྙད་དུའང་རང་མཚན་གྱིས་མ་གྲུབ་པའི་ཚུལ་གསུངས་པ་ཡིན། དབང་པོ་རྣོན་པོའི་དབང་དུ་མཛད་ནས་ཚིག་བསྡུས་བསྡུས་ཤིག་གསུངས་པའི་དོན་ཇི་བཞིན་མ་གོ་བར་ཅི་ཡང་མེད། གང་ཡང་མེད། ཡོད་མིན་མེད་མིན་ཟེར་བ་སོགས་འདྲ་མིན་བཤད་དེ་དགོངས་པ་མ་ལོན་པའི་སྐྱོན་གྱི་རིགས་ཀྱང་འབྱུང་གིན་ཡོད། བཀའ་བརྒྱུད་ལ་མཚོན་ན་མཉམ་མེད་དྭགས་པོ་ལྷ་རྗེས་བཀའ་ཕྱག་ཆུ་བོ་གཉིས་འདྲེས་ཞེས་ཕྱག་ཆེན་གྱི་ཁུངས་རྗེ་མི་ལ་ལ་གཏུགས་ཡོད། མི་ལས་མར་པ་དང་། མར་པས་ལྟ་བའི་ཁུངས་རྗེ་མཻ་ཏྲི་པར་གཏུགས་ཡོད། མཻ་ཏྲི་པའི་དེ་ཁོ་ན་ཉིད་བཅུ་པ་ལས། བླ་མའི་ངག་གིས་མ་བརྒྱན་པའི། །དབུ་མའང་འབྲིང་པོ་ཙམ་ཉིད་དོ། །ཞེས་མགོན་པོ་ཀླུ་སྒྲུབ་ཀྱི་སློབ་མ་བླ་མ་ཟླ་བ་གྲགས་པའི་མན་ངག་གིས་མ་བརྒྱན་པའི་དབུ་མའི་ལྟ་བ་འབྲིང་ཙམ་དུ་གསུངས་ཡོད། དེ་ལྟར་ན་མཻ་ཏྲི་པའི་ལྟ་བ་ནི་དབུ་མ་ཐལ་འགྱུར་བའི་ལྟ་བ་ཡིན་པ་གསལ་པོ་ཡིན། དེའི་དངོས་སློབ་མར་པ་དང་། མར་པའི་དངོས་སློབ་རྗེ་མི་ལ། མི་ལའི་གསུང་ཚེ་རིང་མཆེད་ལྔ་ལ་གདམས་པའི་མགུར་མའི་ནང་། དོན་དམ་བདེན་པའི་དབང་དུ་ནི། །བགེགས་པས་སངས་རྒྱས་ཉིད་ཀྱང་མེད། །ཅེས་གང་ཡང་མེད་པ་དང་། སྒོམ་པ་པོ་མེད་བསྒོམ་བྱ་མེད། །བགྲོད་བྱ་ལམ་དང་ལམ་རྟགས་མེད། །ཅེས་ས་བཅུ་དང་ལམ་ལྔ་དང་རྟགས་སོགས་གང་ཡང་མེད་པར་གསུངས་པ་དང་། དེ་ནས། ཨེ་མ་སེམས་ཅན་མེད་གྱུར་ན། །དུས་གསུམ་སངས་རྒྱས་ཅི་ལས་བྱུང་། །ཞེས་དྲི་བ་བཀོད་ནས། རྒྱུ་དང་འབྲས་བུ་མི་སྲིད་པས། །ཀུན་རྫོབ་བདེན་པའི་དབང་དུ་ནི། །འཁོར་བ་དང་ནི་མྱ་ངན་འདས། །ཐམས་ཅད་ཡོད་ཅེས་ཐུབ་པས་གསུངས། །ཞེས་ཐ་སྙད་དུ་མེད་པ་མ་ཡིན་པ་དང་། བདེན་གཉིས་དབྱེ་བ་ཕྱེ་ནས་གསུངས་པ་ལྟར་ཡིན། དེས་ན། བཀའ་བརྒྱུད་ཀྱི་ཕྱག་རྒྱ་ཆེན་པོ་སྒོམ་པ་ན་རྩེ་གཅིག་ཅེས་པ་ཞི་གནས་དང་། སྤྲོས་བྲལ་ཞེས་པ་སྟོང་ཉིད་ཀྱི་ལྟ་བ་ཐུན་མོང་བ་གཏན་ལ་ཕབ་པ་དང་། དེ་ནས་རོ་གཅིག་དང་། དེ་ནས་སྒོམ་མེད་ཅེས་གསུངས་པ་སྔགས་བླ་མེད་སྐབས་ཀྱི་གཉུག་སེམས་དང་འབྲེལ་བའི་ཆོས་ཉིད་གཏན་ལ་ཕབ་ནས་གཉུག་མའི་སེམས་བསྒོམ་པར་གསུངས་པ་ཡིན། དགེ་ལུགས་པར་མཚོན་ན། དགེ་ལྡན་ཕྱག་རྒྱ་ཆེན་པོ་ཞེས་པའི་སྐབས་སེམས་ཀྱི་ཆོས་ཉིད་གཏན་ལ་ཕབ་ཡོད། དེ་ཡང་གཙོ་བོ་སེམས་ལ་དམིགས་ནས་ཞི་གནས་བསྒོམས་པའི་ཐོག་ནས་སེམས་ཀྱི་ཆོས་ཉིད་སྒོམ་བཞིན་ཡོད། འདི་དག་ནི་འཕྲོས་བཤད་ཙམ་ཡིན། ཁྱེད་ཅག་གི་ནང་དོན་གཉེར་དང་དོ་གལ་ཆེན་པོས་དགོངས་པ་བཞེས་མཁན་དག་གིས་འདི་དག་མཁྱེན་ན་ལེགས་སྙམ་པ་བྱུང་། གཞན་མཁས་གྲུབ་རིན་པོ་ཆེའི་གསུང་འདི་མཇལ་ནས་ཀྱཻ་རྡོར་འདོན་པའི་སྐབས་སྤྱི་བོའི་རྩ་འཁོར། འོག་གཞི་རྡོ་རྗེ་རྒྱ་གྲམ། ཞེས་པ་དེ་བཞག་དགོས་པའི་མཚམས་ལ་སླེབས་པ་ཡིན། བཞད་མོ་བཞད། རྗེ་རིན་པོ་ཆེའི་རིམ་ལྔ་གསལ་སྒྲོན་དུ། འོད་གསལ་ལ་སྲབ་འཐུག་མང་པོ་འབྱུང་བར་གསུངས་པས། སྣང་མཆེད་ཐོབ་གསུམ་འགགས་ཟིན་པའི་རྗེས་ཀྱི་འོད་གསལ་ལ་སྲབ་འཐུག་འབྱུང་བ་ཡིན་ནམ་མིན། མཁས་གྲུབ་ནོར་བཟང་རྒྱ་མཚོས་སེམས་དབེན་གྱི་སྐབས་ཀྱི་འོད་གསལ་དང་། དོན་གྱི་འོད་གསལ་སྐབས་ཀྱི་འོད་གསལ་ལ་ཕྲ་རགས་ཡོད་ཅེས་གསུངས་འདུག །འདིར་ཕྲ་རགས་ཡོད་ཅེས་པ་དོན་གྱི་འོད་གསལ་གྱི་སྐབས་སུ་གཉིས་སྣང་གཏན་ནས་ལོག་པའི་ཆ་ནས་ཕྲ་བར་གསུངས་པ་ཡིན་ན་ལེགས། དེ་ལྟ་མ་ཡིན་པར་ཡུལ་ཅན་གྱི་ངོས་ནས་དཔེ་དོན་གྱི་འོད་གསལ་གཉིས་ལ་ཕྲ་རགས་ཡོད་པར་གསུངས་པ་ཡིན་ནམ་མིན། མཁས་གྲུབ་ནོར་བཟང་རྒྱ་མཚོས་ཕྲ་རགས་ཡོད་གསུངས། ཡང་ཆོས་ཉིད་མངོན་སུམ་དུ་རྟོགས་པའི་ཆ་ནས་ཕྲ་བ། མཐུན་པའི་དོན་དམ་བདེན་པ་དང་དོན་དམ་བདེན་པ་དངོས་གཉིས་གསུངས་པ་ལྟར་དགོངས་པ་བཞེས་པ་ཡིན་ནམ། གང་ལྟར་རིམ་ལྔ་གསལ་སྒྲོན་དུ་འོད་གསལ་ལ་སྲབ་འཐུག་ཡོད་པར་གསུངས་པ་སྔར་བཤད་པ་ལྟར་རོ། །རང་བཞིན་བརྒྱད་ཅུའི་ཀུན་རྟོག་ལ་ཡང་རགས་པའི་དབང་དུ་བྱས་པ་དང་ཕྲ་བའི་དབང་དུ་བྱས་པ། ཕྲ་ཤོས་ཀྱི་དབང་དུ་བྱས་པ་ཕལ་ཆེར་ཡོད་པ་འདྲ། ཐིམ་རིམ་བརྒྱད་ཀྱང་ངེས་ཅན་དུ་འབྱུང་མི་འབྱུང་གཉིས་ཡོད་དམ་སྙམ། འོད་གསལ་ལ་སྲབ་འཐུག་འབྱུང་བར་གསུངས་པ་རྫོགས་ཆེན་པའི་ཆོས་སྐད་ལ། གཞིའི་རིག་པ། ངོ་བོའི་རིག་པ། རྩལ་གྱི་རིག་པ། གཞི་སྣང་གི་རིག་པ་ཞེས་རིག་པ་ཡིན་པ་གང་ཞིག་ལ། གསང་བ་འདུས་པའི་ཆོས་སྐད་དང་སྦྱར་ན། སྣང་མཆེད་ཐོབ་གསུམ་འཆར་ཚུན་ཆད་ཀྱི་རིག་པ་ལ་གཞི་སྣང་གི་རིག་པ་དང་། རྩལ་གྱི་རིག་པ་སྟེ། ཉེར་ཐོབ་ནས་རྩལ་ཕྱེ་བའི་རྗེས་ཀྱི་རིག་པ་ལ་རྩལ་གྱི་རིག་པ་དང་། རྩལ་སྣང་དེ་ཐམས་ཅད་ཐིམ་ནས་འོད་གསལ་ཉག་གཅིག་ལྷག་པའི་སྐབས་གཞིའི་རིག་པ། ངོ་བོའི་རིག་པ་ཞེས་གསུངས་པ་གོ་རྒྱུ་འདུག །རྗེ་རིན་པོ་ཆེའི་གསུང་དུ་འོད་གསལ་ལ་སྲབ་འཐུག་གསུངས་པ་དེ་དང་འབྲེལ་བ་ཞིག་ཡོད་དམ་སྙམ། དེས་ན། གཞུང་གོང་འོག་ཕན་ཚུན་ལ་རྒྱུས་ཡོད་བྱས་ན་གོ་བ་ལ་ཕན་ཐོགས་ཡོད་པ་ལྟ་བུར་མཐོང་། རྫོགས་ཆེན་གྱི་རིག་པ་ཀུན་ཏུ་བཟང་པོ་འདི་ངོ་འཕྲོད་པ་ལ་གསང་བ་འདུས་པའི་སྐབས་ནས་གསུངས་པའི་རང་བཞིན་བརྒྱད་ཅུའི་ཀུན་རྟོག་འགགས། དེ་ནས་སྣང་བའི་ཡེ་ཤེས། མཆེད་པའི་ཡེ་ཤེས། ཉེར་ཐོབ་ཀྱི་ཡེ་ཤེས་འབྱུང་བར་གསུངས་པ་དག་གི་འགྲོ་སྟངས་མཁྱེན་པ་ཞིག་བྱུང་ན། ཕལ་ཆེར་ངོ་བོའི་རིག་པ་གསལ་པོ་གོ་བ་ལ་ཁྱད་ཡོད་དམ་སྙམ། ཡང་གཞུང་འགའ་ཞིག་ཏུ་འོད་གསལ་ལ་སྲབ་འཐུག་དུ་མ་འབྱུང་བར་གསུངས་པ་ལ་རྫོགས་ཆེན་གྱི་གཞུང་ནས་ངོ་བོའི་རིག་པ་དང་། རྩལ་གྱི་རིག་པ། གཞི་སྣང་གི་རིག་པ་སོགས་མི་འདྲ་བ་མང་པོ་གསུངས་པས་ཚུར་ཕྱོགས་དེའི་གོ་དོན་གསལ་བར་རྟོགས་པ་ལ་ཕན་ཐོགས་ཡོད་དམ་སྙམ། དེ་འདྲ་བྱུང་ན་ལེགས་སོ། །

སྒོ་བཞི་ཞེས་ནི་བཤད་པ་ཡིན། །སྣ་ཡི་རྩེ་མོའི་དབྱིབས་ཀྱིས་ནི། །རྟ་བབས་བཞིར་ནི་བརྗོད་པར་བྱ། །ཞེས་པ་ནས། བླུན་པོའི་ཚིག་རྗེས་འབྲངས་པས་རང་ཉིད་ཕྱུགས་སུ་གོ་བར་མ་བྱེད་ཅིག །ལུས་དཀྱིལ་ཇི་ལྟར་བསྒོམ་པའི་ཚུལ་བརྗོད་ཟིན་ཏོ། །

སྒོ་གསུམ་བྱིན་གྱིས་བརླབ་ཅིང་སེམས་དཔའ་སུམ་བརྩེགས་བྱ་བ།

མདོར་བྱས།

དགོད་བྱས་དེ་ནས་སྔགས་པ་ཡིས། །ཞེས་པ་ནས། སེམས་དཔའ་གསུམ་གྱི་བདག་ཉིད་ཅན། །

མདོ་བསྲེ།

དེ་ནས་རྣམ་པར་སྣང་མཛད་ལ་སོགས་པའི་ཡེ་ཤེས་སེམས་དཔའ་རྗེས་སུ་ཞུགས་པས་སྐུ་ལ་སོགས་པའི་རིམ་པ་འདིས་བྱིན་གྱིས་བརླབ་པར་བྱའོ། །ཞེས་པ་ནས། ཅེས་གསུངས་པ་འདིས་ཡེ་ཤེས་སེམས་དཔའི་ཐུགས་ཀར་ཡང་སྙིང་པོ་ཡི་གེ་ཧཱུཾ་ཏིང་ངེ་འཛིན་སེམས་དཔའ་བསྒོམ་མོ། །

རྣལ་འབྱོར་དག་རིམ།

དེ་ནས་སྔར་ཡོངས་སུ་རྫོགས་པར་བསྐྱེད་པའི་ལྷ་དམ་ཚིག་པ་ཙམ་དུ་འཛིན་པའི་རྣམ་རྟོག་རྡོ་རྗེ་གསུམ་གྱི་ཡེ་ཤེས་སེམས་དཔའ་རྗེས་སུ་ཞུགས་པས་གསལ་བའི་ཕྱིར། ཞེས་པ་ནས། སྐུའི་དབང་ཕྱུག་ཐོབ་པར་བསམས་ལ། ཞེས་གསུངས་ཏེ། རྣམ་པར་སྣང་མཛད་སྤྱན་མ་དང་སྦྱོར་བའི་མདུན་ན་རང་ཉིད་གནས་པ་ཞེས་པ་ནི་གཙོ་བོར་སྤྲུལ་སྐུ་རྡོ་རྗེ་འཆང་ལས་རང་འདྲ་གཉིས་པ་ཞིག་ནམ་མཁར་འཕགས་ནས་སངས་རྒྱས་རྣམ་པར་སྣང་མཛད་སྤྱན་མ་དང་སྦྱར་ནས་ཡོད་པ་དེའི་མདུན་དུ་འཁོད་དེ་གསོལ་བ་བཏབ་པའོ། །ཀུན་མཁྱེན་བླ་མའི་གསུང་རྒྱུན་ལ། འོད་ཟེར་དཀར་པོའི་ངོ་བོར་ཞུ་བ་ཡེ་ཤེས་སེམས་དཔའི་ཚུལ་གྱིས་རྣམ་པར་སྣང་མཛད་ཀྱི་སྒོ་ནས་ཞུགས་ཏེ་སྤྲུལ་སྐུ་རྡོ་རྗེ་འཛིན་པའི་དབུའི་གཙུག་གི་མཚམས་དེར་སླེབས་པ་ན་རྣམ་པར་སྣང་མཛད་ཐིག་ལེ་ཆ་སུམ་ཅུ་རྩ་གཉིས་སུ་གྱུར། ཐིག་ལེའི་ཆ་སུམ་ཅུ་སོ་གཉིས་ལུས་དཀྱིལ་གྱི་ལྷ་སུམ་ཅུ་སོ་གཉིས་ལ་ཆ་རེ་རེ་ཐིམ། འདི་ལྟར་བྱིན་གྱིས་བརླབས་སོང་སྙམ་པའི་མོས་པ་བྱེད་དགོས།

སངས་རྒྱས་ཀུན་གྱི་སྐུ་གང་ཡིན། །ཞེས་པ་ནས། དེ་ནས་ལྕེའི་དབུས་སུ་ཨཱཿལས་བྱུང་བའི་པདྨ་དམར་པོ་འདབ་མ་བརྒྱད་པའི་ལྟེ་བར་ཨཱཿདམར་པོ་འོད་ཟེར་ལྔ་འཕྲོ་བ་ལས། གོས་དཀར་མོའི་ཚོགས་ནམ་མཁའ་གང་བ་སྤྲོས་པས། ཞེས་གསུངས་ཏེ། སྤྱན་འདྲེན་མཁན་ཡུམ་ཤེས་རབ་མ་དང་། སྤྱན་འདྲེན་རྒྱུ་སྐུ་གསུང་ཐུགས་རྡོ་རྗེའི་ལྷ་ཚོགས་རྣམས་སོ། །སངས་རྒྱས་ཀུན་གྱི་སྐུ་གང་ཡིན། །ཞེས་སོགས་ནི་ང་རྒྱལ་འཇོག་པའོ། །

སྐད་ཅིག་གིས་གསུང་རྡོ་རྗེ་ཚོགས་ནམ་མཁའ་གང་བ་སྤྱན་དྲངས་པའི་དབུས་ན་བཞུགས་པའི་གཙོ་བོ། འོད་དཔག་མེད་གོས་དཀར་མོ་དང་སྦྱོར་བའི་མདུན་ན་རང་ཉིད་གནས་པར་བསམས་ལ། ཞེས་གསུངས་ཏེ། གོང་ལྟར་རང་འདྲ་གཉིས་པ་ཞིག་ནམ་མཁར་འཕགས་ཏེ་དེ་དག་གི་མདུན་དུ་འཁོད་དེ། ཆོས་ཀྱི་གསུང་ལམ་དཔལ་ལྡན་པ། །ཞེས་སོགས་ཀྱིས་གསོལ་བ་འདེབས་པའོ། །

ཆོས་ཀྱི་གསུང་ལམ་དཔལ་ལྡན་པ། །རྡོ་རྗེ་མི་ཕྱེད་གསུམ་བསྒོམས་པས། །ཞེས་པ་ནས། འོད་ཟེར་དམར་པོའི་ངོ་བོར་ཞུ་བ་ཡེ་ཤེས་སེམས་དཔའི་ཚུལ་གྱིས་ལྕེ་ལ་ཞུགས་ཏེ་ཡེ་ཤེས་ཀྱི་ས་ཐོབ་པས་ལུས་ཐམས་ཅད་བཀང་སྟེ་ཚིམ་ནས། ཞེས་གསུངས་ཏེ། གོང་ལྟར་ཐིག་ལེ་ཆ་སུམ་ཅུ་རྩ་གཉིས་ལུས་དཀྱིལ་གྱི་ལྷ་སུམ་ཅུ་རྩ་གཉིས་ལ་ཐིམ་པས་གསུང་བྱིན་གྱིས་བརླབས་སོང་སྙམ་དུ་བསམ།

གསུང་གི་དབང་ཕྱུག་ཐོབ་པར་བསམས་ལ། ཞེས་པ་ནས། གསུང་བྱིན་གྱིས་བརླབ་པའི་དེ་ཉིད་དོ། །མདོ་བསྲེ་ལས། ལྐོག་མར་པདྨ་ལ་ཨཱ་ཡིག་སྒོམ་པའང་བཤད་པས་དེ་གཉིས་གང་རུང་གིས་ཆོག་གོ །ཞེས་གསུངས་ཏེ། སྤྱིར་མཁས་གྲུབ་རིན་པོ་ཆེའི་གསུང་ཡིན་ནམ། ཀུན་མཁྱེན་བླ་མའི་གསུང་རྒྱུན་ལ། ཡུམ་ཟུང་གིས་ཡབ་ཟུང་སྤྱན་དྲངས། ཡུམ་དགུས་ཡབ་དགུ་སྤྱན་དྲངས། དེ་ལྟར་བྱས་ནས་ཕྱོགས་བཅུའི་རྒྱལ་བ་ཐམས་ཅད་འདུས་པའི་ལྷ་སུམ་ཅུ་རྩ་གཉིས་ཀྱི་རྣམ་པར་བྱུང་ནས་ཡབ་ཟུང་རང་རིགས་ཀྱི་ཡུམ་གཉིས་ཀྱིས་སྤྱན་དྲངས་ཏེ་མཉམ་པར་སྦྱར། ཡུམ་དགུ་ལ་རང་རིགས་ཀྱི་ཡབ་དགུ་སྟེ་འདུས་པའི་ལྷ་སུམ་ཅུ་རྩ་གཉིས་ཆ་ཚང་ཞིག་བྱུང་། དེ་རྣམས་རང་གི་ལུས་ཀྱི་གནས་སོ་སོར་ལུས་དཀྱིལ་གྱི་ལྷ་སུམ་ཅུ་རྩ་གཉིས་ལ་ཐིམ་པའི་མོས་པ་བྱེད་པ་དེ་ལྟ་བུ་ཞིག་གསུངས་ཡོད།

དེ་ནས་སྙིང་གའི་དབུས་སུ་ཧཱུཾ་ལས་བྱུང་བའི་ཉི་མའི་དཀྱིལ་འཁོར་གྱི་ལྟེ་བར་ཧཱུཾ་སྔོན་པོ་འོད་ཟེར་ལྔ་འཕྲོ་བ་ལས། མཱ་མ་ཀཱིའི་ཚོགས་ནམ་མཁའ་གང་བ་སྤྲོས་པས། ཞེས་པ་ནས། དམ་ཚིག་སེམས་དཔའི་སྐུ་གསུང་ཐུགས་ཐུན་མོང་དུ་བྱིན་གྱིས་རློབ་པའི་དེ་ཉིད་དོ། །ཞེས་གསུངས་ཏེ། གསང་གསུམ་རོ་གཅིག་པ་ཞེས་པ་ལུས་ངག་ཡིད་གསུམ་བྱིན་གྱིས་བརླབས་པ་དང་། དེ་ནས་གསང་གསུམ་རོ་གཅིག་པའམ་གསང་གསུམ་དབྱེར་མི་ཕྱེད་པར་བྱིན་གྱིས་བརླབས་པ་ཡིན་པར་སྔར་དབང་གི་སྐབས་སུ་བཤད་པ་ལྟར་རོ། །

དེ་ནས་རང་དམ་ཚིག་སེམས་དཔའ་རྡོ་རྗེ་འཆང་སྔོན་པོའི་ཐུགས་ཀར། ཞེས་པ་ནས། རྡོ་རྗེ་དང་དྲིལ་བུ་འཛིན་པས་རང་སྣང་གི་ཤེས་རབ་མ་ལ་འཁྱུད་པ། འདིར་རང་སྣང་གི་ཞེས་པ་རྒྱུད་ཐ་དད་པའི་རིག་མ་མ་ཡིན་པར་རྒྱུད་གཅིག་པའི་རིག་མའོོ། །

ཁ་སྦྱོར་གྱི་སྦྱོར་བས་ལུས་རྒྱས་པར་བྱེད་པ་བསྒོམ་པ་ནི། ཞེས་པ་ནས། མདོར་བྱས་ལས་ཡེ་ཤེས་སེམས་དཔའ་ཕྲ་མོ་བསྒོམ་པར་གསུངས་པའི་དོན་ནས་འབྲུའི་ཚད་ཙམ་སྒོམ་པར་མ་ག་ཏའི་པཎྜི་ཏ་ཐུབ་པ་དཔལ་བཟང་པོས་བཤད་དོ། །ཞེས་གསུངས་ཏེ། ལུས་ངག་ཡིད་གསུམ་ལ་རགས་པ་དང་ཕྲ་བ་ཤིན་ཏུ་ཕྲ་བ་གསུམ་ཡོད་པས་དེ་སྦྱོང་བྱེད་ལ་དམ་ཚིག་སེམས་དཔའ་དང་། ཡེ་ཤེས་སེམས་དཔའ། ཏིང་ངེ་འཛིན་སེམས་དཔའ་གསུམ་གསུངས་སོ། །

དེའི་ཐུགས་ཀར་ཟླ་བའི་གདན་ལ་རྡོ་རྗེ་སྔོན་པོའི་ལྟེ་བའི་ནང་དུ། ཞེས་པ་ནས། སྐྱེ་བ་བཟུང་བའི་གནས་སྐབས་དང་མཐུན་པར་བསྒོམ་པ་སྐྱེ་བ་སྤྲུལ་སྐུར་འཁྱེར་བའི་རྣལ་འབྱོར་རོ། །ཞེས་གསུངས་ཏེ། འདི་ནས་རིག་མ་འདུ་བྱ་བའི་ཚུལ་བསྟན་ལ། སྐབས་འདིར་ཨ་ཁུ་ཤེས་རབ་རྒྱ་མཚོའི་ཁྲིད་ཡིག་ཏུ། འདིའི་གོང་དུ་སེམས་དཔའ་སུམ་བརྩེགས་བསྒོམས་པའི་རྗེས་འདི་ལྟར་བསམས་ན་ལེགས་སྙམ་སྟེ། རང་གི་གནས་གསུམ་ལ་ཨོཾ་ཨཱཿཧཱུཾ་གསུམ་ལས་སྤྱི་བོའི་ཨོཾ་ལས་འོད་ཟེར་དཀར་པོའི་ཚོགས་འཕྲོས། རང་གི་ལུས་ཀྱི་སྒོ་ནས་བསགས་པའི་དགེ་བ་ཕྱག་འཚལ་བ་དང་། མཎྜལ་ཕུལ་བ་དང་། གཞན་ལ་ལུས་ཀྱི་རྣམ་འགྱུར་བཟང་པོ་བསྟན་པ་དང་། རང་གི་བླ་མ་དང་གནས་བརྟན་བགྲེས་པ་སོགས་ལ་ཀུན་སློང་བཟང་པོའི་སྒོ་ནས་གུས་ཞབས་བྱས་པའི་དགེ་བ། དེ་བཞིན་རྣམ་འགྱུར་བཟང་པོ་བསྟན་ཏེ་མི་ཉམ་ཐག་ལ་སེམས་གསོ་བཏང་ན། དེའི་སེམས་སུ་ང་ལ་རོགས་བྱེད་མཁན་དང་། ཤ་ཚ་བྱེད་མཁན་འདུག་བསམ་པ་ཞིག་སྐྱེས་པ་ཡིན་ན་དེ་ཡང་ལུས་ཀྱི་དགེ་བ་མ་ཡིན་ནམ། ཡང་སྐམ་ལ་གནས་པའི་སྲོག་ཆགས་འབུ་ལྟ་བུ་ཞིག་ཆུས་ཁྱེར་བ་ན་སྐམ་སར་བླངས་ཏེ་འཇོག་པ་དང་། ཆུ་ལ་གནས་པའི་སྲོག་ཆགས་སྐམ་ལ་ལྷུང་བ་རྣམས་ཆུར་གློད་པ་སོགས་བྱེད་ཐུབ་ན་ཡག་པོ་འདུག །དུག་སྦྲང་དང་འདྲེ་ཤིག་ལྟ་བུ་སོ་ཚ་བོ་འདེབས་མཁན་ཞིག་བྱུང་ན་དམིགས་བསལ་ཡིན། བཞད་མོ་བཞད། ཁྱེད་ཚོས་འདྲེ་ཤིག་དང་གྲོགས་པོ་བསྒྲིགས་ནས་ཕལ་ཆེར་ཁང་ཚན་གཅིག་པ་ལྟ་བུར་གྱུར་ཡོད་ཀྱང་སྲིད། དུག་སྦྲང་དང་འདྲེ་ཤིག་ལྟ་བུར་འཕྲད་སྐབས་སྙིང་རྗེ་ཆེན་པོ་རེ་ཞིག་ཟུར་དུ་བཞག་ནས་མཚམས་རེར་དེ་ལ་ལན་བྱེད་དགོས་པ་ལྟ་བུ་འོང་སྲིད། བཞད་མོ་བཞད། གང་ལྟར་ལུས་ཀྱི་སྒོ་ནས་དགེ་བ་གང་བསགས་ཐམས་ཅད་མཆོད་རྫས་ཀྱི་རྣམ་པར་བསྒྱུར་ནས་རྒྱལ་བ་སྲས་དང་བཅས་པ་ལ་མཆོད། དེ་རྣམས་ཀྱང་ཐུགས་ཤིན་ཏུ་དགྱེས་ནས་སྐུའི་བྱིན་རླབས་ཐམས་ཅད་སྐུ་རྡོ་རྗེའི་རྣམ་པར་བྱུང་སྟེ་རང་ལ་ཐིམ། དེའི་མཐུས་རང་གི་སྤྱི་བོར་རྡོ་རྗེ་འཆང་སྐུ་མདོག་སྔོན་པོ་ཡུམ་འཁྱུད་ཅིག་བསྐྱེད། དེ་ནས་རང་གི་མགྲིན་པའི་ཨཱཿལས་འོད་ཟེར་དམར་པོའི་ཚོགས་འཕྲོས། དཔེར་ན། རང་གཅིག་པུས་གཟུངས་སྔགས་བགྲངས་པ་སོགས་ངག་གི་སྒོ་ནས་བསགས་པའི་དགེ་བ་དང་། ཁྱེད་ཅག་བླ་མ་བརྒྱུད་པ་ལ་མཚོན་ན། ཚོགས་གཞུང་དུ་འདོན་པ་ཧུར་ཐག་གིས་བཏོན་ཏེ་རྗེ་བཙུན་ཤེས་རབ་སེང་གེས་བསྲེགས་བཅད་བརྡར་གསུམ་གྱིས་གཏན་ལ་ཕབ་པའི་ཆོ་ག་རྣམས་འདོན་བཞིན་ཡོད། ངོས་རང་ཆུང་ཆུང་སྐབས་བོད་ནས་བྱང་འདྲེན་གདོང་དམར་པོ་དང་། མིག་དཀར་པོ་ཞིག་བསྟན་ནས་ང་ལ་དད་པ་ཆེན་པོས་ལྟ་མཁན་གྱི་བྱང་འདྲེན་ཞིག་ཡོད། ཁོང་གིས་ཤག་ཏུ་ཁ་ཏོན་དམིགས་བསལ་གནང་གི་མེད་པར་མ་ཟད་གཞན་ལ་ཡང་ཤག་ནང་དུ་ཁ་འདོན་བྱེད་མི་དགོས། ཚོགས་ལ་འདོན་པ་ཧུར་ཐག་བཏོན་ན། ཁ་ཏོན་དེ་ཡིན་ཟེར། ཁོང་གིས་ཚོགས་སུ་འདོན་པ་ཧུར་ཐག་གིས་བཏོན་ཏེ་ཚོགས་གྲོལ་ནས་ཤག་ཏུ་ཉལ་ནས་སྡོད་ཀྱི་ཡོད། དེ་ཡག་པོ་འདུག །ཡང་འགའ་ཤས་ཀྱིས་གོང་དུ་བཤད་པའི་ཆོ་ག་དེ་རྣམས་ཤག་ཏུ་ཤུགས་བརྒྱབ་ནས་བཏོན། ཚོགས་སུ་ཁྲལ་ལྟ་བུ་ལས་དགེ་སྐོས་ཀྱིས་མ་མཐོང་ན་གཉིད་ནས་འདུག་པ་ནི་དགོས་པ་གང་ཡང་མེད། སྐད་ཡག་པོ་ཡོད་ན་ངོ་སོ་ཏོག་ཙམ་ཏོག་ཙམ་དང་། ང་རྒྱལ་ཡང་ཏོག་ཙམ་ཏོག་ཙམ་བསྐྱེད། སྐད་ཡག་པོ་མེད་ན་ནི་ཁུ་སིམ་སིམ་འདོན་རྒྱུ་ལས་གཞན་བྱ་རྒྱུ་གང་ཡང་མེད། བཞད་མོ་བཞད། སློབ་གཉེར་བ་དག་གིས་གཞུང་གལ་ཆེན་པོ་དག་བློར་བཟུང་བ་འདི་དག །བླ་མས་བཞུགས་ཁྲིའི་སྟེང་ནས། ལྷ་ཡི་སྐད་དང་ཀླུ་དང་གནོད་སྦྱིན་སྐད། །གྲུལ་བུམ་དག་དང་མི་ཡི་སྐད་རྣམས་དང་། །འགྲོ་བ་ཀུན་གྱི་སྒྲ་རྣམས་ཇི་ཙམ་པར། །ཐམས་ཅད་སྐད་དུ་བདག་གིས་ཆོས་སྟོན་ཏོ། །ཞེས་པ་ཁོ་ན་མིན་པར་རང་རང་གི་ངོས་ནས་སྐྱོར་སྦྱང་བྱེད་པ་དང་། མཚན་ཐོག་ཐག་ལ་འདོན་པ་འདོན་ནའང་འདྲ། སྙིང་རྗེའི་ཡུལ་ལྷ་ཀླུ་གཞི་བདག་སོགས་ཉམ་ཐག་པའི་མི་མ་ཡིན་པ་རྣམས་དང་། འབུ་སྲིན་ཚུན་ཆད་ཀྱིས་ཀྱང་སྒྲ་ཐོས་པ་ཡིན་ན་བག་ཆགས་བཟང་པོ་ཞིག་འཇོག་པར་ངེས། ཡང་རང་ལ་བསམས་ན། འབྲོམ་སྟོན་པས། ཁ་འདོན་གྲེ་བར་བསྐྱིལ་དང་བཙུན་པ་ཡིན། ཞེས་གསུངས་པ་བཞིན། སྐད་ཆེན་པོས་ཁ་ཏོན་བཏོན་ན་མི་གཞན་གྱི་རྣ་ཚ་བ་དང་རང་ཉིད་ང་རྒྱལ་སྐྱེ་ཉེན་སོགས་དགེ་བ་ལས་སྡིག་པ་གསོག་པའི་རྐྱེན་དུ་འགྲོ་བ་ཡང་སྲིད་པས་ངོམ་ཆོས་སུ་མ་སོང་བར་ཁུ་སིམ་མེར་བཏོན་ན་ལེགས། གཞན་གྱིས་གོ་མ་སོང་དོགས་ནས་སྐད་ཆེན་པོས། ཨོཾ་མ་ཎི་པདྨེ་ཧཱུཾ། ཞེས་འདོན་མཁན་ཡང་སྲིད་པས་འདི་དག་ནི་བྱབ་ཆུང་ལས་མ་འདས་ཏེ། འཇིག་རྟེན་ཆོས་བརྒྱད་དུ་སོང་ནས་མ་ཎི་བཏོན་པ་ཡང་འཕྲོ་བརླག་ཏུ་ཕྱིན་པ་ཡིན། དེས་ན། འདི་དག་སྐབས་དང་སྦྱར་ཏེ་གཙོ་བོ་ཀུན་སློང་ལ་བརྟགས་ནས་འཇིག་རྟེན་ཆོས་བརྒྱད་དང་མ་འདྲེས་པར་སྐད་ཆེན་པོས་འདོན་པ་དང་། མི་གཞན་ལ་ཕན་སེམས་ཀྱིས་བསླབ་བྱ་བྱས་པ་ནི་ངག་གི་སྒོ་ནས་བསགས་པའི་དགེ་བར་འགྲོ། དེ་དག་གིས་མཚོན་པའི་ངག་གི་སྒོ་ནས་བསགས་པའི་དགེ་རྩ་རྣམས་མཆོད་རྫས་ཀྱི་རྣམ་པར་རྒྱལ་བ་སྲས་དང་བཅས་པར་མཆོད། མཆོད་རྫས་དེ་ལྟར་བསྔོས་ན་ནི་སྐྱིད་སྣང་ཞིག་ཀྱང་མི་འདུག་གམ། རྒྱལ་བ་རྣམས་དགྱེས་པའི་རྒྱུ་ཡོད་ལ་རང་གི་དགེ་བ་ལ་ཡང་རྗེས་སུ་ཡི་རང་བྱེད་བཞིན་ཡོད། གཞན་ཕར་དེར་རྩམ་པ་སོགས་ཟས་འདི་དང་འདི་ཡོད་བསམས་པ་དེ་ཙམ་གྱིས་དོན་ཆེན་པོ་རང་མི་འོང་། འདི་ལྟར་རང་རང་གི་དགེ་བ་རྣམས་མཆོད་རྫས་སུ་བསྔོས་ཏེ་སྨོན་ལམ་བཏབ་པ་ཡིན་ན་གཅིག་གོ་གཉིས་ཆོད་ལྟ་བུ་ཡིན། དེ་ལྟར་ངག་གི་དགེ་བ་རྣམས་མཆོད། དེའི་མཐུས་རྒྱལ་བ་རྣམས་དགྱེས་ནས་གསུང་གི་བྱིན་རླབས་ཐམས་ཅད་འོད་དཔག་མེད་ཀྱི་རྣམ་པར་བྱུང་ནས་རང་གི་ལུས་ལ་ཞུགས། དེ་ཞུགས་པའི་རྐྱེན་གྱིས་རྡོ་རྗེ་འཆང་གི་ཐུགས་ཀར་ཟླ་བའི་དཀྱིལ་འཁོར་ཞིག་ཏུ་གྱུར་སོང་སྙམ་དུ་བསམ། དེ་ནས་རང་གི་ཐུགས་ཀའི་ཧཱུཾ་ལས་འོད་ཟེར་མཐིང་གའི་ཚོགས་འཕྲོས། ཡིད་ཀྱི་སྒོ་ནས་བསགས་པའི་དགེ་བ་ནི། ཞོགས་པར་ལངས་པ་ནས་བཟུང་བླ་མའི་རྣལ་འབྱོར་དང་འབྲེལ་ནས་དད་པ་བསྒོམ། དེ་ཡང་ཐུན་དྲུག་བླ་མའི་རྣལ་འབྱོར་གྱི་དབུ་དེར། མདུན་གྱི་ནམ་མཁར་ཡིད་འཕྲོག་རིན་ཆེན་ཁྲི། །ཆུ་སྐྱེས་ཉི་ཟླ་རྒྱས་པའི་དཀྱིལ་འཁོར་སྟེང་། །ཞེས་པའི་མདུན་གྱི་ནམ་མཁའ་ནི་ནམ་མཁའ་སྟོང་རྐྱང་ཙམ་མིན་པར་བླ་མ་མཆོད་པར། བདེ་སྟོང་དབྱེར་མེད་ལྷ་ལམ་ཡངས་པར་ཞེས་གསུངས་པ་ལྟར་བདེ་སྟོང་དབྱེར་མེད་ཀྱི་ནམ་མཁའ་བསམ་དགོས། བདེ་ཆེན་ངང་ལས་རང་ཉིད་བླ་མ་ལྷ། །ཞེས་འདོན་པའི་སྐབས་ནམ་ཡིན་ལ་སྟོང་ཉིད་བསྒོམ་དགོས། དེ་བཞིན་ལམ་རིམ་ཤར་སྒོམ་བྱེད་པ་དང་། མི་རྟག་པ་ཕྲ་རགས་སྒོམ་པ། བྱམས་པ་དང་སྙིང་རྗེ་སྒོམ་པ་སོགས་ཀྱིས་མཚོན་ཡིད་ཀྱི་སྒོ་ནས་བསགས་པའི་དགེ་རྩ་རྣམས་ཀྱང་མཆོད་རྫས་ཀྱི་རྣམ་པར་རྒྱལ་བ་སྲས་དང་བཅས་པར་མཆོད། ཐུགས་ཤིན་ཏུ་དགྱེས་ནས་ཐུགས་ཀྱི་བྱིན་རླབས་ཐམས་ཅད་མི་བསྐྱོད་པའི་རྣམ་པར་བྱུང་སྟེ་རང་ལ་ཐིམ། དེ་ལྟར་ཐིམ་པའི་རྐྱེན་གྱིས་སྤྱི་བོའི་རྡོ་རྗེ་འཆང་གི་ཐུགས་ཀའི་ཟླ་གདན་གྱི་སྟེང་དུ་ས་བོན་ཧཱུཾ་ཡིག་ཏུ་གྱུར་པར་བསམ། དེ་ནས་རང་གི་ཐུགས་ཀའི་ཧཱུཾ་གི་ནཱ་ད་ལས་འོད་ཟེར་འཕྲོས།

མཆོད་ཡུལ་དང་མཆོད་རྫས་རྣམས་ལ་ཟུང་འཇུག་གི་གོ་བ་ལེན་པར་བྱ་སྟེ། མཆོད་ཡུལ་དང་མཆོད་རྫས་རྣམས་རླུང་སེམས་ཙམ་ལས་གྲུབ་པའི་བདག་ཉིད་དུ་བལྟས། མཆོད་ཡུལ་རྒྱལ་བ་རྣམས་ཀྱང་ཟུང་འཇུག་གི་སྐུ་བརྙེས་པ་ཤ་སྟག་ཡིན་པ་དང་། རང་ཉིད་ཀྱིས་ཀྱང་གཉུག་མའི་འོད་ཟེར་ལས་ཤར་བའི་ལྷ་སྐུ་སྒྱུ་ལུས་ཀྱི་རྣམ་པ་ཡིད་ལ་བྱེད་པའི་སྒོ་ནས་ལྷ་སྐུའི་གསལ་སྣང་འདོན་དགོས། ཡང་རིག་སྟོང་ཟུང་འཇུག་ཅེས་པ་དང་། བཤད་མ་ཐག་པ་ལྟར་སྒྱུ་འོད་ཟུང་འཇུག་དང་། བདེ་སྟོང་ཟུང་འཇུག །ཡང་སྟོང་གཟུགས་ཕྱག་རྒྱ་ཆེན་པོ་དང་མི་འགྱུར་བའི་བདེ་བ་ཟུང་དུ་འཇུག་པའི་ཟུང་འཇུག་གི་གོ་བ་རྣམས་ཤར་བར་བྱས་ནས་ཟུང་འཇུག་གི་གོ་བའི་སྟེང་ནས་སྒྲུབ་པའི་མཆོད་པ་རྣམས་མཆོད་རྫས་ཀྱི་རྣམ་པས་མཆོད། རྒྱལ་བ་སྲས་དང་བཅས་པ་རྣམས་ཐུགས་ཤིན་ཏུ་དགྱེས་ནས་གསང་གསུམ་རོ་གཅིག་པ་དྲུག་པ་རྡོ་རྗེ་འཆང་གི་རྣམ་པར་བྱོན་ནས་རང་ལ་ཐིམ། དེ་ལྟར་ཐིམ་པའི་རྐྱེན་གྱིས་སྤྱི་བོའི་རྡོ་རྗེ་འཆང་གི་ཐུགས་ཀའི་ཟླ་གདན་གྱི་སྟེང་གི་ཧཱུཾ་ཡིག་གི་མཐར་ཡི་གེ་བརྒྱ་པའི་སྔགས་ཕྲེང་གི་རྣམ་པར་གྱུར་པར་བསམ། དེ་ནས་ཡིག་བརྒྱ་གསོག །ཡིག་བརྒྱ་གསོག་པ་འདི་ཐུན་མོང་མ་ཡིན་པ་དང་ཤིན་ཏུ་ལེགས་པོ་ཡོད་ཚུལ་གསུང་མཁན་འདུག །གསང་བ་འདུས་པའི་རྩ་རྒྱུད་ཀྱི་ཁུངས། རྡོ་རྗེ་འཛིན་མཆོག་གང་ཡིན་པའོ། །ཞེས་པའི་ཚིག་འདི་ཁུངས་སུ་དྲངས་ནས་ཀུན་མཁྱེན་བླ་མ་འཇམ་དབྱངས་བཞད་པའི་མན་ངག་ཡིན་ཞེས་ཨ་ཁུ་ཤེས་རབ་རྒྱ་མཚོའི་གསུང་དུ་གསལ། ངས་ཀྱང་ནམ་རྒྱུན་འདིའི་སྐབས་ཡིག་བརྒྱ་བསགས་ནས་དམིགས་རྣམ་སྐྱོང་གི་ཡོད་པས་འདི་ལེགས་སོ། །

བསྐྱེད་རིམ་དངོས་གྲུབ་རྒྱ་མཚོ།

བཞི་པ་སྒོ་གསུམ་བྱིན་གྱིས་བརླབ་ཅིང་སེམས་དཔའ་གསུམ་བརྩེགས་སུ་བྱ་བ་བཤད་པ་ལ་གཉིས་ལས།

དང་པོ་སྒོ་གསུམ་བྱིན་གྱིས་བརླབ་པ་ནི། སྒོ་གསུམ་བྱིན་གྱིས་བརླབ་པ་རེ་རེ་ལ་ཡང་། ཞེས་པ་ནས། དེ་ལས་སྤྲོས་པའི་ལྷ་མོས་སྤྱན་འདྲེན་པ་སོགས་འཕགས་པའི་མན་ངག་གིས་མཛད་པ་ཡིན་ནོ། །

དེ་ལྟར་སྒོ་གསུམ་བྱིན་གྱིས་བརླབ་པ་ལ་བཞི་ལས། དང་པོ་སྐུ་བྱིན་གྱིས་བརླབ་པ་ནི། མདོར་བྱས་ལས། དགོད་བྱས་དེ་ནས་སྔགས་པ་ཡིས། །ཕུང་པོ་ལ་སོགས་ཆོ་ག་བཞིན། །ཞེས་པ་ནས། དེ་བཞིན་གཤེགས་པ་ཐམས་ཅད་ཀྱི་སྐུ་རྡོ་རྗེའི་རང་བཞིན་གྱི་བདག་ཉིད་ནི་ངའོ། །ཞེས་པའོ། །

གཉིས་པ་ངག་བྱིན་གྱིས་བརླབ་པ་ལ། གསོལ་བ་གདབ་པའི་ཡུལ་སྤྱན་དྲང་བ་ནི། མདོར་བྱས་ལས། ཞེས་པ་ནས། ཞེས་ལྐོག་མར་འགོད་པར་བཤད་པས་སོ། །དེས་ན་གང་བྱས་ཀྱང་འདྲ་བའི་དོན་ནོ། །

གསུམ་པ་ཐུགས་བྱིན་གྱིས་བརླབས་པ་ལ། གསོལ་བ་གདབ་པའི་ཡུལ་སྤྱན་དྲང་བ་ནི། མདོར་བྱས་ལས། སྔགས་པས་སྙིང་ཁར་ཉི་མ་ཡི། །ཞེས་པ་ནས། དེའི་སྔགས་དོན་ནི། ཙིཏྟ་ཞེས་པ་སེམས་སམ་ཐུགས་ཡིན་ལ་ལྷག་མ་ཐམས་ཅད་སྔར་ཇི་ལྟ་བ་བཞིན་ནོ། །

བཞི་པ་རྡོ་རྗེ་གསུམ་དབྱེར་མེད་པའི་རྡོ་རྗེ་འཆང་དུ་ང་རྒྱལ་བྱ་བ་ནི། མདོར་བྱས་ལས། དེ་ལྟར་རིགས་གསུམ་དབྱེ་བ་ཡིས། །ཞེས་པ་ནས། གསུམ་གའི་མཇུག་ཏུ་སྐྱེད་ཅིག་ཅེས་པའི་ཚིག་ཐུན་མོང་དུ་ལན་གཅིག་སྦྱར་ནས་བཤད་པས་སྐུ་གསུང་ཐུགས་ཐུན་མོང་དུ་བྱིན་གྱིས་རློབ་པ་སྟོན་པར་སྒྲོན་གསལ་ལས་བཤད་དོ། །

གཉིས་པ་སེམས་དཔའ་སུམ་བརྩེགས་སུ་བྱ་བ་ནི། མདོར་བྱས་ལས། དེ་ལྟར་བདག་ཉིད་བྱིན་བརླབས་ནས། །ཞེས་པ་ནས། ཧཱུྃ་ཡིག་གི་འགོར་རང་གི་སེམས་ཐིག་ལེར་གྱུར་པ་བཞག་པ་ཏིང་ངེ་འཛིན་སེམས་དཔར་བྱ་དགོས་ཤིང༌། ཞེས་གསུངས་ཏེ། ཀྱཻ་རྡོར་གྱི་སྐབས་ཧཱུཾ་ཡིག་ཡེ་ཤེས་སེམས་དཔའ་དང་། དེའི་ཐིག་ལེ་ཏིང་ངེ་འཛིན་སེམས་དཔར་བཞག་པ་དང་དོན་གཅིག་གོ། །

སྒྲོན་གསལ་ལས་ཀྱང་དེ་ལྟར་བཤད་ཀྱང་། རྩ་རྒྱུད་ཀྱི་ཚིག་གང་གིས་རྫོགས་རིམ་སྟོན་པའི་ངེས་དོན་གྱི་བཤད་པ་ཡོད་པ་དེ་ལ་དྲང་དོན་གྱི་བཤད་པ་ཡང་ངེས་པར་འཐོབ་པས། ཞེས་པ་ནས། དེ་ཡང་དཀར་པོ་ཕྱག་གཉིས་པར་ཐུགས་རྗེ་ཞབས་ཀྱིས་བཤད་ཅིང༌། རྡོ་རྗེ་དྲིལ་བུ་འཛིན་པས་ཡུམ་ལ་འཁྱུད་པ་བྱེད་དགོས་སོ། །ཞེས་པའི་བར་དང་གཤམ་དུ་རིག་མ་འདུ་བྱ་བའི་ཚུལ་རྣམས་སྟོན་པར་འགྱུར་རོ། །

རིག་མ་འདུ་བྱས་ནས་སྙོམས་པར་འཇུག་པ།

མདོར་བྱས།

དེ་ལྟར་སྦྱོར་བ་ཆེར་བསྐྱེད་ནས། །ཞེས་པ་ནས། ཨོཾ་སརྦ་ཏ་ཐཱ་ག་ཏ་པཱུ་ཛ་བཛྲ་སྭ་བྷཱ་ཝ་ཨཱཏྨ་ཀོ྅ཧཾ།

མདོ་བསྲེ།

འདི་ལྟར་བཅོམ་ལྡན་འདས་ཀྱིས་བྱང་ཆུབ་ཀྱི་གོ་འཕང་ནི་འདོད་ཆགས་ལས་སྐྱེ་བར་འགྱུར་བར་རབ་ཏུ་བསྟན་པའི་ཕྱིར། ཞེས་པ་ནས། བདག་གི་དོན་ཕུན་སུམ་ཚོགས་པ་དང་པོའི་སྦྱོར་བ་ཞེས་བྱ་བའི་ཏིང་ངེ་འཛིན་ཏོ། །

རྣལ་འབྱོར་དག་རིམ།

དེ་ལྟར་གང་དུ་འཚང་རྒྱ་བའི་གནས་སྣོད་ཡོངས་སུ་དག་པར་གང་གིས་འཚང་རྒྱ་བའི་རྟེན་ལྷ་ཐམས་ཅད་འདུས་པའི་བདག་ཉིད་རྡོ་རྗེ་འཆང་གི་རྣལ་འབྱོར་དང་ལྡན་པས། ཞེས་པ་ནས། སྙིང་ཁ་ནས་རང་རིགས་ཀྱི་རིག་མ་ཕྱུང་ལ། འདིར་རང་རིགས་ཀྱི་རིག་མ་ཞེས་པ་ནི་མི་བསྐྱོད་པ་ལ་སོགས་པའི་རིགས་གང་ཡིན་པ་དེའོ། །

སྟོང་པར་སྦྱངས་ཏེ་ཁཾ་ལས་རྡོ་རྗེ་དེ་ལས་རེག་བྱ་རྡོ་རྗེ་མར་སྔར་བཤད་པ་བཞིན་བསྐྱེད། ཅེས་པ་ནས། དང་པོ་སྦྱོར་བའི་ཏིང་ངེ་འཛིན་ཏོ། །ཞེས་པའི་བར་སྒྲ་ཐག་ནང་ཆད་འདུག །

བསྐྱེད་རིམ་དངོས་གྲུབ་རྒྱ་མཚོ།

བཞི་པ་དེ་འདྲའི་སྐུ་གསུང་ཡང་འདོད་ཆགས་ཀྱི་ཆོས་ཀྱིས་འཐོབ་པར་བསྟན་པའི་ཕྱིར་དུ་རིག་མ་འདུ་བྱས་ནས་སྙོམས་པར་འཇུག་པ་སོགས་བྱ་བ་ལ། རིག་མ་འདུ་བྱ་ཞིང་བྱིན་གྱིས་བརླབ་པ་དང་། རྗེས་ཆགས་དང་མཆོད་པ་བྱ་བའོ། །

དང་པོ་ནི། སྔར་བཤད་པ་ལྟར་ལྷག་མོས་འོད་གསལ་དུ་བསྡུས་པས་ཆོས་སྐུ་དང་། ཞེས་པ་ནས། འཇམ་དཔལ་ལ་སོགས་པ་དང་སྙོམས་པར་འཇུག་པ་བསྒོམ་པར་འདོད་པ་ནི། འཕགས་སྐོར་གྱི་གཞུང་ཚད་ལྡན་གང་དང་ཡང་མི་མཐུན་པའི་མུན་སྤྲུལ་ལོ། །

གཉིས་པ་རྗེས་ཆགས་དང་མཆོད་པ་བྱ་བ་ལ། ཐོག་མར་རྡོ་རྗེ་དང་པདྨ་འདུ་བྱ་བ་ནི། མདོར་བྱས་ལས། དེ་ལྟར་སྦྱར་བྱས་རྣལ་འབྱོར་པས། །ཞེས་པ་ནས། བྱང་ཆུབ་ཀྱི་སེམས་ཀྱི་རྡུལ་ཕྲ་རབ་དེ་བཞིན་གཤེགས་པ་ཐམས་ཅད་ལ་སོགས་པའི་འབྱུང་གནས་སུ་བསྒོམ་ལ། ཞེས་གསུངས་པ་ལྟར་རོ། །དང་པོ་སྦྱོར་བའི་ཏིང་ངེ་འཛིན་རྒྱས་པར་བཤད་ཟིན་ཏོ། །

དཀྱིལ་འཁོར་རྒྱལ་མཆོག་གི་ཏིང་ངེ་འཛིན་བཤད་པ།

མདོར་བྱས།

རང་སྔགས་ཡི་གེ་ལས་དབྱུང་བ། །ཞེས་པ་ནས། ཨོཾ་དང་སཾ་ཀི་4ས་བོན་སྐྱེས། །འདིར་སཾ་ཀི་ཞེས་འབྱུང་བ་དག་མིན་བརྟག་དགོས།

སྒྲིབ་སེལ་ཀུན་ཏུ་དབང་པོར་བཅས། །ཞེས་པ་ནས། ས་ཡི་འོག་ཏུ་དེ་བཞུགས་སོ། །ཞེས་པ་རྣམས་ཀྱིས་དཀྱིལ་འཁོར་རྒྱལ་མཆོག་དང་དེ་ནས་ཕྲ་ཐིག་སྒོམ་པའི་ཚུལ་བསྟན་ཏོ། །

མདོར་བསྲེས།

དེ་ནས་གཞན་གྱི་དོན་ཕུན་སུམ་ཚོགས་པར་བྱ་བའི་ཕྱིར་ལེའུ་དང་པོ་ལས་གསུངས་པའི་ཡེ་ཤེས་སྒྲོན་མ་རྡོ་རྗེ་ཞེས་བྱ་བའི་ཏིང་ངེ་འཛིན་གསུངས་པའི་ཚུལ་གྱིས་མི་བསྐྱོད་པ་ཕྱུང་ལ་དེས་ཞེ་སྡང་ལ་སྤྱོད་པའི་སེམས་ཅན་རྣམས་ཡང་དག་པར་སྦྱངས་ལ་དེ་བཀུག་ནས་རང་གི་ལུས་ལ་བཅུག་ན་ཞེ་སྡང་རྡོ་རྗེར་འགྱུར་རོ། །
ཞེས་པ་ནས། ཡེ་ཤེས་ཀྱི་འཁོར་ལོར་རྗེས་སུ་བཅུག་ལ་སླར་བཀུག་སྟེ་གནས་ཇི་ལྟ་བ་བཞིན་དུ་བཀོད་ནས་ཕྱག་རྒྱ་བཞིས་རྒྱས་བཏབ་པ་འདི་ནི་དཀྱིལ་འཁོར་གྱི་མཆོག་ཅེས་བྱ་བའི་ཏིང་ངེ་འཛིན་གཉིས་པའོ། །

རྣལ་འབྱོར་དག་རིམ།

དེ་ལྟར་རང་དོན་སྐུ་གསུམ་བརྙེས་ནས་གཞན་གྱི་དོན་ཕུན་སུམ་ཚོགས་པ་རྒྱལ་མཆོག་གཉིས་ཀྱིས་སྒྲུབ་པ་ལ། ཞེས་པ་ནས། རྗེས་སུ་མཐུན་པར་སྒོམ་པ་དཀྱིལ་འཁོར་རྒྱལ་པོ་མཆོག་གི་ཏིང་ངེ་འཛིན་ཏོ། །

བསྐྱེད་རིམ་དངོས་གྲུབ་རྒྱ་མཚོ།

གཉིས་པ་དཀྱིལ་འཁོར་རྒྱལ་མཆོག་གི་ཏིང་ངེ་འཛིན་བཤད་པ་ནི། ཞེས་པ་ནས། དེ་ཡང་གཞུང་དེ་གཉིས་དགོངས་པ་འགལ་བ་མ་ཡིན་གྱི། ཞེས་པ་དཔེ་འགར་གཞུང་དེ་ཉིད་ཅེས་འབྱུང་བ་ནི་མ་དག་གོ །

དེ་གཉིས་གང་བྱས་ཀྱང་ཆོག་པའི་དོན་ཡིན་པས། ཞེས་པ་ནས། ཉོན་མོངས་པ་ལྔས་ཁྱབ་པའི་སེམས་ཅན་གྱི་ཁམས་ལ་གཟིགས་ནས་ཉོན་མོངས་པའི་རང་བཞིན་ཡོངས་སུ་ཤེས་པ་ཉིད་ནི་བྱང་ཆུབ་ཡིན་ལ། ཞེས་གསུངས་ཏེ། ཉོན་མོངས་པའི་རང་བཞིན་ཡོངས་སུ་ཤེས་པ་ཞེས་པ་ཉོན་མོངས་ཀྱི་ཆོས་ཉིད་ལ་གོ་དགོས་སམ།

དེའི་ངོ་བོ་ཉིད་ནི་བདག་ཡིན་ནོ། །ཞེས་པ་ནས། དཀྱིལ་འཁོར་གྱི་རྒྱལ་པོ་མཆོག་ཅེས་བྱ་བའི་ཏིང་ངེ་འཛིན་བཤད་ཟིན་ཏོ། །

4 མདོར་བྱས་དཔེ་བསྡུར་མར། སཾ་ཀི་ཞེས་འབྱུང་ཡང་། ཚིག་དེ་འགྲེལ་པ་གཞན་དུ་དྲངས་པར་སཾ་གི་ཞེས་གསལ།

ལས་རྒྱལ་མཆོག །

མདོར་བྱས།

ལྷ་ནི་སུམ་ཅུ་གཉིས་རང་བཞིན། །ཞེས་པ་ནས། ཅི་འདོད་པར་ནི་རྣམ་གཉིས་བྱ། །ཞེས་པའི་བར་དུ་དང་། དེ་ནས་ཞུ་བ་ལ་གླུས་བསྐུལ་བ་ནི་འོག་ཏུ་འཆད་པར་འགྱུར་རོ། །

མདོ་བསྲེ།

དེ་ནས་ལེའུ་གསུམ་པ་ལས། རིན་ཆེན་ཁ་དོག་སྣ་ལྔ་པ། །ཞེས་པ་ནས། ཞེས་བྱ་བ་དག་གི་བཟླས་བརྗོད་བྱས་ལ་ཉེ་བར་བསྡུ་བར་བྱ་སྟེ།

རྣལ་འབྱོར་དག་རིམ།

དེ་ལྟར་བསླབས་པས་ཐ་མལ་པའི་སྣང་ཞེན་གཉིས་རགས་པའི་ལྷའི་རྣལ་འབྱོར་གྱིས་གཅོད་པར་ནུས་པའི་ཚེ་རྟོག་པའི་རྣལ་འབྱོར་ཕྲ་མོ་ལ་བསླབ་པར་གསུངས་པ་ནི། ཞེས་པ་ནས། དེས་ཀྱང་སྙོམས་པར་འཇུག་པ་སྔོན་དུ་འགྲོ་བས་ལྷ་སྤྲོ་བ་ནི་ཚ་བོའི་ཚུལ་དུ་སྤྲོ་བའོ། །ཞེས་གསུངས་ཏེ། ཐིག་ལེ་ཡུངས་འབྲུ་ཙམ་གྱི་ནང་དུ་རྟེན་དང་བརྟེན་པའི་དཀྱིལ་འཁོར་ཆ་ཚང་དང་། ཡང་དཀྱིལ་འཁོར་གྱི་གཙོ་བོ་ཡབ་ཡུམ་སྦྱོར་བའི་ཐིག་ལེའི་ནང་དུའང་དཀྱིལ་འཁོར་ཞིག་བསམས་ནས་དེའི་ནང་དུའང་སྒོམ་པར་གསུངས་པ་ཡིན།

རིགས་གཞན་ལ་ཡང་དེའི་རིགས་པ་སྦྱར་ཏེ་ཐིག་ལེ་ཕྲ་མོའི་དེ་ཉིད་དོ། །ཞེས་པ་ནས། ངག་གི་བཟླས་པའི་དེ་ཉིད་དེ་སྤྲུལ་པའི་སྐུས་ཆོས་སྟོན་པ་ལ་སོགས་པ་གསུང་གི་འཕྲིན་ལས་མཛད་པ་དང་མཐུན་པར་སྒོམ་པའོ། །

བསྐྱེད་རིམ་དངོས་གྲུབ་རྒྱ་མཚོ།

གསུམ་པ་ལས་རྒྱལ་མཆོག་ལ། ཐུན་དངོས་དང་འབྲེལ་བའི་རྣལ་འབྱོར་དང་། ཐུན་མཚམས་དང་འབྲེལ་བའི་རྣལ་འབྱོར་གཉིས་སོ། །དང་པོ་ལ། ཕྲ་ཐིག་གི་རྣལ་འབྱོར། བཟླས་པའི་རྣལ་འབྱོར། ཞུ་བ་ལ་གླུས་བསྐུལ་བའི་ངོར་བཞེངས་པ། དེ་ལ་བསྟོད་མཆོད་བདུད་རྩི་མྱང་བ། ཉེ་བར་བསྡུ་བའི་ཆོ་གའོ། །

དང་པོ་ནི། སྔར་བཤད་པ་ལྟར་རང་དོན་སྐུ་གསུམ་བརྙེས་པ་དེས། གཞན་དོན་དུ་ཆགས་ཅན་གྱི་སྤྱོད་པ་བསྟན་ནས་དོན་མཛད་པ་ལ། སྐུ་གསུང་ཐུགས་ཀྱི་མཛད་པ་གསུམ་ཡོད་པ་ལས། ཞེས་པ་ནས། བསྐྱེད་རིམ་པའི་ཕྲ་མོ་བསྒོམ་པའི་སྐབས་སུ་རྫོགས་རིམ་པའི་རྡོར་བཟླས་སོགས་སྐབས་སུ་མ་བབ་པའི་ཕྱིར་མ་བྲིས་སོ། །ཞེས་གསུངས་ཏེ། རྗེ་རིན་པོ་ཆེའི་གསུང་གཞན་དུ་ཟབ་པ་ལ་སློབ་པ་དང་རྒྱ་ཆེ་བ་ལ་སློབ་པ་ཞེས་འཇིགས་བྱེད་དང་གསང་བ་འདུས་པའི་སྐབས་གང་ཡིན་ནའང་བཟླས་པའི་གོང་དེར་བསྒོམ་དགོས་པ་གལ་ཆེ། རྒྱ་ཆེ་བ་ལྷའི་འཁོར་ལོ་ལ་སློབ་པ་དང་། ཟབ་པ་སྟོང་ཉིད་ལ་སློབ་པ་གཉིས་ལས། དང་པོ་ལ་སློབ་པ་ལ་ལྷའི་གསལ་སྣང་ལ་སློབ་པ་དང་། ལྷའི་ང་རྒྱལ་ལ་སློབ་པ་གཉིས་ལས་གཙོ་བོ་ནི་ང་རྒྱལ་སློབ་པའོ། །ང་རྒྱལ་འཕོས་ཞེས་པ་ནི་རང་ཅག་ལ་ཐ་མལ་པའི་ཕུང་པོ་བློ་ཡུལ་དུ་ཤར་བ་ལ་བརྟེན་ནས། ང་ཞེས་པའི་བློ་སྐྱེས་པ་བཞིན་དུ་ཡིད་ངོར་སྟོང་ཉིད་རྟོགས་པའི་གཟུང་རྣམ་ལྷར་གསལ་པོར་ཤར་བ་ཙམ་དུ་མ་ཟད། བློ་ལ་ཤར་བ་དེ་ཉིད་རྒྱུན་གནས་ཐུབ་པ་ཞིག་བྱུང་ན་གང་འཚམ་སོང་རྗེས་ཡིད་ངོར་འཆར་བའི་ལྷ་སྐུ་དེ་ལ་བཏགས་པའི་ངའོ་སྙམ་པའི་བློ་ཞིག་སྐྱེ་འོང་བ་ཡིན། གདགས་གཞི་སྤོ་བ་དང་མི་སྤོ་བ་ཞེས་གསུང་སྲོལ་ཡོད། འོན་ཀྱང་། མཁས་གྲུབ་རིན་པོ་ཆེའི་གསུང་འབུམ་དུ་བཞུགས་པའི་གཅུང་བ་སོ་ཆོས་ཀྱི་རྒྱལ་མཚན་གྱི་གསུང་དུ་དེ་ལ་དོགས་དཔྱོད་མང་པོ་ཞིག་གནང་ཡོད་ཀྱང་སྙིང་པོ་བསྡུས་ན་དེ་གོང་ལྟར་ཡིན་སྙམ། རང་ཅག་གིས་དང་པོར་སྟོང་ཉིད་རྟོགས་པའི་གཟུང་རྣམ་ལྷར་ཤར་བ་ཉིད་ཡུན་རིང་དུ་བསྒོམས་ནས་ཡིད་ངོར་བརྟན་ཆགས་པ་བྱུང་བའི་ཚེ། ངའོ་སྙམ་པའི་བློ་སྐྱེ་བ་ན་དེ་ལ་བཏགས་པའི་ང་བློ་ཡུལ་དུ་འཆར་བ་ཞིག་འོང་། དེ་ལྟ་བུའི་ང་དེ་སྐྱོན་ཀུན་ཟད་ཡོན་ཏན་ཀུན་ལྡན་གྱི་རྡོ་རྗེ་འཆང་ངམ་ལྷ་དེ་དང་དེ་དངོས་ཡིན་སྙམ་པའི་ང་རྒྱལ་འཇོག་པའོ། །དེ་ནས་ཟབ་པ་སྟོང་ཉིད་ལ་སློབ་པ་ཤིན་ཏུ་གལ་ཆེ་ཞིང་གོང་དུ་བཤད་པ་བཞིན་ཐོག་མར་སྟོང་ཉིད་བསྒོམ་དགོས་པས། འདིར་མཚོན་ན་དང་པོ་ཡེ་ཤེས་ཀྱི་ས་སྒོམ་པའི་སྐབས་ནས་སྟོང་ཉིད་ནན་ཏན་དུ་བསྒོམ་དགོས། འདི་སྐོར་མཁས་གྲུབ་རིན་པོ་ཆེས་ཧ་ཅང་དཔྱད་པ་ཞིབ་མོ་མཛད་དེ་གསུངས་འདུག་པས་གལ་གནད་ཆེ་ཞིང་ཉེ་བར་མཁོ་བ་དང་ཁྱད་པར་དུ་འཕགས་པ་ཞིག་འདུག །དེ་ལྟར་ཡེ་ཤེས་ཀྱི་ས་སྒོམ་པའི་སྐབས་སྟོང་ཉིད་བསྒོམས་ནས་སྟོང་ཉིད་རྟོགས་པའི་གཟུང་རྣམ་ལྷར་ཤར་བ་དགོས་སོ། །མདོར་ན། སྐད་ཅིག་དཀྲོང་བསྐྱེད་ནས་བཟུང་སྔགས་ཀྱི་སྐབས་སུ་ལྷ་བསྐྱེད་པ་ཐམས་ཅད་ལ་སྟོང་ཉིད་རྟོགས་པའི་གཟུང་རྣམ་ལྷར་ཤར་བར་མོས་པ་བསྐྱེད་དེ་ངེས་པ་འདྲེན་ཐུབ་པ་དགོས། དེ་ལྟར་གཟུང་རྣམ་ལྷར་བསྐྱེད་པའི་ལྷ་སྐུ་དེ་ལ་དམིགས་ནས་རྣམ་པ་རང་བཞིན་མེད་པར་ངེས་པ་ཞེས་པ་སྟོང་ཉིད་སྒོམ་པ་ཡིན། སྟོང་ཉིད་སྒོམ་ཚུལ་ལ་མཁས་གྲུབ་རིན་པོ་ཆེས་བདག་མེད་ཕྲ་རགས་གཉིས་ལས་དང་པོ་གང་ཟག་གི་བདག་མེད་རགས་པ་བསྒོམས། དེ་ནས་བདག་མེད་ཕྲ་མོ་བསྒོམ་པའི་གོ་རིམ་ཟུར་དུ་མ་མཛད་པར་དང་པོ་ནས་སྟོང་ཉིད་བསྒོམ་པར་གསུངས་ཡོད། རྗེ་བཙུན་ཤེས་རབ་སེང་གེའི་ལྟ་ཁྲིད་ལས་བདག་མེད་རགས་པ་སྔོན་ལ་བསྒོམས་ནས་དེ་ནས་སྟོང་ཉིད་ཕྲ་མོ་བསྒོམ་པར་གསུངས་ཡོད། གསུང་ཚུལ་འདི་ཕན་ཐོགས་ཆེན་པོ་ཡིན་པ་འདྲ། དེ་ཡང་དང་པོ་འཇིག་རྟེན་ན་རྫུན་པར་གྲགས་པའི་གཟུགས་བརྙན་ལ་སོགས་པ་མཐུན་དཔེར་བཀོད་དེ་སྣང་ཡང་རང་བཞིན་མེད་པའི་རྫུན་པ་ཕྲ་མོ་བཤད་ཀྱི་ཡོད། དེ་བཞིན་དུ་རང་རྒྱུད་པ་མན་ཆད་ཀྱིས་གང་ཟག་བཏགས་ཡོད་ཀྱི་མཚན་གཞི་ལ་རྫས་ཡོད་ཅིག་འཇོག་དགོས་པས་མཚན་གཞི་ཡིད་ཀྱི་རྣམ་པར་ཤེས་པ་བཞག་ཡོད། དེས་ན། དང་པོ་གང་ཟག་གི་བདག་མེད་རགས་པ་བསམས་ན། གང་ཟག་རང་རྐྱ་ཐུབ་པའི་རྫས་ཡོད་ཀྱིས་སྟོང་པ་སྟེ་ཕུང་པོ་ལ་བརྟེན་ནས་བཏགས་ཙམ་གྱི་སྟོང་སང་གི་སྣང་བ་ཞིག་ཤར་བར་བྱས་ཏེ། ང་དེ་ཕུང་པོ་ལ་བརྟེན་ནས་བཏགས་པའི་བཏགས་ཡོད་རགས་པའི་གོ་བ་ཞིག་ཤར། དེ་དཔེར་བཀོད་ནས་ཕུང་སོགས་ཀྱི་ཆོས་རྣམས་ཀྱང་མིང་རྐྱང་བཏགས་ཡོད་དང་ང་དེ་རྫས་བཏགས་གཉིས་སུ་ཕྱེ་བའི་བཏགས་ཡོད་མིང་རྐྱང་ཙམ་གྱི་བྱ་བ་བྱེད་པར་འཇོག་ཐུབ་ན། དེ་ནས་ཇེ་ཟབ་ཏུ་བཏང་སྟེ་རིམ་པ་གཉིས་པ་ལྟ་བུར་སླེབས་པ་ན་གདགས་གཞིའི་ངོས་ནས་མཚན་གཞི་འཇོག་རྒྱུ་ཅུང་ཟད་ཀྱང་མེད་བཞིན་དུ་མིང་རྐྱང་བཏགས་ཡོད་ཙམ་གྱིས་བྱ་བྱེད་འཇོག་ཐུབ་པ་ཞིག་འོང་བ་ལ། རྗེ་བཙུན་ཤེས་རབ་སེང་གེའི་གསུང་དེས་ཕལ་ཆེར་ཕན་ཐོགས་ཡོད་སྙམ། གང་ལྟར་འདི་རྗེ་བཙུན་ཤེས་རབ་སེང་གེའི་གདན་ས་ཡིན། ཁོང་གི་ལྟ་ཁྲིད་དུ་དེ་ལྟར་གསུངས་ཡོད་པས་ཕན་ཐོགས་ཡོད་པ་ཞིག་རེད་སྙམ། དེ་འདྲའི་སྒོ་ནས་ནན་ཏན་དུ་སྟོང་ཉིད་བསྒོམ། དེ་ནས་བསྒོམ་པས་སྐྱོ་ན་བཟླས་པ་བྱ་བར་གསུངས་སོ། །

གཉིས་པ་བཟླས་པའི་རྣལ་འབྱོར་ལ། རྡོ་རྗེའི་བཟླས་པ་དང་། ངག་གི་བཟླས་པ་གཉིས་སོ། །

དང་པོ་ནི། མདོ་བསྲེ་ལས། སློང་མོ་ཟ་ཞིང་མི་བཟླ་སྟེ། །
ཞེས་པ་ནས། དེ་ལ་བསྐྱེད་རིམ་པའི་རྡོར་བཟླས་ནི། ལྕེ་དང་མཆུ་མི་འགུལ་ཞིང་སྒྲ་སྤངས་པའི་ཡིད་ཀྱི་བཟླས་པ་སྟེ། རྡོ་རྗེའི་ཚིག་གིས་བཟླས་བྱ་སྟེ། །རྡོ་རྗེའི་ཚིག་ནི་སྒྲ་སྤངས་པ། །ཞེས་དཔལ་འབྲས་རྡོ་རྗེས་དྲངས་པ་ལྟར་རོ། །ཞེས་གསུངས་པ་ནི་རླུང་འགྲོ་འོང་གི་རང་གདངས་ལ་བཟླས་པ་བྱེད་པ་མ་ཡིན་པར་ལྕེ་དང་མཆུ་མི་འགུལ་བར་སྒྲ་མེད་པའི་བཟླས་པ་བྱེད་པའི་དོན་ཡིན་ནོ། །

ངག་གི་བཟླས་པ་ནི། མན་སྙེ་ལས་ཚུལ་བཞིར་བཤད་དེ། དེ་ཡང་དམ་ཚིག་གི་བཟླས་པ་ནི་ཞེས་གསུངས་ཏེ། དབུགས་རྔུབ་པའི་སྐབས་ཨོཾ་གྱི་གདངས་དང་། གཞི་དུས་སུ་མེད་ཀྱང་ཨཱཿའི་གདངས་ཀྱིས་གནས་པར་བསམ། ཧཱུཾ་གི་གདངས་ཀྱིས་ཕྱིར་འབྱིན་པའོ། །དེ་ལྟར་འབྲུ་གསུམ་གྱི་ཡིད་བཟླས་བྱའོ། །དེ་ཡང་སྒྲའི་གདངས་ཁོ་ནར་གོ་དགོས་ཀྱི་ཡོད་མེད་དཔྱད་པར་བྱ། མཇུག་ཏུ་ཨོཾ་གྱི་གདངས་ཀྱིས་བརྔུབས་ནས་དེར་བཞག་པར་གསུངས་པ་ཡོད། ཡང་སྐབས་འདིར་ཨོཾ་གྱི་གདངས་ཀྱི་རྣམ་པར་དེ་བཞིན་གཤེགས་པ་ཐམས་ཅད་ཀྱི་བྱིན་རླབས་ཚུར་བསྡུས། ཨཱཿའི་གདངས་ཀྱིས་གནས། ཧཱུཾ་གི་གདངས་ཀྱིས་ཕར་མཆོད་ཚོགས་སྤྲོ་བ་དམིགས་རྣམ་གྱིས་ལྕོགས་ན་བྱེད་རྒྱུ་ཡོད་སྙམ།

དེ་ཡང་ཚིག་གི་བཟླས་པ་ནི་ཐུགས་ཁའི་ས་བོན་ལ་སྙིང་པོ་དང༌། ཞེས་པ་ནས། གཙོ་བོ་ལ་འབུམ། འཁོར་རེ་རེ་ཞིང་5ཁྲི། ཞེས་གསུངས་པ་འདིར་དཔེ་འགའ་ཞིག་ཏུ་འཁོར་རེ་རེ་བཞི་ཁྲི་ཞེས་པ་ནི་མ་དག་པའོ། །

བགེགས་མཐར་བྱེད་ཀྱི་ཕྲེང་སྔགས་ལ་ཁྲི་ཕྲག་གཅིག་དང༌། ཞེས་པ་ནས། དེ་ལྟར་ངག་གི་བཟླས་པ་ནི་སྤྲུལ་པའི་སྐུས་ཆོས་སྟོན་པའི་གསུང་གི་འཕྲིན་ལས་དང་རྣམ་པ་མཐུན་པར་བསྒོམ་པ་འབྲས་བུ་ལམ་དུ་བྱེད་པ་ཡིན་ནོ། །

5 བླ་བྲང་ཤིང་དཔར། ཤོག་གྲངས་༡༨༦ བ་༢ རེ་རེ་ཞིང་ཁྲི། ཞེས་པ་ལྟར་བཀྲས་ལྷུན་དང་སྐུ་འབུམ་ཤིང་དཔར་གཉིས་ཀྱང་དེ་བཞིན་ནོ། །ཞོལ་ཤིང་དཔར། ཤོག་གྲངས་༡༦༤ ན་༥ རེ་རེ་བཞི་ཁྲི། ཞེས་འབྱུང་ངོ་། །

ཞུ་བ་གླུས་བསྐུལ་བ།

མདོར་བྱས།

སླར་ཡང་སྔགས་པས་བདག་ཉིད་ནི། །ཞེས་པ་ནས། དེ་ནས། འཁོར་ལོ་སངས་རྒྱས་ཀྱིས་བསྟོད་གསོལ། །མཆོག་ཏུ་གསང་བ་ཇི་བཞིན་དོན་སྤྱད་ནས། །རང་གི་འཁོར་ལོ་ལ་ནི་འཁོར་ལོ་གཞུག །
མགོན་པོ་བདེ་བ་ཆེན་པོ་གཅིག་པོ་བཞུགས། །ཞེས་གསུངས། དེ་ནས་འཁོར་ལོ་ཞེས་སོགས་གསུངས་པ་ཐུན་མཚམས་ཀྱི་སྐབས་ཡིན་ནམ་སྙམ།

དེ་ལྟར་རྣལ་འབྱོར་བཞི་བྱེད་རྣལ་འབྱོར་པ། །ཞེས་པ་ནས། གང་ཚེ་ལུས་ནི་སྐམ་གྱུར་ན། །ལུས་ངག་ཡིད་ནི་ཚིམ་བྱེད་པའི། །
སྦྱོར་བ་འདི་ནི་བསྒོམ་པར་བྱ། །ཞེས་གསུངས་ཏེ། བཟླས་བརྗོད་ཀྱི་བསྙེན་པ་ལ་རྩེ་གཅིག་ཏུ་བརྩོན་ནས་ལུས་རྒུད་པར་གྱུར་ན་ཐུན་མཚམས་སུ་དེ་ལྟར་བྱ་དགོས་གསུངས་པའོ། །

མཐོ་གང་ཙམ་གྱིས་དཔགས་པ་རུ། །ཞེས་པ་ནས། སྐད་ཅིག་གིས་ནི་གཟི་ཅན་འགྱུར། །ཞེས་པ། ལྕེ་ཆུང་གིས་བདུད་རྩི་མྱོང་བའོ། །

ལུས་ངག་ཡིད་ནི་བདེ་བ་དག །ཅེས་པ་ནས། རྡོ་རྗེ་ཕྲེང་བ་དཔལ་མཆོག་སྲུབ་ཤིང་གིས། །ཞེས་གསུངས་ཏེ། རྡོ་རྗེ་ཕྲེང་བའི་ལུང་མང་དུ་དྲངས་ནས་གསུངས་པས་གསལ་ལ། དཔལ་མཆོག་ཅེས་པ་དཔལ་རྡོ་རྗེ་ཕྲེང་བ་ལྟ་བུ་བཤད་རྒྱུད་ཐམས་ཅད་ཀྱི་མཆོག་ཏུ་གྱུར་པའི་སྲུབ་ཤིང་གིས་ཞེས་པའི་དོན་ཡིན་ནམ་སྙམ།

གསང་འདུས་སྦས་ཆུའི་རྒྱ་མཚོ་བསྲུབས་པ་ལས། །ཞེས་པ་ནས། སྒྲུབ་པའི་ཐབས་མདོར་བྱས་པ་སློབ་དཔོན་ཆེན་པོ་ཀླུ་སྒྲུབ་ཀྱིས་མཛད་པ་རྫོགས་སོ། །རྒྱ་གར་གྱི་མཁན་པོ་ཨཱ་ཙཱཪྻ་ཤྲདྡྷཱ་ཀ་ར་ཝརྨ་དང༌། ཞུ་ཆེན་གྱི་ལོ་ཙཱ་བ་བནྡེ་རིན་ཆེན་བཟང་པོས་བསྒྱུར་ཅིང་ཞུས་ཏེ་གཏན་ལ་ཕབ་པ།

མདོ་བསྲེ།

ལེའུ་བཅུ་བདུན་པ་ལས། དེ་ནས་དེ་བཞིན་གཤེགས་པ་ཐམས་ཅད་ཀྱི་སྐུ་དང་གསུང་དང་ཐུགས་ཀྱི་བཙུན་མོའི་བྷ་ག་ལ་བཞུགས་སོ། །ཞེས་པ་ནས། ཕྲེང་བའི་སྔགས་དང་། གསང་སྔགས་དང་། སྨན་དང་། ནང་གི་སྦྱིན་སྲེག་གིས་ཀྱང་ལས་ཐམས་ཅད་རབ་ཏུ་བསྒྲུབ་པར་བྱ་སྟེ། འདི་ནི་ལས་ཀྱི་མཆོག་ཅེས་བྱ་བའི་ཏིང་ངེ་འཛིན་གསུམ་པའོ། །

དེ་ལྟར་མདོ་དང་བསྲེས་པ་རྒྱས་པར་བསྟན་ནས། ད་ནི་མདོར་བསྡུས་ནས་བཤད་པར་བྱ་སྟེ། དེ་ལ་ཐོག་མར་གནས་ངེས་པ་དང༌། སྙིང་རྗེ་ཆེན་པོ་ལ་དམིགས་པ་དང༌། སྲུང་བའི་འཁོར་ལོ་བསྒོམ་པ་དང༌། སྟོང་པ་ཉིད་ལ་དམིགས་པ་དང༌། སའི་ཆ་བསྐྱེད་པ་དང༌། ཞེས་གསུངས། དེ་ལ་ཐོག་མར་གནས་ངེས་པ་དང༌། ཞེས་སོགས་ཀྱིས་དེ་ཉིད་ཞེ་དགུ་གསུངས་པ་ཡིན་ནམ་སྙམ།

གཞལ་ཡས་ཁང་དང༌། དཀྱིལ་འཁོར་དགོད་པ་དང༌། དོན་དམ་པའི་དཀྱིལ་འཁོར་ལ་འཇུག་པ་དང༌། ཞེས་པ་ནས། རྣལ་འབྱོར་ཆེན་པོའི་རྒྱུད་དཔལ་གསང་བ་འདུས་པའི་བསྐྱེད་རིམ་གྱི་སྒྲུབ་པའི་ཐབས་མདོ་དང་བསྲེས་པ་ཞེས་བྱ་བ། སློབ་དཔོན་ཆེན་པོ་ཀླུ་སྒྲུབ་ཀྱི་ཞལ་སྔ་ནས་མཛད་པ་རྫོགས་སོ། །རྒྱ་གར་གྱི་མཁན་པོ་དྷརྨ་ཤྲཱི་བྷ་དྲ་དང་ལོ་ཙཱ་བ་དགེ་སློང་རིན་ཆེན་བཟང་པོས་བསྒྱུར་ཅིང་ཞུས་ཏེ་གཏན་ལ་ཕབ་པ།

རྣལ་འབྱོར་དག་རིམ།

དེ་ནས་ཡབ་ཡུམ་སྙོམས་པར་ཞུགས་པའི་རྐྱེན་གྱིས་ཡུམ་ཡབ་ལ་ཐིམ། ཞེས་པ་ནས། དེ་ནས་ལྷ་རྣམས་ཀྱི་སྔགས་ཀྱི་མཐར་འབྲུ་གསུམ་བཏགས་ལ་དབུལ། ཞེས་གསུངས་ཏེ། ཕྱི་བུམ་དབང་དང་འབྲེལ་བའི་མཆོད་པ། ནང་གསང་དབང་དང་འབྲེལ་བའི་མཆོད་པ། གསང་བ་ཤེར་དབང་དང་འབྲེལ་བའི་མཆོད་པ། དེ་ཁོ་ན་ཉིད་དབང་བཞི་པ་དང་འབྲེལ་བའི་མཆོད་པ་རྣམ་པ་བཞི་ལས། ནང་གི་མཆོད་པ་གལ་ཆེན་པོར་གསུངས་པས་རྩ་བརྒྱུད་ཀྱི་བླ་མ་རྣམས་དང་ཡི་དམ་གྱི་ལྷ་ཚོགས་རྣམས་ལ་མཆོད། རང་གིས་ཀྱང་མྱངས། སེམས་ཅན་མཐའ་དག་ལའང་བསྔོ་དགོས་པར་གསུངས་སོ། །

དེ་བཞིན་དུ་ཕྱོགས་སྐྱོང་ལ་སོགས་པ་ལ་ཡང་ཕུལ་བས་ཟག་པ་མེད་པའི་བདེ་བས་ཚིམ་པར་བསམ་པ་ནི་ནང་མཆོད་དོ། །
ཞེས་པ་ནས། དེ་ནས་རིག་མ་དང་སྙོམས་པར་ཞུགས་པས། མཆོག་ཏུ་དགའ་བའི་བདེ་བ་ཉམས་སུ་མྱོང་བར་བསམ་པ་ནི་གསང་མཆོད་དེ། མཆོད་བསྟོད་ཀྱི་དེ་ཉིད་དོ། །ཞེས་གསུངས་ཏེ། ཨ་ཁུ་ཤེས་རབ་རྒྱ་མཚོའི་ཁྲིད་ཡིག་ལྟར་བདེ་བ་ཆེན་པོ་སྐྱེས། བདེ་བས་སྟོང་པ་ངེས་པ་དེ་གསང་བའི་མཆོད་པ་དང་། དེ་འདྲའི་སྟོང་ཉིད་ངེས་པའི་བློ་འོད་གསལ་གྱི་ངོ་བོར་བསམས་ནས་འོད་གསལ་དེ་ལས་ཤར་བའི་ཟུང་འཇུག་གི་སྐུ་ལ་མཆོད་བཞིན་ཡོད་སྙམ་པ་དང་། རང་ཉིད་ཀྱང་ཟུང་འཇུག་གི་སྐུའི་ང་རྒྱལ་ལ་གནས་དགོས་སོ། །དེ་ལྟ་བུའི་སྒོ་ནས་མཆོད་པ་ནི་དེ་ཁོ་ན་ཉིད་ཚིག་དབང་དང་འབྲེལ་བའི་མཆོད་པར་གསུངས་ཀྱང་འདི་སྐོར་གོ་དཀའ་བ་འདུག་ཅེས་ཀྱང་གསུངས་ཡོད།

དེ་ནས་ཐུགས་ཀའི་ས་བོན་གྱི་འོད་ཟེར་གྱིས་འཁོར་གྱི་ལྷ་རྣམས་སྤྱན་དྲངས་ཏེ། ཞེས་པ་ནས། ཨོཾ་ཨཱཿཧཱུཾ་ལན་བདུན་བརྗོད་པས་བྱིན་གྱིས་བརླབ་བོ། །ཞེས་གསུངས་ཏེ། འདོད་པ་སྙིང་གར་བཞག་བྱ་བ། །ཞེས་པའི་མན་ངག་གི་བཤད་པ་ནང་མཆོད་དང་གཏོར་མ་གཉིས་ཀའི་སྐབས་སུ་གནང་བ་ལྟར་བསམ་པར་བྱའོ། །

དེ་ནས་རང་གི་ཐུགས་ཀའི་ས་བོན་གྱི་འོད་ཟེར་གྱིས་ཁྲོ་བོ་བཅུ་དང་བཅས་པའི་སྲུང་བའི་འཁོར་ལོ་རྩིབས་བཅུ་པའི་ལྟེ་བའི་ནང་དུ། ཞེས་གསུངས་ཏེ། འདི་ནི་ཁྲོ་བཅུ་སྒོམ་པར་གསུངས་པའི་ཁུངས་ཏེ་འདིར་རྩིབས་བཅུ་པའི་ལྟེ་བའི་ནང་དུ་ཞེས་པ་ལྟར་གཏོར་མགྲོན་བསྐྱེད་པའི་སྐབས་སྲུང་འཁོར་མ་བསྡུས་པར་བཞག་ན་འགྲིག །

འདུས་པའི་དཀྱིལ་འཁོར་རྟེན་དང་བརྟེན་པར་བཅས་པ་དང༌། ཞེས་པ་ནས། དབང་པོ་ལ་སོགས་པ་འཇིག་རྟེན་པ་ཐམས་ཅད་སྐད་ཅིག་གིས་འོད་གསལ་དུ་བཅུག་པ་ལས། ཞེས་གསུངས་ཏེ། འཇིག་རྟེན་པ་རྣམས་ཀྱི་སྟེང་གི་ཆོས་ཉིད་སྒོམ་པ་སྟེ་དེ་དག་ཀྱང་བཏགས་དོན་བཙལ་ན་རྙེད་དུ་མེད་ཅིང་མིང་གི་དབང་གིས་ཡོད་ཙམ་དུ་དྲན། དེ་ལྟ་བུའི་སྒོ་ནས་རང་གིས་སྟོང་ཉིད་བསྒོམས་པའི་རྐྱེན་གྱིས་འོད་ཟེར་དེས་རེག་པ་ཙམ་གྱིས་དེ་དག་ཀྱང་ཕྱིན་ཅི་ལོག་གི་རྟོག་པ་མཐའ་དག་ཞི་ནས་སྟོང་པ་ཉིད་ཀྱི་དོན་བློ་ལ་ཤར། དེ་ལྟར་རང་རང་གིས་བདེ་སྟོང་ཟུང་འཇུག་བསྒོམས་པའི་མཐུས་སྐད་ཅིག་གིས་འོད་གསལ་དུ་བཅུག་པ་ལས་འདུས་པའི་ལྷ་ཤེས་རབ་མ་དང་བཅས་པའི་སྐུར་བཞེངས་པར་བསམ་ལ། ཡུལ་ལྷ་གཞི་བདག་ལྟ་བུ་དམིགས་འོག་ཏུ་འཇུག་དགོས་བྱུང་ན་ཕྱོགས་སྐྱོང་རྣམས་ཀྱི་འཁོར་གྱི་ཡང་འཁོར་ལྟ་བུར་བསམས་ནའང་ལེགས།

འདུས་པའི་ལྷ་ཤེས་རབ་མ་དང་བཅས་པའི་སྐུར་བཞེངས་པར་བསམས་ལ། ཞེས་པ་ནས། དེའི་མཐར་བཟླས་པ་དང་མཆོད་བསྟོད་སོགས་བྱེད་པའོ། །ཞེས་གསུངས་ཏེ། དང་པོའི་སྦྱོར་བ་ཙམ་བཏོན་ནས་རྡོ་རྗེ་བཞི་བསྐྱེད་བསྡུས་པ་རེ་བྱེད་ན་བཟླས་བྱའི་སྔགས་ཀྱིས་བསྐོར་བའི་ལུས་དཀྱིལ་གྱི་ལྷ་རྣམས་ཀྱི་ཐུགས་ཀའི་ས་བོན་ལས་ཞེས་བཏོན་ན་འཇུག་པ་བདེ་བ་ལྟ་བུ་ཡོད། གོང་དུ་འཆི་བ་ཆོས་སྐུའི་ལམ་འཁྱེར་སྐབས་གདན་དེ་རྣམས་ལས་གཙོ་བོའི་གདན་མ་གཏོགས་གདན་ལྷག་མ་གཞན་རྣམས་མི་དམིགས་པར་བསམ་པ་མ་གཏོགས་གཞན་འདྲ་བ་ནི། དེ་ལྟར་བྱེད་ན་ལྷག་མོས་ཀྱི་ལྷ་ལུས་ལ་བསྡུས་པའི་ཚེ་གདན་གཞན་རྣམས་མི་དམིགས་པར་བྱའོ། །ཞེས་པ་ནས། ཞེས་ཁྱབ་བདག་རྡོ་རྗེ་སེམས་དཔའ་བསྙེན་སྒྲུབ་བཞིའི་སྦྱོར་བས་མཉེས་པར་བྱེད་པ་འདུས་པའི་སྒྲུབ་ཐབས་རྣལ་འབྱོར་དག་པའི་རིམ་པ་ཞེས་བྱ་བ་འདི་ནི། དཔལ་གསང་བ་འདུས་པའི་རྣལ་འབྱོར་པ་བློ་བཟང་གྲགས་པའི་དཔལ་གྱིས། འདུས་པའི་རྩ་བ་དང་བཤད་པའི་རྒྱུད་རྣམས་དང༌། འཕགས་སྐོར་གྱི་གཞུང་ཀུན་ལ་རིང་དུ་འདྲིས་པར་བྱས་ནས། ལམ་འདི་ལ་མོས་པ་མང་པོས་བསྐུལ་བའི་དོན་དུ། འོལ་ཁའི་བསམ་གཏན་གླིང་གི་དབེན་གནས་སུ་སྦྱར་བའོ། །

བསྐྱེད་རིམ་དངོས་གྲུབ་རྒྱ་མཚོ།

གསུམ་པ་ཞུ་བ་ལ་གླུས་བསྐུལ་བའི་ངོར་བཞེངས་པ་ནི། ཞེས་པ་ནས། དེ་དག་གི་ཚིག་དོན་ནི་རྒྱུད་འགྲེལ་ཉིད་ཀྱི་སྟེང་དུ་རྟོགས་པར་བྱ་ཡི། འདིར་གཞུང་མངས་པར་འགྱུར་བས་མ་བྲིས་སོ། །

བཞི་པ་དེ་ལ་བསྟོད་མཆོད་བདུད་རྩི་མྱང་བ་གསུམ་ལས། བསྟོད་པ་ནི། དེ་ལྟར་སྤྲུལ་པའི་སྐུས་ཞིང་གཞན་དུ་འཚང་རྒྱ་བའི་མཛད་པ་བསྟན་པ་ན། ཞེས་པ་ནས། འདིར་གཞུང་མངས་པར་འགྱུར་བས་མ་བྲིས་སོ། །

གཉིས་པ་མཆོད་པ་ནི། གོང་དུ་བཤད་ཟིན་པ་ལྟར་བྱིན་གྱིས་བརླབས་ཤིང་བསྐྱེད་པའི་མཆོད་པ་དེ་དག་འདིར་བདག་ཉིད་རྡོ་རྗེ་འཆང་ངམ་མི་བསྐྱོད་པར་ང་རྒྱལ་བྱས་པ་ལ་འབུལ་བ་ཡིན་ཏེ། ཞེས་པ་ནས། མཆོད་པ་གཞན་རྣམས་ལ་ལོངས་སྤྱོད་པའི་ཚུལ་ཡང་དེས་མཚོན་ཏེ་ཤེས་པར་བྱའོ། །

གསུམ་པ་བདུད་རྩི་མྱང་བ་ནི། བླ་མེད་ཀྱི་སྐབས་སུ་ཤ་ལྔ་བདུད་རྩི་ལྔ་སྦྱངས་རྟོགས་སྦར་གསུམ་བྱས་ནས་ལྷ་དང་བླ་མ་ལ་མཆོད་ཅིང་། ཞེས་པ་ནས། ལྷ་ཐམས་ཅད་ཅིག་ཆར་དུ་བདེ་བ་ཆེན་པོས་ཚིམ་པར་བསམ་མོ། །

ལྔ་པ་ཉེ་བར་བསྡུ་བའི་ཆོ་ག་ནི། མདོར་བྱས་ལས། རང་གི་འཁོར་ལོ་ལ་ནི་འཁོར་ལོ་གཞུག །འཁོར་ལོ་བདེ་བ་ཆེན་པོ་གཅིག་པུ་བཞུགས། །ཞེས་པ་ནས། འགྲོ་ལ་བལྟས་ཏེ་དེ་བཞིན་སྤྱད། །ཅེས་གསུངས་སོ། །

གཉིས་པ་ཐུན་མཚམས་ཀྱི་རྣལ་འབྱོར་ལ། ལུས་བརྟ་བར་བྱ་བའི་ཆོ་ག་དང་། ཁ་ཟས་ཀྱི་རྣལ་འབྱོར་གཉིས། དང་པོ་ནི། མདོར་བྱས་ལས། སྔགས་པ་ཏིང་འཛིན་དམིགས་པའི་ཚེ། །གང་ཚེ་ལུས་ནི་སྐམ་གྱུར་ན། །ཞེས་པ་ནས། ཉིན་རེ་བཞིན་ཡིད་ལ་བྱེད་པ་གོམས་ན་ཚེ་རིང་ཞིང་སྐྲ་དཀར་དང་གཉེར་མ་མེད་པར་འགྱུར་རོ་ཞེས་འཆད་དོ། །

གཉིས་པ་ཁ་ཟས་ཀྱི་རྣལ་འབྱོར་ནི། མདོར་བྱས་ལས། དེ་ལྟར་སློབ་པའི་སྔགས་པ་ཡིས། །སྦྱང་དང་དེ་བཞིན་རྟོགས་འབར་བྱ། །ཞེས་པ་ནས། ཁྱོགས་སམ་ཟངས་གཞོང་དུ་ཡང་བྱ་བར་བཤད་པའི་ཁྱོགས་ནི་རས་དང་ལོ་མའི་ཁུད་ལ་སོགས་པ་ཡིན་ལ། ཞེས་པ་འདིར་ཞོལ་དཔར་མར་ལོ་མའི་ཁུད་ལ་སོགས་པ་མིན་ལ་ཞེས་འབྱུང་བ་ནི་མ་དག་པའོ། །

དཀྱིལ་ཆོག་རྡོ་རྗེ་ཕྲེང་བར། ཞེས་པ་ནས། ཡིད་ཀྱིས་བདུད་རྩི་དྲངས་པ་གསོལ་བས་བདེ་བ་ཆེན་པོའི་རང་བཞིན་སྟོང་པ་ཉིད་དང་རོ་གཅིག་པར་ཇི་སྲིད་འདོད་པའི་བར་དུ་བསམ་པར་བྱའོ། །
ཞེས་གསུངས་པ་ལྟར་རོ། །

མཇུག་ཏུ་ཇི་ལྟར་བྱ་བ་ནི། ཕྲེང་བ་ལས། ཞལ་བསིལ་དང་། ཞེས་པ་ནས། དེ་ཉིད་ཞེ་དགུའི་ཆིངས་གསུངས་སོ། །

དང་པོ་ནི། རྒྱུད་ཕྱི་མ་ལས། རྣལ་འབྱོར་རྒྱུད་ནི་ཐམས་ཅད་དུ། ཞེས་པ་ནས། དེ་དག་རིམ་པ་བཞིན་ཡན་ལག་བཞི་ཆུང་ངུ་དང་འབྲིང་དང་ཆེན་པོར་བཞེད་དོ། །

གཉིས་པ་རྣལ་འབྱོར་བཞིའི་ཆིངས་ནི། དགྲ་ནག་གི་རྒྱུད་ལས། དང་པོར་བསྒོམ་པ་རྣལ་འབྱོར་ཏེ། ཞེས་པ་ནས། ལུགས་འདི་ལ་ཚད་ལྡན་སུས་ཀྱང་བཤད་པ་མི་སྣང་བས་མ་བཀོད་དོ། །

གསུམ་པ་ཏིང་ངེ་འཛིན་གསུམ་གྱི་ཆིངས་ལ། དང་པོ་སྦྱོར་བ་ནི་དཀྱིལ་འཁོར་གྱི་ལྷ་སྤྲུལ་བ་པོའི་ཏིང་ངེ་འཛིན་ཏེ། ཞེས་པ་ནས། རྗེ་རིན་པོ་ཆེ་ཉིད་ཀྱི་ཞལ་སྔ་ནས་སྒྲུབ་ཐབས་སུ་གསལ་བར་བཀོད་པ་ལྟར་ཤེས་པར་བྱ་ཡི། འདིར་ནི་ཡི་གེ་མངས་པར་འགྱུར་བས་མ་བྲིས་སོ། །

བསྐྱེད་རིམ་གྱི་དམིགས་པ་ཡིད་ལ་བྱ་བས་ཇི་ལྟར་གོམས་པར་བྱེད་ཚུལ།

བཞི་པ་བསྐྱེད་རིམ་གྱི་དམིགས་པ་ཡིད་ལ་བྱ་བ་ཇི་ལྟར་གོམས་པར་བྱེད་ཚུལ་ལ། ཐུན་བཞི་ལ་མངོན་རྟོགས་ཇི་ཙམ་ཞིག་བསྒོམ་པ་དང་། དམིགས་པ་སྐྱོང་ཚུལ་དངོས་སོ། །

དང་པོ་ནི། མདོ་བསྲེ་ལས། ཐུན་བཞིར་ལྷའི་རྣལ་འབྱོར་ལ་གོམས་པས་བདག་དང་གཞན་གྱི་དོན་ཕུན་སུམ་ཚོགས་པ་བསྒྲུབ་པའི་ཕྱིར། ཞེས་པ་ནས། བསྲུང་འཁོར་བསྒོམ་པ་གཉིས་ཀྱང་མ་ཆགས་ན་ཁྱད་ཆེ་བར་བཞེད་དོ། །

གཉིས་པ་དམིགས་པ་སྐྱོང་ཚུལ་དངོས་ནི། དེ་ལྟར་བསྐྱེད་པའི་རིམ་པ་ལ་ཐུན་བཞིར་སློབ་པ་ནི། གཙོ་བོར་རྫོགས་རིམ་ཡོངས་སུ་རྫོགས་པར་སྐྱེ་བའི་སྨིན་བྱེད་དང་། ཐ་མལ་གྱི་སྣང་ཞེན་གྱི་གཉེན་པོར་བསྒོམ་པ་ཡིན་ལ། ཞེས་པ་ནས། ཚིག་གི་རབ་འབྱམས་ཇི་སྙེད་པ། །དེ་སྙེད་ཕྱག་རྒྱ་གསང་སྔགས་ཡིན། །ཞེས་གསུངས་པ་ལྟར་རོ། །

དེ་ལྟར་བསླབས་པས་བསྐྱེད་རིམ་མཐར་ཕྱིན་པའི་ཚད།

ལྔ་པ་དེ་ལྟར་བསླབས་པས་བསྐྱེད་རིམ་མཐར་ཕྱིན་པའི་ཚད་བཤད་པ་ལ། ཕྲ་མོའི་རྣལ་འབྱོར་མཐར་ཕྱིན་པའི་ཚད་ནི། ཞེས་པ་ནས། ཕྲ་བ་ཡང་མཐར་ཕྱིན་པའི་རྣལ་འབྱོར་པ་ལ་ནང་ལ་མཆོག་ཏུ་གཞོལ་བ་ཞེས་པའི་ཐ་སྙད་རྒྱུད་འགྲེལ་ལས་ཡང་དང་ཡང་དུ་གསུངས་སོ། །

མཐར་ཕྱིན་ནས་དངོས་གྲུབ་བསྒྲུབ་པའི་རྣམ་གཞག་བཤད་པ།

དྲུག་པ་བསྐྱེད་རིམ་མཐར་ཕྱིན་ནས་དངོས་གྲུབ་བསྒྲུབ་པའི་རྣམ་གཞག་བཤད་པ་ནི། སྤྱིར་སྔགས་པས་བསྒྲུབ་པར་བྱ་བའི་དངོས་གྲུབ་ལ། འཇིག་རྟེན་དང་འཇིག་རྟེན་ལས་འདས་པའི་དངོས་གྲུབ་གཉིས་ལས། ཞེས་པ་ནས། དེ་ལྟར་ན་བསྐྱེད་རིམ་པས་དངོས་གྲུབ་བསྒྲུབ་པའི་རྣམ་པར་བཞག་པ་བཤད་ཟིན་ཏོ། །

དེ་ནས་མཇུག་ཏུ་དགེ་བ་བསྔོ་བ་ལ་སོགས་པ་ནི། གསུང་རབ་མཁའ་དབྱིངས་མཛེས་པའི་ལང་ཚོ་ལ། །ཞེས་པ་ནས། རྒྱུད་ཐམས་ཅད་ཀྱི་རྒྱལ་པོ་དཔལ་གསང་བ་འདུས་པའི་བསྐྱེད་པའི་རིམ་པ་ལ་སློབ་པའི་ཚུལ། སྒྲུབ་པའི་ཐབས་རྣམ་པར་བཤད་པ་དངོས་གྲུབ་ཀྱི་རྒྱ་མཚོ་ཞེས་བྱ་བ་འདི་ནི། རྒྱལ་བ་ཐམས་ཅད་ཀྱི་བདག་པོ་རྡོ་རྗེ་འཆང་དང་དབྱེར་མ་མཆིས་པའི་གྲུབ་པའི་དབང་ཕྱུག །རྗེ་བཙུན་ཐམས་ཅད་མཁྱེན་པ་ཆོས་ཀྱི་རྒྱལ་པོ་ཙོང་ཁ་པ་ཆེན་པོའི་ཞབས་ཀྱི་པདྨོ་ལ་སྤྱི་བོས་རེག་པས། སྡེ་སྣོད་གསུམ་དང་རྒྱུད་སྡེ་བཞིའི་དོན་མཐའ་དག །དྲི་མ་མེད་པའི་རིགས་པས་རྣམ་པར་ཕྱེ་ནས་ཐེག་པ་གསུམ་གྱི་ལམ་གསལ་བར་བྱེད་པ་ལ་མཁས་པ་རྣམས་ཀྱི་མདུན་སར་འཇིགས་པ་མེད་པ་ཁྱུ་མཆོག་རླབས་པོ་ཆེའི་གནས་ཐོབ་པ། ཕྱི་དང་ནང་གི་གྲུབ་མཐའ་རྒྱ་མཚོ་ལྟ་བུའི་ཕ་རོལ་ཏུ་སོན་པའི་བཙུན་པ་དགེ་ལེགས་དཔལ་བཟང་པོས། གཙང་ཉང་སྟོད་རིགས་པའི་འབྱུང་གནས་ཀྱི་སའི་ཆ། ཆོས་གྲྭ་ཆེན་པོ་ལེགས་བཤད་སྒྲོགས་པའི་ཚལ། དཔལ་འཁོར་སྡེ་ཆེན་གྱི་གཙུག་ལག་ཁང་ཆེན་པོར་ལེགས་པར་སྦྱར་བའི་ཡི་གེ་པ་ནི། སྡེ་སྣོད་དང་རྒྱུད་སྡེ་མཐའ་དག་ལ་སྦྱངས་ཤིང༌། ཐུབ་པའི་བརྟུལ་ཞུགས་དྲི་མ་མེད་པ་ལ་གནས་པའི་སྟན་གཅིག་པ་བློ་གྲོས་ཆོས་སྐྱོང་གིས་བགྱིས་སོ། །འདིས་ཀྱང་བསྟན་པ་རིན་པོ་ཆེ་ཕྱོགས་ཐམས་ཅད་དུ་དར་ཞིང་རྒྱས་ལ་ཡུན་རིང་དུ་གནས་པར་གྱུར་ཅིག ། །།ཅེས་པ་འདིར་དཔེ་འགའ་ཞིག་ཏུ་ལེགས་བཤད་སྒྲོགས་པའི་ཚུལ་ཞེས་འབྱུང་བ་མ་དག་ཅིང་། སྟན་གཅིག་པ་ནི་བློ་གྲོས་ཆོས་སྐྱོང་ཁོང་ཉིད་ཟས་སྟན་གཅིག་པ་གནང་གིན་ཡོད་པས་ཡིན་ནམ་སྙམ། དེ་ལྟར་བཤད་ལུང་ཡོངས་སུ་གྲུབ་ནས་སླར་ཡང་རྟེན་འབྲེལ་གྱི་སླད་དུ་གཞུང་གི་མགོ་ནས་ཅུང་ཟད་ཅིག་ཀློག་གི་ཡིན། དེ་ནས། རྣམ་འབྱོར་དག་རིམ་གྱི་དབུ་ནས། དཔལ་ལྡན་དང་པོའི་མགོན་དེ་ཡི། །ཞེས་པ་ནས། མཛད་པས་ཁྱེད་རྣམས་སྐྱོང་གྱུར་ཅིག །ཅེས་པའི་བར་དང་། བསྐྱེད་རིམ་དངོས་གྲུབ་རྒྱ་མཚོའི་དབུ་ནས། ཟུང་འཇུག་ལྷན་སྐྱེས་དགའ་བའི་ངོ་བོ་ཉིད། །ཅེས་པ་ནས། འཁོར་ལོའི་བདག་པོ་དེ་ཡིས་བདག་སྐྱོངས་ཤིག །ཅེས་པའི་བར་དུ་གསུངས་སོ། །

དེ་ལྟར་བཤད་ལུང་གི་གོ་ཆོད་ཙམ་ཞིག་གྲུབ་པ་ཡིན། གཙོ་བོར་ཁྱེད་རྣམ་པས་དཔེ་ཆ་ཡག་པོ་བལྟ་དགོས། མཇུག་ཏུ། མགོན་ཆོས་གཉིས་ཀྱི་རྗེས་གནང་འདོན་རྒྱུ་ཡིན། མགོན་ཆེན་བཅུ་གསུམ་གྱི་རྗེས་གནང་ཞིག་ཡོད། ཆོས་རྒྱལ་དེ་འཇམ་དབྱངས་ཆོས་སྐོར་ནང་གི་ཆོས་རྒྱལ་ཕྱི་ནང་གསང་གསུམ་ལས། ནང་སྒྲུབ་གཤིན་རྗེ་རིགས་བཞིས་བསྐོར་བ་ཞིག་ཡོད་པ་དེས་འཐུས་པར་བྱ་རྒྱུ་ཡིན། ཞེས་སོགས་བཀའ་བསྩལ་ཏེ་རྗེས་གནང་གི་རིམ་པ་དབུ་འཛུགས་བསྐྱངས་སོ། །

དཔར་བྱང་སྨོན་ཚིག །

༈ རྣམ་གྲོལ་ཞི་བའི་རྒྱ་མཚོར་རོ་གཅིག་ཏུ། །གཞོལ་བའི་མཐའ་ཡས་ཆོས་ཚུལ་དལ་འབབ་ཀླུང་། །ཚིག་གི་གཟེགས་མ་རེས་ཀྱང་དུག་གསུམ་གྱི། །དྲི་མ་ཡོངས་འཁྲུད་ལེགས་བཤད་བདུད་རྩི་འདི། །དཔར་དུ་བསྐྲུན་པའི་རྣམ་དཀར་ཕུང་པོའི་མཐུས། །ཡང་དག་ཆོས་ཀྱི་སྒོ་མོ་སྟོང་ཕྲག་བརྒྱ། །གདངས་ཏེ་རྒྱུད་ལྔའི་འགྲོ་བ་མ་ལུས་པ། །ངེས་ལེགས་ནོར་བུའི་མཛོད་ལ་དབང་འབྱོར་ཤོག །

ཅེས་པ་འདི་ཡང་དེང་དུས་ཡིད་སྲུབས་ཀྱིས་རྒྱུད་བརླམས་པའི་ཀླ་ཀློའི་སྡིག་སྤྱོད་མི་བཟད་པས་གངས་ལྗོངས་ཆོས་ལྡན་གྱི་ཞིང་དུ་ཐུབ་པའི་བསྟན་པ་རིན་པོ་ཆེ་ཉིན་མོའི་སྣང་བ་ལྟར་འབར་བ་དེ་ནི་མིང་གི་ལྷག་མ་ཙམ་དུ་ཉམས་ཉེས་པར་བྱས། ཕྱོགས་དང་ཕྱོགས་ན་རྡུལ་ཕྲན་མཚོན་ཆ་སོགས་གདུག་པའི་གནོད་འཚེ་གྱ་གྱུའི་སྦྱོར་བ་ནི་ཉིན་རེ་བཞིན་དུ་དར་བ་སོགས་སྒོ་ཀུན་ནས་ལྔ་བདོའི་རྒུད་ཚོགས་མཚོ་ལྟར་བརྡོལ་བ་འདི་དག་ལྷག་མེད་དུ་ཞི་ཞིང་། བྱང་ཕྱོགས་བོད་ཁ་བ་ཅན་དུ་བསྟན་པའི་མེ་རོ་སླར་ཡང་སྔར་བཞིན་གསོས་ཏེ་རྒྱ་གར་འཕགས་པའི་ལྗོངས་འདིར་ཡང་ཐུབ་པའི་བཞེད་དགོངས་དྲི་མ་མེད་པ་དར་རྒྱས་སུ་འཕེལ་བ་དང་། འཛམ་གླིང་ཡངས་པའི་ཁྱོན་ལ་འཚེ་མེད་ཞི་བའི་ལམ་སྟོན། རྣམ་འདྲེན་ཤཱཀྱ་སེངྒེའི་རིང་ལུགས་སྒོ་ཀུན་ནས་རྒྱས་པ་སོགས་འཕྲལ་ཡུན་ལེགས་ཚོགས་དུ་མའི་ཆེད་དུ་དམིགས། ནང་བསྟན་གྲུབ་མཐའ་རིས་མེད་ཀྱི་གསུང་རབ་དཔར་དུ་བསྐྲུན་དང་བསྐྲུན་འགྱུར་གང་ལའང་སྦྱར་ཆོག་པའི་དགེ་བསྔོའི་སྨོན་ཚིག་ཏུ། ཤཱཀྱའི་དགེ་སློང་ཆོས་སྨྲ་བ་ངག་དབང་བློ་བཟང་བསྟན་འཛིན་རྒྱ་མཚོས་སྦྱར་བའོ། །དགེའོ།། །།